## מגע מזין ומרפא

י

חסי בני זוג מדורגים על סולם השליבות העולה של "אחֹתי רעיתי יונתי תמתי"[[1]](#endnote-1). "אחֹתי" היינו קשר מעשי-טבעי העומד בתשתית הנישואין, "רעיתי" מבטא את הקשר הרגשי, "יונתי" את הקשר השכלי ו"תמתי" את הקשר העל-שכלי[[2]](#endnote-2). על מדרג זה, הנגיעה שייכת לתחום הרגשי, המבוטא בקריאה "רעיתי". מחד, המגע ההדדי נמוך מהקשרים השכליים והעל-שכליים, שיכולים להתקיים גם ממרחק. אך לאידך, חשוב לדעת כי מגע בין בני זוג אסור לו שיהיה פעולה מעשית-טכנית, אלא עליו להיות מגע של אהבה המבטא רגש מתוקן.

חז"ל פרשו[[3]](#endnote-3) כי "רעיתי" הוא מלשון רעית צאן. כשם שרועה הצאן דואג לכל מחסורם ומפרנס אותם, כך האוהבים בדרגת "רעיתי" דואגים למילוי חסרונות הדדי, ורגש האהבה מתמקד בסיפוק צרכי הזולת[[4]](#endnote-4). עיקר עדינות המגע, ה"נוגע ואינו נוגע", היא רגישות מתמדת לרצונו או אי רצונו של בן הזוג בנגיעה זו[[5]](#endnote-5). זו רגישות לתנודה הפנימית הטבעית בין רצון בהתקרבות, שיש להזינו במגע אוהב, לבין הסתגרות ורתיעה מכל נגיעה (מתוך שאיפה להגיע, בסופו של דבר, למגע ברבדים עמוקים יותר)[[6]](#endnote-6).

כשחסרה, חלילה, הרגישות של "רעיתי" לרצונות בן הזוג, האדם "רועה את עצמו"[[7]](#endnote-7). אז נגיעתו בזולת, בצורה טכנית וחיצונית, אינה אלא שיקוף של נגיעה עצמית שלילית, נגיעה של פגם הברית ר"ל. זו נגיעה המשליכה על הזולת את הרצחנות[[8]](#endnote-8) והאיבוד העצמי לדעת[[9]](#endnote-9) שיש בפגם הברית (מתוך אי-הכרת האדם בכך שגם על גופו אין לו בעלות[[10]](#endnote-10), ועליו לנהוג גם בו כ"נוגע ואינו נוגע"), ה"י.

נגיעה שכזו מרתיעה, ועלולה ליצור פחדים שונים[[11]](#endnote-11) (ולעתים הפחדים גוברים והולכים מרמה לרמה): יש רתיעה מנגיעה שבבחינת פחד מאונס – אם הנגיעה אינה נוגעת בי באמת, ואינה רגישה לצרכי הפנימיים, הרי היא הופכת אותי למנוצל ונאנס. יותר מכך יש פחד מנגיעה שבבחינת פחד מרצח – כשברקע יש אלימות, ח"ו, אז יש חשש מכל מגע כפוצע או הורג, ר"ל. כשהפחדים מתפתחים הם מגיעים לפחד מפני שגעון בעקבות הנגיעה – פחד שכל מגע יוציא את האדם המתוח מדעתו, או פחד שמגע הזולת, המנוכר כל כך, יחדיר גם בזולתו את דעותיו המשובשות, ניכורו הרגשי וכו'.

כמובן, "לא בשופטני עסקינן"[[12]](#endnote-12) (לא ברשעים אנו עוסקים) – יחסי בני זוג אוהבים אינם מועדים להצמיח פחדים כאלה ממגע, ובדרך כלל הם מתפתחים בעקבות טראומות שקדמו לנישואין. בהקשר זה מגע עדין בחיי הנישואין אינו רק הזנה של צרכי בן הזוג, אלא הוא מסוגל גם להיות מגע מרפא. כמובן, ריפוי שכזה אפשרי ודרוש גם כשהפחדים נגרמו, בצורה בוטה או עדינה יותר, מתוך חוסר מודעות בתוך חיי הנישואין. רק מי שיודע להיות "אינו נוגע" בזמנים הנכונים יכול להרגיע ולהמתיק אט אט את כל המתחים והפחדים, ולהגיע למגע מרגיע, אוהב ואף משקם ומרפא. אזי, אף אם בתחלה הפציעות הרגשיות מלוות גם את המגע הרצוי, כפי שקורה לעתים, הרי הרקע הכללי גורם לתחושה של "נאמנים פצעי אוהב"[[13]](#endnote-13).

1. . שיר השירים ה, ב. וראה באריכות בשער הקודם. [↑](#endnote-ref-1)
2. . כנ"ל בשער הקודם, בתורה "אחֹתי רעיתי יונתי תמתי" (וש"נ). [↑](#endnote-ref-2)
3. . שיר השירים רבה א, נא (הובא בשער הקודם, בתורה "אחֹתי רעיתי יונתי תמתי"). [↑](#endnote-ref-3)
4. . וראה יין משמח ח"א שער ז בתורה "ארבע כוונות הזיווג" כי הדאגה לצרכי הזולת היא קומת הכוונה השניה (מתוך ארבע כוונות) של הזיווג הקדוש, המכוונת כנגד "רעיתי" בהקבלה ל"אחֹתי רעיתי יונתי תמתי". [↑](#endnote-ref-4)
5. . וראה עוד על רגישות הידים לצרכי הזולת בניגוד לחיפושן אחר סיפוק עצמי ביין משמח ח"ג שער ה בתורה "הגוף נהנה מן הגוף". [↑](#endnote-ref-5)
6. . כפי שהתבאר בתורות הקודמות, וראה גם בשער ה בתורה "עת לחבוק ועת לרחוק מחבק". [↑](#endnote-ref-6)
7. . ראה בראשית רבה פד, יג. [↑](#endnote-ref-7)
8. . נדה יג, א. [↑](#endnote-ref-8)
9. . ראה תורת שלום עמ' 172-173. [↑](#endnote-ref-9)
10. . ראה שו"ע אדמו"ר הזקן חו"מ הלכות נזקי גוף ונפש ס"ד (וש"נ). [↑](#endnote-ref-10)
11. . על שלשת הפחדים – המכונים "פחד הזאב" (הפחד מאונס), "פחד הארי" (הפחד מרצח) ו"פחד הנחש" (הפחד משגעון) – ראה בספר גוף ונפש ונשמה פ"ד ובמאמר "נסי נסים" בספר אדמה שמים ותהום. [↑](#endnote-ref-11)
12. . על פי בבא קמא פה, א ובכ"ד. [↑](#endnote-ref-12)
13. . משלי כז, ו. [↑](#endnote-ref-13)