## געגועים-נענועים-שעשועים

ש

ער המלה נ**ג**י**ע**ה הוא **גע**. סוד הנגיעה המתוקנת בין בני זוג, באופן של "נו**גע** ואינו נו**גע**"[[1]](#endnote-1), הוא סוד ה**געג**ו**ע**ים. היצר הרע גורם לאדם להתפתות לגעגועים שענינם גירוי היצר – געגועים להנאות חולפות ותחושות רגעיות. התיקון לכך הוא געגועי אמת – געגועי האדם לבן זוגו האמיתי ולחיים טהורים וקדושים ביחד עמו. מתוך געגועי הנפש האמיתיים והקדושים זוכים להפוך את ה"**געג**ו**ע**ים" ל"**נענ**ו**ע**ים" בין בני הזוג – לתנועה מתמדת של קירוב-ריחוק, תנועת ה"**נ**ו**גע** ואינו **נ**ו**גע**" – כשתכלית הכל היא חוית "**שעש**ו**ע**ים"[[2]](#endnote-2) אמיתית ועמוקה בין בני הזוג.

השעשועים מתהליך מתמיד של התקרבות והתרחקות הם שעשועי הריקוד, בו יוצאים ונכנסים מן המעגל, בסוד הפסוק "אז תשמח בתולה במחול"[[3]](#endnote-3). על פסוק זה באר הבעל שם טוב זי"ע "שאחר פנים בפנים וקירוב מוכרח להיות הסתר, בכדי שאזי דוקא יוכל לבא לבחינת פנים בפנים בקירוב יותר, וכדרך הריקוד שמתקרבים וחוזרים ומתרחקים"[[4]](#endnote-4).

ה"מחול" מותיר את הכלה "בתולה" תמיד[[5]](#endnote-5) – בן/בת הזוג נותר/ת בלתי מוכר/ת והקשר תמיד חדש, מרענן ומענין. כלומר, הנגיעה העדינה, "נוגע ואינו נוגע", משמרת תמיד את הגעגועים שהיו לבני הזוג בטרם נישאו, ומחזירה תמיד את הטריות והבתוליות הראשונית לקשר שלהם. כן מבוארה כי בתולה היא נוטריקון בלומה ותלויה, בסוד הפסוק "**ת**ֹ**לה** **ארץ** **על** **בלימה**"[[6]](#endnote-6), כאשר הידיעה מתי לבלום את ההתקרבות ולסגת אחור מחזירה ל**בראשית** את חיי הנישואין.

יותר מכך, הקירוב והריחוק במחול אינם מעגל קבוע, אלא תהליך ספירלי העולה כלפי מעלה[[7]](#endnote-7). על מנת שהנגיעה בין בני הזוג תעמיק ותלך, נדרשת בכל פעם אי-נגיעה ביניהם. הריחוק הוא "ירידה צורך עליה"[[8]](#endnote-8) על מנת להגיע לקירוב עמוק ונעלה עוד יותר. כך מצטרפים הנענועים של "נוגע ואינו נוגע" לשעשועים של ריקוד אין סופי.

בעליה הספיראלית, מפרש הבעל שם טובז, כל ריחוק גם מעלים מהעין את המטרה. באמת, שרש תנועת-נענועי הגוף הוא בתזוזות ה**עין**, ולכן בה מתבטאים גם הגעגועים וגם השעשועים, הכל בסוד הראש-תוך-סוף של "**נ**וגע וא**י**נו נוג**ע**". לכן ניתן לדמות את הקירוב והריחוק שב"נוגע ואינו נוגע" גם לגילוי והסתר שבמשחק מחבואים. על בני הזוג לחפש תמיד זה את זו, כשבכל פעם ההעלמות מהעין וניתוק הקשר הישיר מביאה למציאה הדדית עמוקה יותר.

הילדים נוהגים להנחות את המחפש בקריאות "חם-קר" – גם זהו חלק מהמשל העמוק של משחק המחבואים (המתאר גם את יחסי עם ישראל והקב"ה, כפי שנתפרש בחסידות הפסוק "אכן אתה אל מסתתר"[[9]](#endnote-9)). בנגיעה הקרובה יש הרגשה של חום, כשהאהבה בין בני הזוג מתלהטת ועולה באופן מורגש. באי-הנגיעה ישנה חויה של קרירות, כשהאדם אינו משועבד ליצרו והוא מסוגל גם להתרחק מהקירוב החם עם בן/בת זוגו. דווקא מתוך הממד הפנימי של הקרירות המשוחררת זוכה האדם לשמר את הקירוב המלוהט כ"אש קדש"[[10]](#endnote-10), ולא כיצר של סיפוק עצמי[[11]](#endnote-11) (כאשר אש קדש שמורה וטהורה זו היינו חום הגוף המיוחד דווקא לבתולה הטהורה, שאיש לא ידעה, כמפורש ביחס לאבישג השונמית[[12]](#endnote-12)).

1. . ירושלמי חגיגה פ"ב ה"א (ט, א) ורש"י לדברים לב, יא. ראה באריכות בתורות הקודמות. [↑](#endnote-ref-1)
2. . וראה לעיל בתורה "ילד שעשועים". [↑](#endnote-ref-2)
3. . ירמיה לא, יב. [↑](#endnote-ref-3)
4. . כתר שם טוב (הוצאת קה"ת) הוספות אות נד. [↑](#endnote-ref-4)
5. . ראה בספר אני לדודי ודודי לי מאמר "חידוש הישנות". [↑](#endnote-ref-5)
6. . איוב כו, ז. [↑](#endnote-ref-6)
7. . כמשל ה"שווינדל טרעפ" (מדרגות לוליניות) הידוע בשם הבעל שם טוב – ראה ד"ה "אז תשמח בתולה במחול" תקס"ה (סה"מ תקס"ה ח"א עמ' ריד ואילך). אוה"ת נ"ך (כרך ב) עמ' תתפד ואילך. המשך "בשעה שהקדימו" תער"ב ח"ב עמ' תשכב. [↑](#endnote-ref-7)
8. . מכות ז, ב. [↑](#endnote-ref-8)
9. . ישעיה מה, טו. [↑](#endnote-ref-9)
10. . וראה עוד לקמן, שער ו, בתורה "אש תמיד". [↑](#endnote-ref-10)
11. . וראה לעיל בתורה "נוגע ואינו נוגע". [↑](#endnote-ref-11)
12. . מלכים א א, ד. [↑](#endnote-ref-12)