## "אחת היא יונתי תמתי"

ב

חיי נישואין צריכות לשרור נאמנות ואהבת אמת כאלו שיורגש כי בן הזוג הוא אחד ויחיד. דבר זה בא לידי ביטוי ביחסי ה' עם ישראל, בדברי הדוד לרעיתו בשיר השירים[[1]](#endnote-1) – "**אחת** **היא** **יונתי** **תמתי**" (העולה "**מה** **יפית** **ומה** **נעמת** **אהבה** **בתענוגים**"[[2]](#endnote-2) ע"ה). עם זאת, טועה מי שסבור כי יש לו כלה אחת בלבד – בשל ריבוי הרבדים בנפש, על כל חתן להכיר בכך שיש לו מספר כלות בגוף אחד.

ההקדמה ל"אחת היא יונתי תמתי" היא הפסוק הקודם – "ששים המה מלכות ושמֹנים פילגשים ועלמות אין מספר". בניגוד ליחסים חלקיים אלו, שרק בהם יתכן ריבוי, עומדת "אחת היא יונתי תמתי, אחת היא לאמה ברה היא ליולדתה". אבל, כל הריבוי הזה מביט בהשתאות על "אחת היא יונתי תמתי" – "ראוה בנות [היינו ריבוי העלמות שבפסוק הקודם] ויאשרוה מלכות ופילגשים ויהללוה". כלומר, מחד מצטיינת הכלה כ"אחת" בניגוד לריבוי, אך מאידך היא עומדת בפסגת הריבוי האין סופי הזה, המאשר ומהלל אותה, מתוך תחושה כי באחדות שלה כלולים כל גווניו הרבים. זה גופא מלמד שיש להתבונן בכלה האחת עד אין סוף ולחשוף בה את כל הגוונים-הכלות הכלולים בה. ובדרך רמז: היחס המספרי, מעל ל"עלמות אין מספר", הוא **אסף** – "**א**חת היא" מעל **ס** מלכות ו-**פ** פילגשים – העולה "**אין** **עוד**", רמז לכך שהאחדות כוללת ומבטלת את כל הגוונים החלקיים (וכן **אסף** הוא אותיות **אפס** הרומז לבחינת "עתיק יומין" שבכתר, התענוג העליון הכולל הכל, כנודע בדא"ח[[3]](#endnote-3)).

כמה כלות יש לזהות בתוך ה"אחת היא"? בשיר השירים מתוארת הכלה האחת בארבעה שמות – "אחֹתי רעיתי יונתי תמתי"[[4]](#endnote-4) – והיינו ארבע כלות אליהן יש להפנות את האהבה (כאשר הביטויים "**אחתי** **רעיתי** **יונתי** **תמתי**" ו"**אחת** **היא** **יונתי** **תמתי**" משלימים ל'משולש' של **צא**, שהוא עצמו ה'משולש' של **אהבה**). חלוקת הנשמה לארבע מדרגות מתאימה לספר הזהר, המבאר[[5]](#endnote-5) כי יש לאדם נפש-רוח-נשמה, ומעליהן יש "נשמתא לנשמתא" (נשמה לנשמה). אמנם, דווקא בתחום זה מרחיב המדרש[[6]](#endnote-6), שדבריו הם יסוד מוסד בכל קבלת האריז"ל, ומפרט את "נשמתא לנשמתא" לשתי מדרגות – חיה ויחידה. אם כן, בגופה של הכלה מסתתרות חמש כלות שונות, ואהבה אמיתית בין חתן לכלה צריכה לכוון את עצמה לכל אחת מחמש הרמות של כלתו (וגם לגופה, בתוכו שוכנת נשמתה, אלא שאהבה אמיתית דורשת לעשות את הגוף טפל ואת הנשמה עיקר[[7]](#endnote-7)).

כמובן, כשם שהדברים אמורים ביחס לכלה על רמותיה השונות, כך גם ביחס לחתן, ומהיחסים ההדדיים הללו בתוך הבית היהודי צריכה להתפשט אהבת ישראל כזו גם לכל שאר היהודים. אהבת ישראל צריכה להבנות באופן מושכל (כרמוז בכך ש**אהבת** **ישראל** עולה **אהבה** פעמים **חכמה**[[8]](#endnote-8)), ביצירת קשר אהבה עם כל רובד של הנרנח"י (נפש-רוח-נשמה-חיה-יחידה), תוך הכרה בשוני ביניהן וביחס הנכון לכל רמה ורמה. רק מתוך בנין כזה אפשר לחשוף בסופו של דבר גם את הברית העצמית עם "אחת היא יונתי תמתי"[[9]](#endnote-9).

מדוע יש לעסוק בגילויים-שמות שונים של הנשמה (ש"חמשה שמות נקראו לה"ו, אבל היא עצמה למעלה מכולם[[10]](#endnote-10)), ולא להתמקד רק בעצם ממש, ב"אחת היא" בלבד? מבואר בחסידות שאהבה אפשרית רק כלפי מה שבא לידי גילוי, ואילו עצם ללא גילויים לא ניתן לאהוב באהבה גלויה, ולכל היותר ניתן להתיירא ממנו (ולהיפך, העצם, שמציאותו מורגשת אבל איננה מושגת, הוא המפחיד ביותר).

יש מקום למחשבה שבדיוק בגלל זה יש יתרון ליראה על גבי האהבה, שהרי הראשונה תופסת בעצם והשניה בגילויים בלבד. אך באמת תכלית הכוונה של בריאת העולם ושל עבודת ה' אינה להשאר רק ביחס של יראה כלפי העצם החשוך (ואפילו לא די בכריתת ברית עם העצם, אף שהיא מבטאת אהבה עצמית שלמעלה מטעם ודעת[[11]](#endnote-11), כי התכלית היא שהאהבה תהיה גלויה ונוכחת בחיי היום-יום, כפשוט). תכלית הכוונה של הכל היא גילוי העצם ממש. דווקא האהבה, בהיותה תלויה בגילויים, אינה מסתפקת בעצם לבדו, ולכן היא המסוגלת לעורר את העצם להתגלות ולממש את תכלית הכוונה.

גם בחיי הנישואין, התכלית היא לגלות את ה"אחת היא" ולאהוב אותה בלבד, אך לשם כך יש לאהוב את חמשת גילוייה. היכולת של האהבה הגלויה לחשוף את פנימיות העצם נובעת מכך ששרש האהבה הגלויה היא בכריתת ברית, אהבה עצמית המושתת כל כולה על אמונה בסוד העצמי של הזולת, שכאשר יתגלה יגרום לאהבה בתענוגים עד אין קץ[[12]](#endnote-12).

העדר ההכרה הנכונה של חמש הקומות השונות עלול לגרום סיבוכים שונים בחיי הנישואין, בשל התעלמות מדרגות שונות או בלבול ביניהן. והעיקר, הנסיון להתמקד ב"אחת היא" בלי לעסוק בגילוייה עלול להשאיר את חיי הנישואין שטחיים לגמרי, כשאין זירה מתאימה בה יכולה להתגלות נקודת העצם של בן/בת הזוג. כל זה הוא על דרך המבואר בחסידות[[13]](#endnote-13) על היחס בין "התבוננות כללית", שמנסה להתמקד רק בנקודה העיקרית, לבין "התבוננות פרטית", העוסקת בריבוי גוונים וגילויים של אותה נקודה עצמית עד שהיא מגיעה לחשיפת האחדות האמיתית.

בתורות הבאות נעמיק מעט במשמעות של האהבה לחמש הכלות השונות שרק דרך הרגל האהבה למכלול שלהן ניתן לזכות בסוף ל"אחת היא יונתי תמתי".

[ורמזים במספר הכלות: כל הפסוק "**אחת** **היא** **יונתי** **תמתי** **אחת** **היא** **לאמה** **ברה** **היא** **ליולדתה** **ראוה** **בנות** **ויאשרוה** **מלכות** **ופילגשים** **ויהללוה**" עולה **כלה** פעמים **מלכה** (שהרי הכלה נקראת מלכה[[14]](#endnote-14)), העולה **חוה** (האשה הראשונה) פעמים **ה** פעמים **כלה** – והיינו **ה** הכלות הכלולות באשה האחת! **ה** פעמים **אהבה** – אהבה לכל אחת מהכלות – עולה בגימטריא **א**-**דני**. יש לומר כי אברהם אבינו ("אברהם אֹהבי"[[15]](#endnote-15), אוהב השכינה-הכלה) היה הראשון לאהוב את אשתו, שרה אמנו, בשלמות האהבות הללו, שעל כן הוא זכה להיות היהודי הראשון ולכן הוא הראשון שזכה לקרוא בשם אדנות[[16]](#endnote-16).

אמנם, גם אחרי ה'החלטה' שמדובר כאן בחמש כלות, עדיין יש מקום למספרים נוספיםץ שהרי, כפי שהודגש בהתחלה, ה"אחת היא" עומדת בראש פירמידה שבתחתיתה "[עלמות] **אין** **מספר** [= **אמת**]" והיא עוברת דרך "שמֹנים פילגשים" ו"ששים… מלכות", כשהכל משתקף ונכלל בה. ואכן, אפשר לצמצם או להרחיב:

מחד, גם הספירה של ארבע כלות הכלולות ב"אשה **יראת** הוי'"[[17]](#endnote-17) – "**א**חֹתי **ר**עיתי **י**ונתי **ת**מתי" – היא נכונה, בהתאם לשיטת הזהר הכולל את מדרגות הנשמה בארבע בלבד. והרמז לכך: **כלה** היינו 'משולש' **י** (**הכל** מ-**א** עד **י**), ואילו **ד** פעמים **כלה** עולה סכום כל המשולשים מ-**א** עד **י** (**א** **ג** **ו** **י** **טו** **כא** **כח** **לו** **מה** **נה**) – היינו שהמשולש הדו-ממדי רק מוסיף נפח, מגלה את הכלול בו בהעלם, והופך למשולש תלת-ממדי – העולה **אהבה** **רבה** (ואזי יש לבאר כי המדרגה החמישית, הכלולה ברביעית כהתכללות היחידה ב"נשמתא לנשמתא", היא בבחינת "אהבה [רבה] בתענוגים"[[18]](#endnote-18), וד"ל). לאידך, אם רוצים להרחיב עוד, הרי ניתן להגיע ל-**ז** כלות – סוד שבע ברכות – שהרי מעל **ה** הכלות שכנגד נרנח"י יש את עצם הכלה ("אחת היא") ומתחת ל-**ה** הכלות הללו יש את גוף הכלה. אזי ה'משולש' התלת-ממדי של **י** עולה להיות פירמידה (שבסיסה מרובע, ולא משולש), שהרי **ז** פעמים **כלה** עולה **שכינה** – סכום כל הריבועים מ-**א** עד **י**[[19]](#endnote-19)!]

1. . ו, ט. [↑](#endnote-ref-1)
2. . שם ז, ז. [↑](#endnote-ref-2)
3. . ראה מאמר שני המאורות מג, ב ואילך. [↑](#endnote-ref-3)
4. . שיר השירים ה, ב (וראה לעיל שער ג). [↑](#endnote-ref-4)
5. . זהר ח"א עט, ב – פא, ב. [↑](#endnote-ref-5)
6. . בראשית רבה יד, ט. דברים רבה ב, לו (וראה גם ילקוט שמעוני קהלת רמז תתקסט). [↑](#endnote-ref-6)
7. . כמבואר בתניא פרק לב. [↑](#endnote-ref-7)
8. . ראה גם בספר כלל גדול בתורה ביאור יג (עמ' קפ ואילך). [↑](#endnote-ref-8)
9. . פסוק זה עצמו מלמד שדווקא בשתי דרגות אלו – "**יונתי** **תמתי**", העולות ביחד "**ישא** [רמז לנישואין] **הוי**' **פניו** **אליך** **וישם** **לך** **שלום** [בית]" (במדבר ו, כו) – יכול עצם ה"אחת" להתגלות, אם כי שיקוף של "אחת" נמצא ודאי גם במדרגת "אחֹתי", קומת הבסיס והתשתית שבמובן מסוים כוללת את כל מה שיבוא מעליה (וראה גם בתורה הבאה ובמעין גנים ח"א מאמר "כיונים אל ארֻבותיהם" הערה פט). [↑](#endnote-ref-9)
10. . ראה בספר הנפש פ"א. [↑](#endnote-ref-10)
11. . ראה לקוטי תורה נצבים מד, ב (הובא לעיל שער ד בתורה "ארבעה זיווגים" הערה כה) [↑](#endnote-ref-11)
12. . וראה בספר הנפש פ"ד (עמ' עב) כי אמונה היינו ענג נעלם העתיד להתגלות. [↑](#endnote-ref-12)
13. . ראה מאמרי אדמו"ר הזקן ענינים עמ' קלג, קונטרס ההתפעלות לאדמו"ר האמצעי ובהקדמת סוד הוי' ליראיו (אות ד ואילך). [↑](#endnote-ref-13)
14. . ראה בבא קמא לב, ב. [↑](#endnote-ref-14)
15. . ישעיה מא, ח. [↑](#endnote-ref-15)
16. . בראשית טו, ב. ברכות ז, ב. [↑](#endnote-ref-16)
17. . משלי לא, ל. [↑](#endnote-ref-17)
18. . שה"ש ז, ז. ראה תניא פרקים י, לז ו-מו (ובכ"ד בדא"ח). [↑](#endnote-ref-18)
19. . ראה תקוני זהר תקון כו (עא, ב). יש להעיר כי זו הגימטריא המשוכללת ביותר בספר הזהר. [↑](#endnote-ref-19)