## אהבת נפש

א

הבת הנפש היא האהבה הבסיסית ביותר, אהבה לגילויים הפשוטים והממשיים ביותר של הזולת – גופו, נפשו הטבעית (הנפש החיונית והאופי הטבעי הבסיסי) ומעשיו. עם זאת, דווקא "אהבת נפש"[[1]](#endnote-1) הוא ביטוי כולל לכל אהבה עמוקה. מחד החיבור ברובד הנפשי שייך לרמת הפשט, והוא מהוה בסיס לכל אהבה, ולאידך ב"נפש" יש גם משמעות של רצון[[2]](#endnote-2). כלומר, יש באהבה זו ממד הכולל את כל דרגות האהבה, הנובעות מרצון עמוק ועל-מודע של חיבור ל"אחת היא יונתי תמתי"[[3]](#endnote-3).

אהבה אל הנפש היא אהבה ברמת המוטבע, המתבססת גם על גורמי הקשר והמשיכה הטבעיים ביותר בין איש לאשה, ובהקשרים רחבים יותר, בין אדם לחברו בכלל. אהבה זו מופנית לטבעו הראשוני, היום-יומי, של בן הזוג. עם זאת, אין הכוונה כאן דווקא לאהבה טבעית וזורמת, "אהבה כמים" הקיימת בין אח לאחות[[4]](#endnote-4), אלא באהבה שיש בה גם ממדים 'לוהטים' של "אהבה כאש" בין איש לאשתו[[5]](#endnote-5). והעיקר, זו אהבה שיש לבנות ולטפח, ולא רק להסתמך על זרימתה הטבעית.

כך, ביטוי מיוחד מקבלת אהבה זו כלפי מעשי בן/בת הזוג. זהו רגש של חבה ואהבה כלפי המעשים, מתוך הרגשה שניתן לחוש בהם את טבע אופיו המיוחד של העושה. כדי להגיע לאהבה זו יש לעבוד על מציאת הטוב שבכל דבר, עד שכאשר האשה מקדיחה את תבשילו, לדוגמה, ממלא את הלב של האיש רגש של חבה והתפעלות מהאופן המיוחד בו היא עושה זאת. דוגמה לכך יש בהנהגתו של התם ב"מעשה מחכם ותם" של רבי נחמן מברסלב – הוא משבח את אשתו על כל מעשיה, וחש תמיד כי מה כל שהיא עושה הוא הטוב ביותר בעולם (כאשר הרגשתו כך גם כלפי מעשיו שלו אינה אלא שיקוף של אהבת אשתו אליו, "כמים הפנים לפנים"[[6]](#endnote-6)).

אהבת הגוף והנפש החיונית השורה בו מתבטאת, לכל לראש, בדאגה לו ובלקיחת אחריות למילוי כל צרכיו (ורמז: **דאגה** – **אהבה**). במובן זה, עיקר מה שהחתן מתחייב לו בכתובה הוא אהבת נפש. זהו הפשט של החתונה, לקיחת האחריות על הכלה במובן הפשוט והראשוני-הגופני ביותר. מגמת החופה היא לבנות את כל רמות האהבה, כאשר פתיחת הכל היא קריאת הכתובה והחובות המנויים בה – ביטוי לרמה הבסיסית של הקשר, האהבה האמיתית לכלה הראשונה.

כמובן, לפשט הזה עצמו יש רבדים עמוקים מאד, שלא כל אחד מבין אותם מקריאת הכתובה, ולכן נדרשת עבודה של התבוננות, עידון וטיפוח. לפי זה, טוב לבחור לקריאת הכתובה יהודי שיש לו חוש אמיתי באהבת הגוף ואהבת הנפש[[7]](#endnote-7) – מי שבאופן הקריאה ישדר לבני הזוג את העומק והעדינות אליה יש להגיע גם באהבה זו, הנתפסת כחיצונית יחסית.

כפי שניתן לשער, אהבת הגוף והנפש החיונית נוטה להתערב עם תאוה גופנית ודחפים חייתיים במובנם הפשוט. דווקא משום כך, זהו בדיוק המקום בו נדרש להעלות את האש הזרה של התאוה הגשמית לאש קדש של אהבת איש ואשה שהשכינה שורה ביניהם[[8]](#endnote-8). גם כאן, ראשית התיקון היא "אוירת כתובה" – התמקדות בחובות כלפי הזולת, בצורך לספק את צרכיו ולגרום לו הנאה ושמחה. ככל שהתאוה האישית נדחקת לטובת סיפוק צרכי הזולת היא נעשית עדינה ורגישה יותר. היא מתהפכת אט אט מתאוה אישית ואינטרסנטית אל גופו וחיוניותו של מישהו לאהבה אמיתית כלפיו, כשהרצון הטוב והרגישות לזולת מאפשרים לחשוף רבדים עמוקים יותר ויותר ברמה זו של אהבה.

1. . ראה שמואל-א כ, יז. [↑](#endnote-ref-1)
2. . ראה, לדוגמה, בראשית כג, ח (וברש"י שם). [↑](#endnote-ref-2)
3. . שיר השירים ו, ט (וראה גם בתורה הקודמת על הקשר של "אחת" ל"אחֹתי", והרמז: **אהבת** **נפש** עולה **ב** פעמים – היינו שזה ממוצע כל אחת משתי המלים – "**אח**ֹ**תי**"). [↑](#endnote-ref-3)
4. . לקוטי תורה בהר לט, ג והלאה. ראה לעיל שער ג בתורה "אחתי רעיתי יונתי תמתי". [↑](#endnote-ref-4)
5. . לקוטי תורה שם מ, ג והלאה, וראה בתורה "אחתי רעיתי יונתי תמתי" הנ"ל. [↑](#endnote-ref-5)
6. . משלי כז, יט. [↑](#endnote-ref-6)
7. . וראה – באופן אחר קצת – לעיל שער ב בתורה "שלש כוסות". [↑](#endnote-ref-7)
8. . וראה ראה תקוני זהר תקון טז, ראשית חכמה שער הקדושה פרקים טז-יז (הפרקים שנוהגים חתנים ללמוד קודם לנישואין) ובהקדמת שכינה ביניהם. ראה גם לעיל שער ו בתורה "אש תמיד". [↑](#endnote-ref-8)