## רוח חן

מ

שמעות עיקרית של רוח היא התעוררות – רוח חיים. אהבה בדרגת הרוח, אהבה לכלה השניה שבגוף, היא אהבה להתעוררות הרוח הזו.

תוכנה וביטויה של אהבה זו הם עידוד הרוח, המובן באופן הטוב ביותר דווקא מהמצב ההפוך: פעמים רבות אנו נכשלים בדיכוי ושבירת רוחו של הזולת, בהתייחסות אל הרעיונות והדיבורים אליהם הוא מתעורר כשטויות וכיו"ב. יחס קריר או בקורתי אל הזולת מדכאים כל התעוררות שלו ושוברים את רוחו. לעתים דבר זה קורה אפילו בלא יודעין, בתוך הבית, בין איש לאשתו או בין הורים לילדיהם, או מחוצה לו, בין מחנך לחניכיו ובכלל במסגרות שונות של יחסי אנוש.

דיכוי הרוח הוא פגיעה אנושה ביכולתו של האדם לצמוח, להתקדם אל מעבר לרובד הקיום הבסיסי שלו, רובד הנפש. יש בכך כליאה של האדם במצב קיום שטחי. לכן, אלימות שכזו אינה עומדת בסתירה לדאגה לצרכים הבסיסיים של הזולת, שהוגדרו לעיל כנגזרים מאהבת נפש. זהו רצון לשמור אותו תלוי ומוגבל, ללא רוח חיים משלו, גם אם בתנאי הכלא האלה דואגים לו לחיים טובים.

יש לדעת כי גבר שמדכא את אשתו כאשר היא מתעוררת ברעיון או רגש הוא גבר אלים – אלימות מתחילה מאופי ההתייחסות לרוחו של הזולת. כמובן, אין לגברים 'מונופול' על אלימות מסוג זה, והיא עלולה להופיע גם מצד האשה כלפי בעלה. דיכוי הרוח פוגע בחוש הריח. חוש הריח רגיש לפלאים שאינם נתפסים בחושים המגושמים והמוחשיים יותר, ולכן הוא החוש הפנימי הדרוש לזיווג מתוקן[[1]](#endnote-1). בחוש זה ניתן לזכות ליעוד המשיחי של "והריחו ב[אשה ]יראת הוי'"[[2]](#endnote-2).

ההיפוך של כל זה הוא בעידוד רוחו והתעוררותו של בן/בת הזוג. עידוד כזה בא מתוך אהבת הרוח, מתוך התחושה כי התחתנתי איתך בגלל שראיתי שיש לך רוח, רעיונות חדשים, מעוף וחיוניות. רוח חיים שכזו מוצאת חן, וכל אחד מחפש לעצמו בן/בת זוג עם מעוף. כמובן, מי שאוהב את הרוח, את ההתעוררות של הזולת, איננו מדכא אותה חלילה.

אהבה זו גורמת לכך שאפילו כאשר יש בקורת על תוכנה של ההתעוררות, התגובה הראשונית היא עידוד ושמחה – התלהבות משותפת, ילדותית אפילו, מעצם התעוררותו של רעיון חדש או חויה רגשית. רק מאוחר יותר, כאשר ההתעוררות מצטננת מעט ומחפשת ביטוי מעשי, יש מקום להבעת הסתייגות ובקורת באופן מתוקן[[3]](#endnote-3) ולהצעת חלופות מתאימות (המעידות גם הן על החבה לרוח החיים ועל הרצון לעורר ולשמר אותה, גם אם באפיקים אחרים).

יתר על כן, מי שאוהב את רוחו של הזולת מחפש רוח כזו. אין זו רק אהבה כלפי גילויי רוח, מתוך הסכמה אליהם, אלא משיכה של גילויים כאלה ועידוד שלהם מראש. כך הוא טבעה של אהבת "רוח חן ותחנונים"[[4]](#endnote-4) – מי שהרוח נושאת חן בעיניו מתחנן לגילוי של מעט רוח, ומעודד אותה בכל דרך. אז הדינמיקה בין בני הזוג היא בסוד "רוח [הנקבה המתעוררת מלמטה] אייתי רוח [הזכר, המעורר ומעודד אותה] ואמשיך רוח [של השותף השלישי השורה ביניהם]"[[5]](#endnote-5). תוצאת יחוד זה היא הגילוי של "ונחה עליו רוח הוי' רוח חכמה ובינה רוח עצה וגבורה רוח דעת ויראת הוי'"[[6]](#endnote-6) האמור ב"רוח אפינו משיח הוי'"[[7]](#endnote-7). לפי זה, כל דיכוי רוח גורם לדחית הקץ, בבחינת "לא זכו 'בעתה'"[[8]](#endnote-8), ואילו כל עידוד הרוח הוא בבחינת "זכו 'אחישנה'"ח.

1. . ראה גם בספר בעתה אחישנה פ"ז הערה א. [↑](#endnote-ref-1)
2. . ישעיה יא, ג. [↑](#endnote-ref-2)
3. . ראה שכינה ביניהם פ"ב בסוג הדיבור השני, שכנגד הגבורה. [↑](#endnote-ref-3)
4. . זכריה יב, י. [↑](#endnote-ref-4)
5. . ראה זהר ח"ב קסב, ב (ובלשון זו הובא בריבוי מקומות בספרי החסידות – ראה לדוגמה תניא פמ"ז ואגה"ק כז). [↑](#endnote-ref-5)
6. . ישעיה יא, ב. [↑](#endnote-ref-6)
7. . איכה ד, כ. [↑](#endnote-ref-7)
8. . סנהדרין צח, א (וראה באורך בספר בעתה אחישנה). [↑](#endnote-ref-8)