## "אחֹתי רעיתי יונתי תמתי"

ב

שיר השירים פונה החתן לכלתו בארבעה שמות: "פתחי לי **א**חֹתי **ר**עיתי **י**ונתי **ת**מתי"[[1]](#endnote-1). ארבעת השמות רומזים ל"אשה **יראת** הוי'"[[2]](#endnote-2), והם מבטאים ארבע רמות של קשר בין בני זוג[[3]](#endnote-3). בכללות, מתוארים כאן, מלמטה למעלה, קשרים ברמות ה"מוטבע" ('כימיה' טבעית), ה"מורגש" (תחום רגשות הלב) וה"מושכל" (תחום ההכרה השכלית)[[4]](#endnote-4). מעל שלש הרמות מרחפת ברית עצמית של יעוד בין בני זוג. ונפרט:

בכינוי "אחֹתי" מבוטאת אחוה בין בני הזוג – התאמה טבעית והרגשה שטוב ונעים לשהות יחד. בחויה זו גם אופי האהבה אינו תוסס ובוער אלא זורם וטבעי. זו "אהבה כמים" המאפיינת יחסים משפחתיים קרובים[[5]](#endnote-5).

הכינוי "רעיתי" רומז להצטרכות הדדית ורצון הדדי להעניק זה לזו: "רועה" פירושו "מפרנס", וברמת קשר זו מתחלפים בני הזוג בתפקיד המפרנס, כשכל אחד בתורו חש למה זקוק השני ומעניק לו דבר זה. החידוש כאן הוא שגם הרעיה מפרנסת את חתנה, והדבר משתלשל מיחסי כנסת ישראל והקב"ה: "מהו 'רעיתי'? אמר רבי יונתן – מפרנסתי, הן שירעו אותי בשני תמידין בכל יום!"[[6]](#endnote-6). בקשר הרגשי הזה עולים לאהבה תוססת ומורגשת יותר, "אהבה כאש" המאפיינת אהבת איש ואשה, אהבת דוד לרעיתו[[7]](#endnote-7).

"יונתי" הוא קשר שכלי-הכרתי, כשההסתכלות התמידית של בני הזוג זה בזו – בסוד "עיניך יונים"[[8]](#endnote-8) – מולידה שעשועים עצמיים אין-סופיים, תוך חידוש וגילוי פנים חדשות בקשר[[9]](#endnote-9).

חז"ל פירשו את המלה "תמתי" כ"תאומתי"[[10]](#endnote-10). מה ההבדל בין אחים לתאומים? בלשון הקבלה, אצל התאומים "כתר אחד לשניהם"[[11]](#endnote-11) – הם מאוחדים ברצון עצמי משותף (כתיומת הלולב הדבוקה, המסמנת כיוון אחד מוגדר). בין בני זוג זהו מצב בו הם כה מאוחדים ברצון ובחתירה ליעד מסוים, עד שהם שקועים לגמרי בשליחות המשותפת כדי לממש רצון זה.

תוך כדי העליה בארבע הרמות האלו נעשה הקשר עצמי יותר, וממילא פחות תלוי ב'קשר עין' בין בני הזוג: כדי לחוש את האחוה יש צורך בנוכחות מתמדת זה לצד זו; רעִיה הדדית מאפשרת יציאה קצרה וזמנית מהבית, לשם הבאת צרכי הזולת מהחוץ; הסתכלות היונים היא רוחנית – בני הזוג מביטים זה בזו ממרחק, כשבכל זמן ובכל מקום ניצבת דמותו של האחד לנגד עיניו של האחר; רצון משותף מאחד את בני הזוג בעצם – כבר אין הם חושבים זה על זו במודע, והם מאוחדים בכל מקום שהם בדחף השליחות המשותף, שרק בו שקועה מחשבתם.

כבר מהקידושין חותרים בני הזוג לעלות ולממש את כל הדרגות, עד לתכלית של שליחות משותפת. כך בלשון הקידושין, "**הרי את** מקודשת לי", רמוזות כל המדרגות: "**א**חֹתי **ר**עיתי **י**ונתי **ת**מתי" (כשה-**ה** ב"**ה**רי" רומזת לספירת המלכות, הכלה עצמה)!

1. מקורות:

   . שיר השירים ה, ב. [↑](#endnote-ref-1)
2. . משלי לא, ל (וראה באורך ברית הנישואין מאמר "אני ישנה ולבי ער" הערה טו). [↑](#endnote-ref-2)
3. . ראה לקוטי באורים להרה"צ רבי הלל מפאריטש זצ"ל לקונטרס ההתפעלות פ"ב אות לה ובספר ברית הנישואין מאמר "אני ישנה ולבי ער" (וראה גם בספר בעתה אחישנה פ"ז הערה קנח, ודוק שם בהערה ובפנים). [↑](#endnote-ref-3)
4. . עוד על מושכל-מורגש-מוטבע ראה בספר הנפש פ"ג, ובכ"ד. [↑](#endnote-ref-4)
5. . לקוטי תורה בהר לט, ג והלאה. [↑](#endnote-ref-5)
6. . שיר השירים רבה א, נא. [↑](#endnote-ref-6)
7. . לקוטי תורה שם מ, ג והלאה. [↑](#endnote-ref-7)
8. . שיר השירים א, טו; ד, א. [↑](#endnote-ref-8)
9. . ספר המאמרים תקס"ח ע' חי-יט. [↑](#endnote-ref-9)
10. . זהר ח"ג רצו, א. [↑](#endnote-ref-10)
11. . לקוטי תורה שיר השירים מח, ב. [↑](#endnote-ref-11)