## ארבעה לשונות של גאולה

ע

ל יסוד הפסוק "אלהים מושיב יחידים ביתה מוציא אסירים בכושרות"[[1]](#endnote-1) הקישו חז"ל[[2]](#endnote-2) בין נישואין ("מושיב יחידים ביתה") לבין יציאת מצרים ("מוציא אסירים בכושרות"). לפני החתונה כל אחד מבני הזוג אסיר-שבוי בתוך עצמו ובתוך העולם הסובב אותו. הוא אינו יכול לגלות את כח האין סוף שבו (המתבטא בקיום מצות "פרו ורבו"[[3]](#endnote-3)). רק בחיי הנישואין משתחרר האדם ממיצרי המציאות.

בגאולת מצרים נאמרו ארבעה לשונות של גאולה[[4]](#endnote-4): "…והוצאתי אתכם מתחת סבלֹת מצרים והצלתי אתכם מעבֹדתם וגאלתי אתכם בזרוע נטויה ובשפטים גדולים. ולקחתי אתכם לי לעם והייתי לכם לאלהים…"[[5]](#endnote-5) (וכנגד **ד** הלשונות שותים ארבע כוסות בליל הסדר[[6]](#endnote-6)). בדומה לכך, בחיי הנישואין יש ארבע רמות של קשר, הרמוזות בארבעת שמות החיבה של החתן לכלתו, "אחֹתי רעיתי יונתי תמתי"[[7]](#endnote-7). לפי זה, ראוי להקביל את כינויי החתן לכלתו ללשונות הגאולה:

בקשר האחוה הטבעי, "אחֹתי", מתקיים "והוצאתי אתכם מתחת סבלֹת מצרים". יש כאן יציאה מהשעבוד לטבע המצרי הכובל אל הטבע המתוקן. סבלות מצרים היינו טרדות הגלות, "[אזי עבר על נפשנו] המים הזידונים"[[8]](#endnote-8) המאיימים להטביע את האדם, לשבש ולהפריע את הזרימה הטבעית המתוקנת שלו.

כשיוצאים מהמים הזידונים זוכים לזרימת האהבה הטבעית בין איש לאשתו, "אהבה כמים", בדומה לאהבה ותחושת הכימיה הטבעית שבין אח לאחותו. זו עדיין חויה הנמצאת בתוך הטבע, ברמת ה"מוטבע" שבנפש, אך ללא השעבוד והטרדות של מצרים. כך מפורש[[9]](#endnote-9) כי "והוצאתי" היינו בטול השעבוד מתחלת מכות מצרים, עוד לפני עצם היציאה ממצרים.

כשעולים לקשר הרגשי של "רעיתי" מתקיים גם "והצלתי אתכם מעבֹדתם". כשהאדם משועבד למצרים כל עבודתו היא לפרנסת מצרים ולצרכם. כך, כשהאדם כלוא במיצריו שלו, כל עבודתו ופעולתו היא לעצמו ולסיפוק צרכיו האנוכיים. רק בחתונה ניצלים מעבודה חסרת תכלית שכזו, וזוכים לעבוד לשם תכלית ראויה, על מנת לרעות באהבה – לזון ולפרנס – את מי ששמחים למלא את כל צרכיו. בין כנסת ישראל להקב"ה תכלית היציאה ממצרים בפועל, אליה מתייחסת לשון "והצלתי"ט, היא עבודת ה' בזביחת קרבנות, שדווקא בה מתוארת כנסת ישראל כ"רעיתי" המפרנסת את ה' כביכול. גם בין בני זוג, רק עם מיסוד תחושת הקרבה הטבעית יוצאים בפועל ממיצרי הטבע ומתחילים להתקדם לקראת 'תכלית' ראויה.

בקשר הרגשי זוכים כבר ל"אהבה כאש", וכשזוכים לאש הקדש של האהבה המתוקנת ניצלים מסכנתה של האש הזרה (אש של כעס ותאוה, שהן מדות הנובעות מגאוה[[10]](#endnote-10), מכך שהאדם עסוק רק בדאגה לעצמו ובסיפוק צרכיו).

במדרגת הקשר השכלי של "יונתי" מתקיים גם "וגאלתי אתכם בזרוע נטויה ובשפטים גדולים". "וגאלתי" מתייחס לגאולה מרדיפת המצרים בקריעת ים סוףט, בה זכו ישראל לשלמות של "עיניך יונים"[[11]](#endnote-11), כאשר "ראתה שפחה על הים מה שלא ראה יחזקאל וכל שאר הנביאים"[[12]](#endnote-12). מקריעת ים סוף מובטחים להנצל מראיות שליליות, "כי כאשר ראיתם את מצרים היום לא תֹסִפו לראֹתם עוד עד עולם"[[13]](#endnote-13). כך, האהבה האין סופית של "עיניך יונים", כשלא שבעים מלהביט זה בזו, היא הגעה למוחין דגדלות הגואלת את האדם משעבוד לחכמת מצרים, ממבטן הפסול של החכמות החיצוניות (העוסקות בישות של טבע המציאות המוגבל, ההווה והנפסד, ואינן מתעלות למבט "עין בעין"[[14]](#endnote-14) באין האלקי).

בלשון הקבלה, גאולה היינו "עלמא דחירו"[[15]](#endnote-15) (עולם החירות), עולמה של ספירת הבינה, אמא עילאה, כאשר היא מסתכלת עין בעין בבעלה, אבא עילאה, לראות את הארת "אחד האמת" המשתקפת בבטולו לה'[[16]](#endnote-16). בין בני זוג, זו היכולת להתרומם מעל עצם ההתבוננות במעלותיו ויחודו של בן הזוג אל ראית האין האלקי המהוה אותו[[17]](#endnote-17). בעוד שהתבוננות במעלותיו הפרטיות של בן הזוג מעוררת אהבה כאש, קשר של "רעיתי", הרי שראית האין האלקי מאפשרת לראות בו התחדשות תמידית ומתוך כך לחוות כלפיו אהבה שאינה פוסקת או מתיישנת לעולם.

[והנה, מכל שלבי יציאת מצרים דימו חז"ל את השידוך דווקא לקריעת ים סוף ("וגאלתי", כנ"ל), תוך הסבר כי זיווג ראשון הוא קל יחסית, בהיותו תלוי בבת הקול שיצאה ארבעים יום קודם יצירת הולד, בעוד ש"קשין לזווגן כקריעת ים סוף" שייך לזיווג שני. לאור המבואר כאן יש לומר כי 'זיווג ראשון' הוא היחוד במדרגות של "אחֹתי רעיתי" (יחוד **וה** שבשם), המבוסס על אהבה טבעית ועל חיים טובים המבוססים על דאגה משותפת (ענינים נגלים ושוים לכל נפש). לעומת זאת, 'זיווג שני' הוא היחוד הנעלה שבמדרגת "יונתי" (יחוד **יה** שבשם, אבא ואמא), שהוא כבר עליה למדרגות נסתרות ופנימיות יותר[[18]](#endnote-18) ("עלמא דאתכסייא", ה"ים" שבנשמה, שהתגלה בקריעת ים סוף והפיכתו ליבשה[[19]](#endnote-19))[[20]](#endnote-20).]

תכלית יציאת מצרים היא "ולקחתי אתכם לי לעם", דבר המתקיים במתן תורהט. בנישואין זוכים לכך כשעולים לדרגת "תמתי"[[21]](#endnote-21). כשם ש"ולקחתי" היא בחינה נבדלת בפני עצמה, שאינה מופיעה באותו פסוק עם שלשת הלשונות האחרים, כך "תמתי" היא מדרגה נבדלת משלש המדרגות שתחתיה – "אחֹתי רעיתי יונתי" שייכות כולן לתחום המודע והפנימי של הנפש (נפש-רוח-נשמה), ואילו "תמתי" היינו קשר על-שכלי השייך לתחום העל-מודע של הנפש ("נשמתא לנשמתא")[[22]](#endnote-22). מתן תורה התחולל בחדש סיון, שמזלו תאומים, והביטוי לתחושת התאומים במתן תורה הוא בשני לוחות הברית – הכל כמתאים לחוית הקשר של "'תמתי' תאומתי"[[23]](#endnote-23).

ב"ולקחתי אתכם לי לעָם" מתגלה שויון הקומה של נשמות ישראל עם ה', כהסבר חז"ל ל"'תמתי' תאומתי" – "כביכול לא אני גדול ממנה ולא היא גדולה ממני". שויון קומה זה מתבטא בכך שה' נמלך בנשמות ישראל בכל תהליך הבריאה, עוד קודם לעצם עלית רצונו לבריאת העולם. כך דרשו חז"ל על הפסוק "המה היוצרים ויֹשבי נטעים עִם המלך במלאכתו ישבו שם"[[24]](#endnote-24) – "במי נמלך? בנשמותיהם של צדיקים ['ועמך כֻלם צדיקים'[[25]](#endnote-25)]"[[26]](#endnote-26). זו המדרגה בה בני הזוג מאוחדים ברצון ובמחשבה אחת – מחשבת השליחות לה הם שותפים "[לברוא-]לתקן עולם במלכות שדי"[[27]](#endnote-27).

והרמז בכל ההקבלה הזו: שתי המערכות – **אח**ֹ**תי** **רעיתי** **יונתי** **תמתי** **והוצאתי** **והצלתי** **וגאלתי** **ולקחתי** – משלימות זו את זו ל**אהבה** פעמים **רצון**[[28]](#endnote-28)!

1. . תהלים סח, ז. [↑](#endnote-ref-1)
2. . סוטה ב, א. סנהדרין כב, א. [↑](#endnote-ref-2)
3. . בראשית א, כח (וראה לקוטי תורה שה"ש מ, א). [↑](#endnote-ref-3)
4. . מהלך נוסף של הקבלת לשונות האהבה והקשר לסדר יציאת מצרים ראה בתורה הבאה. [↑](#endnote-ref-4)
5. . שמות ו, ו-ז. [↑](#endnote-ref-5)
6. . ירושלמי פסחים פ"י ה"א (סח, ב). ראה גם לעיל שער ב בתורה "שלש כוסות". [↑](#endnote-ref-6)
7. . שיר השירים ה, ב. וראה ביאור ארבע הלשונות-המדרגות באורך בתורה הקודמת. [↑](#endnote-ref-7)
8. . תהלים קכד, ה (וראה תניא פרק כח בסופו, ובמאמרי דא"ח ד"ה "מים רבים"). [↑](#endnote-ref-8)
9. . ראה ספורנו על הפסוק. [↑](#endnote-ref-9)
10. . לענין המשכת הכעס מהגאוה ראה בשערי קדושה ח"א ש"ב ("כעס הבא על ידי גאוה") ובתניא פ"א ("כעס וגאוה מיסוד האש שנגבה למעלה"), ובכ"ד, וראה גם לקמן שער ה בתורה "אש ממים". ענין המשכת התאוה מהגאוה מבואר בכ"ד במאמרי חב"ד, וראה לדוגמה בעלמא לקוטי תורה סוכות עט, א ("תאוות לבו הנמשכים מגסות רוחו ולהחשיב את עצמו…"). [↑](#endnote-ref-10)
11. . שיר השירים א, טו; ד, א. [↑](#endnote-ref-11)
12. . מכילתא בשלח פרשת השירה ג. זו עוצמת ראיה הנעלית אפילו ממיזוג הראיה והשמיעה שבמתן תורה (מדרגת "תמתי", כדלקמן) – "וכל העם רֹאים את הקולֹת" (שמות כ, טו; וראה מכילתא עה"פ). על כן התכלית היא "אחת היא יונתי תמתי" (שה"ש ו, ט; וראה לקמן שער ז בתורה הראשונה), תוך שימור עוצמת הראיה הזו, ראית העצם, גם במדרגות שמעליה (בלעומת-זה מוצאים תופעה זאת בכך שגם בגלות הרביעית, גלות אדום – שכנגד "תמתי", בהקבלת הגלויות מלמטה למעלה – נותרת השפעת חכמת יון, שכנגד "יונתי" בהקבלה זו, ודוק). [↑](#endnote-ref-12)
13. . שמות יד, יג. [↑](#endnote-ref-13)
14. . ישעיה נב, ח. [↑](#endnote-ref-14)
15. . זהר ח"ב קפו, א. [↑](#endnote-ref-15)
16. . ראה תניא פרק לה בהגהה. הבטול הוא חוית ה"[ונחנו] **מה**" של ה**חכמה** (אותיות **כח** **מה**, כנודע), והרמז: **גאולה** עולה **מה** ו"**וגאלתי**" עולה **י** פעמים **מה**. [↑](#endnote-ref-16)
17. . וראה עוד לקמן שער ז בתורה "אמצאך בחוץ". [↑](#endnote-ref-17)
18. . וראה בספר מחול הכרמים בארוכה כי "זיווג ראשון" ו"זיווג שני" אינם תלויים במציאות הנראית לעין (שם פ"ד), ובעצם הם שני ממדים שיכולים להתקיים באותם נישואים עצמם (שם פ"א הערה יב). [↑](#endnote-ref-18)
19. . כמבואר בכל מאמרי דא"ח אודות קריעת ים סוף (וראה, לדוגמה, לקוטי תורה ויקרא יד, ב ואילך). [↑](#endnote-ref-19)
20. . וראה באופן אחר בתורה הבאה. [↑](#endnote-ref-20)
21. . וראה בפירוש במדרש המצוטט בתורה הבאה. [↑](#endnote-ref-21)
22. . וראה עוד שער ז בתורה "אחת היא יונתי תמתי". [↑](#endnote-ref-22)
23. . שה"ש רבה ה, ג. [↑](#endnote-ref-23)
24. . דהי"א ד, כג. [↑](#endnote-ref-24)
25. . ישעיה ס, כא. [↑](#endnote-ref-25)
26. . בראשית רבה ח, ז (בתשובה לשאלת "במי נמלך" הנזכרת שם ח, ג). [↑](#endnote-ref-26)
27. . מתוך נוסח "עלינו לשבח". [↑](#endnote-ref-27)
28. . הכל עולה **הוי**' פעמים "**אנכי** **הוי**' **אלהיך**" (העולה גם "**גל** **עיני**"), כאשר **ג** המדרגות התחתונות (המצטרפות ליחידה אחת, כנ"ל) – **אח**ֹ**תי** **רעיתי** **יונתי** **והוצאתי** **והצלתי** **וגאלתי** – עולות 3094, המספר הראשון המתחלק גם ב-**יעקב** (**טוב** פעמים **יעקב**) וגם ב-**רחל** (**אחד** פעמים **רחל**), והמדרגה הרביעית – **תמתי** **ולקחתי** – עולה **ב** פעמים **שבת**, בסוד "אלמלי משמרין ישראל שתי שבתות כהלכתן מיד נגאלים" (שבת קיח, ב, ועיין שמות רבה כה, יב ובירושלמי תענית פ"א ה"א). [↑](#endnote-ref-28)