## עדינות וזכוך

מ

נהג ישראל לשבור בעת התקשרות התנאים כלי חרס[[1]](#endnote-1) ותחת החופה כוס זכוכית[[2]](#endnote-2). בשבירת החרס והזכוכית מוצאות ביטוי שתי תנועות נפש: החרס מסמל שברון לב ושפלות "כחרס הנשבר"[[3]](#endnote-3) (כשנדמה שאין תיקון למצב, כשם שלא ניתן לתקן חרס שבור). שבירת הזכוכית מגלה שתכלית כל שבירה היא תיקון, זכוך ועידון פנימי (כשם שניתן לתקן ולהתיך מחדש זכוכית שבורה). בשבירת הזכוכית השקופה, כזכר לחורבן[[4]](#endnote-4), 'שקוף' שכל שבירה וחורבן הם בגדר "סותר על מנת לבנות"[[5]](#endnote-5) – שבירה שתכליתה בנין חדש, מתוקן, משוכלל ומזוכך יותר.

כשרווק מתחיל בבנין חיי הנישואין – בהחלטה להתחתן ובכתיבת התנאים – עליו לשבור את כל מציאותו הקודמת, ה'רווקית', ולהכיר בשפלות העמוקה בה היה שרוי עד כה (בהיותו 'שבר' בלבד, "פלג גופא"[[6]](#endnote-6), ואולי אף פחות מכך, ביחס לשלמות האמיתית של הנישואין). אמנם, בחיי הנישואין בפועל – החל מהחופה – מתגלה תנועת הנפש של אדם נשוי, הצריך לפעול לזכוך מציאותו ולעידון מדותיו והתנהגותו.

ונסביר: רווק נוטה לעסוק בעניני מהות. אם הוא בחור ישיבה או סטודנט, הוא עוסק בענינים רוחניים, שכליים ומופשטים. אם הוא פעיל אידיאולוגי או איש צבא הוא מתמסר לענינים העומדים ברומו של עולם. גם אם הוא אדם עובד או בעל עסק הוא נוטה להתייחס לעיסוקו כביטוי של מהות עצמו וככלי להצלחתו האישית. בכל מקרה, את מציאותו הממשית של האדם – חוית הישות שלו, אופי עיסוקו בתחומים הגשמיים ויחסו לזולת – הוא מבטל. הוא אינו רואה בה תכלית ואין הוא עוסק בתיקונה. מכיון שכך, מציאותו של הרווק נותרת גסה ונדמית כנפרדת לגמרי מה', המתגלה, לטעמו, רק בעניני מהות (אם אכן מדובר בענינים אלקיים, ולא רק במימוש עצמי).

כשאדם מתחתן הריהו נכנס לראשונה לעול המציאות. לפתע לא רק עניני הרוח או ביטויו העצמי הם בעלי חשיבות, עליו להתייחס בעדינות הראויה לזולת אמיתי וממשי, לדאוג לבית ולפרנסה וכו'. גם ההצלחה האישית כבר איננה ערך בפני עצמו, אלא נועדה לתכלית המעוגנת היטב במציאות. אז מגלה האדם כמה היתה מציאותו כרווק אנוכית וגסה, ועליו לשבור את מציאותו הקודמת מכל וכל, ולחוש בשפלותה, הכל כדי לבנות יחס נכון שיהווה תשתית לכל חיי הנישואין[[7]](#endnote-7).

אמנם, תכלית בריאת העולם איננה בטול ושבירת המציאות והפיכתה לאין (מה שנוטה לעשות הראש המהותני). להיפך, בבריאת העולם גילה הקב"ה את תאוותו לדירה בתחתונים[[8]](#endnote-8), וזו אינה נבנית מבטולם ושבירתם, אלא מזכוכם ועידונם עד שישקפו גילוי אלקי[[9]](#endnote-9) (ובלשון החסידות[[10]](#endnote-10): עד ש"היש הנברא" ישקף ממש את "היש האמיתי").

את סוד זכוך ועידון המציאות בפועל ממש – זכוך המדות והרגשות הנובעים מישות האדם, עידון היחס לזולת וחשיפת התכלית האלקית בתוך הענינים הגשמיים – לומד האדם רק בחיי הנישואין. תחת החופה, על בני הזוג (ובעיקר על החתן) להבין שעשיית ביתם לבית דירה לקב"ה תלויה בעבודת זכוך ועידון מתמדת. בדרך כלל לומד האיש את הדבר מהאשה, משום שהיחס בין איש לאשה הוא כיחס בין מהות למציאות[[11]](#endnote-11). האיש, גם אחרי הנישואין, נוטה לענינים שבמהות, כמו גם להצלחתו האישית וביטויו העצמי. לעומת זאת, האשה בטבעה עוסקת במציאות, ובעדינותה הטבעית מסוגלת לזכך אותה. רמז לכך שכל תכלית השבירה היא הזכוך דווקא יש בעובדה שהאמהות, האמונות על זכוך עדין[[12]](#endnote-12), הן השוברות את צלחת החרס.

כשמזדככים בני הזוג ומזככים את כל עניני ביתם, הוא נעשה "דירה בתחתונים" לקב"ה – "זכו שכינה ביניהן"[[13]](#endnote-13). אז, מתוך ה"כתית" של שבירת החרס (בבחינת "וּשְׁבָרָהּ כְּשֵׁבֶר נֵבֶל יוֹצְרִים כָּתוּת לֹא יַחְמֹל וְלֹא יִמָּצֵא בִמְכִתָּתוֹ חֶרֶשׂ לַחְתּוֹת אֵשׁ מִיָּקוּד וְלַחְשׂף מַיִם מִגֶּבֶא"[[14]](#endnote-14)) ומתוך הזכוך של שבירת הזכוכית, זוכים בזיווג לזרע קדש, "שמן זית זך כתית למאור"[[15]](#endnote-15).

[ובשולי הדברים: בשם מורנו הבעל שם טוב מקובל[[16]](#endnote-16) כי שבירת החרס חסרת התקנה בהתקשרות התנאים מלמדת כי אין נוהגים לבטלם כלל, היינו ש'אין תקנה' לחתימת תנאים. לעומת זאת, שבירת הזכוכית שיש לה תקנה[[17]](#endnote-17) בחופה מלמדת כי אפשרית גם מציאות של גירושין, היינו שלנישואין גרועים – כש"אין מתדיירין", כלשון הנאה של מוסר השמועה בשם הבעל שם טוב – 'יש תקנה' בגט[[18]](#endnote-18). לכן, יש הנוהגים לחכות עם החתימה על שטר התנאים עד סמוך לחופה ממש, כדי לא להסתכן בבטולם. עם זאת, למנהג חב"ד שוברים צלחת גם ב'ווארט'[[19]](#endnote-19), כשמחליטים על החתונה, ללא חתימה על שטר תנאים. יש לומר כי זו מעין 'תצוגת תכלית' שבאה לבחון האם יש תוחלת בשבירה הזו. לפיכך, אם מתגלה ששבירת הצלחת לא הועילה כלל ואחד הצדדים (ובדרך כלל מדובר בחתן) לא שבר כלל את גאוותו ולא יצא מישותו הגסה והדורסנית, יש 'היתר' לבטול השידוך עוד לפני החתונה.]

1. . אליה רבה לאו"ח תקס, ג. ראה עוד אנציקלופדיה תלמודית ערך "זכר לחורבן" ובנסמן שם. [↑](#endnote-ref-1)
2. . ברכות לא, א (וראה תוס' שם ד"ה "אייתי כסא דזוגיתא חוורתא"). ראה ארחות חיים הלכות ת"ב סימן יג, כלבו סימן סב, פמ"ג משבצות זהב תקס, ג (אך ראה בן איש חי שנה ראשונה פרשת שופטים יא שהאריך כי בעירו נהגו לשבור כוס חרס תחת החופה). וראה עוד אנציקלופדיה תלמודית ערך "זכר לחורבן" ובנסמן שם. [↑](#endnote-ref-2)
3. . פיוט "ונתנה תוקף". [↑](#endnote-ref-3)
4. . עוד טעמים לשבירת הכוס ראה פמ"ג משבצות תקס, ג. ראה גם בתורות "יגל לבי בישועתך" ו"שלש כוסות" לקמן, וביין משמח ח"ג שער שני בתורה "אין כלי שלם יותר מלב שבור". [↑](#endnote-ref-4)
5. . שבת לא, ב (וראה בתורה "אין כלי שלם יותר מלב שלם" הנ"ל בהערה הקודמת). [↑](#endnote-ref-5)
6. . זהר ח"ג ז, ב. [↑](#endnote-ref-6)
7. . על הסדר העולה של יחס-יחד-אחד ראה בשער הקודם. [↑](#endnote-ref-7)
8. . תנחומא נשא טז. [↑](#endnote-ref-8)
9. . על בטול לעומת זכוך ראה שכינה ביניהם הערה א להקדמה, סוד הוי' ליראיו שער א פי"ט הערה כו, מעין גנים בראשית פ"ב במאמר "כיונים אל ארֻבותיהם". [↑](#endnote-ref-9)
10. . ראה, לדוגמה, המשך בשעה שהקדימו תער"ב עמ' א'קמד. [↑](#endnote-ref-10)
11. . ראה הקדמת שכינה ביניהם אות ג. [↑](#endnote-ref-11)
12. . וראה גם לקמן בתורה "לא יחפֹץ כסיל בתבונה". [↑](#endnote-ref-12)
13. . סוטה יז, א. [↑](#endnote-ref-13)
14. . ישעיה ל, יד. [↑](#endnote-ref-14)
15. . שמות כז, כ. ויקרא כד, ב. [↑](#endnote-ref-15)
16. . ראה רשימות דברים (חיטריק) ח"ג מערכת הבעש"ט אות נד. [↑](#endnote-ref-16)
17. . וראה טעם נוסף לשבירת זכוכית דווקא, שיש לה תקנה, בפמ"ג הערה ד. [↑](#endnote-ref-17)
18. . וראה גם רמתים צופים בתחילת פרושו לתנא דבי אליהו (הובא בספר אני לדודי ודודי לי עמ' פא-פב, הערה צב). [↑](#endnote-ref-18)
19. . וראה עוד גם בשתי התורות הבאות. [↑](#endnote-ref-19)