## שבירת הצלחת

"מ

נהג ישראל תורה"[[1]](#endnote-1) לשבור כלי חרס בעת התקשרות התנאים[[2]](#endnote-2), והמנהג הרווח הוא לשבור צלחת דווקא. כלי חרס בכלל רומז לספירת המלכות[[3]](#endnote-3), וצלחת רומזת להצלחה. אחד הדברים שמונעים מרווקים להתחתן הוא הצלחותיהם בחיי הרווקות ותחושת "אנא אמלוך"[[4]](#endnote-4) המלווה הצלחות אלו. כאשר ההתמסרות לקריירה והגאוה האישית שבאה עם ההצלחה מונעות מהאדם להתמסר לחיי הנישואין ולהתחבר באמת לאדם אחר יש לשבור את ההצלחה הזו (משום שאז הקריירה היא בבחינת "אשר קרך בדרך"[[5]](#endnote-5) לחתונה).

המנהג הרווח הוא ששתי האמהות, של החתן ושל הכלה, שוברות את הצלחת ביחד. דווקא האמהות, שילדו את הילדים, קיוו להצלחתם וטיפחו אותה עד לשלב זה, הן שצריכות לשבור את הצלחת. השבירה המשותפת באה לבטא את התקוה שההצלחות הנפרדות של בני הזוג ישברו, בכדי שמכאן ואילך הם יבנו את כל הצלחותיהם במשותף (ועל כן ביטוי עיקרי של חיבה בין איש לאשתו הוא האכילה מצלחת אחת דווקא[[6]](#endnote-6)). זו שבירה של יצר ה"אנא אמלוך" של כל אחד מבני הזוג, שהרי "אין שני מלכים משמשים בכתר אחד"[[7]](#endnote-7), בשביל שמכאן ואילך יבנו את מלכותם המשותפת (שהרי "חתן דומה למלך והכלה נקראת מלכה"[[8]](#endnote-8), ו"מלכא בלא מטרוניתא לאו איהו מלך ולאו איהו גדול"[[9]](#endnote-9)).

למנהג חב"ד שוברים שתי צלחות. את הצלחת הראשונה שוברים בעת גמר השידוך הטוב, ב'ווארט' (– 'מסיבת האירוסין' בלשון המקובלת אך הבלתי מדויקת[[10]](#endnote-10), שהרי היום אסור לארס-לקדש אשה שלא תחת החופה[[11]](#endnote-11)). את הצלחת השניה שוברים בעת חתימת התנאים סמוך לחופה (בסיום "קבלת הפנים" של החתן, לפני שהוא הולך לכסות את פני הכלה). שבירת שתי צלחות מבטאת באופן מובהק עוד יותר את הצורך לשבור שתי הצלחות נפרדות, בשביל לבנות הצלחה אחת משותפת.

בפרטות, שבירת הצלחת הראשונה (שנעשית בעזרת הנשים, בנוכחות הכלה) מכוונת כנגד שבירת הצלחות הכלה. בעת קביעת החתונה החליטה הכלה שאין ברצונה להיות רווקה יותר, עם כל כמה שהיא מוצלחת. היא החליטה שהיא רוצה לעבור לסוג אחר של הצלחות בחיים, להמיר הצלחות מדומות, המבליטות את ישות האדם, בהצלחות פנימיות יותר, הדורשות ממנו לאיין את עצמו (ומה טוב לשבור את הצלחת אחרי שהחתן דורש – או, כמנהג החסידים, חוזר על מאמר חסידות – כאשר מתגלה שאין הוא כה מוצלח[[12]](#endnote-12), ואף על פי כן היא מוכנה להנשא לו…). שבירת הצלחת השניה, לפני החופה (שנעשית בהמשך לקבלת הפנים לחתן, שלא בנוכחות הכלה), מכוונת כנגד שבירת הצלחת החתן הנפרדת.

סדר זה של שבירת הצלחות גם ממחיש את התכונה הנפשית השונה של האיש והאשה. הכלה שוברת את הצלחתה הנפרדת והמדומה כבר בעת ההחלטה להתחתן, כאשר היא מקבלת על עצמה להתמסר לחלוטין לחתנה. החתן, לעומתה, מגיע להכרת הצורך בשבירת הצלחותיו האנוכיות מאוחר יותר, רק עם הנישואין ממש, כשעליו לצאת בפועל ממציאות חייו כרווק. סדר ההתמסרות הזה מתבטא, מהפן ההלכתי, בכך שהכלה נקנית לחתן בקידושין, ואילו הוא משתעבד ומתמסר לה רק אחר כך, בנישואין[[13]](#endnote-13) (ועוד הבדל: הכלה, מתוך ענוה נשית, מוכנה לשבור את הצלחותיה הקודמות במקומה שלה, בעזרת נשים, אך בסמיכות לעזרת הגברים, לעיני כל, ובעיקר לעיני חתנה, ואילו גאותו של הגבר דורשת שהשבירה תתבצע בסביבה מוגנת, הרחק מעזרת הנשים…).

1. . ראה תוד"ה נפסל במנחות כ, ב. מהרי"ל הובא ברמ"א שו"ע יו"ד סימן שעו סעיף ד. מנהגים ישנים מדורא עמ' 153. ראה ירושלמי פסחים פ"ד ה"א. [↑](#endnote-ref-1)
2. . אליה רבה לאו"ח תקס, ג (וראה גם בתורה הקודמת). [↑](#endnote-ref-2)
3. . כלי סתם רומז למלכות בכ"מ, והחרס – יחד עם הברזל, המקביל למלכות בפרצוף המתכות (ראה זהר ח"ב קלח, ב; לקו"ת להאריז"ל לתהלים פד, ובכ"ד) – הוא המדרגה הרביעית בחזון דניאל (ב, לב-לג), כנגד המלכות הרביעית, שבבחינת המלכות בין ארבע המלכויות המנויות שם. [↑](#endnote-ref-3)
4. . עפ"י מלכים-א א, ה. [↑](#endnote-ref-4)
5. . דברים כה, יח. [↑](#endnote-ref-5)
6. . טור שו"ע יו"ד סימן קצה. [↑](#endnote-ref-6)
7. . עפ"י חולין ס, ב. [↑](#endnote-ref-7)
8. . לשון כ"ק אדמו"ר הריי"צ במאמר "לכה דודי" תרפ"ט (על פי פרקי דרבי אליעזר פט"ז ובבא קמא לב, ב). [↑](#endnote-ref-8)
9. . עפ"י זהר ח"ג ה, א. [↑](#endnote-ref-9)
10. . ראה שיחת ש"פ תשא תשמ"א, אגרות קדש כ"ו אגרת ט'רצד, ובכ"ד. [↑](#endnote-ref-10)
11. . ראה יבמות נב, א. [↑](#endnote-ref-11)
12. . וראה, בסגנון אחר, גם בתורה הבאה. [↑](#endnote-ref-12)
13. . ראה באורך יין משמח ח"ג שער ראשון (ובפרט בתורה "מקידושין לנישואין"). [↑](#endnote-ref-13)