לא יחפֹץ כסיל בתבונה

**ר**

וב הקשיים בחיי הנישואין נובעים מכך שהאדם מחפש את עצמו[[1]](#endnote-1), את ביטוי והתגלות ה'אני' שלו, במקום לחפש באמת את בן/בת הזוג. אז, במקום "מצא אשה מצא טוב"[[2]](#endnote-2) נופל בחלקו "ומוצא אני מר ממות [את האשה]"[[3]](#endnote-3). על חיפוש עצמי כזה, ביחס לעבודת ההתבוננות והתעוררות הלב, נדרש בחסידות[[4]](#endnote-4) הפסוק "לא יחפֹץ כסיל בתבונה כי אם בהתגלות לבו"[[5]](#endnote-5) – הכסיל אינו חפץ בעומק ההתבוננות בה' (המולידה רגשות אמיתיים בנפש) אלא מתמכר לחוית ההתרגשות וההתעוררות האישית.

בחיי הנישואין, הכסיל מתמכר לביטוי עצמו, במקום להקדיש תשומת לב אמיתית לאישיות של בן זוגו. במקום השקעה פנימית בבנין קשר יציב ואכפתי עם הזולת, הוא מחפש ריגוש רומנטי (הנובע מיחס לחיצוניותו של זולתו בלבד ונוגע רק לחיצוניות לבו שלו). כשהמציאות האמיתית מערימה קשיים על הדמיונות החיצוניים של האדם, מתעוררים בו דינים וכעסים, ושלום הבית מתערער. כדי לתקן את החיצוניות הזו נדרש האדם, לכל לראש, להכיר בכך שעד כה היה שקוע בעצמו, על אף שנדמה היה לו שהוא מחפש רק אחר התבונה הטהורה. רק מתוך כך יכול האדם לשבור את הקטנות הראשונית הזו, לזכך את עצמו, ולהתחיל לחפוץ ב"תבונה" באמת – בהכרה אמיתית בבן הזוג וברגישות כלפיו.

לתיקון זה יש לכוון בשבירת כוס הזכוכית תחת החופה, כדי לשבור את הישות הראשונה ולזכך אותה. והרמז: **זכוכית** עולה בגימטריא **תבונה**[[6]](#endnote-6). על חיצוניות התבונה נאמר "מינה דינין מתערין"[[7]](#endnote-7) (ממנה מתעוררים הדינים). כלומר, יומרת ההבנה החיצונית מעוררת דינים וכעסים על מי שאינו מתאים את עצמו להבנה זאת. בתוך הבית דינים אלו הם הכעס כלפי בן הזוג, כאשר הלה איננו מתאים את עצמו לתבניות שהאדם בנה בתוכו. שבירת כוס הזכוכית מכוונת להוציא את האדם מהקטנות של "לא יחפֹץ כסיל בתבונה כי אם בהתגלות לבו", לבטל את כל הכעסים וההקפדות בבית ולהכשיר את החתן והכלה להתענינות וחיפוש תבונה אמיתיים דרך אישיותו של בן/בת הזוג.

בקבלה, בינה-תבונה היא מדת האם, פרצוף אמא, וכשהחתן שובר את כוס הזכוכית עליו לחשוף בתוכו תכונות נשיות שהן ירושה לו מאמו[[8]](#endnote-8). בכך הוא ממשיך את שבירת צלחת החרס על ידי אמהות החתן והכלה בעת התקשרות השידוך[[9]](#endnote-9). ועוד, בדרגת התבונה האמהית הזו נמצא השילוב התמידי בין ההפכים של בתולה ובעולה[[10]](#endnote-10), בה ניתן לחדש מיניה וביה את הבתולין וההתחדשות בחיי הנישואין (כשם שאת הכוס השבורה ניתן להתיך ולחבר שוב). שבירת הכוס (הרומזת גם לשבירת הבתולים[[11]](#endnote-11)) מכוונת גם לכך – כאשר שוברים את התובנות החיצוניות על בן הזוג, המוכר-לכאורה, חוזרת היכולת להתייחס לבן הזוג באופן בתולי ומתחדש.

1. . בכל המבואר בפיסקה הראשונה כאן ראה באריכות בהקדמת הספר שכינה ביניהם. [↑](#endnote-ref-1)
2. . משלי יח, כב. [↑](#endnote-ref-2)
3. . קהלת ז, כו. [↑](#endnote-ref-3)
4. . מאמרי אדמו"ר הזקן ענינים עמ' קלג (הובא בהקדמת שכינה ביניהם הערה יג ובאור ישראל ח"ב עמ' נא-נג). [↑](#endnote-ref-4)
5. . משלי יח, ב. [↑](#endnote-ref-5)
6. . והדבר מתאים לכך שהיחס בין בטול לזכוך הוא כיחס בין החכמה והבינה, וראה מעין גנים ח"א מאמר "כיונים אל ארֻבותיהם" פ"ב הערה יז, ובכ"ד. [↑](#endnote-ref-6)
7. . ראה זהר ח"ג סה, א (ובכ"ד). [↑](#endnote-ref-7)
8. . ראה גם יין משמח ח"א שער ה בתורה "כמשפט הבנות". [↑](#endnote-ref-8)
9. . וראה לעיל בתורה "שבירת הצלחת". [↑](#endnote-ref-9)
10. . ראה הקדמת שכינה ביניהם הערה ז (עמ' כד) ובמאמר "חידוש הישנות" בספר אני לדודי ודודי לי. [↑](#endnote-ref-10)
11. . ראה יין משמח ח"ג שער שני בתורה "אין כלי שלם יותר מלב שבור". [↑](#endnote-ref-11)