## "יגל לבי בישועתך"

ש

בירת הכוס תחת החופה מסמלת, בין השאר[[1]](#endnote-1), את היות החתן והכלה שני חצאים של שלמות אחת בנשמה ובגוף – שני חצאים של נשמה אחת ושני חצאים של "בשר אחד"[[2]](#endnote-2), שכעת שבים ומתאחדים. לכן, אידיאלית, היה ראוי לשבור את הכוס בדיוק לחצי, כך שיוותרו שני חצאים של צורה אחת שלמה, על דרך מה שבאר הרב המגיד ממעזריטש נ"ע בסוד "שתי חצוצרֹת כסף"[[3]](#endnote-3), שהן שתי חצאי צורות המתחברות באהבה וכיסופין.

על דרך הרמז, שבירת הכוס לחצי היא חצית המלה **כוס**, בחלוקת כל אות לשתים: חצי מ-**כ** הוא **י**, חצי מ-**ו** הוא **ג** וחצי מ-**ס** הוא **ל**. באופן זה, שני חצאי הכוס הם **יגל**-**יגל** (וכבר כתבו מהראשונים[[4]](#endnote-4) כי טעם שבירת הכוס הוא לקיים "'וגילו ברעדה'[[5]](#endnote-5) – במקום גילה שם תהא רעדה"[[6]](#endnote-6)).

בהכאת אותיות **יגל** זו בזו, **י** פעמים **ג** פעמים **ל**, רומזת המלה **יגל** לסוד הלב היהודי – **ל** פעמים **ל** (כנודע שצורת ה**לב** היא **ב** אותיות **ל** הפונות זו אל זו[[7]](#endnote-7), לב אל לב, וזיווגן האמיתי נרמז בכפל שלהן, ולא רק בחיבורן).

בנוסף, **יגל** הוא שם קדוש מתוך שם בן **מב** אותיות (הרמוז בראשי התיבות של "אנא בכח") – השם הרמוז בראשי התיבות של המלים "**י**חיד **ג**אה **ל**עמך". השם בן **מב** אותיות מורכב משבעה חלקים בני שש אותיות, רמז להתגלות-התכללות שש הספירות חסד-גבורה-תפארת-נצח-הוד-יסוד בכל אחת משבע הספירות התחתונות, חסד-גבורה-תפארת-נצח-הוד-יסוד-מלכות. לפי זה, המלים "יחיד גאה לעמך" רומזות לספירות חסד-גבורה-תפארת שביסוד – התגלות רגש הלב בספירת היסוד, עליה מושתתת ברית הנישואין. **יגל** ראשון הוא רגש החתן המתגלה ביסוד הדכורא ו-**יגל** שני הוא רגש הכלה המתגלה ביסוד הנוקבא.

בספר תהלים מצינו שתי לשונות של "יגל": "ואני בחסדך בטחתי יגל לבי בישועתך אשירה להוי' כי גמל עליה"[[8]](#endnote-8) ו"מי יתן מציון ישועת ישראל בשוב הוי' שבות עמו יגל יעקב ישמח ישראל"[[9]](#endnote-9).

לשונות אלו מופיעות בשני פרקים סמוכים, **יג** ו-**יד**. לפי מנהג מורנו הבעל שם טוב[[10]](#endnote-10), אלה הפרקים אותם אומרת נערה בת **יב** שנים, מהגיעה למצוות, ונער בן **יג** שנים, מהגיעו למצוות, והיינו הזמן הטוב ביותר לנישואין לפי חז"ל[[11]](#endnote-11).

ותופעה נוספת: הלשון "יגל יעקב ישמח ישראל" חוזרת פעמיים בתהלים, בעוד שהלשון "יגל לבי בישועתך" מופיעה פעם אחת בלבד. זהו יחס של "שלם וחצי"[[12]](#endnote-12), הקיים בין א**י**ש ואש**ה**[[13]](#endnote-13).

שתי תופעות אלו מעידות כשני עדים כי בשבירת הכוס צריך לכוון החתן לתת לכלתו את חוית "יגל לבי בישועתך" (הלשון היחידה, המופיעה בפרק **יג**) ולשמוח בכך שהוא זכה ל"יגל יעקב ישמח ישראל" (הלשון הכפולה, המופיעה בפרק **יד**).

אז, כאשר מתגלה הגיל המשותף (המרמז גם להיות הכלה בת גילו האמיתית של החתן[[14]](#endnote-14)), וניתן לומר, על דרך לשון הזהר, "איהו **גיל** ואיהי **גילה**" (העולים – כיחוד **הוי**' **א**-**דני** – **ז** פעמים **אהבה**), מכריזים כל הנוכחים בחופה – מזל טוב[[15]](#endnote-15)!

1. . ראה כוונות נוספות בתורות האחרות בשער זה, וכן ביין משמח ח"ג שער ב בתורה "אין כלי שלם יותר מלב שבור". [↑](#endnote-ref-1)
2. . בראשית ב, כד. [↑](#endnote-ref-2)
3. . במדבר י, ב. [↑](#endnote-ref-3)
4. . ראב"ן סימן קעז. רוקח שנג-שנד. מחזור ויטרי סימן תע. [↑](#endnote-ref-4)
5. . תהלים ב, יא. [↑](#endnote-ref-5)
6. . ברכות ל, ב. [↑](#endnote-ref-6)
7. . אמרי שפר לר"א אבולעפיא זצ"ל ח"ג (וראה יין משמח ח"ב שער ו בתורה "הריעו להוי' כל הארץ"). ראה בספר נפש גוף ונשמה פ"ב (עמ' מט, וראה גם שם הערה נו ובתיקון המדינה פ"א הערה נז). [↑](#endnote-ref-7)
8. . תהלים יג, ו. [↑](#endnote-ref-8)
9. . שם יד, ז; נג, ז. [↑](#endnote-ref-9)
10. . קובץ מכתבים לתהלים ע' 214. וראה לקוטי שיחות כרך י, ע' 75, הערה 31. [↑](#endnote-ref-10)
11. . ראה יבמות סב, ב. סנהדרין עו, ב (ונידון באריכות בשער הקודם, בתורה "התבגרות ונישואין"). [↑](#endnote-ref-11)
12. . אמרי שפר ח"ג, ובכ"ד בכתבי רבי אברהם אבולעפיא זצ"ל. [↑](#endnote-ref-12)
13. . ראה שכינה ביניהם פ"א אות ז. [↑](#endnote-ref-13)
14. . וראה באריכות בספר מחול הכרמים. [↑](#endnote-ref-14)
15. . ראה יין משמח ח"ג שער שני בתורה "אין כלי שלם יותר מלב שבור". [↑](#endnote-ref-15)