## כשושנה אדומה ראיתי

על לשון שיר השירים "סוגה בשושנים"[[1]](#endnote-1) דרשו חז"ל[[2]](#endnote-2):

"סוגה בשושנים" אלו מצות הרבה כשושנים. כיצד? היה מתאוה לראות עצמו בתוך חופתו, לפי שאין לו יום בעולם חביב ממנו שהוא שמח עם אשתו [ובלשון רש"י על הפסוק 'הרי חתן נכנס לחופה לבו מגעגעת לחופה ולחיבת חיתוניו…'], מה עשה? הוציא הוצאות הרבה, הציע חופתו, בא להזקק עמה – אמרה לו כשושנה אדומה ראיתי פירש הימנה, זה הופך פניו לכאן וזו הופכת פניה לכאן, מי הפרישו ממנה? אי זה נחש עוקצו? אי זה עקרב הזיקו? אי זה גדר ביניהם? אלא דברי תורה ['שרכין כשושנה'[[3]](#endnote-3)] שנאמר "ואל אשה בנדת טומאתה"[[4]](#endnote-4).

מדרש זה מתאר את זמן הפרישה כזמן בו שושנים רכות עומדות כסיג בין בני הזוג. דימוי זה משרה גם על זמן הפרישה אוירה רכה, ואפילו רומנטית, ומלמד כי גם בזמן זה יש עבודה של שימור קשר האהבה בין בני הזוג. במובן מסוים, אז הקשר נינוח יותר, רווי חבה שלוה, בלי המתח (החיובי לכשעצמו, בעתו ובזמנו) של אש האהבה הלוהטת. כך רמוז בלשון הזמר לשבת – "ולנוח בחבת, כשושנים סוגה, בו ינוחו בן ובת"[[5]](#endnote-5). כלומר, דווקא בשבת שהאשה אסורה, "סוגה בשושנים", כשלא ניתן לקיים את "עונתם של תלמידי חכמים מערב שבת לערב שבת"[[6]](#endnote-6), יש מנוחה וחבה מיוחדת בין האיש והאשה.

רש"י על הפסוק מביא ל"סוגה בשושנים" דימוי נוסף, של גזל – "הרי שהוא עובר בדרך, ראה בכורות בראשי התאנים, פשט ידו ליטול, אומרים לו של ישראל הם! הוא מושך ידו מפני הגזל, הרי 'סוגה בשושנים'". לפי זה יש לומר כי בזמן הנדה חוזרת האשה להיות אסורה כבזמן הקידושין, קודם ברכת הנישואין[[7]](#endnote-7), בו היא אסורה בהנאה כהקדש[[8]](#endnote-8). בחזרה למצב הקידושין, ולחבה המיוחדת הכרוכה בו, יש ביטוי לפעולה הנמשכת של הקידושין[[9]](#endnote-9), "וארשתיך לי לעולם"[[10]](#endnote-10).

והנה, הלשון הציורית בו מתאר המדרש את ראית דם נדה, "כשושנה אדומה ראיתי", רומזת לכמה מהענינים השייכים לזמן הנדה:

ראשית, "**כשושנה** **אדומה**" עולה **שלהבת**, רמז לכך שגם בזמן זה יש לשמור את אש האהבה, לפחות 'על אש קטנה'[[11]](#endnote-11). **שלהבת** זו היא אהבה מסורה – "**בכל** **לבבך** **ובכל** **נפשך** **ובכל** **מאדך**"[[12]](#endnote-12) (וכן לשון הפסוק "[ואל אשה] **בנדת טמאתה לא תקרב**" עולה "**ואהבת את הוי**' **אלהיך בכל לבבך ובכל נפשך ובכל מאדך**")**.**

רבי אייזיק מהומיל זצ"ל מסביר[[13]](#endnote-13) כי "ובכל מאדך" הוא דימוי לשיא האהבה המתבטא בזיווג, אך כאן מתברר כי גם בתקופת הנדה יכולה האהבה להגיע לשיא כזה. כך נדרש על על "בכל מאדך": "בכל מדה ומדה שהוא מודד לך [זמן טהרה או זמן טומאה] הוי מודה לו"[[14]](#endnote-14). ועוד, "בכל מאדך" מתפרש גם על ממונו של האדם – בזמן שאין קרבה גופנית, האהבה יכולה לקבל ביטוי כספי (בנתינת מתנות[[15]](#endnote-15) וכיו"ב, וכן זהו זמן בו תכשיטי האשה ולבושיה – בהם עיטר אותה בעלה – הם הכלי העיקרי לשמירת יפיה בעיני בעלה)[[16]](#endnote-16).

הביטוי המלא, "**כשושנה** **אדומה** **ראיתי**", עולה "**ברוך** **שם** **כבוד** **מלכותו** **לעולם** **ועד**"[[17]](#endnote-17), רמז לכך שבעוד שבזמן הטהרה היחוד בין האיש והאשה הוא בגדר יחודא-עילאה (שבפסוק "שמע ישראל הוי' אלהינו הוי' אחד"[[18]](#endnote-18)), הרי שבזמן הטומאה היחוד ביניהם הוא בגדר יחודא-תתאה (אליו מכוונים ב"ברוך שם כבוד מלכותו לעולם ועד"[[19]](#endnote-19)). לכאורה, דווקא בזמן הטהרה אפשרי גם יחוד גופני-תחתון, בעוד שבזמן הטומאה נדמה כי היחוד הוא רק רוחני-עליון[[20]](#endnote-20). אך אליבא דאמת, יחודא-עילאה היינו יחוד גלוי, ברוחניות ובגשמיות, כנודע שב"שמע ישראל" יש גם יחוד **יה**, "הוי' אלהינו", וגם יחוד **וה**, "הוי' אחד". לעומתו, יחודא-תתאה היינו יחוד נסתר בתוך מציאות שבגלוי שולט בה הפירוד. זהו היחוד הנסתר, גם אם הרוחני והנעלה, שבזמן נדה – יחוד שאינו יכול לבוא לידי ביטוי גלוי במציאות התחתונה והנפרדתכ.

ראשי התיבות של "**כ**שושנה **א**דומה **ר**איתי" הם **ארך** – רמז למדת "**ארך** אפים" שצריכה לשרור בין בני זוג[[21]](#endnote-21). ימי הנדה, ובעיקר שלבי ההטהרות, מכוונים להתנקות מכל הכעסים בין בני הזוג והמתקתם-הפיכתם לרחמים גמורים[[22]](#endnote-22) (ורמז: "[ואשה כי יזוב זוב דמה] **ימים** **רבים**"[[23]](#endnote-23) עולה **ארך** **אפים** – כיום נוהגים שכל ראית דם היא כ"ימים רבים", עליהם יש לשבת שבעה נקיים, להטהר מכל כעס ולהפוך אותו לאריכות אפים).

1. . שיר השירים ז, ג. [↑](#endnote-ref-1)
2. . תנחומא כי תשא ב (וראה גם סנהדרין לז, א). [↑](#endnote-ref-2)
3. . שיר השירים רבה ז, ז. [↑](#endnote-ref-3)
4. . ויקרא יח, יט. [↑](#endnote-ref-4)
5. . מתוך זמר לליל שבת – "מה ידידות מנוחתך". [↑](#endnote-ref-5)
6. . כתובות סב, ב (וראה יין משמח ח"ב שער ג בתורה "נותן עיניו בה"). [↑](#endnote-ref-6)
7. . ריש מסכת כלה. [↑](#endnote-ref-7)
8. . ראה ברכות לה, א (והשוה לריש מסכת כלה). [↑](#endnote-ref-8)
9. . ראה מפענח צפונות פ"ה (ושם פ"י ס"ג). ראה גם יין משמח ח"ג בתורות "מקידושין לנישואין" ו"קידושין במחשבה דבור ומעשה". [↑](#endnote-ref-9)
10. . הושע ב, כא (וראה יין משמח ח"ב שער רביעי בתורה "וארשתיך לי לעולם"). [↑](#endnote-ref-10)
11. . וראה בתורה "אש תמיד". [↑](#endnote-ref-11)
12. . דברים ו, ה. [↑](#endnote-ref-12)
13. . מאמר שני המאורות ח"ב סימן ל (בהוצאת קה"ת: לד, ב). ראה גם יין משמח ח"ב שער ה בתורה "תמחה את זכר עמלק". [↑](#endnote-ref-13)
14. . ברכות נד, א. [↑](#endnote-ref-14)
15. . ראה כרתי ופלתי תחלת סימן קצה. [↑](#endnote-ref-15)
16. . וראה בכל זה בתורה "ובלבד שתעטרונו בזהובים". [↑](#endnote-ref-16)
17. . פסחים נו, א (ובכ"ד). [↑](#endnote-ref-17)
18. . דברים ו, ד. וראה תניא, שער היחוד והאמונה. [↑](#endnote-ref-18)
19. . תניא שם. [↑](#endnote-ref-19)
20. . וראה לעיל שער ה בתורה "עליה אין סופית". [↑](#endnote-ref-20)
21. . ראה שכינה ביניהם פ"ה ושערי אהבה ורצון מאמר "ארך אפים". [↑](#endnote-ref-21)
22. . כמבואר לקמן בתורה "אש ממים". [↑](#endnote-ref-22)
23. . ויקרא טו, כה (וראה תנחומא מצורע ו). [↑](#endnote-ref-23)