## אש ממים

"א

יש ואשה זכו – שכינה ביניהן, לא זכו – אש אוכלתן"[[1]](#endnote-1). האש שעלולה לכלות את הבית היהודי, ח"ו, היא אש הכעס. אש הכעס עלולה להתלקח גם בעקבות אש התאוה הלא מתוקנת[[2]](#endnote-2), אלא שאש התאוה לכשעצמה יכולה להתברר ולהפוך ל"אש קדש" ב"שלהיבו דקדושה" של הזיווג[[3]](#endnote-3). לעומת זאת, מאש הכעס יש להרחיק עד הקצה האחרון ממש[[4]](#endnote-4) והיא השורפת ומכלה.

מורנו הבעל שם טוב הורה לתלמידו רבי יעקב יוסף מפולנאה כי בימים בהם התעורר בו כעס, ובפרט בתוך ביתו, אל לו לחדש בתורה, אלא רק לחזור על הישנות. כך בחיי הנישואין, הכעס הורס את האפשרות לחדש את ברית האהבה, לחוש בכל פעם כי יש כאן "אשה חדשה"[[5]](#endnote-5) ולחוות "שעשֻעים יום יום"[[6]](#endnote-6) (כאמור בתורה ובהתחדשות התמידית שלה[[7]](#endnote-7)). כשאין התחדשות הכל נעשה משעמם, ובסופו של דבר גם דוחה ושואף לפירוד, ח"ו.

כיצד ניתן לתקן את הכעס? בתקוני התשובה של האריז"ל מפורש[[8]](#endnote-8) כי על מי שכעס להתענות **קנא** תעניות (כמנין **כעס** עם הכולל). בדורותינו[[9]](#endnote-9), בהם נאמר "וחטאך בצדקה פרֹק"[[10]](#endnote-10), יש להמליץ לזוגות שיש ביניהם כעסים לתת 'קנס' לצדקה בסכום כסף העולה כמנין **קנא**.

אמנם, **קנא** גם עולה בגימטריא **מקוה**, וגם בו יש כח תיקון מיוחד לכעס. כעס הוא התפשטות הגאוה בכל כחות הנפש (שעל כן **כעס** עולה **י** פעמים **גאוה**), והבטול שבטבילה (כמבואר ש"**טבילה** אותיות **הביטל**"[[11]](#endnote-11)) גובר על הגאוה וממתיק את הכעס. לרוב הגברים, ובפרט לאלו שיש בהם נטיה לכעס, מומלץ ללכת למקוה בכל יום כדי להמתיק ולתקן את הכעסים. במי המקוה עצמם, מי מקוה קרים מאד מצננים את אש הכעס, כפעולת "גיהנם של שלג"[[12]](#endnote-12), ומי מקוה חמים מאד מרפאים את חום האש רפואת "דומה בדומה"[[13]](#endnote-13), כפעולת "גיהנם של אש"יב. על כגון דא נאמר "כל הכועס כל מיני גיהנם [של אש ושל שלג] שולטין בו"[[14]](#endnote-14).

אך בכללות, בפרט ביחס לאשה, אפשר לתאר את כל מחזור הטומאה והטהרה בהקשר זה: דם הטומאה מבטא הצטברות של כעסים בין בני הזוג, הגורמים להם להתכנס בתוך עצמם ומונעים התחדשות באהבתם. מול זה, טבילת המצוה של האשה במקוה מתקנת את הכעסים, גורמת לחזרה מעמידה אחור באחור לעמידה פנים בפנים[[15]](#endnote-15), ומאפשרת לפתוח דף חדש של אהבה ושעשועים יום-יומיים.

מסגולת מי המקוה לתקן את האש השלילית – אש התאוה הלא-מבוררת, האינטרסנטית, ואש הכעס הנולדת בעקבותיה. אם לא די בכך שהמקוה מכבה את האש השלילית, הוא גם מסוגל להצית אש קדש טובה ופוריה. ורמז: **מקוה** פנים ואחור – **מ** **מק** **מקו** **מקוה** **מקוה** **קוה** **וה** **ה** – עולה "**אש** **תמיד**"[[16]](#endnote-16), היינו שהמקוה גם שומר על התמדת האש. כך מבואר[[17]](#endnote-17) כי האש של התעוררות הזיווג היא "אש ממים"[[18]](#endnote-18). התשוקה איננה רק צמאון תאוותני של אש, אלא זו התעוררות של אש מהולה במים, המבטיחים שתכלית הקרבה והיחוד תהיה צמיחה מענגת ופוריה (שהרי דווקא "מים מצמיחים כל מיני תענוג"[[19]](#endnote-19)).

דווקא טבילת המקוה, אחרי תקופת ריחוק וצינון יחסי, מרטיבה וממתקת-מתקנת את אש התאוה. אז "אש ממים" מתפרש כהמשכת "אהבה כאש" של ימי הקירוב, אהבת רעים ודודים, מ"אהבה כמים" של ימי ה**נדה**, בה מורגשת רק אהבת **אחים**. מזיגה ברוכה זו של מים ואש היא על דרך מזיגת יין חזק[[20]](#endnote-20) במים. ביין יש תכונות של גבורה, בערה והשתוקקות, והמים מרככים אותו וממתיקים את גבורותיו בחסד[[21]](#endnote-21). המזיגה מכשירה את היין לברכתו המיוחדת[[22]](#endnote-22), וברכת הגפן מתבטאת בבית בברכת "אשתך כגפן פוריה בירכתי ביתך"[[23]](#endnote-23).

ולתוספת העמקה: שלמות לשון ספר יצירה[[24]](#endnote-24) אודות "אש ממים" היא "אחת רוח אלהים… שתים רוח מרוח… שלוש מים מרוח… ארבע אש ממים…". "ארבע אש ממים" רומז גם לכך ש"אש ממים" היא הכח המניע של "ומספר את רֹבע ישראל"[[25]](#endnote-25) ("רביעותיהן"[[26]](#endnote-26)), וכן רומז **ארבע** ל-**רעג** ימי ההריון[[27]](#endnote-27) (**טל** שבועות, בסוד "**טל** ילדֻתיך"[[28]](#endnote-28)). והנה, "**ארבע** **אש** **ממים**" עולה "**נר** **תמיד**", בסוד שמירת ה"אש תמיד", כנ"ל. ה"נר תמיד" בוער בשמן משחת קדש, שהוא ה'מים' מהם נובעת האש. **נר** **תמיד** עולה גם **ב** פעמים **ארך** **אפים** – תיקון כעס האיש וכעס האשה באריכות אפים והפיכת הכל ל**רחמנות** קדושה. הרחמנות היא עומק הקשר בין איש לאשתו, וכן היא תיקון האש דלעומת זה באש קדש (כנודע שרחמנות היא התחממות פנימית, כלשון "נכמרו רחמיו"[[29]](#endnote-29) וכיו"ב, אלא שזו התחממות ארוכת אפים, בניגוד לכעס שהוא התחממות פנימית קצרת אפים).

1. . סוטה יז, א. [↑](#endnote-ref-1)
2. . ראה שמואל-ב יג, טו: "וישנאה אמנון שנאה גדולה מאד כי גדולה השנאה אשר שנאה מאהבה אשר אהבה…" (וראה אבות פ"ה מט"ז). [↑](#endnote-ref-2)
3. . ראה בתורה הקודמת (ובנסמן שם הערה ה). [↑](#endnote-ref-3)
4. . ראה רמב"ם הלכות דעות פ"ב ה"ג. [↑](#endnote-ref-4)
5. . דברים כד, ה. [↑](#endnote-ref-5)
6. . משלי ח, ל. [↑](#endnote-ref-6)
7. . ראה גם עירובין נד, ב: "מאי דכתיב 'אילת אהבים ויעלת חן וגו''? למה נמשלו דברי תורה לאילת? לומר לך מה אילה רחמה צר וחביבה על בועלה כל שעה ושעה כשעה ראשונה, אף דברי תורה חביבין על לומדיהן כל שעה ושעה כשעה ראשונה. 'ויעלת חן', שמעלת חן על לומדיה. 'דדיה ירוך בכל עת', למה נמשלו דברי תורה כדד? מה דד זה כל זמן שהתינוק ממשמש בו מוצא בו חלב, אף דברי תורה כל זמן שאדם הוגה בהן מוצא בהן טעם". [↑](#endnote-ref-7)
8. . שער תיקון עונות (בסו"ס שער היחודים) פ"ו. משנת חסידים פ"ג מ"ז. הובא גם בתניא, אגרת התשובה פ"ב. [↑](#endnote-ref-8)
9. . ראה תניא אגרת התשובה פ"ג. [↑](#endnote-ref-9)
10. . דניאל ד, כד. [↑](#endnote-ref-10)
11. . ראה סידור עם דא"ח בסוף כוונת המקוה (קנט, ד). [↑](#endnote-ref-11)
12. . ראה לקו"ת לאריז"ל פרשת שמות (ובתניא פ"ח). [↑](#endnote-ref-12)
13. . ראה שמות רבה נ, ג. [↑](#endnote-ref-13)
14. . נדרים כב, א. [↑](#endnote-ref-14)
15. . ראה שער ה בתורה "פנים ואחור במחזור חיי הנישואין". [↑](#endnote-ref-15)
16. . ויקרא ו, ו (וראה בתורה הקודמת). [↑](#endnote-ref-16)
17. . ראה מאמר השפלות והשמחה פ"מ ופמ"א (ונתבאר עוד ביין משמח ח"א שער ז בתורות "עורי צפון ובואי תימן" ו"ואל אישך תשוקתך" ובח"ג שער חמישי בתורה "עיניו למטה ולבו למעלה"). [↑](#endnote-ref-17)
18. . ספר יצירה פ"א מי"ב. [↑](#endnote-ref-18)
19. . תניא פ"א. [↑](#endnote-ref-19)
20. . עוד על היין בחיי הנישואין ראה יין המשמח ח"א שער שביעי בתורה "אש מיין" וח"ב שער שני. [↑](#endnote-ref-20)
21. . ראה זהר ח"ג קפט, א. שער הפסוקים תולדות עה"פ "ויבא לו יין וישת". [↑](#endnote-ref-21)
22. . עיין ברכות נ, ב: "יין עד שלא נתן לתוכו מים אין מברכין עליו בורא פרי הגפן אלא בורא פרי העץ… דברי רבי אליעזר, וחכמים אומרים בין כך ובין כך מברכין עליו בורא פרי הגפן" אלא ש"מודים חכמים לרבי אליעזר בכוס של ברכה שאין מברכין עליו עד שיתן לתוכו מים". [↑](#endnote-ref-22)
23. . תהלים קכח, ג (וראה הקדמת שכינה ביניהם הערה ו וכן בעמ' נח). [↑](#endnote-ref-23)
24. . פ"א מ"ט ואילך. [↑](#endnote-ref-24)
25. . במדבר כג, י. [↑](#endnote-ref-25)
26. . רש"י עה"פ (עפ"י נדה לא, א). [↑](#endnote-ref-26)
27. . ראה נדה לח, א. [↑](#endnote-ref-27)
28. . תהלים קי, ג. [↑](#endnote-ref-28)
29. . בראשית מג, ל (וראה רש"י עה"פ). [↑](#endnote-ref-29)