## "ובלבד שתעטרונו בזהובים"

ז

קנים הראשונים אמרו[[1]](#endnote-1) כי בזמן שהאשה אינה טהורה "לא תכחול ולא תפקוס ולא תתקשט בדברי צבעונין", עד שבא רבי עקיבא ולימד "אם כך אתה מגנה על בעלה ונמצא בעלה מגרשה", ועל כן האשה יכולה וצריכה להתנאות ולהתקשט בתכשיטיה גם בזמן הנדה. בכלל, רבי עקיבא רגיש לכך ש"איש ואשה זכו, שכינה ביניהם"[[2]](#endnote-2). בפרט, דברי רבי עקיבא כאן מתאימים לשיטתו[[3]](#endnote-3), שאדם מגרש את אשתו "אפילו מצא אחרת נאה הימנה"[[4]](#endnote-4). אם הנוי והחן של אשה בעיני אישה הוא כה חשוב, צריך 'להחמיר' ולדאוג שחלילה לא תתגנה האשה על בעלה ושהחן לא יופר לעולם.

בעומק, ההתקשטות בבגדי צבעונין ובתכשיטים שייכת במיוחד לימי הנדה, שדווקא בהם יש חשש של "אתה מגנה על בעלה ונמצא בעלה מגרשה". גם אם בימי הטהרה הקישוטים מודגשים יותר, ואז לובשים את הבגדים הנאים יותר, הרי שהם רק הקדמה לפגישה עצמית חפה מכל לבוש וקישוט. לכן, בימי הטהרה יש שבח מיוחד ב"לא כחל ולא שרק ולא פרכוס ויעלת חן"[[5]](#endnote-5). לעומת זאת, בימי הטומאה הלבושים והתכשיטים עומדים בחזית המפגש בין האשה לבעלה[[6]](#endnote-6), וגם יש בטומאת הנדה תחושה של גנות וכיעור שיש לחפות עליה בתכשיטים.

על זמן זה, בו הקשר בין איש לאשתו הוא שמימי לגמרי (שהרי הקשר הגופני-הארצי אסור), ראוי לדרוש כי האשה אומרת-משדרת "מכוערות שבהם… אומרות קחו מקחכם לשום שמים ובלבד שתעטרונו בזהובים"[[7]](#endnote-7). לפי זה, בשמירה על הלכות נדה יש סגולה לעשירות, כדי לעטר את האשה בזהובים ובתכשיטים. בכלל, כיבוד האשה הוא מקור ברכת העושר בבית[[8]](#endnote-8), וחלק מכבוד זה היינו כיבוד הצורך של האשה בריחוק ובפרטיות, שבא לידי ביטוי בזמן הנדה[[9]](#endnote-9). גם בפשט, תקופת הריחוק מאפשרת עבודה שקטה של צבירת הון. שהרי, אם בזמן הטהרה "רוצה אשה בקב ותפלות מתשעה קבין ופרישות"[[10]](#endnote-10), הרי זמן הפרישות נועד לזכות ל"תשעה קבין" ויותר.

והנה, חז"ל מלמדים כי לא היה העולם ראוי להשתמש בזהב, אך הזהב נברא בשביל בית המקדש[[11]](#endnote-11). בחיי הנישואין, הזהובים וזהב התכשיטים נועד לבנות וליפות את "'ביתו' זו אשתו"[[12]](#endnote-12). אפשר לומר כי בזמן קרבה וטהרה האשה היא בעיקר "אשתו" (והקשר הקרוב מתבטא ביחסי אישות), ואילו הממד של "ביתו", שהוא מקיף רחוק על האדם, מתגלה דווקא בזמן הריחוק, בו עיקר השותפות בנישואין מתבטאת בבנין הבית המשותף.

לפי כל זה, שמירת נדה היא גם סגולה לבנין בית המקדש, ואף אפשר לדרוש כי שלש מצוות הציבור[[13]](#endnote-13) (העמדת מלך, מחית עמלק, בנין בית הבחירה) מכוונות לשלבים שונים של חיי הנישואין[[14]](#endnote-14):

* עצם הנישואין מכוונים להעמדת מלך ומלכה, כשכל אחד ממליך עליו את בן זוגו.
* הזיווג בקדושה מכוון למלחמת עמלק. אז יש מלחמה לברר את הכוונה ואת התאוה, וכן יש מלחמה קדושה – על דרך "מלחמתה של תורה" לשם שמים, ש"את והב בסופה"[[15]](#endnote-15) – בין האיש לאשתו, ודווקא כך היא "עזר כנגדו"[[16]](#endnote-16).
* זמני הנדה מכוונים למצוה של בנין בית המקדש. זמנים אלו עצמם הם בגדר בנין המקדש, שאינו דוחה שבת[[17]](#endnote-17), בעוד זמני הטהרה הם על דרך העבודה במקדש, שדוחה את השבת[[18]](#endnote-18). בפרט אמורים הדברים בטהרה לעתיד לבוא, שהיא טהרה נצחית[[19]](#endnote-19), כאשר "את רוח הטֻמאה אעביר מן הארץ"[[20]](#endnote-20).

משיח ודאי הוא דווקא זה שאחרי שנלחם מלחמות ה' ונצח גם זכה לבנות מקדש במקומו. כיוצא בכך, בחיי הנישואין המדרגה המשיחית שייכת רק למי שזוכה לקדושה ושמחה של מצוה בימי הנדה[[21]](#endnote-21).

1. . שבת סד, ב. [↑](#endnote-ref-1)
2. . סוטה יז, א. [↑](#endnote-ref-2)
3. . וכבר הרגישו בכך המפרשים, וראה תורת השלמים לשו"ע יורה דעה קצה, ט. [↑](#endnote-ref-3)
4. . גיטין פ"ט מ"י. וראה ביאור הדברים בשער ג בתורה "ארבעה זיווגים". [↑](#endnote-ref-4)
5. . כתובות יז, א (וראה יין משמח ח"א שער א בתורה "האיפור היהודי"). [↑](#endnote-ref-5)
6. . ראה גם יין משמח ח"ב שער ג בתורה "נותן עיניו בה". [↑](#endnote-ref-6)
7. . תענית לא, א (וראה עוד בספר שערי אהבה ורצון מאמר "פרצוף הדעת" ביאור א). ראה גם לעיל בתורה "כשושנה אדומה ראיתי". [↑](#endnote-ref-7)
8. . בבא מציעא נט, א. [↑](#endnote-ref-8)
9. . וראה לעיל בשער ד וכן בשער ה בתורה "עת לחבוק ועת לרחוק מחבק". [↑](#endnote-ref-9)
10. . סוטה כ, א. [↑](#endnote-ref-10)
11. . בראשית רבה טז, ב; מדרש תהלים קיח (וראה בעתה אחישנה בביאור "תחת הנחשת אביא זהב"). [↑](#endnote-ref-11)
12. . יומא פ"א מ"א. [↑](#endnote-ref-12)
13. . סנהדרין כ, ב (וראה ביאורן באורך בסדרת ספרי מלכות ישראל). [↑](#endnote-ref-13)
14. . וראה עוד הקדמת שכינה ביניהם סוף הערה א וביין משמח ח"א שער ה בתורה "שלש מצוות הנישואין". [↑](#endnote-ref-14)
15. . במדבר כד, יא (וראה קידושין ל, ב). [↑](#endnote-ref-15)
16. . בראשית ב, יח. [↑](#endnote-ref-16)
17. . מכילתא ריש ויקהל (ראה רש"י שמות לא, יג; לה, ב). [↑](#endnote-ref-17)
18. . וראה גם מענין גנים ח"ב פרשת ויקהל (ובפרט שם הערה ג) ובכלל גדול בתורה ביאור ד. [↑](#endnote-ref-18)
19. . תנחומא מצורע ח. [↑](#endnote-ref-19)
20. . זכריה יג, ב. [↑](#endnote-ref-20)
21. . וראה בשער ה בתורות "משחקת לפניו בכל עת" ו"עליה אין סופית". [↑](#endnote-ref-21)