## טפת דם כחרדל

מ

חזור חיי הנישואין נע בין תקופות של טהרה לתקופות של טומאה. על אף שמצב טהור הוא, בפשטות, נעלה על מצב טמא, יש תופעה מפתיעה ביחס ביניהם – טומאה היא לשון עצם[[1]](#endnote-1) ואילו טהרה היא לשון של אור וגילוי[[2]](#endnote-2). כלומר, על אף שבזמן הטהרה קשר האהבה של האיש והאשה מתגלה ומאיר ביניהם, הרי שדווקא בזמן הטומאה ניתן לחוש את עצם הקשר ביניהם, כשאינו מטושטש על ידי גילויים חיצוניים. כלומר, בזמן זה ניתן לחוש בעצם האהבה שאינה תלויה בדבר, בעוד שבזמני קרבה דווקא גילוי האהבה בביטויים חיצוניים עלול ליצור תחושה שהאהבה תלויה בדבר[[3]](#endnote-3).

וכך, **טמא** עולה **נ** – סוד שער הנון, המדרגה של "איני יודע"[[4]](#endnote-4), שניתן לחוש אותה דווקא בזמן של ריחוק בו מתקיים בפשטות (בגשמיות) ה"איני יודע" את בן/בת זוגי[[5]](#endnote-5). ורמז: בביטוי "סוגה בשושנים", אותו דורשים חז"ל על זמן הריחוק[[6]](#endnote-6), עולה הדילוג הראשון (**ס**ו**ג**ה **ב**ש**ו**ש**נ**י**ם**) **איני** **יודע** והדילוג השני (ס**ו**ג**ה** ב**ש**ו**ש**נ**י**ם) עולה **ראיתי** (ביטוי האשה על ראית דם). היינו, שדווקא בזמן זה ניתן לזכות ל**ראיתי** **איני** **יודע** – ראית מה שאינו מודע ואינו מושג בקשר קרוב, אלא דווקא באופן של "מרחוק הוי' נראה לי"[[7]](#endnote-7).

המשחק של **ט**הרה-**ט**ומאה ביחס לאשה בחיי הנישואין רמוז במלה "**טט**פת"[[8]](#endnote-8), כשהאותיות הנותרות הן **פת**, אחד הדימויים של האשה[[9]](#endnote-9) (סוד "הלחם אשר הוא אוכל"[[10]](#endnote-10)). עוד יש לומר בסוד ה"**טטפת**", כי ה-**ט** הראשונה רומזת לזמן הטהרה, ואלו ה"**טפת**" שאחר כך היינו ה**ט**ומאה המתחילה בראית "**טפת** דם כחרדל"[[11]](#endnote-11).

גם ובעיקר בזמן הטומאה ניתן להגיע לתקשורת עצמית, שעל כן "**טפת** **דם** **כחרדל**" עולה **לשון** **הקדש**, רמז לדיבור מבורר וקדוש אליו ניתן להגיע דווקא בזמן זה[[12]](#endnote-12), כשמתעלים מביטוי ברית הנישואין בתקשורת של "ברית המעור" לביטויה בתקשורת של "ברית הלשון"[[13]](#endnote-13) (ונודע שהטיבול הטוב ביותר ללשון, כדרך שהמלכים אוכלים, הוא חרדל[[14]](#endnote-14)). וכן, **דם כחרדל** עולה כיחוד השלם של **הדר** ו**מהיטבאל**[[15]](#endnote-15), הזוג המבטא יותר מכל את היחס המתוקן, השלם והאוהב, בין איש לאשתו. בזוג זה חשים כי "הכל מן ה**אשה**"[[16]](#endnote-16), ולעניננו – כל מחזור הטהרה והטומאה בחיי הנישואין בא ממנה ותלוי בה בלבד.

אכן, כשזוכים לקשר עצמי כזה בימי הנדה, הוא בא לידי ביטוי בזיווג של ימי הטהרה בהמשכת הטפה העצמית, הממשיכה את העצם בדורות ישרים מבורכים. לפי זה, "טפת" נמשכת מ"דם כחרדל". ורמז: **טפת** עולה **שפע** **טל**, רמז ל**ט**פה **ל**בנה של השפעה עצמית בעת הזיווג.

יש לומר כי בזמן הריחוק הכתיב הוא "טֹטפֹת"[[17]](#endnote-17), ואילו בזמן הקרבה הכתיב הוא "טוטפֹת"[[18]](#endnote-18), כאשר ה-**ו** הנוספת מעידה על ההמשכה מהאיש לאשה. לעומת זאת, בזמן הריחוק מופנית עיקר המשכת ה"טטפת" אל הילדים, הטף. המשכה זאת מתבטאת גם בדאגה ל"לחם לפי הטף"[[19]](#endnote-19), כאשר האיש פנוי לעסוק בהבאת טרף לביתו והאשה פנויה לקום בעוד לילה ולתת טרף לביתה, והן בדאגה להטפה-חינוך לילדים, כששני ההורים פנויים יותר זה מזו להטיף תורה לילדיהם.

ה"טטפת" הן התפילין בתורה, ומורנו הבעל שם טוב משוה את אהבת האשה לאהבת התפילין[[20]](#endnote-20). הפירוש הפשוט של "טטפת" הוא תכשיט[[21]](#endnote-21) – את האשה יש לעטר בתכשיטים המתאימים לה[[22]](#endnote-22), בעוד התכשיט של הגבר הוא התפילין-של-ראש שלו[[23]](#endnote-23), ה"טטפת בין עיניך"יז. מכל זה ניתן ללמוד כי הנחת תפילין כשרות ומהודרות היא סגולה לשמירה על טהרת המשפחה, ללא כל מכשול חלילה, ולקיום מצוות "פרו ורבו"[[24]](#endnote-24) בגילוי כח העצם של בני הזוג, כח האין סוף ממש. וכן, בזמן הנדה, יש בהמשכת המוחין של התפילין סגולה להצלחה בחינוך הטף וסגולת עשירות ויקר (שהרי "'ויקר' אלו תפילין שבראש"[[25]](#endnote-25)) כדי להמציא "לחם לפי הטף" לכל ישראל.

ועוד רמזים בסוד **ט**ומאה-**ט**הרה: **טט** רומז גם לסוד אותיות **טט** בשם הקדוש **מטטרון** (העולה **שדי**, שם הברית בין איש ואשה[[26]](#endnote-26)). שאר אותיות **מטטרון** הן **רמון**[[27]](#endnote-27), שעסיסו האדום רומז גם הוא לדם הנדה. הרמון מכוון כנגד ספירת ההוד בשבעת המינים בהן נשתבחה ארץ ישראל[[28]](#endnote-28), וכך גם כל סוד מחזור הנדה וטהרתה שייך לספירת ההוד. שהרי, מחזור זה נע בין היפוך ה**הוד** ("הודי נהפך"[[29]](#endnote-29)) ל"כל היום **דוה**"[[30]](#endnote-30) בזמן "נדת דותה"[[31]](#endnote-31) לבין חזרתו ל"הוד מלכות"[[32]](#endnote-32) בזמן הטהרה. ה**אשה**, "איהי בהוד"[[33]](#endnote-33), מזדהה עם עצם חוית ההודיה הפותחת את היום – "**מודה** **אני** **לפניך**" (והקפדה על פתיחת היום כך, ועל נטילת-טהרת הידים מטומאת השינה מיד אחרי אמירת "מודה אני", סמוך למטה, היא סגולה לשמירה על וסת תקין).

מטטרון הוא "שרו של עולם"[[34]](#endnote-34) האומר "נער הייתי וגם זקנתי"[[35]](#endnote-35) – "נער הייתי" בזמן הטהרה "וגם זקנתי" בזמן הנדה (הזמן הראוי לעסוק בתורה ולקנות חכמה[[36]](#endnote-36)). חטאת נעורים (**ח**"**ן**) בזמן של "נער הייתי" עלולים לגרום ל'הזדקנות' בטרם זמנה, בשיבוש הוסת התקין. על כך נאמר "כל המסתכל בערוה קשתו ננערת"[[37]](#endnote-37), ש"אינו מוליד"[[38]](#endnote-38) ר"ל, משום שהוא מקדים להגיע לזמן הנדה-הזקנה. התיקון לכך הוא עיסוק משותף של בני הזוג ב**ח**כמה **נ**סתרה[[39]](#endnote-39) (תורת ה**ח**"**ן**) בזמן הנדה.

וכן, **טט** של **ט**ומאה-**ט**הרה רומז גם לשתי מדרגות של **ט**וב – "**ט**וב לשמים [בזמן ה**ט**ומאה] ו**ט**וב לבריות [בזמן ה**ט**הרה]"[[40]](#endnote-40). שתי מדרגות הטוב הן **ב** פעמים "כי טוב"[[41]](#endnote-41) ביום השלישי למעשה בראשית[[42]](#endnote-42) – "כי **ט**וב" ראשון על הפרדת המים מהיבשה, על דרך הפרידה והריחוק בזמן ה**ט**ומאה, ו"כי **ט**וב" שני ביחס לזרע הארץ, על דרך המשכת הזרע בזמן ה**ט**הרה.

**טט** גם רומז לשתי מדרגות של **ט**מיר, טוב נסתר שבבחינת "**ט**וביה גניז בגוויה"[[43]](#endnote-43). **ט**מיר אחד הוא בזמן ה**ט**ומאה, בו הקשר מסתתר (בבחינת "הבדלה"), ו**ט**מיר אחד בזמן ה**ט**הרה, בו מתגלה בצניעות רבה הקשר הטמיר בין האיש לאשתו (בבחינת "המתקה", כאשר אין מיעוט אחר מיעוט אלא לרבות[[44]](#endnote-44), ועל דרך זה אין טמירות אחר טמירות אלא לשם גילוי, וד"ל).

ובחיבור הרמזים האחרונים לרמזי **מטטרון**: **טוב** **טוב** **רמון** עולה **יחד** פעמים **יה** ו-**טמיר** **טמיר** **רמון** עולה **יחד** פעמים **יחידה** (העולה **שדי**, סוד שם **מטטרון**, במילוי – **שין** **דלת** **יוד** – כאשר אותיות המילוי לבדן עולות "**פרו** **ורבו**").

1. . ראה רש"י לבמדבר ה, ב (ובכ"ד) [↑](#endnote-ref-1)
2. . ראה רש"י לשמות כד, י [↑](#endnote-ref-2)
3. . אבות פ"ה מט"ז. [↑](#endnote-ref-3)
4. . ראה לקוטי הלכות ספירת העמר א, ובכ"ד. [↑](#endnote-ref-4)
5. . וראה גם לעיל שער ד בתורה "נוגע ואינו נוגע" וביין משמח ח"ב שער ה בתורה "ידיעה ואי-ידיעה". [↑](#endnote-ref-5)
6. . סנהדרין לז, א, תנחומא כי תשא ב, שיר השירים רבה ז, ז (וכנ"ל בתורה "כשושנה אדומה ראיתי"). [↑](#endnote-ref-6)
7. . ירמיה לא, ב (וראה לעיל שער ה בתורה "משחקת לפניו תמיד"). [↑](#endnote-ref-7)
8. . דברים ו, ח. [↑](#endnote-ref-8)
9. . ראה גם יומא יח, ב (ובכ"ד) – "אינו דומה מי שיש לו פת בסלו למי שאין לו פת בסלו". [↑](#endnote-ref-9)
10. . בראשית לט, ו. ראה רש"י עה"פ (עפ"י בראשית רבה פו, ד) וראה גם שמות רבה א, לב. [↑](#endnote-ref-10)
11. . ברכות לא, א (ובכ"ד). ראה גם רש"י לשיר השירים ז, ג. [↑](#endnote-ref-11)
12. . וראה לעיל בתורה "אש תמיד" (ובפרט שם הערה כ). [↑](#endnote-ref-12)
13. . ראה ספר יצירה פ"א מ"ג. [↑](#endnote-ref-13)
14. . חולין קלב, ב (וראה גם בבא מציעא פו, ב). [↑](#endnote-ref-14)
15. . בראשית לו, לט. ראה הקדמת שכינה ביניהם הערה יא (וכן בעתה אחישנה עמ' צז, ובכ"ד). [↑](#endnote-ref-15)
16. . בראשית רבה יז, א (ונתבאר בהקדמת שכינה ביניהם אות ב). [↑](#endnote-ref-16)
17. . דברים ו, ח. [↑](#endnote-ref-17)
18. . שמות יג, טז. דברים יא, ח. [↑](#endnote-ref-18)
19. . בראשית מז, יב. [↑](#endnote-ref-19)
20. . צואת הריב"ש קא (וראה יין משמח ח"ב שער ג בתורה "הסח הדעת"). [↑](#endnote-ref-20)
21. . ראה שבת פ"ו מ"א. [↑](#endnote-ref-21)
22. . וראה גם בתורה "ובלבד שתעטרונו בזהובים". [↑](#endnote-ref-22)
23. . יחזקאל כד, יז (ובמפרשים שם). ראה גם מגילה טז, ב. [↑](#endnote-ref-23)
24. . בראשית א, כח. [↑](#endnote-ref-24)
25. . מגילה טז, ב (וראה גם סוד הוי' ליראיו שער נ כי כנגד "ויקר" מכוונת מצות מתנות לאביונים – נתינת לחם לאלו הזקוקים לכך. [↑](#endnote-ref-25)
26. . ראה שכינה ביניהם פ"א. [↑](#endnote-ref-26)
27. . ראה לקו"ת לאריז"ל פרשת עקב (ובכ"ד). [↑](#endnote-ref-27)
28. . דברים ח, ח. [↑](#endnote-ref-28)
29. . דניאל י, ח. [↑](#endnote-ref-29)
30. . איכה א, יג. [↑](#endnote-ref-30)
31. . ויקרא יב, ב. [↑](#endnote-ref-31)
32. . דניאל יא, כא. דהי"א כט, כה. [↑](#endnote-ref-32)
33. . עץ חיים שי"ט פ"ט (מ"ב) – ובכ"ד, בשם הזהר. [↑](#endnote-ref-33)
34. . ראה שער הליקוטים בראשית פ"ג, ובכ"ד. [↑](#endnote-ref-34)
35. . תהלים לז, כה (וראה זהר ח"א צה, ב; קמג, א). [↑](#endnote-ref-35)
36. . וראה גם שער ה בתורה "בדרך למודעות טבעית". [↑](#endnote-ref-36)
37. . סנהדרין צב, א. [↑](#endnote-ref-37)
38. . כלשון רש"י שם. [↑](#endnote-ref-38)
39. . וראה גם תורת שלום עמ' 172-173 ובהקדמת סוד הוי' ליראיו הערה יג. [↑](#endnote-ref-39)
40. . עפ"י קידושין מ, א. ילקוט שמעוני שמות רמז תצח. [↑](#endnote-ref-40)
41. . בראשית א, י; שם פסוק יב. [↑](#endnote-ref-41)
42. . בראשית רבה ד, ו. [↑](#endnote-ref-42)
43. . עפ"י זהר ח"א ג, א; ח"ב קכז, א (ובכ"ד). [↑](#endnote-ref-43)
44. . יומא מג, א (ובכ"ד). [↑](#endnote-ref-44)