לחזור לגן עדן

**ה**

לכה פסוקה היא ש"בנות ישראל החמירו על עצמן שאפילו רואות טיפת דם כחרדל יושבת עליה שבעה נקיים"[[1]](#endnote-1). מהי חומרתן המיוחדת של בנות ישראל?

רבינו המאירי מביא[[2]](#endnote-2) בקצרה את עיקרי הלכות נדה "כדי לידע בבירור מהו חומרתן של בנות ישראל ומה ראו על ככה ומה הגיע אליהן"[[3]](#endnote-3). לשם כך הוא מסביר:

והענין הוא שענין נדה חלוק לג' ענינים: הראשון נדה של תורה, השני נדה של חכמים, השלישי נדה של בנות ישראל[[4]](#endnote-4). רוצה לומר שבאו חכמים והחמירו על של תורה ובאו בנות ישראל והחמירו על של חכמים.

"נדה של תורה" היינו עיקר דין תורה, לפיו ישנה "נדה" (הרואה דם ב-**ז** ימים של "עת נדתה"), "זבה קטנה" (הרואה דם יום או יומים "בלא עת נדתה", ב"אחד עשר יום שבין נדה לנדה"[[5]](#endnote-5)) ו"זבה גדולה" (הרואה דם "ימים רבים בלא עת נדתה"[[6]](#endnote-6)). מדין תורה רק על זבה גדולה לספור שבעה נקיים בטרם תטבול (בעוד נדה יכולה לטבול מיד בתום שבעת ימי "עת נדתה" וזבה קטנה היא "שומרת יום כנגד יום").

"נדה של חכמים" היינו תקנה של רבינו הקדוש (מכיון ש"נתמעט לבן של חכמים מפני כובד הגלויות ותכיפת הצרות וחששו שמא יטעו בדבר זה" מתוך הקושי להבחין בין דם טהור לדם טמא וכן מתוך חשש טעויות הנשים במנין ימי הנדה והזיבה) לפיו כל אשה שרואה דם יום או יומיים תשב ששה נקיים בטרם תטבול (שמא יש כאן תחלת שבעה ימי "עת נדתה" האסורים גם בלא ראיית דם) ואשה שרואה דם שלשה ימים רצופים ומעלה תספור שבעה נקיים בטרם תטבול (שמא הדמים נראו "בלא עת נדתה" והריהי היא "זבה גדולה").

"נדה של בנות ישראל" היינו החומרה שגם בראיה של יום או יומיים יש למנות שבעה נקיים – "דנו בעצמן בנות זריזות[[7]](#endnote-7) [מחשש רחוק של טעות בין ראיה אחת בעלמא לבין ראיה הסותרת שבעה נקיים ומתוך כך ש'נוח להן להיות המנין שוה בכלן'], מה לנו בעיכוב יום אחד?! ואין בין יום ו' לז' אלא יום אחד בלבד, לפיכך תקנו בעצמן שכל ראייה שתראה... יהו חוששות עליה לזיבה גמורה".

ככל התפתחות של מבנה משולש, יש להתבונן כי שלש מדרגות הנדה הן בסוד חש-מל-מל, הסדר של הכנעה-הבדלה-המתקה[[8]](#endnote-8) שלימד מורנו הבעל שם טוב[[9]](#endnote-9):

כל מצב ה**נדה** הוא "חש" מלשון שתיקה – "**נ**אלמתי **ד**ומיה **ה**חשיתי [מטוב וכאבי נעכר]". "נדה של תורה" היא שתיקה מחמת עצם מצב הנדה ("כאבי"), דהיינו הדרכת התורה להכנעה כלפי המציאות הפיזית של האשה. לכן יש התחשבות רבה בפרטי המציאות של הגוף – האם מדובר במחזור הטבעי (שיש להמתין עד שיחלוף זמנו, אך לא נדרשת עבודה מיוחדת בעטיו) או שמא בזוב-חולי "בלא עת נדתה" (הדורש עבודת החלמה והתנקות לפני הטהרה), והאם אותו זוב-חולי הוא קצר וחולף (ודורש זמן החלמה והתנקות קצר) או שמא הוא מופיע "ימים רבים" (ודורש זמן החלמה והתנקות ארוך).

ב"נדה של חכמים" הדגש בהתייחסות עובר מהמציאות הגופנית אל המציאות ההלכתית, שעיקרה "להבדיל בין הטמא ובין הטהֹר"[[10]](#endnote-10) (ואז, כשמתרחקים מהטבע ועוסקים בעיקר בדקדוקי הלכה, גובר החשש של אי-הבחנה "בין דם [טהור] לדם [טמא]"[[11]](#endnote-11)). כדי להמלט מהספק ולחדד את ההבדלה בין טהרה לטומאה עושים חכמים סייג לתורה ומוסיפים טהרה ונקיות – ימים של תיקון הברית ("מל" מלשון מילת הערלה; ובפרט ראויה תקנה זו לרבינו הקדוש, שלא הושיט ידו תחת אבנטו[[12]](#endnote-12) בזהירותו המופלגת בקדושת הברית).

ב"נדה של בנות ישראל" העיקר אינו ההבדלה בין טומאה לטהרה (שהרי חשש הטעות והטומאה הוא רחוק) אלא יכולתן של בנות ישראל הזריזות לדון בעצמן ולקבל החלטות מדעתן ואף לצורך נוחות עצמן[[13]](#endnote-13) (ומגמת שויון האשה באה לידי ביטוי בדחף השויוני, "להיות המנין שוה בכולן"[[14]](#endnote-14)). הביטוי העצמי של בנות ישראל[[15]](#endnote-15) – "מל" מלשון מלול ודבור – הוא היפוך והמתקה גמורה של מצב ה"נאלמתי דומיה החשיתי" הראשון (והיינו המעבר מ"נאלמתי דומיה החשיתי מטוב וכאבי נעכר" ל"חם לבי בקרבי, בהגיגי תבער אש, דברתי בלשוני").

**ג** פעמים **נדה** – שלש הבחינות שכנגד הכנעה-הבדלה-המתקה – עולה **גן** **עדן**. על ידי שמירת הנדה בכל שלש הבחינות – חומרה על גבי חומרה, הידור על גבי הידור – חוזרים בני הזוג לגן עדן, "כשמחך יצירך בגן עדן מקדם", ואף אוכלים מעץ החיים וחיים ביחד בשמחה זו לעולם, בקיום "ראה חיים עם אשה אשר אהבת"[[16]](#endnote-16) (כאשר ההבחנה שעל גבי דין תורה יש גם "סיג לתורה" מדברי חכמים וגם תוספת ביטוי אישי של בנות ישראל מתקנת את ה"לא תֹסֵף"[[17]](#endnote-17) של חוה – האשה הראשונה – שחשבה שהסייג של "ולא תגעו בו"[[18]](#endnote-18) יקבל תוספת תוקף אם היא תייחס אותו למאמר אלקים המקורי).

1. . ברכות לא, א. [↑](#endnote-ref-1)
2. . ברכות שם "אף על פי שאין זה מקומו, אחר שהיא נזכרת תמיד בכמה מקומות בתלמוד ושאין רוב תלמידים בקיאים בה רואה אני להודיע בקצרה עקרי הדברים" (וראה עוד לקמן בתורה "תורת בנות ישראל" על הכלליות של הלכה זו בתורה שבעל פה). [↑](#endnote-ref-2)
3. . עפ"י אסתר ט, כו: "... ומה ראו על ככה ומה הגיע אליהם". גם בסיום דברי המאירי הוא משתמש בלשון המבוססת על תחלת הפסוק הבא – "קימו וקבלו היהודים עליהם ועל זרעם" – "[שחומרא זו, אף על פי שבנות ישראל הן הן שהחמירו, וחששות רחוקות הביאום לכך], קבלוה חכמים מהם וקיימו את דבריהם [ועשאוה כהלכה פסוקה שאין עליה תשובה]". מכאן רמז שחומרת בנות ישראל היא על דרך דרישת אסתר "כתבוני לדורות" (מגלה ז, א). והנה, בנוסף להופעת ההלכה הפסוקה של "חומרת בנות ישראל" בתחלת ובסיום הש"ס (ראה לקמן בתורה "תורת בנות ישראל") היא חוזרת עוד פעם אחת במסכת מגלה (וראה עוד לקמן בתורה "ארץ זבת חלב ודבש"). [↑](#endnote-ref-3)
4. . ורמז בלשון המאירי: "[נדה של] **תורה**", "[נדה של] **חכמים**" עולה (**זך** ברבוע שהוא) **ט** בחזקת **ג** וכאשר מוסיפים את "[נדה של] **בנות ישראל**" עולה הכל **יב** בחזקת **ג** – היינו שחומרת בנות ישראל מעלה מ-**ט** ירחי לידה ל-**יב** שבטי יה (כאשר חזקת **ג** היא מימוש הדבר במציאות התלת-ממדית). [↑](#endnote-ref-4)
5. . מנחות פט, א. נדה עב, ב. [↑](#endnote-ref-5)
6. . ויקרא טו, כה. [↑](#endnote-ref-6)
7. . "זהירות מביאה לידי זריזות" (ע"ז כ, ב) וה"זהיר טפי" של בנות ישראל הוא חומרת שבעה נקיים. ורמז: **בנות** **זהירות** עולה שמות אמותינו הקדושות – **שרה**, **רבקה**, **רחל**, **לאה**. [↑](#endnote-ref-7)
8. . וראה עוד לקמן בתורה "שלש אמתות". [↑](#endnote-ref-8)
9. . כתר שם טוב (הוצאת קה"ת) אות כח, ובכ"ד. [↑](#endnote-ref-9)
10. . ויקרא יא, מז. [↑](#endnote-ref-10)
11. . דברים יז, ח. [↑](#endnote-ref-11)
12. . שבת קיח, ב. ויש להעיר כי תקנת רבי לנשים והנהגת רבי בעצמו הן-הן קיום המשנה (נדה פ"ב מ"א) "כל היד המרבה לבדוק – בנשים משובחת, ובאנשים תקצץ". [↑](#endnote-ref-12)
13. . ובדרך רמז: "**בנות** **ישראל** **החמירו** **על** **עצמן**" עולה 1618 – סוד היחס של 'חתך הזהב', 1.618, תכלית היפי ומציאת החן של "בנות ישראל נאות הן" (נדרים פ"ט מ"י) במציאות. [↑](#endnote-ref-13)
14. . והוא על דרך ענין השויון הנדרש בענין "'ונקה' [ענין הנקיים, כמובן] לשבים" של דור הגאולה – ראה לקמן בתורה "תורת בנות ישראל" – "'ונקה' לשוים", ואכמ"ל. [↑](#endnote-ref-14)
15. . וראה עוד לקמן בתורה "תורת בנות ישראל" במעלות תורתן של בנות ישראל. [↑](#endnote-ref-15)
16. . קהלת ט, ט. [↑](#endnote-ref-16)
17. . דברים יג, א. [↑](#endnote-ref-17)
18. . בראשית ג, ג (וראה רש"י עה"פ). [↑](#endnote-ref-18)