שלש אמתות

**ה**

הלכה הפסוקה ש"בנות ישראל החמירו על עצמן שאפילו רואות טיפת דם כחרדל יושבת עליה שבעה נקיים"[[1]](#endnote-1) מופיעה לראשונה בהקשר של דיני תפלה. בהמשך אותו דף בגמרא מופיעים לימודים מחנה – הדמות העיקרית שמתפלתה נלמדות הלכות תפלה – ושם כתוב:

"בעני אמתך... אל תשכח את אמתך... ונתתה לאמתך". אמר רבי יוסי ברבי חנינא, שלש אמתות [דריש להו לשון מיתה, רש"י] הללו למה? אמרה חנה לפני הקדוש ברוך הוא: רבונו של עולם, שלשה בדקי מיתה בראת באשה, ואמרי לה שלשה דבקי מיתה, ואלו הן – נדה וחלה והדלקת הנר כלום. עברתי על אחת מהן?!

ל**חנה** יש קשר מיוחד לשלש מצוות הנשים – **ח**לה, **נ**דה, **ה**דלקת הנר – כידוע[[2]](#endnote-2). אמנם, כאן נמנו שלש המצוות בסדר אחר[[3]](#endnote-3) – נדה, חלה, הדלקת הנר – סדר של הכנעה-הבדלה-המתקה שראוי להקבילו ל"שלש אמתות" עליהן נדרשת הדרשה:

"אם ראה תראה בעני אמתך" כנגד נדה – מצות ההכנעה העיקרית של האשה, בה מורגש "עני אמתך".

"וזכרתני ולא תשכח את אמתך" כנגד הפרשת חלה – מצות ההבדלה, "כי החלה היא חלק קדוש שנבדל מן העסה"[[4]](#endnote-4), המזכירה לנו את ה' גם בפעולות הגשמיות[[5]](#endnote-5) וגורמת לכך שגם הוא יזכור ויפקוד אותנו (בתוך הנפש פנימה פעולת ההבדלה היא פעולה זכרית, כברית המילה ב"מקום שניכר שהוא זכר"[[6]](#endnote-6)).

"ונתתה לאמתך זרע אנשים" כנגד הדלקת הנר – מצות ההמתקה ("ומתוק האור"[[7]](#endnote-7)) שסגולתה להמשיך את "נר הוי' נשמת אדם [חֹפש כל חדרי בטן]"[[8]](#endnote-8) להיות "נר דלוק לו על ראשו"[[9]](#endnote-9) של העובר בחדרי בטנה של האשה – "הרגיל בנר הויין ליה בנים תלמידי חכמים"[[10]](#endnote-10).

בפרטות, כל ה"שלש אמתות" כלולות במצות נדה, הקשורה על פי פשט להמשכת "זרע אמת" ברור ונקי. גם חוית המיתה שדורשת הגמרא מופיעה בגלוי בראיית דם הנדה הגורמת למיתת-נפילת רוח[[11]](#endnote-11). לכן ניתן להקביל ל"שלש אמתות" את שלש מדרגות הנדה – "נדה של תורה", "נדה של חכמים", "נדה של בנות ישראל"[[12]](#endnote-12) – וללמוד מכך על סגולתן הפנימית:

כמובן, "נדה של תורה" הוא עצם מצות הנדה, "נדה שבנדה". ב"נדה של תורה" מורגש בעיקר "עני אמתך" והיא פועלת הכנעה.

"נדה של חכמים" היא "חלה שבנדה" – פעולת הבדלה וטהרה יתרה, וסגולתה זכירת ופקידת הבעל את אשתו (מתוך קדושת הברית, בידיעה ודאית שהיא טהורה).

"נדה של בנות ישראל" היא "הדלקת הנר שבנדה" – גילוי תכלית ההמתקה של הנדה, ש"כל אשה שדמיה מרובין [ואף לטפת דם כחרדל היא מתייחסת כדם מרובה הזב ימים רבים] בניה מרובין"[[13]](#endnote-13). סגולת חומרת בנות ישראל היא "ונתתה לאמתך זרע אנשים" והיא מבטאת את מסירות נפשן של בנות ישראל – בשמחה רבה – להרבות את הדמות (כנודע[[14]](#endnote-14) שעיקר כח האשה-האמא ב"פרו ורבו ומלאו את הארץ וכבשֻה ורדו"[[15]](#endnote-15) הוא ה"ורבו").

חומרת בנות ישראל היא תוספת היום השביעי (לספור שבעה נקיים בכל מקרה), והיא בסוד הבאר האחרונה של יצחק אבינו (שרש הנוקבא בין האבות) – "שבעה"[[16]](#endnote-16). הבאר היינו טהרת יסוד הנוקבא המעלה מ"נ טהורים להמשכת נשמות קדושות. ובדרך רמז: כשמצרפים את האותיות **לי** (ל-**מ**)[[17]](#endnote-17) שבביטוי **בנות** **ישראל** הוא הופך לצירוף אותיות **באר** **נשמות**.



1. . ברכות לא, א. [↑](#endnote-ref-1)
2. . מגלה עמוקות עה"ת פ' שלח ד"ה "ג' מצוות" (יז, ד) בשם הגהת מיימוני (ראה בסוף "הגהות דשייכי לספר זרעים" שנדפסו ברמב"ם סוף זרעים). [↑](#endnote-ref-2)
3. . וראה גם בחדושי אגדות למהר"ל על הסוגיא שבאר את סדר המצוות כאן. [↑](#endnote-ref-3)
4. . לשון המהר"ל בחדושי אגדות שם (ועיי"ש שמושג ההבדלה ביחס לחלה חוזר שוב ושוב בדבריו). [↑](#endnote-ref-4)
5. . ראה של"ה תורה אור פרשת שלח על תכלית החלה לקיים "וזכרת את הוי' אלהיך כי הוא הנֹתן לך כח לעשות חיל" (דברים ח, יח). [↑](#endnote-ref-5)
6. . עפ"י בראשית רבה מו, א. לפי זה, בבקשת חנה "וזכרתני" היא מבקשת שה' יתייחס אליה כזכר ("**וזכרתני**" עולה **יא** פעמים **חנה**) ו"ואל תשכחני" היינו שלא אהיה בבחינה הנשית של "אתר דנשיו". [↑](#endnote-ref-6)
7. . קהלת יא, ז. [↑](#endnote-ref-7)
8. . משלי כ, כז. [↑](#endnote-ref-8)
9. . נדה ל, ב. [↑](#endnote-ref-9)
10. . שבת כג, ב. [↑](#endnote-ref-10)
11. . ראה ברית הנישואין מאמר "ברית המשפחה" במדרגת ההכנעה שבהכנעה. [↑](#endnote-ref-11)
12. . מאירי לברכות שם – וראה באריכות לעיל בתורה "לחזור לגן עדן". [↑](#endnote-ref-12)
13. . כתובות י, ב. נדה ח, ב; סד, ב. [↑](#endnote-ref-13)
14. . ראה סוד הוי' ליראיו בהערה שבסוף "תפלה קודם הלימוד" (וביאור הדברים בסוף "שיעורים בסוד הוי' ליראיו" ח"ב) ובכ"ד. [↑](#endnote-ref-14)
15. . בראשית א, כח. [↑](#endnote-ref-15)
16. . שם כו, לג. [↑](#endnote-ref-16)
17. . צירוף אותיות **לי** הוא על דרך חלוקת המלה **ישראל** לצירוף **לי**-**ראש** (בצירוף ה-**לי** ל-**מ** הוא בסוד "**מאשר** שמנה לחמו", הרומז גם ל"לחם אשר הוא אוכל"). [↑](#endnote-ref-17)