## תורת בנות ישראל

ה

דין ש"בנות ישראל החמירו על עצמן שאפילו רואות טיפת דם כחרדל יושבת עליה שבעה נקיים" מופיע במסכת ברכות ובמסכת נדה[[1]](#endnote-1) – המסכת הראשונה והמסכת אחרונה בגמרא – רמז לכך שהיא כוללת את כל התורה שבעל פה מתחלה ועד סוף (ו"נעוץ סופן בתחלתן ותחלתן בסופן"[[2]](#endnote-2)). ואכן, תורה שבעל פה בכלל היא תורה נשית – "מוסר אמך"[[3]](#endnote-3) ו"מלכות פה, תורה שבעל פה קרינן לה"[[4]](#endnote-4) – הנובעת מתוך "כנסת ישראל" בכלל ו"בנות ישראל" בפרט (ואילו הנטיה הצדוקית-קראית להחזיר את הדברים ל'דין המקורי' – החוזרת בכל דור בלבוש אחר – גורמת חלילה להפרדה בין הדבקים, בין הדוד העליון לכנסת ישראל[[5]](#endnote-5)).

הדעת הנשית באה לידי ביטוי מיוחד בסייגים ובהידורים של הלכות הטהרה, כדרשת חז"ל על הפסוק "והיה אמונת עתיך חֹסן ישועֹת חכמת ודעת יראת הוי' היא אוצרו"[[6]](#endnote-6) כי "'ודעת' זה סדר טהרות"[[7]](#endnote-7). בזמננו עיקר מה שנותר מסדר טהרות הוא מסכת נדה והלכות טהרת אשה לבעלה. עוד נדרש על סדר טהרות – "'יראת הוי' טהורה' זה סדר טהרות"[[8]](#endnote-8), ללמד כי הדעת בלימוד סדר טהרות חדורה יראת ה' אמתית, "יראת הוי' ראשית דעת"[[9]](#endnote-9), ובפרטות מתגלה דעת זו אצל "אשה יראת הוי'"[[10]](#endnote-10). חומרת בנות ישראל באה מתוך הדעת האמתית – "רוח הקדש"[[11]](#endnote-11) – כי לשלמות האהבה בין איש ואשתו ("והאדם ידע את חוה אשתו"[[12]](#endnote-12)) נדרשת בדווקא תקופת התיקון של שבעה נקיים על כל טפת דם.

נושא הסוגיא במסכת ברכות הוא הדין שיש לעמוד להתפלל מתוך "הלכה פסוקה" – "שאינה צריכה עיון, שלא יהא מהרהר בה בתפלתו"[[13]](#endnote-13). "חומרת בנות ישראל" מובאת שם כדוגמה הראשונה ל"הלכה פסוקה", אחת מאותן "הלכות פסוקות שאין עליהן קושיות ותירוצים שיהא צריך להרהר בהן"[[14]](#endnote-14). הלכה זו, שאין עליה קושיות ותירוצים ואין צורך להרהר בה, נובעת מהמודעות הטבעית[[15]](#endnote-15) (שהיא-היא רוח הקדש הטבעית) של בנות ישראל. ככזו, הלכה זו היא כבר תחלתה של תורת משיח שאין בה קושיות – "דלית תמן לא קשיא מסטרא דרע [שהוא פגם הברית] ולא מחלוקת מרוח הטומאה"[[16]](#endnote-16).

משיח בן דוד מנצח את אויבי ישראל המפרידים בין כנסת ישראל לדודה (ובכך "מטהר אשה לבעלה"[[17]](#endnote-17)) בכח תפלתו, כאשר התפלה עצמה מקבלת כח מ"הלכה פסוקה" זו שמתוכה עומדים להתפלל[[18]](#endnote-18). ואכן, ענין הנקיות המתבטא בחומרת בנות ישראל שייך בפרט לגאולה האחרונה: סיום וחותם **יג** מדות הרחמים הוא "ונקה", ודרשו חז"ל "'ונקה' לשבים". דור הגאולה, דור של תשובה, חש במיוחד את מעלת עבודת הנקיות מתוך תשובה, הבאה לידי ביטוי בשבעה נקיים (בארמית "שב" הוא קיצור של שבע – "'ו**נק**ה' ל**שב**ים" רומז ל"**שב**עה **נק**יים"), "וכבר הבטיחה תורה שסוף ישראל לעשות תשובה בסוף גלותן ומיד הן נגאלין"!

1. . ברכות לא, א; נדה סו, א. [↑](#endnote-ref-1)
2. . ספר יצירה פ"א מ"ז. [↑](#endnote-ref-2)
3. . משלי א, ח. [↑](#endnote-ref-3)
4. . הקדמת תקוני זהר. [↑](#endnote-ref-4)
5. . ראה מאמרי אדמו"ר הזקן תקס"ה ד"ה "להבין... צדוק וביתוס" (עמ' קנז). [↑](#endnote-ref-5)
6. . ישעיה לג, ו. [↑](#endnote-ref-6)
7. . שבת לא, א. [↑](#endnote-ref-7)
8. . במדבר רבה יג, טו. [↑](#endnote-ref-8)
9. . משלי א, ז. [↑](#endnote-ref-9)
10. . שם לא, ל. [↑](#endnote-ref-10)
11. . ראה רש"י לשמות לא, ג. [↑](#endnote-ref-11)
12. . בראשית ד, א. [↑](#endnote-ref-12)
13. . רש"י שם ד"ה "הלכה פסוקה". [↑](#endnote-ref-13)
14. . רש"י שם ד"ה "אסור בהנאה ומועלין בו". [↑](#endnote-ref-14)
15. . אודות מושג זה ראה בספרים מודעות טבעית והטבע היהודי. [↑](#endnote-ref-15)
16. . זהר ח"ג קכד, ב (הובא ונתבאר בתניא אגה"ק כו). יחסית, "קשיא מסטרא דרע" היינו פגם הברית הגברי – קישוי לדעת שלא במקום זיווג – ואילו ""מחלוקת מרוח הטומאה" היינו פגם ברית הנשי, מחלוקת הצרות וקנאת אשה בירך חברתה. [↑](#endnote-ref-16)
17. . עפ"י ברכות ד, א. [↑](#endnote-ref-17)
18. . וראה עוד לקמן בתורה "נקיות הדעת לתפלה". [↑](#endnote-ref-18)