נקיות הדעת לתפלה

תנו רבנן: אין עומדין להתפלל לא מתוך דין ולא מתוך דבר הלכה אלא מתוך הלכה פסוקה.

והיכי דמי הלכה פסוקה? אמר אביי, כי הא דרבי זירא, דאמר רבי זירא בנות ישראל החמירו על עצמן שאפילו רואות טיפת דם כחרדל יושבת עליה שבעה נקיים.[[1]](#endnote-1)

מכאן נלמד (בדרך רמז הקרוב לפשט) כי לימודה וקיומה של "הלכה פסוקה" הם סגולה נפלאה לכוונת התפלה מתוך דעת צלולה ונקיה. כמובן, ההלכה הפסוקה של חומרת בנות ישראל בעניני שבעה נקיים מתאימה במיוחד כסגולה לנקיות הדעת בתפלה[[2]](#endnote-2). "הלואי שיתפלל אדם כל היום כולו"[[3]](#endnote-3) – הלואי שיזכה האדם לראש נקי לכוון לה' כל היום כולו[[4]](#endnote-4) – הכל בזכות "בנות ישראל החמירו על עצמן וכו'" (והיינו שזוכים להגיע לבחינת "נקיי הדעת שבירושלים" – **ירושלים** היינו **שלמ**ות ה**יראה** – מכח "אשה יראת הוי'"[[5]](#endnote-5)).

עיקר התפלה הוא על בנים, כפי שלומדים מתפלת יצחק אבינו ורבקה אמנו – עמוד התפלה בין האבות והאמהות (כרמז הידוע: **יצחק** **רבקה** בגימטריא **תפלה**) – ונקיות הדעת בתפלה על הבנים מזכה ב"זרע נקי וברור".

ובתוספת העמקה: מקור דין שבעה נקיים הוא בפסוקים "ואשה כי יזוב זוב דמה ימים רבים... ואם טהרה מזובה וספרה לה שבעת ימים ואחר תטהר"[[6]](#endnote-6). חז"ל אומרים[[7]](#endnote-7) כי "ימים רבים" הוא ביטוי של "ימי צער" – קושי הריחוק גורם לכך שהימים נראים כ"ימים רבים" (לעומת "ויהי בעיניו כימים אחדים באהבתו אֹתה"), ובעומק דמים טמאים הם דמיונות שיוצרים ב"ימים רבים" תחושה של פירוד וריבוי (לעומת האחדות המורגשת ב"ימים אחדים").

גם בתפלה, ריבוי המחשבות מבלבל את התפלה לפני "הוי' אחד" משום שהוא יוצר דמיון של ריבוי ונפרדות במציאות ונקיות הדעת לתפלה תלויה בטהרה מדמיונות הריבוי הללו וחזרה לתחושת האחדות. והרמז: "**ימים** **רבים**" (ההופכים להיות) "**ימים** **אחדים**" בגימטריא **תפלה**. [מספר זה עולה גם "**דרך** **ארץ**" – כינוי גם לזיווג האיש והאשה בטהרה (הכל בסוד "**דרך** **ארץ** **קדמה** **לתורה**"[[8]](#endnote-8), שהוא תיקון ה**אשה**, כאשר מחשבים את ה-**א** של **אשה** כמספר אלף)].

בכח ה"הלכה פסוקה" לקיים "פסיק רישיה" בנחש הקדמוני – מקור דמיונות הריבוי והפירוד – ו"מאן דקטיל ליה לחויא בישא יהבין ליה ברתא דמלכא דאיהי צלותא"[[9]](#endnote-9) (הקוטל את הנחש הרע נותנין לו את בת המלך שהיא התפלה).

1. . ברכות לא, א. ורמז נאה: בהמשך הסוגיא אומרת הגמרא כי רב אשי נהג דווקא כדעת הברייתא הזו ("אין עומדין להתפלל... אלא מתוך הלכה פסוקה") – **רב** **אשי** בגימטריא **הלכה** **פסוקה**! השם **רב** **אשי** מורכב מחמש האותיות הראשונות של התורה – "**בראשי**ת" – ולפי הרמז ש"**בראשית**" אותיות **בית** **אשר** הרי ש**רב** **אשי** אותיות **בי** **אשר** ("בי" הוא "בית" בארמית), רמז לסגולת האושר לבית היהודי שיש בהלכה הפסוקה של חומרת בנות ישראל. [↑](#endnote-ref-1)
2. . כך ביאר בעל האמרי אמת (ערב יום הכפורים תרע"ה ד"ה "ואותי יום יום ידרשון") כי ה"הלכה פסוקה" של "בנות ישראל החמירו על עצמן וכו' יושבת עליו שבעה נקיים" רומזת להפרשת כהן גדול מביתו שבעת ימים קודם יום הכיפורים לשם הכנה לעבודת היום הקדוש – הכל משום ש"תפלה צריכה מקודם טהרת הלב". [↑](#endnote-ref-2)
3. . ברכות כא, א. [↑](#endnote-ref-3)
4. . ראה תניא פי"ג. [↑](#endnote-ref-4)
5. . משלי לא, ל. [↑](#endnote-ref-5)
6. . ויקרא טו, כה-כח. [↑](#endnote-ref-6)
7. . ויקרא רבה יט, ה ובכ"ד. [↑](#endnote-ref-7)
8. . תנא דבי אליהו רפ"א. [↑](#endnote-ref-8)
9. . עפ"י הקדמת תקו"ז (כט, ב). ראה גם לקו"ת פרשת כי תצא (לה, ג). [↑](#endnote-ref-9)