## הקדמה

י

ין **ה**משמח **ו**יין **ה**משכר ממלאים את כוס הישועות של חיי הנישואין. היין הטוב, אותו שותים בני הזוג בצוותא, משמח בחיזוק הקשר ומוציא מהלב את סוד האהבה הפנימי (ו'משכר' בכך שכל המציאות הסובבת מחוירה ומטשטשת ביחס להתמקדות בבן הזוג).

כך, בליל הסדר מלוות ארבע כוסות, כנגד ארבעה לשונות של גאולה, את תהליך החיזור והנישואין של הדוד והרעיה, הקב"ה וכנסת ישראל, מ"זכרתי לך חסד נעוריך אהבת כלולֹתיך לכתך אחרי במדבר" ועד ל"'ביום חתונתו' זה מתן תורה". כוס אחרי כוס, לגימה אחרי לגימה, במתינות ומתוך הלל והודיה לה', יוצאים מ"ערות הארץ" ונכנסים לחדרי האהבה הפנימיים.

אחרי ארבע כוסות של שחרור מהמציאות, בהן כל אחד מבני הזוג "מתפתה ביינו", צריכה שתית היין להכניס את בני הזוג לתוך מציאות חדשה, בהתיישבות פנימית של "המתיישב ביינו". כוס היין ה**חמישית** שייכת כבר ללשון הגאולה החמישי, "והבאתי...", לביאה ה**משיחית** אל הארץ המובטחת בה בונים בני הזוג את ביתם – "הביאני המלך חדריו נגילה ונשמחה בך נזכירה דֹדיך מיין מישרים אהבוך", "**ה**ביאני **א**ל **ב**ית **ה**יין – ודגלו עלי **אהבה**".

בכרך זה של יין משמח – החמישי בסדרה – שבעה שערים בהם נקבצו **לז** תורות, שעל אף הקשרים הנטווים ביניהן עומדות כל אחת בפני עצמה. יש בדברים נגיעה בהיבטים רבים של חיי הנישואין: מנהגים, כוונות וסגולות המלוים את החופה והקידושין; הדרכות לתקשורת ויחס נכונים; תהליכים של בנית חיי הנישואין מתחלתם, כאשר מלוים את ה"חתן דומה למלך והכלה למלכה" ומדריכים אותם כיצד להמשיך את מלכותם גם בחיי היום-יום; דרכים לתיקון ושיקום בשעת הצורך; התבוננויות ביחס ליחוד הקדוש וכוונותיו, הבאות להעצים את אש האהבה ולקדש אותה. ענין עיקרי נוסף בכרך זה, שכמעט לא דובר אודותיו בכרכים הקודמים, הוא תהליך הטהרה המלוה את מחזור חיי הנישואין היהודי, אשר הופקד על ידי "השותף השלישי" בידיהן האמונות של נשות ישראל.

"וחכך כיין הטוב הולך לדודי למישרים", וכשם ש"כומר של ענבים כיון שמניח אדם אצבעו עליו מיד דובב" כך כל נגיעה בתורתנו הקדושה מזילה עוד ועוד מ"יינה של תורה". עם זאת, אנו מקוים שבחמשת כרכי היין המשמח מתקבלת תמונה חדשה על חיי הנישואין, בהדרכות כלליות ופרטיות לבנין והנהגת הבית היהודי, בית ש"יין נשפך בתוכו כמים" והריהו הוא בכלל ברכת ה'. לכן, לצד נשיאת עינינו אל העתיד, להיות "ממשיכין יין בצנורות לפני חתן ולפני כלה" הלאה והלאה, בא בסוף כרך זה מעין מפתח ראשוני לכללות הנושאים של חמשת הכרכים (וגם מעט מדברים שנתבארו בספרים אחרים בנושאי אהבה ונישואין). יהי רצון שיסייעו הדברים בהשראת השכינה בכל בית בישראל עד מימוש תאות ה' ל"דירה בתחתונים" כאשר נזכה לברכתו של דוד מלכא משיחא על כוס יין מלא – "כוס ישועות אשא ובשם הוי' אקרא".