## "יראה ושקטה"

ב

ספר הזהר הקדוש[[1]](#endnote-1) יש השוואה בין ספירת שבעת הנקיים של אשה הנטהרת לבעלה ("וספרה לה שבעת ימים"[[2]](#endnote-2)) לבין ספירת שבעת השבועות בהם מתכונן עם ישראל ל"'יום חתֻנתו'[[3]](#endnote-3) זה מתן תורה"[[4]](#endnote-4) ("וספרתם לכם... שבע שבתות"[[5]](#endnote-5)). על מתן תורה נדרש[[6]](#endnote-6) הפסוק "ארץ יראה ושקטה"[[7]](#endnote-7), המלמד כי עד להסכמת ישראל לקבל את התורה יראה הארץ שמא תחזור לתהו ובהו ורק עם קבלת התורה שקטה הארץ.

כיוצא בכך, גם אצל כל אשה יש תופעה של "יראה ושקטה" בספירת הנקיים ובטבילת המצוה שלאחריהם. וכשם שהשבוע העיקרי בספירה השייך ל"אשה יראת הוי'"[[8]](#endnote-8) הוא השבוע האחרון, שבוע המלכות, כך ככל שמתקרבים לסוף ימי הנקיים גוברים המתח והחשש שמא ימצא חלילה כתם בימי הליבון ויסתור את כל ימי הספירה. יראה זו היא הסימן המובהק לגעגועים האמתיים אל הבעל של כל "אשת חיל"[[9]](#endnote-9) (גם מלשון חיל ורעדה[[10]](#endnote-10)), ובזכות אותה יראה מתגעגעת מתקיים "בטח בה לב בעלה"[[11]](#endnote-11).

הפחד נובע מתוך הכרת האשה את עצמה וידיעתה כי ללא סיעתא דשמיא ודאי שהספירה עתידה להתקלקל. כאשר הפחד מלווה בהכנעה כלפי שמיא (בציות מלא להלכה) ובגעגועים אמתיים זוכים לסיעתא דשמיא ולהשלמת ימי הנקיים ללא קלקול וסתירה. על פחד כזה, המביא להגברת הקשר הנפשי עם ה' ולהופעתו כ"שכינה ביניהן"[[12]](#endnote-12), נאמר "אשרי אדם מפחד תמיד"[[13]](#endnote-13). כאשר זוכים לסיום ימי הנקיים ולטבילת הטהרה אזי הפחד עצמו נהפך למקור של שעשוע, בסוד "פחד יצחק"[[14]](#endnote-14), ומ"אשרי **א**דם **מ**פחד **ת**מיד" זוכים ל"**א**שה **מ**זרעת **ת**חלה"[[15]](#endnote-15) ו"**א**מת **מ**ארץ **ת**צמח"[[16]](#endnote-16) (כשהפחד ממציאת הכתם מביא לזכיה במי ש"ראשו **כתם** פז"[[17]](#endnote-17), ולבנים הנכתרים בשלשת הכתרים – כתר **כ**הונה, כתר **ת**ורה וכתר **מ**לכות[[18]](#endnote-18)).

יתר על כן, עם טבילת המצוה היראה החיובית איננה נעלמת ומתבטלת, אלא רק מופנמת ונעשית "יראתו על פניכם לבלתי תחטאו"[[19]](#endnote-19) (לה זכינו במתן תורה). יראת ה' שעל הפנים היא הבושה[[20]](#endnote-20), המאפיינת את כל בני עם ישראל שעמדו רגליהם בסיניכ, ובין בני זוג בשת הפנים באה לידי ביטוי מיוחד ביחוד הקדוש שלאחר טבילת המצוה[[21]](#endnote-21). בשת הפנים היא יראה שקטה ("ושקטה"), המשקיטה את רעשי היצר התאוותני ומאפשרת לכוון כדבעי את האהבה הפנימית בתוך אפיקים צנועים ונכונים. ה**שקט** הצנוע, הנובע מתוך בשת הפנים, מוסיף לוית חן לאשה ומשמש לה כ"**קש**ו**ט**י כלה" המחזקים ומאמתים את מעלת "**א**שה **מ**זרעת **ת**חלה" ב"קשט אמרי **אמת**"[[22]](#endnote-22).

1. . ראה זהר ח"ג צז, ב. [↑](#endnote-ref-1)
2. . ויקרא טו, כח. [↑](#endnote-ref-2)
3. . שיר השירים ג, יא. [↑](#endnote-ref-3)
4. . תענית כו, ב. [↑](#endnote-ref-4)
5. . ויקרא כג, טו. [↑](#endnote-ref-5)
6. . שבת פח, א. [↑](#endnote-ref-6)
7. . תהלים עו, ט. [↑](#endnote-ref-7)
8. . משלי לא, ל. [↑](#endnote-ref-8)
9. . שם פסוק י. [↑](#endnote-ref-9)
10. . ראה גם שכינה ביניהם עמ' קכד-קכה (הערה יא). [↑](#endnote-ref-10)
11. . משלי לא, יא. [↑](#endnote-ref-11)
12. . סוטה יז, א. [↑](#endnote-ref-12)
13. . משלי כח, יד. [↑](#endnote-ref-13)
14. . בראשית לא, מב. ראה לב לדעת במאמר "פרק בעבודת ה'" ביאור ח. [↑](#endnote-ref-14)
15. . נדה לא, א וש"נ. [↑](#endnote-ref-15)
16. . תהלים פה, יב. [↑](#endnote-ref-16)
17. . שיר השירים ה, יא. [↑](#endnote-ref-17)
18. . אבות פ"ד, מי"ג. [↑](#endnote-ref-18)
19. . ראה שמות כ, טז. [↑](#endnote-ref-19)
20. . נדרים כ, א. [↑](#endnote-ref-20)
21. . ראה הנזכר בהערה הקודמת ובפסחים מט, ב. ראה באורך יין משמח ח"א שער ז בתורה "בושה, צניעות, תשוקה". [↑](#endnote-ref-21)
22. . משלי כב, כא. [↑](#endnote-ref-22)