## "לב טהור ברא לי"

א

חד הפסוקים החשובים אותם נוהגים לכוון בעת הטבילה, תחת המים, הוא "לב טהור ברא לי אלהים ורוח נכון חדש בקרבי"[[1]](#endnote-1). הכוונה הפשוטה היא ש"**ל**ב **ט**הור **ב**רא" ר"ת **טבל**[[2]](#endnote-2) ו-**בטל** – ה**טב**י**ל**ה מ**בטל**ת את כל הכתמים הפוגמים בנפש, ובראשם נקודות הישות והגאוה המטמאות את הלב, מטמטמות[[3]](#endnote-3) ואוטמות אותו.

רק כאשר הלב טהור מכל שמץ וכתם אפשר באמת להתמלא באהבה לזולת ולהגיע איתו לאחדות אמתית. כאשר האדם מלוכלך ופגום, גם אם אינו מודע לכך, הוא נוטה להתכנס בתוך נפרדותו וחש אי-רצון להתקרב לזולתו. יתר על כן, כתמיו של האדם עצמו מופיעים במבטו על הזולת, ונדמה לו שהזולת מלוכלך ופגום ויש לשמור ממנו מרחק (כתורת מורנו הבעל שם טוב שראית נגע אצל הזולת מעידה על קיומו דווקא אצל המתבונן[[4]](#endnote-4)). לעומת זאת, כאשר זוכים ל"לב טהור" ונקי, שהוא גם לב שמח[[5]](#endnote-5), יש נטיה טבעית לחיבור ואחדות בין הנשמות.

ענין זה מקבל ביטוי מוחשי בטבילת המצוה במקוה, בה מכוונים "לב טהור ברא לי", שהרי כל תהליך ההטהרות של אשה לבעלה הוא, בפשטות, תהליך של נקיון: התהליך מתחיל מהפסק הטהרה, המעיד על כך שהדמים הטמאים פסקו והאשה "טהרה ממקֹר דמיה"[[6]](#endnote-6), ובעקבותיו סופרים "שבעה נקיים" בהם מתעצמת האשה עם נקיונה הפנימי. אחר כך, כהכנה לטבילה, האשה מתנקה בשלמות, חופפת את שערה ומעיינת שלא נותרו על גופה שום לכלוכים וחוצצי טבילה חיצוניים. גם הטבילה עצמה נקראת בלשון התורה רחיצה במים[[7]](#endnote-7) (ועל דרך זה טבילת כלים נקראת בלשון הכתוב כיבוס[[8]](#endnote-8)), במובן הפשוט של נקיון, אלא שהמשמעות ההלכתית והפנימית שלה היא נקיון רוחני (המתבטא בהלכות טומאה וטהרה, שאין להן הסבר גשמי[[9]](#endnote-9)).

אם כן, התהליך כולו מביא את האשה לטהרה ונקיות מושלמות, מבפנים ומבחוץ, בגשמיות וברוחניות. לפי האמור, כי דווקא "לב טהור" ונקי חפץ להתקרב ולהתחבר לזולת, מתברר כי לכלוך אינו רק חוצץ מפני הטהרה, אלא חוצץ גם בפני ההתקרבות וההתאחדות, ועל האשה להתייחס כך לכל תהליך הטהרה הקפדני (המוטל עליה, מתוך רגישותה הרבה לעניני טהרה ונקיות[[10]](#endnote-10)). אם חלילה יש פגם בתהליך הטהרה, הפוטנציאל הגדול של הקשר הנפלא בין בני הזוג מתבזבז, הזיווג מאבד את קדושתו והופך לאיסור, וגם אוירת האהבה היום-יומית בין בני הזוג נעכרת[[11]](#endnote-11). רק לאחר תהליך הטהרה השלם, המבדיל את האשה מכל לכלוך וטומאה, ניתן להגיע ב"לב טהור" ושמח אל קדושת הזיווג, "דבר מצוה"[[12]](#endnote-12) של צוותא וחיבור[[13]](#endnote-13) בין איש ואשתו.

[ולחובבי הכוונות על דרך הסוד, תוספת כוונה בביטוי "לב טהור ברא": על פי קבלה, הטהרה שייכת לספירת הבינה[[14]](#endnote-14), אמא עילאה (האם המקנחת את צואת בנה[[15]](#endnote-15)), והמקוה בפרט הוא בסוד יסוד אמא[[16]](#endnote-16). השם השייך לאמא-בינה הוא שם אהיה[[17]](#endnote-17), שאחד ממילויו – **אלף** **הה** **יוד** **הה** – אף עולה בגימטריא **מקוה**[[18]](#endnote-18). והנה, הביטוי "**לב** **טהור** **ברא**" עולה בגימטריא **תנה**ב, השלמות של שלשת מילויי שם אהיה – **אלף** **הי** **יוד** **הי**, **אלף** **הה** **יוד** **הה**, **אלף** **הא** **יוד** **הא**, וד"ל.]

1. . תהלים נא, יב. [↑](#endnote-ref-1)
2. . ראה ספר הליקוטים עה"פ. [↑](#endnote-ref-2)
3. . ראה תניא פכ"ט. [↑](#endnote-ref-3)
4. . ראה כתר שם טוב (הוצאת קה"ת) קטז. [↑](#endnote-ref-4)
5. . ראה תניא פכ"ו. [↑](#endnote-ref-5)
6. . ויקרא יב, ז. [↑](#endnote-ref-6)
7. . שם יד, ח ובכ"ד. [↑](#endnote-ref-7)
8. . שם טו, יז ובכ"ד. [↑](#endnote-ref-8)
9. . ראה רמב"ם סוף הלכות מקוואות וספר טהרה. [↑](#endnote-ref-9)
10. . ראה בסוף תורה זו על הקשר של הטהרה לאמא ועוד בענין זה גם בתורה הבאה. [↑](#endnote-ref-10)
11. . ראה אגרות קדש חי"ח עמ' רלה, ובריבוי מקומות נוספים. [↑](#endnote-ref-11)
12. . עירובין ק, ב. [↑](#endnote-ref-12)
13. . לקו"ת בחוקותי מה, ג; מז, ב ובכ"ד. [↑](#endnote-ref-13)
14. . עמק המלך שי"א פ"ח. ביאורי הזהר לצמח צדק ח"ב עמ' תתקלט ואילך. [↑](#endnote-ref-14)
15. . במדבר רבה יט, ח. [↑](#endnote-ref-15)
16. . ראה פרי עץ חיים שער השבת פ"ג; ובארוכה בסידור עם דא"ח כוונת המקוה (קנו, א ואילך). [↑](#endnote-ref-16)
17. . ראה לקוטי תורה לאריז"ל משלי ו; פרי עץ חיים שער הק"ש פי"ב ועוד; ראה גם פרדס שער ח פכ"ג ועוד. [↑](#endnote-ref-17)
18. . ראה כתר שם טוב (הוצאת קהת) ב. [↑](#endnote-ref-18)