## חמש טבילות ועשרה קידושים

ה

מעבר מעבודת ההתכוננות וההטהרות לשמחת היחוד לאחר הטבילה[[1]](#endnote-1) מתבטא בלוח השנה היהודי בעבודת יום הכפורים ובחג הסוכות המגיע לאחריה:

ביום הכפורים מתקיים בכל ישראל "לפני הוי' תטהרו"[[2]](#endnote-2), כאשר כולם טובלים ב"מקוה ישראל הוי'"[[3]](#endnote-3). עם כל מה שיום הכפורים עצמו אסור בתשמיש המטה[[4]](#endnote-4), הזיקה בינו לבין קשר הנישואין בולטת בכך שהוא אחד משני הימים הטובים בהם משדכים שידוכים בעם ישראל[[5]](#endnote-5). כיוצא בכך, עבודת ההכנה והטבילה עצמה נעשות עדיין כאשר בני הזוג אסורים זה על זה, אך תכליתה היא להגיע לחבור בקדושה ובטהרה ואל כך מתגעגעת[[6]](#endnote-6) ומתכוונת הנפש בתוך התהליך כולו.

בעקבות טהרת הלב מכל נדנוד עברה ניתן להתקדם לחג הסוכות, "זמן שמחתנו"[[7]](#endnote-7), בו מתגלה אחדות ישראל בארבעת המינים[[8]](#endnote-8) ובכך ש"ראויין כל ישראל לישב בסוכה אחת"[[9]](#endnote-9). יחוד ארבעת המינים בסוכה מזכיר את החתונה תחת החופה[[10]](#endnote-10), המתחדשת בליל הטבילה, ולאחר ההתחדשות והטהרה מגיע זמן ה"שמחה בדבר מצוה"[[11]](#endnote-11) בחגם המשותף של בני הזוג[[12]](#endnote-12).

אם כן, תוך כדי עבודת הטהרה וההכנה לטבילה מזדהה האשה עם הכהן הגדול הבודק עצמו מחוצצי טבילה[[13]](#endnote-13) ונטהר, תוך שימת דגש רב על עבודת הלב ביום הכפורים. כשם שהכהן הגדול פועל עבור כל ישראל, ובטהרתו ועבודתו מכפר ומטהר את כולם, כך עיקר עבודת הטהרה וההכנה מוטלת על האשה (והרי עבודת יום הכפורים של הכהן הגדול תלויה מאד ב"ביתו זו אשתו"[[14]](#endnote-14), והכהן עצמו הוא בבחינת 'בעלת הבית' במקדש). יתר על כן, מבואר כי "הנשים המה כמקוה טהרה לישראל, שמביא לידי קדושה"[[15]](#endnote-15) – האשה כה מזדהה עם עבודת הטהרה המסורה לה, עד שהיא עצמה נחשבת למקוה (בו 'טובל' בעלה). עם זאת, על האיש ללוות את אשתו בעבודתה הפנימית[[16]](#endnote-16), וכמובן ראוי שגם הוא יטבול במקוה טהרה ביום הטבילה[[17]](#endnote-17) ויכין את עצמו ליחוד הקדוש.

בפרטות יותר, ביום הכפורים טובל הכהן הגדול **ה** טבילות ומקדש את ידיו ורגליו **י** פעמים[[18]](#endnote-18), ויש לדרוש שהם כנגד ה-**ה** שב**אשה** וה-**י** שב**איש**, שבעבודתם המשותפת מקדשים את **אש** אהבתם[[19]](#endnote-19) בגילוי שם **יה**, "שכינה ביניהם"[[20]](#endnote-20). לפי זה, עבודת האשה בפרט היא הטבילה והעיון הקודם לה (שהרי "בדק עצמו מחוצצי טבילה" אמור דווקא ביחס לטבילה[[21]](#endnote-21)), כאשר ה**טב**י**ל**ה מתקנת את הלב (בסוד "**לב** **ט**הור **ב**רא לי אלהים"[[22]](#endnote-22)) והעיון הדקדקני את העינים, ועבודת האיש בפרט היא קידוש הידים והרגלים המלווה כל פשיטה וכל לבישה של הבגדים.

ביחוד בין איש ואשתו העינים והלב מבטאים את האהבה הפנימית (בסוד "עיניו למטה ולבו למעלה"[[23]](#endnote-23)) ואילו הידים והרגלים הם כלי המעשה החיצוני של היחוד, שצריך להעשות מתוך רגישות לבן הזוג, מגע עדין ו'יד על הדופק' (בסוד "ידיו כפותות על לבו"כג) ומתוך הרגלים צנועים וישרים (בסוד "יישר רגליו"כג). אם כן, האשה בעיון ובטבילה אחראית על הרובד הפנימי, טהרת כוונות הלב ומבט העינים, "ולא תתֻרו אחרי לבבכם ואחרי עיניכם"[[24]](#endnote-24), ואילו האיש-הזכר צריך לקדש כדבעי את החלק המעשי של הזיווג (מצוה מלשון צוותא וחיבור[[25]](#endnote-25)), "למען תזכרו ועשיתם את כל מצותי והייתם קדֹשים"[[26]](#endnote-26) (בקדושת הזיווג בפועל, אחרי הכנת הטהרה). עבודת האיש בקידוש ידיו ורגליו, עידון מגעו והגברת רגישותו, מלוה את סוד פשיטת ולבישת הבגדים בעת היחוד, כאשר מוטל על האיש לפשוט מעצמו את מדיו-מדותיו וקצבו ולהתאים את עצמו למדיה-מדותיה וקצבה של אשתו[[27]](#endnote-27) (ואם לא כן, "הוא בבגדו והיא בבגדה – יוציא ויתן כתובה"[[28]](#endnote-28)). בעבודתם המשותפת של בני הזוג הם מקדשים את אש האהבה וזוכים ל"עין רואה ולב חומד וכלי מעשה גומרין"[[29]](#endnote-29) בקדושה ובטהרה.

1. . וראה גם בתורה הקודמת. [↑](#endnote-ref-1)
2. . ויקרא טז, ל. [↑](#endnote-ref-2)
3. . ירמיה יז, יג. וראה יומא פ"ח מ"ט. [↑](#endnote-ref-3)
4. . יומא פ"ח מ"א. [↑](#endnote-ref-4)
5. . ראה בסוף מסכת תענית, ובארוכה בספר מחול הכרמים. ראה גם בשער א בתורה "כתיבה וחתימה טובה". [↑](#endnote-ref-5)
6. . וראה גם לעיל בתורה "ארץ יראה ושקטה". [↑](#endnote-ref-6)
7. . נוסח תפילת עמידה ליום טוב. [↑](#endnote-ref-7)
8. . ויקרא רבה ל, יב. וראה באורך סידור עם דא"ח בענין ארבעת המינים, סוד הוי' ליראיו שער מד ותום ודעת מאמר "ארבעת המינים". [↑](#endnote-ref-8)
9. . סוכה כז, ב. ראה גם כלל גדול בתורה עמ' קלט. [↑](#endnote-ref-9)
10. . ראה באורך יין משמח ח"ב שער ד בתורה "ארבעת המינים בחתונה". [↑](#endnote-ref-10)
11. . ראה בבא בתרא י, ב. [↑](#endnote-ref-11)
12. . וראה יין משמח ח"ב שער ו בתורות "יחוד שבת בחול" ו"שמחת עונה" כי היחוד בליל הטבילה הוא מעין יום טוב פרטי של בני הזוג (ועיקר ענינו הוא השמחה, יותר מהיחוד בליל שבת). [↑](#endnote-ref-12)
13. . סדר העבודה ליום הכיפורים. [↑](#endnote-ref-13)
14. . כמפורש בריש מסכת יומא. [↑](#endnote-ref-14)
15. . לשון הנצי"ב בפירוש העמק דבר במדבר יט, ט (ונתבאר בארוכה במ"א). [↑](#endnote-ref-15)
16. . ראה ברית הנישואין תחלת מאמר "טהרת המשפחה". [↑](#endnote-ref-16)
17. . של"ה שער האותיות אות ט' טהרה (ג), וכן הובא בשמו בטהרת ישראל רמ, ס"ק כ. ראה גם יין משמח ח"ב שער ו בתורה "יחוד שבת בחול". [↑](#endnote-ref-17)
18. . יומא פ"ג מ"ג. [↑](#endnote-ref-18)
19. . ראה תקו"ז תקון טז, ראשית חכמה שער הקדושה פרקים טז-יז (אותם נוהגים ללמוד חתנים), וראה באורך שכינה ביניהם פ"א, יין משמח ח"א שער ז בתורה "אש מיין", ח"ב שער ה בתורה "הסנה בוער באש" וח"ד שער ו בתורה "אש תמיד" ולקמן בשער ז בתורה "הוי' נסי". [↑](#endnote-ref-19)
20. . סוטה יז, א (ורש"י שם ד"ה "שכינה ביניהן"). [↑](#endnote-ref-20)
21. . סדר העבודה ליום הכפורים. [↑](#endnote-ref-21)
22. . תהלים נא, יב. וראה בכוונות פסוק זה בטבילה בתורה הקודמת. [↑](#endnote-ref-22)
23. . יבמות קה, ב. וראה באורך יין משמח ח"ג שער ה. [↑](#endnote-ref-23)
24. . במדבר טו, לט. [↑](#endnote-ref-24)
25. . ראה לקו"ת בחוקותי מה, ג; מז, ב ובכ"ד. [↑](#endnote-ref-25)
26. . במדבר טו, מ. וראה לקוטי תורה דרושים לשמיני עצרת צג, ב. [↑](#endnote-ref-26)
27. . ראה שכינה ביניהם עמ' קעו הערה טז, יין משמח ח"ב שער ב בתורה "יחוד היין" ולקמן בשער ו בתורה "לשחות נגד הזרם". [↑](#endnote-ref-27)
28. . ראה כתובות מח, א. (וראה שכינה ביניהם שם הערה טז). [↑](#endnote-ref-28)
29. . ראה במדבר טו, לט ברש"י עה"פ. [↑](#endnote-ref-29)