## שערי טבילה

ה

גמרא[[1]](#endnote-1) מספרת על שנים מחכמי ישראל שהיו נוהגים לשבת בשערי טבילה כאשר באו הנשים לטבול. רב גידל נהג לשבת בשערי טבילה כדי להדריך את הנשים הבאות לטבול באופן דייקני כיצד יש לקיים טבילת מצוה הלכה למעשה – "הכי טבילו והכי טבילו" (ועל דרך זה מסופר[[2]](#endnote-2) כיצד הדריך אדמו"ר הצמח צדק את כלותיו בפרטות אודות סדר הטבילה בהידור מיוחד של 'טבילת דג'). רבי יוחנן, שהיה מפורסם ביפיו[[3]](#endnote-3), נהג לשבת בשערי טבילה כדי שהנשים היוצאות מהטבילה תראינה אותו ותזכינה לבנים יפים כמותו – "כי סלקן בנות ישראל ואתיין מטבילה מסתכלן בי ונהוי להו זרעא דשפירי כוותי" (ומכאן מקור מובהק לכך שיש להסתכל בדמותו של צדיק ולצייר את פניו במחשבה בעת היחוד כדי לזכות לבנים צדיקים[[4]](#endnote-4)).

במקום נוסף[[5]](#endnote-5) מסופר כי רבי יוחנן הוסיף שעל ידי ההסתכלות בו יהיו הילדים יפים וגם תלמידי חכמים – "רבי יוחנן הוה אזיל ויתיב אשערי טבילה אמר כי סלקן בנות ישראל מטבילת מצוה לפגעו בי כי היכי דלהוו להו בני שפירי כוותי גמירי אורייתא כוותי" (הקדמת היפי ללימוד התורה[[6]](#endnote-6), שכלל לא הופיע בסוגיא המקבילה, היא בבחינת "דרך ארץ קדמה לתורה"[[7]](#endnote-7)). אחת מתופעות הגלות היא הפיצול בין היפי והחכמה[[8]](#endnote-8), הניכר במיוחד אצל נשים (שנושא היפי חשוב ועיקרי אצלן[[9]](#endnote-9)). כל אחת מאמותינו הקדושות, בעלות החכמה האלקית ויראת השמים, היתה גם יפהפיה[[10]](#endnote-10), אך בעת הגלות פעמים רבות יש פיצול בין היפי החיצוני הגלוי והיפי הפנימי של החכמה ויראת השמים (עד שהרבי מליובאוויטש צריך להדריך במכתביו[[11]](#endnote-11) בעניני שידוכים כי בעולם הזה אין שלמות ויש להעדיף את העיקר על הטפל, דהיינו את החכמה ויראת השמים על היפי החיצוני). מדברי רבי יוחנן על בנים יפים ועוסקים בתורה עולה כי יש בטבילת המצוה, שבעקבותיה זוכים לחזות בפני הצדיק-היפה, סגולה לאחד מחדש את החכמה והיפי (כאשר ה**חכמה** הפנימית נובעת דווקא מה**יפי** החיצוני, כנ"ל, והוא סוד "**גל** **עיני** ואביטה נפלאות מתורתך"[[12]](#endnote-12)).

בהמשך מספרת הגמרא כי את רב גידל, שפנה אל הנשים והדריך אותן, שאלו אם אינו חושש מיצר הרע ואת רבי יוחנן, שנראה לעיני הנשים, שאלו אם אינו חושש מעין הרע. כל אחד מהם השיב מה שהשיב, כמפורש שם בגמרא, אך יש להוסיף שאלה כללית, הנוגעת לשניהם: האם אין פגם בצניעות בישיבתם על שערי הטבילה? בדרך רמז יש לענות כי "**שער** **טבילה**" בגימטריא **צניעות**, היינו שישיבתם שם היתה בסוד הצניעות עצמה. "צניעותא" היא סוד "רישא **דלא** ידע ולא אתידע"[[13]](#endnote-13), סוד שם **אלד** שהוא מקור הלידה[[14]](#endnote-14) בקדושה ובטהרה (**רבי** **יוחנן** עצמו שייך לסוד **פורים**, חג הפוריא שענינו פריה ורביה[[15]](#endnote-15), בו יש להגיע ל"עד **דלא** ידע").

בסיפורי חז"ל ישנה הוראה לדורות, וכך על כל אשה בדרכה למקוה לצייר כיצד יושב רב גידל בשער המקוה ומדריך אותה בדקדוקי ההלכה של הטבילה וההכנות אליה. בצאתה מהמקוה עליה לצייר לעצמה את רבי יוחנן ולאחל לעצמה בנים יפים וצדיקים כמותו. הגמרא[[16]](#endnote-16) מסייעת לצייר את יפיו הנראה לעין של רבי יוחנן, השריד ל"שפירי דירושלים", בתיאור מופלא: "מאן דבעי מחזי שופריה דרבי יוחנן נייתי כסא דכספא מבי סלקי ונמלייה פרצידיא דרומנא סומקא ונהדר ליה כלילא דוורדא סומקא לפומיה ונותביה בין שמשא לטולא ההוא זהרורי מעין שופריה דרבי יוחנן" (הרוצה לראות את יפיו של רבי יוחנן שיביא כוס של כסף ישר מבית הצורף – כאשר הוא עוד מבהיק ומבריק מאש הצורף – וימלא אותו גרגירי רימון אדום ויעטר את פיו בעטרה של ורד אדום ויושיב אותו בין השמש והצל, אותם זהרורים שיראו בו הם מעין יפיו של רבי יוחנן). כמובן, הלימוד על דמותו המופלאה של רבי יוחנן וההתעמקות בסיפורי חייו מסייעת לצייר את יפיו הפנימי של רבי יוחנן.

ורמז: שתי הדמויות אותן יש לצייר, **רב** **גידל** לפני המקוה ו**רבי** **יוחנן** לאחר המקוה, עולים יחד **יג** (**אחד**, **אהבה**) פעמים **מה** (**אדם**), כמנין **שפרה**. על ידי ההתעצמות עם דמויות הצדיקים זוכה האשה להפוך ל"חיה" – יולדת ומילדת[[17]](#endnote-17) – כשפרה "המשפרת את הולד"[[18]](#endnote-18).

1. . ברכות כ, א. [↑](#endnote-ref-1)
2. . ספר המנהגים עמ' 83. [↑](#endnote-ref-2)
3. . בבא מציעא פד, א – ועיי"ש כי יפיו היה יפי 'נשי' דווקא, ואכמ"ל. [↑](#endnote-ref-3)
4. . וראה גם שער ו בתורה "יחוד, ברכה, קדושה" (והנסמן שם). [↑](#endnote-ref-4)
5. . בבא מציעא פד, א. [↑](#endnote-ref-5)
6. . וראה גם בבניהו בן יהוידע על הסוגיא. [↑](#endnote-ref-6)
7. . ויקרא רבה ט, ג; תנא דבי אליהו רבה א. וראה ראה אור התורה בראשית עמ' תקפג (הובא ונתבאר בלחיות עם הזמן בראשית עמ' מ ואילך) כי יש בכך גם בחינה של קדימה במעלה, ואכמ"ל. [↑](#endnote-ref-7)
8. . ראה נדרים נ, ב (וראה גם בבניהו בן יהוידע הנ"ל הערה ו). [↑](#endnote-ref-8)
9. . וראה דרך מצותיך מצות נר חנוכה (עג, א) בטעם ש"טבע מראה הנשים יפה מהאנשים". [↑](#endnote-ref-9)
10. . בראשית יב, יא (וראה מגלה טו, א ובבא בתרא נח, א); שם כד, טז; שם כט, יז (וברוב מפרשי הפסוק מוסבר כי הוא עוסק הן ביפיה של לאה והן ביפיה של רחל). [↑](#endnote-ref-10)
11. . ראה למשל אגרות קדש ח"ד אגרת תתקצט, ובריבוי מקומות. [↑](#endnote-ref-11)
12. . תהלים קיט, יח. [↑](#endnote-ref-12)
13. . ראה עמק המלך שי"א פכ"ה. ביאור הגר"א לספרא דצניעותא (בריבוי מקומות). שכינה ביניהם פ"ח. [↑](#endnote-ref-13)
14. . פרי עץ חיים שער תיקון חצות פ"ג (ובכ"ד). כתר שם טוב (הוצאת קה"ת) ב, בכוונות המקוה! [↑](#endnote-ref-14)
15. . וראה שבת עז, ב: "פוריא – שפרין ורבין עליה". [↑](#endnote-ref-15)
16. . בבא מציעא שם. [↑](#endnote-ref-16)
17. . ראה שמות א, יט (וראה גם אשא עיני מאמר "סוד הנשימה: חדוה", ובפרט שם עמ' קעט). [↑](#endnote-ref-17)
18. . סוטה יא, ב. [↑](#endnote-ref-18)