## ברכת הטבילה

ב

זמן הזה טבילת נשים היא הטבילה היחידה (לאדם) שיש בה מצוה-חובה, ולפיכך היא גם הטבילה היחידה שמברכים עליה. נוסח הברכה, כנוסח ברכות המצוות, הוא "ברוך אתה הוי' אלהינו מלך העולם אשר קדשנו במצותיו וצונו על הטבילה". המלה החותמת את הברכה, שהיא תיאור המצוה, היא "**הטבילה**" העולה בגימטריא **אין**, מתאים לכך שענינה של הטבילה הוא בטול לאין (כמובא בספרים[[1]](#endnote-1) ש-**טבילה** אותיות **הביטל**). שתי המילים האחרונות, "**על** **הטבילה**", עולות בגימטריא **קסא**, שם **אהיה** במילוי יודין (בכלל, השם אהיה הוא השם השייך לסוד המקוה[[2]](#endnote-2)), סוד שער הנון של הבינה העולה "**איני** **יודע**"[[3]](#endnote-3) (חוית בטול מוחלטת).

שם חשוב בתנ"ך שעולה בגימטריא **אין** הוא **אביחיל**, אביה של אסתר המלכה[[4]](#endnote-4). אסתר בפרט זכתה, בכח שפלותה (כ"קרקע עולם"[[5]](#endnote-5)) וזהירותה בהלכות טהרת המשפחה ("שהיתה מראה דם נדה לחכמים"[[6]](#endnote-6)), להגיע לבטול והתאיינות מוחלטים בעת הטבילה, כך שיכלה להיות "עומדת מחיקו של אחשורוש וטובלת ויושבת בחיקו של מרדכי"ו. אביחיל הוא אבי "אשת חיל"[[7]](#endnote-7) כאסתר, המנצחת את המן האגגי-העמלקי. וכן "אבי" הוא לשון רצון[[8]](#endnote-8) כך ש"אביחיל" היינו רצון לזכות לבן "איש חיל" או בת "אשת חיל", חילים בצבאות ה' (וכראשי התיבות בהם ברך תמיד הרבי מליובאוויטש – **ח**סיד, **י**רא-שמים ו**ל**מדן). הרצון להיות חיל הוא-הוא מקור תוקפו של החיל, שהרי "אין תקיף כרצון"[[9]](#endnote-9), ומקור הרצון הזה – "**אביחיל**" – הוא ב**אין** העליון, סוד "אַיִן מזל לישראל"[[10]](#endnote-10) אליו מתקשרים בטבילה במקוה, מתוך רצון להוליד אנשי חיל ונשות חיל.

והנה, הגמרא[[11]](#endnote-11) מדמה כל ברכה למלחמה, שההכרעה בה שמורה דווקא לגבור החיל שעונה אמן – "גדול העונה אמן יותר מן המברך, אמר ליה רבי נהוראי: השמים, כן הוא! תדע שהרי גוליירין יורדין ומתגרין [במלחמה] וגבורים יורדין ומנצחין". בענית אמן על ברכת הטבילה יש ענין מיוחד, עד כדי כך שמפורש[[12]](#endnote-12) כי אחת הסיבות לישיבתו של רבי יוחנן בשערי טבילה[[13]](#endnote-13) היא כדי שישמע את ברכת הטבילה ויענה עליה אמן (ומכיון שהאשה בצניעותה ודאי אינה צועקת את הברכה, מסתבר שרבי יוחנן נדרש לשם כך למסירות מיוחדת בישיבה סמוכה מאד לבית הטבילה). והרמז הנפלא בענין זה: כל נוסח ברכת הטבילה, כולל ענית אמן בסיומה – **ברוך אתה הוי' אלהינו מלך העולם אשר קדשנו במצותיו וצונו על הטבילה אמן** – עולה **חיל** פעמים **אביחיל** (העולה **ד** פעמים "**בן** **פֹרת**"[[14]](#endnote-14), ברכתו המיוחדת של יוסף הצדיק, שמזרעו בא רבי יוחנן[[15]](#endnote-15) ובה מתברכים כל הילדים הנולדים מראיתו של רבי יוחנן).

**חיל** פעמים **אביחיל** עולה גם **חם** פעמים **הטבילה**, רמז למעלת הטבילה במים חמים דווקא, כתקנת אדמו"ר הזקן[[16]](#endnote-16). כאשר ה"אשת חיל" נכנסת למים החמים היא מתקנת את קפיצתו של עמלק לאמבטי הרותחת[[17]](#endnote-17), כאסתר בת אביחיל שנצחה את המן העמלקי. קפיצת עמלק לקרר את האמבטי הרותחת נלמדת מהפסוק "אשר קרך בדרך"[[18]](#endnote-18), הרומז לקירור האהבה (הנגרם מה**ספק** שמטיל בה **עמלק**[[19]](#endnote-19)) ולפגם הקרי[[20]](#endnote-20). כאשר האשה 'קופצת' למים החמים ומכוונת לסוד **חם** פעמים **הטבילה** בברכתה על הטבילה היא מטהרת את בעלה מכל פגם של קרי, ובכך מכינה הטבילה הן את האשה והן את האיש ליחוד הקדוש בו אש האהבה מבטלת כל ספק ומכריתה את זרע עמלק[[21]](#endnote-21).

1. . ראה סידור עם דא"ח בסוף כוונת המקוה (קנט, ד). [↑](#endnote-ref-1)
2. . וכנ"ל בתורה "לב טהור ברא לי אלהים". [↑](#endnote-ref-2)
3. . ראה לקוטי הלכות ספיה"ע א (ובכ"ד), מעין גנים ח"ד עמ' קלה ואילך (ובפרט שם הערה כ). [↑](#endnote-ref-3)
4. . אסתר ב, טו. [↑](#endnote-ref-4)
5. . סנהדרין עד, ב. [↑](#endnote-ref-5)
6. . מגילה יג, ב. [↑](#endnote-ref-6)
7. . משלי לא, י. [↑](#endnote-ref-7)
8. . ראה (דרשת השם אבימלך באופן זה) לקו"מ י; מאור ושמש תולדות ד"ה "עוד בפסוק הנ"ל". [↑](#endnote-ref-8)
9. . קונטרס כללי החינוך וההדרכה פט"ו. [↑](#endnote-ref-9)
10. . שבת קנו, א. וראה בעל שם טוב על התורה לך כו. [↑](#endnote-ref-10)
11. . ברכות נג, ב. [↑](#endnote-ref-11)
12. . שלשלת הקבלה (לרבי גדליה בן יחיא) עמ' עז (הובא בסדר הדורות). [↑](#endnote-ref-12)
13. . בבא מציעא פד, א. (וראה בתורה הקודמת). [↑](#endnote-ref-13)
14. . בראשית מט, כב. [↑](#endnote-ref-14)
15. . ראה ברכות כ, א. בבא מציעא פד, א. [↑](#endnote-ref-15)
16. . ראה שו"ת הצ"צ יו"ד קעב, א. [↑](#endnote-ref-16)
17. . תנחומא כי תצא ט. [↑](#endnote-ref-17)
18. . דברים כה, יח. [↑](#endnote-ref-18)
19. . כתר שם טוב (הוצאת קה"ת) בהוספות סקי"ח. ראה ד"ה זכור תקמ"ז, סה"מ עזר"ת ע' קפב, עטר"ת ע' רצד, תש"ט ע' 40; 65 ועוד. [↑](#endnote-ref-19)
20. . ראה רש"י עה"פ שם. [↑](#endnote-ref-20)
21. . ראה יין משמח ח"א שער חמישי בתורה "שלש מצוות הנישואין" וח"ב שער ה בתורה "תמחה את זכר עמלק". [↑](#endnote-ref-21)