## תשעה ירחי לידה

ס

דר החיים של הבית היהודי, המבוסס על הלכות טהרת המשפחה, משקף באופן מובהק את מבנה העבודה והתיקון אותו לימד מורנו הבעל שם טוב – הכנעה-הבדלה-המתקה[[1]](#endnote-1): ימי הטומאה הם ימי הכנעה ("חש" של שתיקה), בהם נדרש[[2]](#endnote-2) על ה**נדה** הפסוק "**נ**אלמתי **ד**ומיה **ה**חשתי"[[3]](#endnote-3). ימי ההטהרות הם ימי הבדלה, בהם יש להבדיל "בין דם [טמא] לדם [טהור]"[[4]](#endnote-4), עד לטבילה המטהרת ומפרישה את האשה מטומאתה ("מל" של כריתה והבדלה[[5]](#endnote-5)). ימי הטהרה, בהם מתחולל היחוד הקדוש, הם ימי המתקה ("מל" מלשון דבור, אחד מלשונות חז"ל ביחס לזיווג[[6]](#endnote-6)). בפרטות יותר, ישנה התכללות של הכנעה-הבדלה-המתקה בכל אחד מהחלקים בפני עצמו. זהו מחזור הסובב שוב ושוב, בתהליך ספיראלי של עליה מתמדת[[7]](#endnote-7).

לכאורה, כאשר היחוד משיג את מטרתו בשלמות וזוכים להריון[[8]](#endnote-8) נקטע המעגל של הכנעה-הבדלה-המתקה, שהרי בני הזוג מותרים בכל תקופת ההריון. אמנם, חז"ל[[9]](#endnote-9) מחלקים את תקופת ההריון לשלשה חלקים בני שלשה חדשים:

תנו רבנן: שלשה חדשים הראשונים ולד דר במדור התחתון, אמצעיים ולד דר במדור האמצעי, אחרונים ולד דר במדור העליון, וכיון שהגיע זמנו לצאת מתהפך ויוצא... תנו רבנן: שלשה חדשים הראשונים תשמיש קשה לאשה וגם קשה לולד, אמצעיים קשה לאשה ויפה לולד, אחרונים יפה לאשה ויפה לולד, שמתוך כך נמצא הולד מלובן ומזורז.

חלוקה כזו קוראת באופן מובהק לחשוף גם בתוכה מבנה יסודי של הכנעה-הבדלה-המתקה שכל חלק שבו מתחלק בעצמו לשלשת החלקים [בפרטות, שני המאמרים קשורים זה בזה[[10]](#endnote-10), אך הראשון מתאר את ה'עובדות', היכן נמצא הולד בכל שלב, ואילו השני מתאר את ה'עבודה' ביחוד בני הזוג באותה תקופה. במבנים הפנימיים, המאמר הראשון מתאר מבנה של עולמות-נשמות-אלקות[[11]](#endnote-11), שהם המדור התחתון, האמצעי והעליון של כל מציאות[[12]](#endnote-12) (או, מלמעלה למטה, אורות-ניצוצות-כלים בלשון האריז"ל[[13]](#endnote-13)), ואילו המאמר השני מתאר סדר עבודה של הכנעה-הבדלה-המתקה הנדרשים בעבודת האדם המכוונת כנגד שלש הקומות של המציאות[[14]](#endnote-14), ודוק].

מיד אחרי שני המאמרים המתארים את החלוקה הפנימית של תקופת ההריון מופיע המאמר המפורסם "תנו רבנן שלשה שותפין יש באדם הקדוש ברוך הוא ואביו ואמו...". לפי זה יש לומר כי גם המאמר השלישי נשזר בשני הראשונים, כאשר שלשת החדשים הראשונים שייכים לשותף הראשון, הקדוש ברוך הוא, שלשת החדשים השניים לאבא ושלשת החדשים השלישיים לאמא (ובסדר הספירות היינו כתר-חכמה-בינה – הקב"ה כנגד הכתר החופף על שני ההורים, החכמה היא פרצוף אבא והבינה פרצוף אמא, כפשוט).

בשלשת החדשים הראשונים חשים הכנעה כלפי הקדוש ברוך הוא – אין לאב ולאם מה 'להתערב' בתהליך יצירת הולד (שפעמים רבות עדיין אינו מודע להם), "כי אבי ואמי עזבוני והוי' יאספני"[[15]](#endnote-15). העובר חש הכנעה משום שעצם מציאותו תלויה ועומדת בספק, האם חשה הכנעה בשל רגישותה הרבה ותחושותיה השליליות בתקופה זו והאב חש הכנעה כשהוא 'מורחק' מזירת ההתרחשות בידיעה שכל התערבות שלו "קשה לאשה וגם קשה לולד".

[ובדרך רמז: בביטוי "ה**ק**דו**ש** ברוך **ה**וא" רמוזה המלה **קשה**, אך כאשר מתגלים בדילוג זה, הכולל את ה-**ה** הראשונה – 1-3-5-7 וכו' – באופן מעגלי חוזר עד אין סוף הצירוף **קשה**-**שקה**-**קשה**-**שקה**, לרמז כי הזמן בו הזיווג התחתון-הגופני **קשה** יש לעסוק בזיווג העליון-הרוחני, זיווג נשיקין הרמוז ב-**שקה** (**קשה** הוא דילוג דאור ישר ב"ה**ק**דו**ש** ברוך **ה**וא" ו-**שקה** דילוג דאור חוזר ב"**הק**דו**ש** ברוך הוא", בסוד חיה-יחידה, מקיף דאור ישר ומקיף דאור חוזר, בעצם קדושת אוא"ס הסוכ"ע, וד"ל). שאר אותיות "**ה**ק**דו**ש **ברוך** ה**וא**" עולות **נר**, היינו ש"**הקדוש** **ברוך** **הוא**" הוא **נר** **קשה**, סוד "בוצינא דקרדוניתא"[[16]](#endnote-16), קו המדה[[17]](#endnote-17) היוצר ומצייר את הולד, וד"ל.]

כאשר האב בכל זאת משמש את מטתו[[18]](#endnote-18) בתקופה זו, עליו לעשות זאת מתוך תחושה שהוא פתי התלוי לגמרי בשמירת ה', כהמשך דברי הגמרא ביחס לקושי וסכנת התשמיש ביום האחרון של שלשת החדשים הראשונים[[19]](#endnote-19): "משמש והולך כדרכו, שנאמר 'שֹמר פתאים הוי''[[20]](#endnote-20)" [סכנת היום התשעים דווקא היא בהיותו נקודת המעבר מאין ליש[[21]](#endnote-21), מידי הקב"ה לידי בשר ודם. אז יש להתעצם עם ההכרה ש"אין מזל לישראל"[[22]](#endnote-22), כפירושו של מורנו הבעל שם טוב[[23]](#endnote-23) שה"אַיִן" העליון הוא-הוא ה"מזל לישראל". **ישראל** רומז לאבות והאמהות[[24]](#endnote-24), **א**ברהם-**י**צחק-**י**עקב-**ש**רה-**ר**בקה-**ר**חל-**ל**אה, שעם בטולם לאין האלקי יכולים להתעצם כל אב ואם המקבלים מהם את כח האבהות והאמהות. כאשר מתעצמים עם הכרת "אין מזל לישראל" אכן מתקיים "שומר פתאים הוי'".].

בשלשת החדשים השניים, כאשר העובר כבר ניכר, מגיע זמנו של האבא[[25]](#endnote-25) החש כי ה' סייע בידו ואשתו התעברה ממנו (בכלל, ביחס לכל ההריון, האב נבדל ומשקיף מבחוץ על התהליך המתחולל בתוך אשתו). אז עליו לפעול בתוכו הבדלה בין ההודיה לה' מתוך שמחה של מצוה לבין רגשי גאוה שליליים שעלולים לצוץ בו. גם בזווג באותה תקופה, ה"קשה לאשה ויפה לולד", עליו לשמור על רגישות נכונה ולהצליח 'לחזק' את בנו (שכבר יש לו מציאות) מבלי 'לפגוע' באשתו (שעדיין צריכה לצלוח את רובו של ההריון, כאשר כבר מתחילים לחוש בנוכחותו ומשקלו של העובר וטרם 'רואים את הסוף' של ההריון). בזמן זה בפרט נכללת כוונת הזיווג[[26]](#endnote-26) בקיום מצות "פרו ורבו"[[27]](#endnote-27), להטבת וחיזוק הולד (בעוד שבחדשים האחרונים, בהם התשמיש יפה גם לאם, יש בה גם משום קיום מצות עונה), והרמז: **קשה**-**יפה** עולה "**פרו** **ורבו**".

שלשת החדשים האחרונים הם הזמן בו גם האמא מתמלאת שמחה, כאשר העובר נשלם והיא מתכוננת לקראת הלידה – "אם הבנים שמחה"[[28]](#endnote-28). הגמר הטוב, הזמן בו הולד נשלם וגם האמהיות מגיעה לכלל שלמות, הוא תקופה של המתקה. אז היחוד "יפה לאשה ויפה לולד", כאשר האב והאם מרגישים שכל יחודם נועד רק ללבן עוד את המציאות הטובה שכבר קיימת[[29]](#endnote-29) (ולקראת סוף ההריון היחוד הוא גם בבחינת זירוז הריון טבעי, "נמצא הולד מלובן ומזורז"). [כאן נשלמת הוית הולד, והרמז: כל לשונות חז"ל כאן, בשלש התקופות – **קשה**-**קשה**, **קשה**-**יפה**, **יפה**-**יפה** – עולות שם **הוי**' בהכאת אותיות, **י** פעמים **ה** פעמים **ו** פעמים **ה**].

בפרטות כל תקופה בת שלשה חדשים מתחלקת בתוך עצמה לפי הסדר של הקב"ה-אבא-אמא – הכנעה-הבדלה-המתקה – ולפי זה ניתן לנתח נקודות זמן שונות במשך ההריון: במשך כל החדש הראשון, זמן ההכנעה-שבהכנעה השייך לקב"ה-שבקב"ה, העובר הוא "מיא בעלמא"[[30]](#endnote-30). יצירת הולד לארבעים יום[[31]](#endnote-31), בו נקבעת זהותו, היא בזמן ההבדלה-שבהכנעה, השייך לאבא-שבקב"ה (כאשר מתוך ההכנעה מתחיל להצטייר ציור מסוים). העובר ניכר במהלך החדש השלישי (בסיומו או אף באמצעו[[32]](#endnote-32)), בתקופת ההמתקה-שבהכנעה, זמנה של האמא-שבקב"ה. המנהג[[33]](#endnote-33) הוא להמתין עם פרסום ההריון עד החודש החמישי, זמן ההבדלה שבהבדלה, זמנו של האבא-שבאבא. הלידה עצמה יכולה להתרחש בכי טוב בחדש השביעי או בחדש התשיעי[[34]](#endnote-34), זמן הקב"ה-שבאמא או זמן האמא-שבאמא (אך בחדש השמיני הלידה אינה רצויהלד – רמז לכך שאל לו לאבא להיות מעורב בתהליך הלידה עצמו, כנהוג שהאב אינו נוכח בחדר הלידה[[35]](#endnote-35)...). ובכל זה ועוד – תן לחכם ויחכם עוד.

1. . ראה כתר שם טוב (הוצאת קה"ת) אותיות כח, קס ו-שב. [↑](#endnote-ref-1)
2. . עשרה מאמרות מאמר העתים סימן ד – עיי"ש שדורש בפירוש על "עת לחשות [בזמן הטומאה] ועת לדבר [בליל הטבילה וזמן הטהרה]". [↑](#endnote-ref-2)
3. . תהלים לט, ג. [↑](#endnote-ref-3)
4. . דברים יז, ח (ראה רש"י עה"פ). [↑](#endnote-ref-4)
5. . וראה יבמות מו, א על ההשואה בין מילת אבותינו לטבילת אמותינו. [↑](#endnote-ref-5)
6. . ראה כתובות יג, א. [↑](#endnote-ref-6)
7. . כמבואר כל זה בארוכה במאמר "טהרת המשפחה" בספר ברית הנישואין. [↑](#endnote-ref-7)
8. . ראה ברית הנישואין שם עמ' פז-פח. [↑](#endnote-ref-8)
9. . נדה לא, א. ראה גם ברכות ס, א כי בכל שלשה חדשים יש להתפלל תפלה אחרת על העובר – בשלשה חדשים ראשונים לבל יהיה סנדל, בשלשה חדשים אמצעיים לבל יהיה נפל ובשלשה חדשים אחרונים שיצא בשלום. [↑](#endnote-ref-9)
10. . ראה רש"י ד"ה "קשה לאשה וקשה לולד" שקושר את המאמרים בנקודה אחת, ובאריכות ובעומק יותר בכללות המבנה ראה בביאור הגמרא על דרך הקבלה בע"ח ש"כ פ"ב (מ"ת), אוצרות חיים שער לידת המוחין, שער ההקדמות לד, א ועמק המלך שי"ד פל"ג. [↑](#endnote-ref-10)
11. . כתר שם טוב (הוצאת קה"ת) א. [↑](#endnote-ref-11)
12. . ראה בעש"ט עה"ת לענין מדורי תיבת נח. [↑](#endnote-ref-12)
13. . ראה בהקבלת המושגים חנה אריאל פרשת ואתחנן ד"ה "ואתחנן" (יא, ב) ובכ"ד בספרי קאמארנא, וראה בפירוש כי שלשת המדורים הם כנגד אנ"ך באוצרות חיים ובשער ההקדמות הנ"ל הערה י. [↑](#endnote-ref-13)
14. . ראה סוד הוי' ליראיו שער ד. [↑](#endnote-ref-14)
15. . תהלים כז, י. ראה רש"י עה"פ ע"פ ויקרא רבה יד, ה. [↑](#endnote-ref-15)
16. . זהר ח"א טו, א (וראה בפירוש דרך אמת שם). [↑](#endnote-ref-16)
17. . ראה תורה אור לט, א ובכ"מ. [↑](#endnote-ref-17)
18. . ראה עמק המלך הנ"ל הערה י ש"עונת תלמידי חכמים" מותרת בתקופה זו, משום שבלילי שבתות מורגשת יותר שמירת ה' ונוכחותו, "והאחרים ועמי הארץ ופתאים ניצולים בזכות תלמידי חכמים" (ומכאן עצה טובה להוסיף שיעור תורה בזמן ההריון, כדי להכנס לגדר "תלמידי חכמים"). [↑](#endnote-ref-18)
19. . ואף שהאריז"ל (פע"ח שער קריאת שמע שעל המטה פי"א) מפרש את דברי הזהר (ח"ב ג, א) כי המשמש מטתו ביום תשעים הוא שופך דמים ממש (ולא רק כשופך דמים, כדיוק הערוך לנר בגמרא על אתר) ויש להזהר מכך (וכן הביא במגן אברהם או"ח רמ, ה אך הסיק כפסק הגמרא), על כל פנים יתפרש פסק הגמרא "משמש והולך כדרכו וכו'" על כל שלשת החדשים (וכדברי עמק המלך שהובאו בהערה הקודמת). [↑](#endnote-ref-19)
20. . תהלים קטז, ו. [↑](#endnote-ref-20)
21. . אליה רגישה במיוחד פנימיות התורה, הזהר והאר"י, כנ"ל בהערה יט. [↑](#endnote-ref-21)
22. . שבת קנו, א. [↑](#endnote-ref-22)
23. . בעל שם טוב עה"ת לך כו. [↑](#endnote-ref-23)
24. . לקוטי תורה לאריז"ל וישלח ד"ה "ויקרא את שמו ישראל" וספר הליקוטים עה"פ. [↑](#endnote-ref-24)
25. . וראה סנהדרין סט, א כי דין בן סורר ומורה הוא רק שלשה חדשים משיגדיל, "'בן' ולא הראוי לקרותו אב" (וברש"י שם "הראוי להיות אב"). אם כן, רק לאחר שליש ההריון (וראה שם רש"י ד"ה "זיל בתר רובא"), כאשר ניכר העובר, נקרא אביו אב. על פי זה יש לדרוש עוד בסכנת היום התשעים (כנ"ל בפנים), בו יוצא האב מכלל דין בן סורר ומורה, ולומר כי באותו רגע גם הבן עומד בדין למעלה לצאת מדין בן סורר ומורה לעתיד (וממילא מתברר כי כל העובר רגע קריטי זה בעיבור כבר יצא מכלל בן סורר ומורה, ומכיון שכל מי שנולד עבר רגע זה הרי "בן סורר ומורה לא היה ולא עתיד להיות"...). [↑](#endnote-ref-25)
26. . כמפורש בבעלי הנפש להראב"ד, שער הקדושה (עוד על ארבע כוונות הזיווג ראה יין משמח ח"א שער ז בתורה "ארבע כוונות הזיווג" והנסמן שם). [↑](#endnote-ref-26)
27. . בראשית ט, ז. [↑](#endnote-ref-27)
28. . תהלים קיג, ט. [↑](#endnote-ref-28)
29. . וראה יין משמח ח"ג שער ג בתורה "והאדם ידע את חוה אשתו" שבעת ההריון היחוד הוא בבחינת "חידוש הישנות". [↑](#endnote-ref-29)
30. . יבמות סט, ב. [↑](#endnote-ref-30)
31. . נדה ל, ב (וראה שם כי לדעת רבי ישמעאל – הדחויה מהלכה – הזכר נוצר ביום הארבעים, בזמן האבא-שבקב"ה, והנקבה ביום השמונים, בזמן האמא-שבקב"ה, ודוק). [↑](#endnote-ref-31)
32. . ראה ירושלמי יבמות פ"ד הי"א. [↑](#endnote-ref-32)
33. . ראה אגרות-קדש כ"ק אדמו"ר מוהריי"צ ח"ט ע' רצ. לקוטי שיחות חי"ב עמ' 178. [↑](#endnote-ref-33)
34. . ראה שבת קלה, א. וש"נ. [↑](#endnote-ref-34)
35. . ראה תשובות וביאורים בשו"ע עמ' 445, וראה גם שיחת י"ט כסלו תשמ"ז. [↑](#endnote-ref-35)