## אלול – התחדשות הנישואין

ב

כל אחד מחדשי השנה טמונות סגולה וברכה מיוחדות, הבאות לידי ביטוי גם בקביעת זמן הנישואין באותו חדש. עם זאת, החדש המיוחד המסוגל כולו לנישואין[[1]](#endnote-1) הוא חדש אלול, בו מאירות **יג** מדות הרחמים[[2]](#endnote-2) (וכן **אלול** במספר קטן עולה **יג**) – **יג** בגימטריא **אהבה**[[3]](#endnote-3), ומדות הרחמים רומזות לתוקף האהבה של "ארחמך הוי' חזקי"[[4]](#endnote-4) (ביטוי בן **יג** אותיות). ואכן, ראשי התיבות המפורסמים ביותר של **אלול**[[5]](#endnote-5) רומזים לפסוק האהבה בשיר השירים, "**א**ני **ל**דודי **ו**דודי **ל**י"[[6]](#endnote-6).

בדרך כלל משמש הפסוק כמשל לעבודת התשובה הרצויה בחדש אלול: "תשובה מאהבה" – תשובה לעבודת ה' מאהבה, עבודה המדגישה את קשר הדוד והרעיה בינינו לבין בוראנו[[7]](#endnote-7). אמנם, ניתן גם ללמוד מראשי התיבות הללו כי תשובה מיוחדת נדרשת בחדש אלול בתחום האהבה בין איש ואשתו. הדבר רמוז גם במזלו של חדש אלול, מזל בתולה, שענינו חזרה לנקודת ההתחלה של חיי הנישואין (המשמשת גם משל לנקודת התום הפנימית בכל ההקשר של עבודת ה', כמובן[[8]](#endnote-8)). בסגנון אחר, בלי להצטמצם לימי אלול לבדם, הקשר בין חדש אלול ועבודתו המיוחדת לחיי הנישואין רומז לצורך בתשובה והתחדשות מתמדת בחיי הנישואין.

אותיות **אלול** הן ראשי התיבות של עוד ביטויים, בנוסף ל"**א**ני **ל**דודי **ו**דודי **ל**י", והרבי מליובאוויטש הדגיש תמיד[[9]](#endnote-9) חמשה ביטויים:

* "אני לדודי ודודי לי"
* "איש לרעהו ומתנות לאביונים"[[10]](#endnote-10)
* "אנה לידו ושמתי לך"[[11]](#endnote-11)
* "את לבבך ואת לבב"[[12]](#endnote-12)
* "להוי' ויאמרו לאמר אשירה"[[13]](#endnote-13)

את חמשת הביטויים הללו מקביל הרביט (כסדרם) לשלשת העמודים עליהם עומד העולם – עבודה (תפלה), גמילות חסדים, תורה – לעבודת התשובה ולשמחת הגאולה (וכן מכוונים חמשת הענינים הללו בעבודת ה' גם כנגד חמש המדרגות נפש-רוח-נשמה-חיה-יחידה[[14]](#endnote-14)). בשער זה תבוא התבוננות בכל אחד מחמשת הביטויים בהקשר המיוחד של חיי הנישואין ועבודת התיקון וההתחדשות שלהם.

1. . ראה אגרות קדש ח"כ אגרת ז'תשכב: "בחדש אלול שעה טובה ומוצלחת לנישואין במשך כל החודש, כי חודש הרחמים ורצון (כימים ראשונים) הוא ומזלו בתולה. וכמובא באחרונים". [↑](#endnote-ref-1)
2. . ראה משנת חסידים מס' אלול פ"א, ג; פרי עץ חיים שער כד בתחלתו. [↑](#endnote-ref-2)
3. . **אלול** **אהבה** בהכאה פרטית (**א** פעמים **א**, **ל** פעמים **ה**, **ו** פעמים **ב**, **ל** פעמים **ה**) עולה 313, מספר ההשראה ה-**אהבה**. [↑](#endnote-ref-3)
4. . תהלים יח, ב. וראה בשער ב בתורה "בן שמונה עשרה לחופה". [↑](#endnote-ref-4)
5. . אבודרהם סדר תפלת ר"ה. פרי עץ חיים שער ראש השנה פ"א. שער הפסוקים שה"ש ו, ג. [↑](#endnote-ref-5)
6. . שיר השירים ו, ג. [↑](#endnote-ref-6)
7. . וראה באריכות בספר אני לדודי ודודי לי במאמר "אבינו, מלכנו, דודנו". [↑](#endnote-ref-7)
8. . וראה באריכות בספר אני לדודי ודודי לי במאמר "חידוש הישנות". [↑](#endnote-ref-8)
9. . החל מלקו"ש ח"א עמ' 395 ואילך. ביאור בדברים ראה גם בספר הטבע היהודי מאמר "התפלה המתמדת" פ"א. [↑](#endnote-ref-9)
10. . אסתר ט, כב. ראה ערוגת הבשם בשם ספר אמרכל. [↑](#endnote-ref-10)
11. . שמות כא, יג. ראה פע"ח שער ר"ה פ"א. שער הפסוקים שמות כא, יג. [↑](#endnote-ref-11)
12. . דברים ל, ו. ראה בעל הטורים עה"פ. אבודרהם סדר תפלת ר"ה. [↑](#endnote-ref-12)
13. . שמות טו, א. ראה פע"ח שער ר"ה פ"א. [↑](#endnote-ref-13)
14. . כמבואר באורך בספר הטבע היהודי שם, עמ' סז-ע. [↑](#endnote-ref-14)