## "איש לרעהו ומתנות לאביונים" – זרימת הנתינה

א

רבע מצוות הפורים – מקרא מגלה, משתה ושמחה, משלוח מנות, מתנות לאביונים – מכוונות כסדרן כנגד אותיות שם הוי' ב"ה[[1]](#endnote-1). אם כן, המצוות המופיעות בתוך הרמז של **אלול**, "[ומשלוח מנות] **א**יש **ל**רעהו **ו**מתנות **ל**אביונים"[[2]](#endnote-2), מכוונות כנגד אותיות **וה** בשם. והנה, אותיות **וה** מכוונות בעצמן כנגד האיש-החתן והאשה-הכלה, ללמד כי אכן יש זיקה מיוחדת בין עבודת "איש לרעהו ומתנות לאביונים" והקשר שבין איש ואשתו.

"עולם חסד יבנה"[[3]](#endnote-3) וכך גם הבית היהודי מושתת על זרימה של חסד ונתינה בין כל בני הבית. בפרטות, ב"איש לרעהו ומתנות לאביונים" כלולים שני סוגים שונים של נתינה שצריכים להתקיים בבית היהודי:

"משלוח מנות איש לרעהו" הוא נתינה בין רעים "שוים בקומתן", כשאין תחושה של משפיע ומקבל (כאשר השויון רמוז גם בכך ש"**איש**" עולה בגימטריא "**לרעהו**"). ידוע בשם היהודי הקדוש כי שני יודין-יהודים הנכתבים זה לצד זה, בשוה וללא כל התנשאות, נקראים כשם ה', ואילו שני יודין-יהודים הנכתבים זה מעל זה, כאשר אחד חש התנשאות על חברו, הרי הם מסמלים 'סוף פסוק'. כך כל נתינה של חיבה בין בני זוג נעשית מתוך תחושה של "שוים בקומתן", שני "רעים אהובים"[[4]](#endnote-4) שנהנים להעניק "איש לרעהו" במחזוריות של טוב וחסד.

"ומתנות לאביונים" היינו הענקה בה יש באופן ברור משפיע ומקבל, עשיר המעניק משלו לעני ואביון "התאב לכל דבר"[[5]](#endnote-5). גם בין איש ואשה לא תמיד הנתינה היא רק שעשוע הדדי, שהרי "לא יחדל אביון מקרב הארץ"[[6]](#endnote-6), ופעמים שאחד מבני הזוג זקוק באמת לטובתו והשפעתו של השני. אז יש באופן מובהק אביון הנזקק לקבל מהמשפיע. כמובן, במערכת יחסים מתוקנת לא מתחילים מכך שאחד מבני הזוג חש כי הוא המשפיע וזולתו האביון, אלא להיפך – על כל אחד לחוש אביון ביחס לשני ותלוי בטובותיו (שהרי מצד עצמי 'לא מגיע לי כלום'[[7]](#endnote-7)), ועל השני להעתר מיד לבקשותיו של הנזקק באותו רגע ולדאוג למלא את "די מחסורו אשר יחסר לו"[[8]](#endnote-8) (כאשר חז"ל דרשו כי חלק מהמחסור הוא עצם הצורך בבן זוג – "'לו' זו אשה"[[9]](#endnote-9)).

והנה, פעמים רבות מתארים איש ואשה כמשפיע ומקבל[[10]](#endnote-10), היינו שהאשה היא האביון המקבל מהאיש-המשפיע. אך כאן, מהקבלת "איש לרעהו ומתנות לאביונים" ל-**וה**, החתן והכלה, עולה כי דווקא על האיש מוטל להשפיע באופן שויוני של "איש לרעהו" ואילו האשה היא הנותנת לבעלה-הנזקק[[11]](#endnote-11) "מתנות לאביונים". אכן, מכיון שיחוד אמתי בין איש ואשה דורש התכללות[[12]](#endnote-12), בכל אחד מתגלה בחינתו של זולתו ולפעמים דווקא באופן בולט יותר – ה'איש שבאשה' (**מה** ד-**בן**) מבליט בנתינות שלה את הצד השויון והשעשוע שבנתינה וה'אשה שבאיש' (**בן** ד-**מה**) מבליטה בנתינות שלו את ההעתרות לחסרון ולאביונות של האשה (ועם כל זה, "יותר ממה שבעל הבית עושה עם העני העני עושה עם בעל הבית"[[13]](#endnote-13) ודווקא המקבל עולה למעלה ראש[[14]](#endnote-14) – "אשת חיל עטרת בעלה"[[15]](#endnote-15) – משום שדווקא ההזדקקות הגמורה של האביון ה"תאב לכל דבר" מבן זוגו מגלה את עומק הזיקה וההתקשרות המוחלטת, תובעת-הכל, לבן הזוג[[16]](#endnote-16)).

1. . ראה באורך סוד הוי' ליראיו שער נ פ"י (עמ' תקע-תקעא). [↑](#endnote-ref-1)
2. . אסתר ט, כב. ראה ערוגת הבשם בשם ספר אמרכל. [↑](#endnote-ref-2)
3. . תהלים פט, ג. [↑](#endnote-ref-3)
4. . נוסח ברכת "שמח תשמח" מתוך שבע ברכות. [↑](#endnote-ref-4)
5. . ראה רש"י לדברים כד, יד. [↑](#endnote-ref-5)
6. . דברים טו, יא. [↑](#endnote-ref-6)
7. . וראה באורך שכינה ביניהם פ"ג (עמ' קטו והלאה). [↑](#endnote-ref-7)
8. . דברים טו, ח. [↑](#endnote-ref-8)
9. . רש"י שם ע"פ כתובות סז, ב (וראה הקדמת שכינה ביניהם הערה א). [↑](#endnote-ref-9)
10. . אך ראה סה"מ אעת"ר עמ' קמא כי הגדרת זכר-נקבה כמשפיע-מקבל אינה מדויקת. [↑](#endnote-ref-10)
11. . וראה כתובות סד, ב: "צא ולמד משוק של זונות מי שוכר את מי". [↑](#endnote-ref-11)
12. . ראה גם בשער ג בתורה "לאסתכלא ביקרא דמלכא" והנסמן שם. [↑](#endnote-ref-12)
13. . ויקרא רבה לד, ח. [↑](#endnote-ref-13)
14. . וראה באורך במאמר "לכה דודי" תרפ"ט (ובמאמר "לכה דודי" תשי"ד) אותו נהוג לחזור בקבלת הפנים לחתן. [↑](#endnote-ref-14)
15. . משלי יב, ד. [↑](#endnote-ref-15)
16. . כמבואר בארוכה בתורה הקודמת. [↑](#endnote-ref-16)