## "להוי' ויאמרו לאמר אשירה" – שמחת הגאולה

ה

רמז החמישי של **אלול**, בפסוק "**ל**הוי' **ו**יאמרו **ל**אמר **א**שירה"[[1]](#endnote-1), הוא גם הרמז המשיחי ביותר – זהו הגילוי של הגאולה ושמחתה בחדש אלול[[2]](#endnote-2). בני זוג צריכים להיות חדורים בתחושה של נס וגאולה בחיי הנישואין שלהם[[3]](#endnote-3). "קשה לזווגם כקריעת ים סוף"[[4]](#endnote-4) ועל כל אחד להרגיש כי נס הוא שבן זוגו הואיל להתחתן איתו (ואלמלא הוא, אף אחד לא היה מוכן לעשות זאת...)[[5]](#endnote-5). מכיון שיש פעולה נמשכת בנישואין[[6]](#endnote-6), גם נס הנישואין והגאולה שבהם צריכים להיות מורגשים באופן תמידי, וממילא הבית היהודי צריך להיות מלא תמיד שמחה ושירה של בני הזוג מעצם היותם יחד.

וכשם שישנה שמחה על הנס שבעבר שמתחדש בכל רגע בהוה, כך ישנה גם שמחה על הגאולה שבעתיד – **משיח** אותיות **יִשְׂמַח** (בעצמו) ו**יְשַׂמַּח** (אחרים). על כל ילדי ישראל נאמר "אל תגעו במשיחי"[[7]](#endnote-7), היינו שכל ילד יהודי הוא בחינת משיח שממלא שמחה את הוריו, ואת בני הזוג צריכה תמיד ללוות התקוה כי אכן יזכו שמחלציהם יצא מלך המשיח שיגאל את עם ישראל[[8]](#endnote-8). תקוה זו מחדירה שמחה מיוחדת בקשר בין בני הזוג וממלאת את הבית שירה, והשמחה והשירה עצמן מגבירות את כח הפוריות של "אם הבנים שמחה"[[9]](#endnote-9) ומזרזות את הגאולה "ברב שירה וזמרה"[[10]](#endnote-10).

יש לציין כי מבין כל חמשת רמזי **אלול** רק "**ל**הוי' **ו**יאמרו **ל**אמר **א**שירה" רמוז למפרע, בסוד "כל אור חוזר חוזר לקדמותו ממש"[[11]](#endnote-11). אמנם כל שירה כוללת תנועת "רצוא ושוב"[[12]](#endnote-12), "יוצאים בשיר ונמשכים בשיר"[[13]](#endnote-13) (דהיינו "אור חוזר" וגם "אור ישר"), אך עיקרה של תנועת השירה הוא הוא ה"רצוא" באור חוזר מלמטה למעלה, שעל כן השירה היא עבודת הלויים המסוגלים "לארמא קלא"[[14]](#endnote-14) (לעומת הכהנים, שעבודתם היא בדרך "שוב", "בחשאי וברעותא דלבא"יד). לעתיד לבוא תתגלה עצמת עבודת ה"רצוא" דווקא, כאשר הלוים יתעלו למעלה מהכהנים[[15]](#endnote-15). אזי, בזמן בו ישמע "קול כלה"[[16]](#endnote-16), גם תתגלה מעלת עבודתה של האשה בקשר הנישואין ("כמער איש ולֹיות"[[17]](#endnote-17)), כאשר היא תהפוך ל"אשת חיל עטרת בעלה"[[18]](#endnote-18) ו"נקבה תסובב גבר"[[19]](#endnote-19), והאיש יהיה טפל לעצמה העולה ממנה, כאמור בלידת לוי – "הפעם ילוה אישי אלי"[[20]](#endnote-20). אם כן, דווקא הרמז האחרון מגלה את הכח הנשי של "עד דוד הגדיל"[[21]](#endnote-21) הרמוז ב"אני לדודי ודודי לי"[[22]](#endnote-22).

[עוד יש לציין כי לעתים אמר הרבי כי הרמז של **אלול** הוא "**ו**יאמרו **ל**אמר **א**שירה **ל**הוי'" (ובהקבלה לשם **הוי**' היינו צירוף על דרך **והיה** – "אין 'והיה' אלא לשון שמחה"[[23]](#endnote-23) – הצירוף של חדש תשרי, 'ירח הדבש' הבא לאחרי חדש אלול[[24]](#endnote-24)). לפי זה, יש ברמז זה "להוי'" בראש (בסדר של "להוי' ויאמרו לאמר אשירה") ו"להוי'" בסוף (בסדר של "ויאמרו לאמר אשירה להוי'"), בבחינת "אני ראשון ואני אחרון"[[25]](#endnote-25), המתגלה בשמחת הגאולה ב"הוא גואל ראשון והוא גואל אחרון"[[26]](#endnote-26). והנה, "**אשירה** **להוי**'" עולה **כב** פעמים **הוי**' העולה "**והיו** **לבשר** **אחד**"[[27]](#endnote-27).]

1. . שמות טו, א. ראה פע"ח שער ר"ה פ"א. [↑](#endnote-ref-1)
2. . כנ"ל בתורה הראשונה בשער זה על פי לקו"ש ח"א עמ' 395 ואילך. [↑](#endnote-ref-2)
3. . וראה בשער ז בתורה "נס הנישואין". [↑](#endnote-ref-3)
4. . סנהדרין כב, א וש"נ. [↑](#endnote-ref-4)
5. . וראה יין משמח ח"ב שער ראשון בתורה "כמים הפנים לפנים". [↑](#endnote-ref-5)
6. . מפענח צפונות פרק ה (ושם פ"י ס"ג) וראה באורך יין משמח ח"ג שער א בתורות "מקידושין לנישואין" ו"קידושין במחשבה דבור ומעשה". [↑](#endnote-ref-6)
7. . תהלים קה, טו. וראה שבת קיט, ב. [↑](#endnote-ref-7)
8. . וראה גם בשער ו בתורה "יחוד, ברכה, קדושה". [↑](#endnote-ref-8)
9. . תהלים קיג, ט. וראה בספר הנפש עמ' קז-קח כיצד כל תהליך ההריון, הלידה וגידול הילדים תלוי בשמחה. [↑](#endnote-ref-9)
10. . המלים האחרונות שנשמעו מפי הרבי מליובאוויטש בכ"ז אד"ר תשנ"ב. [↑](#endnote-ref-10)
11. . ראה תורת חיים בראשית ס, ב; פלח הרמון בראשית צט, ג; המשך תרע"ב עמ' א'קיח וא'שמב, ועוד. [↑](#endnote-ref-11)
12. . יחזקאל א, יד. [↑](#endnote-ref-12)
13. . שבת פ"ה מ"א. ראה לקוטי תורה שיר השירים א, ג. [↑](#endnote-ref-13)
14. . עפ"י זהר ח"ג לט, א; שם קעז, ב. [↑](#endnote-ref-14)
15. . הובא בתניא פרק נ בשם האריז"ל ועיין לקו"ת להאריז"ל יחזקאל ובכ"מ. [↑](#endnote-ref-15)
16. . ירמיה לג, יא (וראה תורה אור ויגש מה, א). [↑](#endnote-ref-16)
17. . מלכים-א ז, לו. [↑](#endnote-ref-17)
18. . משלי יב, ד. [↑](#endnote-ref-18)
19. . ירמיה לא, כא. [↑](#endnote-ref-19)
20. . בראשית כט, לד. [↑](#endnote-ref-20)
21. . שמואל-א כ, מא. [↑](#endnote-ref-21)
22. . שיר השירים ו, ג. וכנ"ל בתורה השניה בשער זה. [↑](#endnote-ref-22)
23. . ראה בראשית רבה מב, ג בסופו (נתבאר בלקו"ת ראה ל, ד). ובכ"מ. (וראה גם בשער ו בתורה "יחוד, ברכה, קדושה"). [↑](#endnote-ref-23)
24. . וראה לעיל בתורה "אנה לידו ושמתי לך – תיקון האונאה". [↑](#endnote-ref-24)
25. . ישעיה מד, ו. (וראה תקו"ז טז – מב, א – ועוד, כי מדובר בפרט על שם הוי', בעוד ש"מבלעדי אין אלהים" באמצעיתא). [↑](#endnote-ref-25)
26. . ראה שמות רבה ד, ב; זהר ח"א רנג, א; שער הפסוקים פרשת ויחי; תורה אור משפטים עד, ג. [↑](#endnote-ref-26)
27. . בראשית ב, כד. [↑](#endnote-ref-27)