## אשה חדשה

ל

פי "מנהג ישראל תורה"[[1]](#endnote-1) מציינים בכתובה את התאריך כ"יום... בחדש..."[[2]](#endnote-2), ואילו בגט כ"יום... בירח..."[[3]](#endnote-3). מבואר[[4]](#endnote-4) כי סמך למנהג זה נמצא בלשון הפסוקים: בנישואין נאמר "כי יקח איש אשה חדשה"[[5]](#endnote-5), ואילו "ירח" מופיע בהקשר של גירושין – "גרש ירחים"[[6]](#endnote-6).

ראשית, נלמד מכך שחיי הנישואין בנויים על התחדשות מתמדת[[7]](#endnote-7), ואם הופך ח"ו החידוש (המתבטא במחזור החדשים) לנדבך סתמי במעגל השנה הנישואין עלולים להמצא בסכנה.

בפנימיות יותר, חדשי השנה נקראים "חדשים" על שם חידוש ומולד הלבנה, ו"ירחים" על שם עצם הלבנה-הירח. אם כן, מוקד ה"חדש" הוא בראש-חדש, עת חידוש הלבנה, ומוקד ה"ירח" באמצעו, כשעולה הירח המלא. הלבנה רומזת לכלה[[8]](#endnote-8), ומכך עולה כי היחס לחידוש הלבנה-הכלה מביא חיי נישואין יציבים ובריאים, ואילו הדגשת הלבנה-הכלה במילואה טומנת בחוּבה משבר:

אם הקשר בין בני הזוג נבנה כלפי בן הזוג כשהוא במיטבו, כשכל תכונותיו ומדותיו היפות חשופות – כירח במילואו – עתידו בסכנה, התחושה היא שאין לו לאן להתפתח ולכן הוא עלול אף להגיע לכלל גירושין. שהרי, לא בכל תקופה נמצאים בני הזוג במיטבם, והקשר צריך להחזיק מעמד גם בירידות. לעומת זאת, כשהקשר מתיחס תמיד לבן הזוג כמתחדש, כנקודה סמויה ונעלמת שעתידה לגדול ולהתפתח – כלבנה במולדה – אזי הקשר מתבסס ומתיצב.

[והתבוננות לשונית: האותיות **ח** ו-**ק** מתחלפות באלב"ם, רמז לקשר בין **חדש** ל-**קדש** של קידושי אשה, בבחינת "כזה ראה וקדש"[[9]](#endnote-9) האמור בקידוש החדש. על דרך זה, האות **י** ו-**ק** שתיהן אותיות חך (גיכ"ק) המתחלפות זו בזו, לרמז שה**ירח** המלא עלול להותיר את האדם בסוף "**קרח** מכאן ומכאן"[[10]](#endnote-10) (כצורתו העגולה של ירח), כאשר המעלות הישנות נחלשות בעיניו ואין הוא צופה צמיחה של מעלות חדשות, ודוק.]

ובסגנון אחר: נישואין טובים (כבר מראשיתם, מקבלת ההחלטה להתחתן) אינם מתבססים על המוחשי, על הטוב שנמצא בעין על פני השטח, אלא בנויים על אמונה עמוקה בחידוש שעתיד לצמוח מהנישואין, מהקשר הטוב והרציף, בעליות ובירידות, בין בני הזוג[[11]](#endnote-11).

כמובן, האמונה במה שעתיד לצמוח איננה עוורת, אלא מתבססת על המעט שנחשף בין בני הזוג בתקופת ההכרות והביא להחלטתם להתחתן. את ההחלטה להתחתן ניתן לדמות לברכת הלבנה, הנעשית דווקא בזמן בו הלבנה עדיין אינה במלואה[[12]](#endnote-12), אך רק לאחר שיש גילוי ממשי של התחדשותה. על פי הקבלה[[13]](#endnote-13) נוהגים לחכות שבעה ימים ממולד הלבנה, ועל פי הלכה[[14]](#endnote-14) יש לחכות לכל הפחות שלשה ימים. יש לדרוש כי **ג** ימים ו-**ז** ימים רומזים לשני הענינים הדרושים כדי להגיע להחלטה להתחתן – התאמה על פי שכל (**ג** המוחין) ומשיכת הלב (**ז** מדות הלב)[[15]](#endnote-15). לכתחילה זקוקים גם למדה מסוימת של משיכת הלב, אך בדיעבד, במקרים מסוימים, הורה הרבי מליובאוויטש[[16]](#endnote-16) שדי בהתאמה שכלית בצירוף השערה קרובה (בשכל) שעם הזמן תתפתח משיכת הלב כדי להחליט על חתונה.

1. . ראה תוד"ה נפסל במנחות כ, ב. מהרי"ל הובא ברמ"א שו"ע יו"ד סימן שעו סעיף ד. מנהגים ישנים מדורא עמ' 153. ראה ירושלים פסחים פ"ד ה"א. [↑](#endnote-ref-1)
2. . ראה המקורות דלקמן הערה ד. [↑](#endnote-ref-2)
3. . ראה רמב"ם הלכות גירושין פ"ד הי"ב. [↑](#endnote-ref-3)
4. . לבוש אבן העזר סו, ב; נחלת שבעה ס"ד; שארית יעקב אבן העזר סימן יח (וברשימות דברים ח"ג מדור הבעש"ט נה הובא גם בשם מורנו הבעל שם טוב). [↑](#endnote-ref-4)
5. . דברים כד, ה. [↑](#endnote-ref-5)
6. . שם לג, יד. [↑](#endnote-ref-6)
7. . וראה גם בשער א בתורה "חדש אלול – התחדשות הנישואין". [↑](#endnote-ref-7)
8. . ראה גם בשאר התורות בשער זה (והנסמן בתחלת התורה "לשמור על הירח מלא"). [↑](#endnote-ref-8)
9. . ראש השנה כ, א. [↑](#endnote-ref-9)
10. . בבא קמא ס, ב – עיי"ש. [↑](#endnote-ref-10)
11. . וראה על כך עוד ביין משמח ח"ב שער שביעי בתורות "אמון בכח בן הזוג" ו"ישיש עליך... כמשוש חתן על כלה". [↑](#endnote-ref-11)
12. . שולחן ערוך אורח חיים תכו, ג. [↑](#endnote-ref-12)
13. . ראה מקדש מלך על זהר ח"ב ל, ב; עשרה מאמרות – מאמר אם כל חי אות יט (וביאור הדברים ראה בדרך מצותיך מצות קידוש החודש ע, ב). [↑](#endnote-ref-13)
14. . ראה משנה ברורה או"ח תכו, ג ס"ק כ שהביא דעת רוב האחרונים בזה. [↑](#endnote-ref-14)
15. . ראה ראה אגרות קדש ח"ו אגרת א'תתמג; חי"ח אגרת ו'תתפט. [↑](#endnote-ref-15)
16. . ראה אגרות קדש חט"ז אגרת ו'פג (נדפסה גם בלקו"ש חכ"ד עמ' 457). [↑](#endnote-ref-16)