## "כי מאיש לֻקחה זאת"

ה

וראת התורה ליסוד בנין חיי הנישואין היא "כי יקח איש אשה חדשה... נקי יהיה לביתו שנה אחת ושמח את אשתו אשר לקח"[[1]](#endnote-1). דימוי עיקרי של האשה הוא הלבנה[[2]](#endnote-2), והכינוי "אשה חדשה" רומז לכך שיש להתייחס אליה בראשית הנישואין כלבנה בהתחדשותה, כאשר עליה להתמלא, להתפתח ולהתחדש[[3]](#endnote-3). אמנם, צד לא פחות חשוב של המשוואה הזו הוא דימוי האיש לשמשב. הלבנה מצד עצמה "לית לה מגרמה כלום"[[4]](#endnote-4) וכל חידושה ומילואה באים לה מהשמש. אם כן, התפתחותה של האשה בחיי הנישואין תלויה מאד בנכונות האיש להאיר לה ולפתח אותה. על גבי הארת האיש-השמש, האשה-הלבנה לוקחת את האור המושקע בה, משביחה אותו והופכת אותו לאור עצמי שלה[[5]](#endnote-5).

והנה, מדרושי החסידות עולה כי חידוש אמתי הוא בעצם מציאות חדשה, כזו שכלל לא היתה קודם לכן בגדר מציאות. כך מוסבר[[6]](#endnote-6) כי "אור חדש"[[7]](#endnote-7) איננו אור שעבר חידוש, רענון או התפתחות, אלא משהו ש"חדש להיות אור". כלומר, מה שקודם היה נעלם לחלוטין בעצמות ומעולם לא התגלה כאור, עד לרגע החידוש. באופן דומה יש להסביר גם את המושג "אשה חדשה" כ"חדשה להיות אשה":

יש בנות שאינן 'נשיות' בטבען ובאופיין, דבר שפעמים רבות אף מרתיע בחורים בשידוכים. המושג 'נשיות' פתוח כמובן לפרשנויות רבות. לעתים בחורה נתפסת כ'לא נשית' משום שהיא למדנית או שכלתנית באופייה, לעתים בגלל היותה פעלתנית ובעלת יזמה, לעתים משום שאינה משקיעה את ראשה ורובה בטפוח חיצוני ולעתים משום שאינה תלותית ובעלת דעת קלה... אכן, על האיש לדעת כי גם אם הבחורה אינה כלל בגדר "אשה" לפני החתונה, היא עתידה להיות "אשה חדשה" מיד לאחריה אם הוא רק ישקיע בה כדבעי.

כדי שתתחדש אצל הבחורה בחינת "אשה חדשה" מהעלם עצמותה ("העלם שאינו במציאות" בלשון החסידות[[8]](#endnote-8)) על האיש לכוון לכך בעת הליקוחין, "כי יקח", תוך כדי שהוא מקבל על עצמו לקיים בשלמות "ושמח את אשתו שנה אחת" בעיקר בתחום שבינו לבינה. ככל שהאיש מצליח לשמח את אשתו ב"דבר מצוה"[[9]](#endnote-9) כך הוא עוזר לה לחשוף בעצמה את הפן הנשי שלה[[10]](#endnote-10). ומי שהחסיר בענין זה בשנה הראשונה, ולא שמח את אשתו "שנה אחת" רצופה ומלאה, עליו להשלים זאת במשך כל חיי הנישואין...

תופעה זו קשורה במיוחד למקרים בהם מגיעים בני הזוג להחלטה להתחתן על פי קביעת השכל, ללא גילוי מובהק של משיכת הלב[[11]](#endnote-11). שהרי, היחס בין איש ואשה הוא עצמו יחס בין מח ללב[[12]](#endnote-12), וכאשר האשה אינה 'נשית' מספיק יש גם חסרון במשיכת הלב. אכן, מתוך כוונה והחלטה הנכונה, אפשר להתחיל לחוש מרגע הקידושין כי "זאת הפעם עצם מעצמי ובשר מבשרי, לזאת יקרא אשה כי מאיש לֻקחה זאת"[[13]](#endnote-13) – "זאת" מעוררת פעימת לב[[14]](#endnote-14) כי מרגע ה"כי יקח" מופיעה עצם הנשיות החדשה שלה, אשר "לֻקחה" מהאיש, תלויה בהשקעתו בה ומכחו "לזאת יקרא אשה [חדשה]".

1. . דברים כד, ה. [↑](#endnote-ref-1)
2. . ראה גם בשאר התורות בשער זה (ובנסמן בתחלת התורה הבאה). [↑](#endnote-ref-2)
3. . כמבואר באריכות בתורה הקודמת. [↑](#endnote-ref-3)
4. . זהר ח"ב קמה, ב ובכ"ד. [↑](#endnote-ref-4)
5. . ראה גם יין משמח ח"ג שער ג בתורה "איהו ברוך ואיהי ברכה". [↑](#endnote-ref-5)
6. . מאמר "הרכבת אנוש לראשנו" לרבי הלל מפאריטש זצ"ל ובסיום ביאורו על הקדמת דרך חיים (וראה גם יין משמח ח"ג שער ו בתורה "ישת חשך סתרו"). [↑](#endnote-ref-6)
7. . מתוך ברכת "יוצר אור" (בחלק מהנוסחים). [↑](#endnote-ref-7)
8. . ראה בארוכה ד"ה ואברהם זקן תרס"ו (המשך תרס"ו ע' פ ואילך) ובכ"ד. וראה בעומק בענין זה גם יין משמח ח"ב שער ז בתורות "אמון בכח בן הזוג" ו"ישיש עליך... כמשוש חתן על כלה" (ודוק גם שם בשער ג בתורה "הסח הדעת"). [↑](#endnote-ref-8)
9. . ראה עירובין ק, ב. [↑](#endnote-ref-9)
10. . וראה גם יין משמח ח"א שער ז בתורה "ליל הכלולות". [↑](#endnote-ref-10)
11. . וראה גם בתורה הקודמת ובנסמן שם. [↑](#endnote-ref-11)
12. . ראה זהר ח"ג רכד, א (וראה גם יין משמח ח"ג שער ו בתורה "ישלח דברו וירפאם"). [↑](#endnote-ref-12)
13. . בראשית ב, כג (וראה באורך בביאור פסוק זה בהקדמת הספר שכינה ביניהם הערה א). [↑](#endnote-ref-13)
14. . ראה גם יין משמח ח"ג שער ב בתורה "הולם פעם" ומחול הכרמים עמ' מה הערה ה. [↑](#endnote-ref-14)