## לשמור על הירח מלא

ד

ימוי עיקרי של חתן וכלה הוא שמש וירח[[1]](#endnote-1), "שני המאֹרֹת הגדֹלים"[[2]](#endnote-2). לשני המאורות הגדולים יש שמות שונים בכל עולם ועולם: בעולם הבריאה הם נקראים שמש[[3]](#endnote-3) וירח[[4]](#endnote-4), בעולם היצירה הם נקראים חמה ולבנה[[5]](#endnote-5) ובעולם העשיה הם נקראים חרס וסהר[[6]](#endnote-6). אמנם, כל השמות הללו שייכים לטבע העולמות התחתונים ומושלים במי שנמצא תחת שליטת הכוכבים והמזלות "אשר חלק הוי' אלֹהיך אֹתם לכל העמים תחת כל השמים"[[7]](#endnote-7).

המצוה הראשונה בה נצטוו ישראל היא "החדש הזה לכם ראש חדשים"[[8]](#endnote-8), המוציאה את עם ישראל מתחת יד הכוכבים והמזלות ("אין מזל לישראל"[[9]](#endnote-9)) וחושפת אותם להתחדשות המציאות יש מאין[[10]](#endnote-10) הבאה לידי ביטוי בהתחדשות הלבנה מדי חדש בחדשו. לכן, הכינוי "חדש" שייך לירח כפי שהוא בעולם האצילות, כאשר המלכות עולה מהעולמות התחתונים בריאה-יצירה-עשיה (בהם היא נקראה ירח-לבנה-סהר), מתבטלת כ"נקודה תחת היסוד"[[11]](#endnote-11) ומתחדשת שוב מהשמש, לה ראוי לקרוא "מחדש"[[12]](#endnote-12) (בבחינת "המחדש בטובו בכל יום תמיד מעשה בראשית"[[13]](#endnote-13)).

בעולמות התחתונים מתחילה להתקיים מודעות עצמית נפרדת. לכן אפילו ה"ירח" שבראש עולם הבריאה, עם כל מעלותיו הזורחות, נקשר לנוסח הגט[[14]](#endnote-14), בבחינת "גרש ירחים"[[15]](#endnote-15), והדברים מתדרדרים מעולם לעולם[[16]](#endnote-16):

* חיי הנישואין שמתבססים על תודעת ירח מלא, על כל מעלותיו הגלויות, הם בבחינת "אהבה התלויה בדבר"[[17]](#endnote-17) כאשר הזכר-השמש משמש את הנקבה-הירח 'תמורת' המעלות הזורחות ממנה חזרה (שיקול כדאיות שכלתני, המבוסס על חוק שימור החומר והאנרגיה, כמתאים לעולם הבריאה).
* במשך הזמן דהות מעלותיה של הנקבה-הלבנה, וכאשר האשה נעשית חוורת (או אף מצורעת[[18]](#endnote-18)) בעיני בעלה, הזכר-החמה, הוא מגיב בהתחממות רגזנית או בנסיון 'לחמם' מחדש את הנישואים בחום של תאוה חיצונית[[19]](#endnote-19) תוך העצמת צרכיו שלו וסיפוקם (התלהטות יצרים המתאימה לעולם היצירה).
* בסופו של תהליך נ**חסר**ת ונאטמת לגמרי השפעתו של הזכר-החרס, בבחינת "האֹמר ל**חרס** ולא יזרח"[[20]](#endnote-20), והנקבה-הסהר חשה ככלואה בבית הסהר[[21]](#endnote-21) וזקוקה לגט שחרור מחיי הנישואין הכולאים, כאשר במצבה נתפס הגט כיציאת מצרים, מתחת יד פרעה העריץ[[22]](#endnote-22) (בעולם העשיה כל קשר הנישואין הופך לטכני-מעשי, וללא כל מטרה משותפת או רגש מתמלאת המציאות אף וחמה, "אף עשיתיו"[[23]](#endnote-23)).

רק העליה למדרגת "חדש", התבטלות חסרת מודעות עצמית (השייכת לעולם האצילות), משחררת ממעגל ההתדרדרות ומולידה התחדשות אלקית בחיי הנישואין (ואזי גם תחתית הירידה, המצב החשוך של הסהר, אינו אלא התחלה חדשה של מולד הלבנה[[24]](#endnote-24)).

אמנם, לא תמיד נגזר על הירח המלא שילך ויחסר. במנין סדר הדורות של עם ישראל בדברי הימים (המתמקד בשבט יהודה ובבית דוד) קיימת עליה של **טו** דורות מאברהם אבינו עד שלמה המלך, שבימיו "קיימא סיהרא באשלמותא"[[25]](#endnote-25), אחריה ירידה של **טו** דורות עד לחורבן[[26]](#endnote-26) (כנגד חסרון הלבנה), ואחר כך עליה נוספת של **טו** דורות עד דמות עלומה בשם "ענני"[[27]](#endnote-27) שחז"ל דורשים כי היא המשיח[[28]](#endnote-28). כלומר, במצב משיחי הירח המלא נשאר קיים לנצח, ללא ירידות וחסרונות. כיצד ניתן לשמר את הירח המלא בחיי הנישואין?

"מדת בשר ודם כלי ריקן מחזיק, מלא אינו מחזיק"[[29]](#endnote-29) ולכן במודעות העצמית של העולמות התחתונים, "מדת בשר ודם", ודאי שהירח המלא לא יחזיק מעמד. "אבל הקדוש ברוך הוא אינו כן, מלא מחזיק ריקן אינו מחזיק", כאשר מתבטלים במודעות האלקית דווקא המלאות היא זו שגוברת והולכת, משום שאין היא מלאה מעצמה אלא ממתנות החנם המתחדשות תמיד מידי ה'. כדי שהמלאות לא תחסום את השפע האלקי צריך האדם לא להתמלא סיפוק מהיותו "כלי מלא" ולא להחזיק טובה לעצמו (ולהיפך, תודעת "**כלי** **מלא**" מתוקנת צריכה להביא לידי **ענוה**), וממילא להיות בשאיפה של "מי שיש לו מנה רוצה מאתים"[[30]](#endnote-30).

בחיי הנישואין, כאשר מבינים שבן הזוג נותר תמיד כפלא בלתי מושג[[31]](#endnote-31), הרי שעם כל השמחה והמלאות של הנישואין נותר ממד של "**לבו** **דו**אג **ב**קר**בו**"[[32]](#endnote-32) (הממשיך את המצב של "לא טוב היות האדם **לבדו**"[[33]](#endnote-33)) מכחו מופיעים "רזי תורה" וגילויים נוספים ואין סופיים על בן הזוג המחדשים תמיד את הנישואין. כשם שלעתיד לבוא זוכים לכך שהאשה היא בו זמנית בבחינת בתולה ובעולה[[34]](#endnote-34) כך ניתן לשמר תוך כדי שמחת הנישואין גם את הדאגה מאי-הכרת בן הזוג (ובמובן מסוים, כשכבר זוכים לקשר וקרבה ועדיין בת הזוג שבבחינת "פת בסלו"[[35]](#endnote-35) נותרת נעלמת, כיהלום בקופסא[[36]](#endnote-36), ממד הדאגה אף גובר ומעמיק ומעורר תוספת התחדשות ועליה מחיל אל חיל).

1. . בריבוי מקומות בספרי הקבלה והמחשבה. ראה למשל פרדס רמונים שי"ב פ"ו, מגלה עמוקות אופן רכו, תולעת יעקב סתרי ר"ח ותפלותיו, מעיני הישועה (אברבנאל) מעין יב שער ב תמר ג, תורת העולה ח"א פכ"ה (ובכ"ד), גור אריה דברים כה, יח (וראה גם בשאר התורות בשער זה). [↑](#endnote-ref-1)
2. . בראשית א, טז. [↑](#endnote-ref-2)
3. . ראה משנת חסידים מסכת הבריאה פ"ג מ"ב. [↑](#endnote-ref-3)
4. . שם מסכת רחל דבריאה פ"א מ"א. [↑](#endnote-ref-4)
5. . שם מסכת יצירה פ"א מ"ה. [↑](#endnote-ref-5)
6. . שם מסכת העשיה פ"ב מ"ט. [↑](#endnote-ref-6)
7. . דברים ד, יט (וראה רש"י עה"פ). [↑](#endnote-ref-7)
8. . שמות יב, ב. [↑](#endnote-ref-8)
9. . שבת קנו, א. [↑](#endnote-ref-9)
10. . וראה בעל שם טוב עה"ת לך כו כי "אַיִן [הוא הוא ה]מזל לישראל". [↑](#endnote-ref-10)
11. . עץ חיים שער לו פ"ב. [↑](#endnote-ref-11)
12. . ובדרך רמז במבנה זה: **חדש** **ירח** **לבנה** **סהר** עולה **אמת** **אמת** ו-**מחדש** **שמש** **חמה** **חרס** עולה **תחית** **המתים**, המספר הראשון מתחלק ב-**ז** והשני ב-**יג**, כיחס הידוע בין נקבה וזכר. [↑](#endnote-ref-12)
13. . מתוך ברכת יוצר אור. [↑](#endnote-ref-13)
14. . כנ"ל בתורה "אשה חדשה". [↑](#endnote-ref-14)
15. . דברים לג, יד. [↑](#endnote-ref-15)
16. . ראה בענין מציאות הנישואין וההתייחסות אליהם בארבעת העולמות גם יין משמח ח"א שער א בתורה "יעוץ נישואין". [↑](#endnote-ref-16)
17. . אבות פ"ה מט"ז. [↑](#endnote-ref-17)
18. . ראה סוטה יב, ב לגבי מרים שבחליה היו פניה דומות כיריעות ("בלי תואר אדמומית") וכל בחורי ישראל עזבוה. [↑](#endnote-ref-18)
19. . וראה בשער ג בתורה "יונתי בחגוי הסלע" כי כעס ותאוה הן שתי הבחינות של "אש אוכלתן". [↑](#endnote-ref-19)
20. . איוב ט, ז. וראה פרי עץ חיים שער חנוכה ופורים פ"ו. [↑](#endnote-ref-20)
21. . ראה פרי עץ חיים שם. [↑](#endnote-ref-21)
22. . וראה רמתים צופים בתחלת פרושו לתנדב"א (הובא בספר אני לדודי ודודי לי עמ' פא הערה צב). [↑](#endnote-ref-22)
23. . ישעיה מג, ז. [↑](#endnote-ref-23)
24. . וראה פע"ח הנ"ל הערה כ כי גם בתחלת החדש, בטרם זריחתה, נקראת הלבנה "סהר" (ודוק גם לקמן בתורה "חתן דומה למלך והכלה למלכה"). [↑](#endnote-ref-24)
25. . זהר ח"א קנ, א; רכה, ב; רמג, א; ח"ב פה, א (ושם מונה בפירוש את **טו** הדורות עד לשלמה); ח"ג מ, ב. מו, א. וראה שמות רבה פט"ו, כו. [↑](#endnote-ref-25)
26. . ראה סנהדרין קב, א ושם רש"י ד"ה "פסוק זה". [↑](#endnote-ref-26)
27. . דהי"א ג, כד. [↑](#endnote-ref-27)
28. . תנחומא תולדות יד. [↑](#endnote-ref-28)
29. . ברכות מ, א. [↑](#endnote-ref-29)
30. . ראה קהלת רבה פ"א, יג. פ"ג, י. רמב"ן ובחיי ס"פ חיי שרה. שערי תשובה לר"י ב, כז. מנוה"מ להר"י אלנקאווה ח"ד פי"ד ע' 250. [↑](#endnote-ref-30)
31. . ראה יין משמח ח"ב שער ה בתורה "ידיעה ואי-ידיעה" (וביין משמח ח"ד שער ד בתורה "נוגע ואינו נוגע"). [↑](#endnote-ref-31)
32. . חגיגה יג, א. (וראה לב לדעת עמ' יא ובביאור ט שם). [↑](#endnote-ref-32)
33. . בראשית ב, יח. [↑](#endnote-ref-33)
34. . ראה הקדמת שכינה ביניהם הערה ז (עמ' כד), אני לדודי ודודי לי מאמר "חידוש הישנות" ויין משמח ח"ד שער שני בתורה "לא יחפֹץ כסיל בתבונה". [↑](#endnote-ref-34)
35. . יומא יח, ב. (וראה שם כי לרוב הדעות החכמים שנשאו אשה "ליומא", כדי שתהיה בבחינת "פת בסלו", לא באו עליה וממילא היא נותרה עבורם נעלמה ובתולה כפשוטם של דברים). [↑](#endnote-ref-35)
36. . ראה תו"א ח, ג. [↑](#endnote-ref-36)