## "וידם השמש וירח עמד"

א

חד הדימויים של חתן וכלה הוא שמש וירח[[1]](#endnote-1), שקשר הכלולות ביניהם מומחש בכך שכל אחד מהם נכלל בשיר המיוחד של זולתו ב"פרק שירה". שיר השמש הוא "שמש ירח עמד זבֻלה לאור חציך יהלכו לנגה ברק חניתך"[[2]](#endnote-2) ושיר הירח הוא "עשה ירח למועדים שמש ידע מבואו"[[3]](#endnote-3). פסוק מובהק נוסף של שמש וירח מתאר את הנס שנעשה ליהושע בן נון שהעמיד את השמש והירח באמרו "שמש בגבעון דום וירח בעמק אילון"[[4]](#endnote-4) (ומפורש[[5]](#endnote-5) כי העמיד את השמש ואת הירח כאשר אמר במקומם את השיר המיוחד להם ב"פרק שירה", וכך הם חדלו משירם-סבובם). גם פסוק זה מתאים לדימוי של חתן וכלה, שהרי השמש דממה בגבעון, לשון גבעה שבבחינת "חותם בולט" המאפיין את החתן, ואילו הירח עמד בעמק אילון, עמק שבבחינת "חותם שוקע" המאפיין את הכלה.

הסיבוב הנצחי של השמש והירח ומערכות היחסים המשתנות ביניהם במהלך החדש משתקפים בכל חיי הנישואין[[6]](#endnote-6), אך רגע העמידה של השמש והירח הוא עת עמדם של החתן והכלה תחת החופה – זמן של עמידת דום שקטה, המוקדש להכנה פנימית לקראת חיי הנישואין שלהם[[7]](#endnote-7). לכן, זהו זמן מתאים לכוון בו ל"שירת יהושע" המתארת את עמידת השמש והירח (בין עשר השירות בתנ"ך[[8]](#endnote-8) מכוונת שירת יהושע כנגד החסד[[9]](#endnote-9), כמתאים לאהבת חתן וכלה שעומדים לבנות את ביתם באופן של "עולם חסד יבנה"[[10]](#endnote-10)).

עמידת השמש והירח מתוארת ב"שירת יהושע" במילים "וידֹם השמש וירח עמד עד יקֹם גוי אֹיביו"[[11]](#endnote-11). מהם האויבים שבהם יש לנקום ואותם יש להכרית בעת העמידה תחת החופה? האויב המר של כל חיל בצבאות ה' הוא היצר הרע בכלל, והאויב בו רוצים לנקום החתן והכלה, העומדים דום כחילים תחת החופה ומתכוננים לתפקידם בהעמדת צבאות-צבאות של ילדים בעזהי"ת, הוא "יצרא דעריות" שאם לא יזכו חלילה עלול לבעור ביניהם כ"אש אוכלתן"[[12]](#endnote-12). בחתונה גדלים בני הזוג ועולים מעבודת "אתכפיא" לעבודת "אתהפכא"[[13]](#endnote-13), וכאשר "זכו שכינה ביניהן" הם מסוגלים להפוך גם את האש הזרה לאש קדש, "שלהובין דרחימותא"[[14]](#endnote-14).

יש מי שטועה לחשוב כי קידוש האש נעשה מיניה וביה, כאשר מה שהיה קודם אש תאוה זרה מקבל בנישואין גושפנקא של היתר ושל מצוה. אך אליבא דאמת, כל תיקון ו"אתהפכא" צריכים להעשות בסדר של הכנעה-הבדלה-המתקה, כפי שהורה מורנו הבעל שם טוב[[15]](#endnote-15): ראשית צריכה להיות עבודה של "חש", שתיקה מתוך הכנעה, תוך כדי כך זוכים ל"מל" ההבדלה במילת וכריתת הערלה, ורק לבסוף ניתן להגיע להמתקה ב"מל" מלשון מלול ודבור (שהרי כל עוד מקושר האדם לרע המעורב במדה אין הוא יכול להעלותה לקדושה[[16]](#endnote-16)). ראשית יש להשתיק את התאוה (כפי שאמור בט"ו באב, יום שמחת הנישואין[[17]](#endnote-17), "תשש כחה של חמה בישא"[[18]](#endnote-18)), ותוך כדי כך להלחם ולבער ממנה את כל הסיגים הפסולים, ורק לאחר מכן ניתן להמתיק את האש ולהפכה לאש קדש של אהבה.

בעת העמידה תחת החופה ישנה סגולה לחולל את שני המהלכים הללו: עמידה-דממה של "חש" (הכנעה), "וידם השמש וירח עמד", שבמהלכה זוכים לכריתת הקליפות והבדלה מהן, "עד יקום גוי אויביו", בזמן מסוגל זה בו ניתן להפטר מכל הבעיות הנפשיות שקדמו לחיי הנישואין. כאשר זוכים לעבודות ההכנעה וההבדלה הללו בעת העמידה תחת החופה ניתן לצאת ממנה למסלול הקבוע של קיום מצוות הנישואין בהתלהבות אש קדש של המתקה – "והוא כחתן יֹצא מחֻפתו ישיש כגבור לרוץ אֹרח"[[19]](#endnote-19).

תיאור השמש בפסוק "ישיש כגבור לרוץ אורח" רומז לריצתה לפקוד את הירח, ריצה מלאת התלהבות מתוך הכרה במעלת האשה-המלכות (בבחינת "מגדל עז שם הוי' בו ירוץ צדיק ונשגב"[[20]](#endnote-20)), ובכך ששרשה העליון הוא ב"רישא דלא ידע ולא אתידע"[[21]](#endnote-21) (שעל כן בירח נאמר "עשה ירח למועדים"[[22]](#endnote-22) בלתי צפויים[[23]](#endnote-23), בניגוד ל"שמש ידע מבואו", והיינו סוד האשה הבלתי צפויה בסדרי ה"אֹרח כנשים"[[24]](#endnote-24) בגופה ובנפשה, אליהם צריך להסכין האיש הנוטה לסדר וקביעות).

1. . ראה הנסמן לעיל בתחלת התורה "לשמור על הירח מלא" (ובשאר התורות בשער זה). [↑](#endnote-ref-1)
2. . חבקוק ג, יא. [↑](#endnote-ref-2)
3. . תהלים קד, יט. [↑](#endnote-ref-3)
4. . יהושע י, יב. [↑](#endnote-ref-4)
5. . יל"ש יהושע רמז כב, וראה תנחומא אחרי מות יד (הובא ונתבאר במאמר "הקדמה לפרק שירה" בספר אדמה שמים ותהום). ראה גם קומי אורי במאמר "כחה של הדממה" (עמ' קיד ואילך). [↑](#endnote-ref-5)
6. . כנ"ל בתורות הקודמות. [↑](#endnote-ref-6)
7. . וראה במכתב רבי לוי-יצחק שניאורסון לבנו, הרבי מליובאוויטש, כהכנה לנישואיו: "בעמדך תחת החופה כל העת תחשוב ביראת שמים (כן אמר לי להנישואין שלי אדמו"ר ז"ל נבג"מ זי"ע)" (לקוטי לוי יצחק עמ' רז). [↑](#endnote-ref-7)
8. . ילקוט שמעוני שמות רמז רמב. [↑](#endnote-ref-8)
9. . ראה בספר אדמה שמים ותהום בהערה מט למאמר "הקדמה לפרק שירה" (עמ' רמט). [↑](#endnote-ref-9)
10. . תהלים פט, ג (וראה בשער א בתורה "איש לרעהו ומתנות לאביונים – זרימת הנתינה"). [↑](#endnote-ref-10)
11. . יהושע י, יג. [↑](#endnote-ref-11)
12. . סוטה יז, א. (וראה גם בתורה הקודמת ובשער ג בתורה "יונתי בחגוי הסלע"). [↑](#endnote-ref-12)
13. . ראה גם שער ג בתורה "יונתי בחגוי הסלע". [↑](#endnote-ref-13)
14. . עפ"י זהר ח"ג לג, ב. וראה ראשית חכמה שער הקדושה פרקים טו-יז (אותם נוהגים ללמוד חתנים לפני חתונתם). [↑](#endnote-ref-14)
15. . כתר שם טוב (הוצאת קה"ת) כח. [↑](#endnote-ref-15)
16. . תניא פכ"ח. [↑](#endnote-ref-16)
17. . וראה גם בשער ב בתורה "כתיבה וחתימה טובה". [↑](#endnote-ref-17)
18. . תענית לא, א. וראה לוח היום יום לחמשה עשר באב – שם נוספה המלה בישא ע"פ זהר ח"ג רפא, ב (ברע"מ שם) ובכ"ד. [↑](#endnote-ref-18)
19. . תהלים יט, ו (וראה עוד שער ב בתורה "בן שמונה עשרה לחופה" על אמירת פי"ט בתהלים ביום החופה). [↑](#endnote-ref-19)
20. . משלי יח, י. ונתבאר הפסוק באופן זה בכ"ד בדא"ח, ראה לדוגמה ד"ה בהעלותך העת"ר (המשך בשעה שהקדימו תער"ב עמ' א'כב). [↑](#endnote-ref-20)
21. . ראה עץ חיים שער יא פרק ח (מ"ת) ועוד. [↑](#endnote-ref-21)
22. . תהלים קד, יט. [↑](#endnote-ref-22)
23. . ר"ה כה, א. [↑](#endnote-ref-23)
24. . בראשית יח, יא. [↑](#endnote-ref-24)