## חתן דומה למלך והכלה למלכה

י

דוע כי "חתן דומה למלך"[[1]](#endnote-1) והכלה נקראת מלכה[[2]](#endnote-2). הדימויים של מלך ומלכה שוזרים את כל קומות המציאות, דומם-צומח-חי-מדבר: בעולם המדברים הדימוי הוא כפשוטו, למלך ומלכה שבפיהם כח הנהגה – "באשר דבר מלך שלטון"[[3]](#endnote-3); בעולם החי החתן והכלה מתדמים לאריה מלך החיות[[4]](#endnote-4) ואשתו הלביאה; בעולם הצומח דומה החתן למלך העצים, התמר, והכלה לתמרה (עץ התמר הנקבי); ואילו בעולם הדומם הדימוי המלכותי ביותר של החתן והכלה הוא השמש והירח[[5]](#endnote-5) המושלים ביום ובלילה[[6]](#endnote-6). כל אחת מהקומות מבטאת ענין אחר בחיי הנישואין[[7]](#endnote-7):

המעבר מחיי רווקות לחיי נישואין הוא המעבר מעבודת ה"אתכפיא" לעבודת ה"אתהפכא"[[8]](#endnote-8), כאשר עד הנישואין החתן והכלה פרושים יחסית מחיי העולם הזה בכלל ומעיסוק ביצרא דעריות בפרט, ואילו אחרי הנישואין עליהם להכנס לתוך מציאות העולם ולעשות בה "דירה בתחתונים"[[9]](#endnote-9) ל"שכינה ביניהן"[[10]](#endnote-10). בשתי המדרגות התחתונות, הדומם והצומח, מתחולל המעבר לעבודת ה"אתהפכא חשוכא לנהורא וטעמין מרירו למיתקא"[[11]](#endnote-11):

השמש והירח מתפקדים בעולם הזה כמשפיע ומקבל שיש ביניהם פער ומרחק גדולים, אך בזכות הקשר ביניהם מאיר הירח בשעות הלילה ובכך הופך את החשך לאור – "אתהפכא חשוכא לנהורא". בחיי הנישואין הפיכת החשך לאור היינו החדרת האור גם להתנהלות ה'דוממת' של בני הזוג, כאשר הזיקה החשוכה ביניהם מתורגמת למציאות גלויה. כל עיסוק והתגלגלות בחיי העולם הגשמי, שבחיי הרווקות היו חשוכים וחסרי טעם, נהפכים למשימה זוגית שיש בה אור וטעם מיוחדים.

שמו של התמר[[12]](#endnote-12) מסמל את הכח להפיג את המרירות, תם-מר, ולהפוך אותה לדבש מתוק (שהרי בשבעת המינים שנשבחה בהם ארץ ישראל נקרא התמר "דבש"[[13]](#endnote-13)), בסוד "טעמין מרירו למיתקא". לפני הפגישה בין בני הזוג יתכנו אצל כל אחד מהם רגשות מרירים על כך שלא מצא את בן זוגו (וגם תאוות בלתי רצויות נקראות "מים מרים"[[14]](#endnote-14)), אך כאשר זוכים לפגוש את בן הזוג הופכים הרגשות למתוקים, כאשר תחושת המרחק עצמה הופכת לגעגועים וכסופים שכל כולם אהבה מתוקה. ה**דבש** רומז לסוד **ד**וד-**ב**ת-**ש**בע[[15]](#endnote-15), שראשית הקשר ביניהם לווה בטעם מר, אך סופו בהמתקה גדולה של **שלום** **בית** (בגימטריא **דוד** **בת** **שבע**) שדווקא ממנו נולד שלמה המלך, הממשיך את בית דוד עד ללידת המשיח.

בין השמש והירח קיים מרחק גדול, כאשר רק האור עובר ביניהם, וגם ההפריה בין עץ התמר והתמרה אינה כוללת מפגש ביניהם, שהרי כל אחד נטוע במקומו. רק במדרגת החי יכולים המלך והמלכה לנוע זה אל זו ולהגיע לקרבה של ממש. כך, רק אחרי ההכנה של הפיכת החשך לאור וטעימת המר למתוק מוכנים בני הזוג להתקרב ולממש את קשר האהבה ביניהם בלהט של אש קדש בזיווג הגופניח. עצמת אש האהבה הרבה ביותר מתבטאת בזיווג האריה והלביאה, עד שדווקא הוא הדימוי לקשר האהבה בין הקב"ה וכנסת ישראל: "אוי לה לאומה שתמצא בשעה שהקב"ה עושה פדיון לבניו, מי מטיל כסותו בין אריה ללביאה בשעה שנזקקין זה עם זה?!"[[16]](#endnote-16).

הקשר בין המלך והמלכה שבעולם המדברים, הנמלכים זה בזו ומשתעשעים יחדיו הוא סוד זווג נשיקין[[17]](#endnote-17), הרוחני יותר מהזווג הגופני. בעולם הזה הזווג הגופני 'עצמי' ופורה יותר[[18]](#endnote-18), אך לעתיד לבוא, כאשר אין פריה ורביה[[19]](#endnote-19) ותכלית כל היחודים היא שמחה ושעשועים עצמיים[[20]](#endnote-20), העיקר הוא זווג הנשיקין. כך גם הקשר העתידי שלנו עם ה', המבוסס על גילוי רזי תורה, מתואר בפסוק "ישקני מנשיקות פיהו"[[21]](#endnote-21). [ובסגנון נוסף, על פי סוד "עולמות נשמות אלקות" ש"עולים ומתקשרים ומתייחדים"[[22]](#endnote-22): הקשר הבסיסי בין השמש והירח נותן משמעות והארה בתחום העולמות; קשר התמרים הוא בסוד "עלית העולמות", בבחינת "אעלה בתמר"[[23]](#endnote-23) (כאשר האשה "עולה עמו ואינה יורדת"[[24]](#endnote-24)); דבקות האריה והלביאה היא בבחינת "התקשרות הנשמות"; והנשיקין בין המלך והמלכה הם כבר בסוד "יחוד אלקות", וד"ל].

והנה, את ארבע הרמות ניתן להקביל לארבע התקופות מהן מורכבת השנה: דימוי המלך והמלכה כפשוטם מתאים לתקופת ניסן, שהרי בחדש ניסן, "החדש הזה לכם ראש חדשים"[[25]](#endnote-25), זכו ישראל במעלת המלכים, והוא "ראש השנה למלכי ישראל"[[26]](#endnote-26); דימוי האריה והלביאה מתאים לתקופת תמוז, שמרכזה חדש אב שמזלו אריה (שבהיותו סמל לחורבן הבית והבנין שעתיד לצמוח ממנו[[27]](#endnote-27) הוא מתפשט גם לחדש תמוז שלפניו, ובהיותו מקור לשאגה-מעוררת-יראה-ותשובה[[28]](#endnote-28) הוא מתפשט לחדש אלול שאחריו[[29]](#endnote-29)); התמר והתמרה באים לידי ביטוי בתקופת תשרי, בה הלולב הוא העיקרי והבולט בארבעת המינים בהם שמחים בחג הסוכות (וכן המתקת הדבש מלוה את חדש תשרי כולו, "ירח הדבש" היהודי[[30]](#endnote-30)); דימוי השמש והירח שייכים לתקופת טבת – השמש מתבטאת בדמותו של שמשון הדני, והרי חדש טבת שייך לשבט דן[[31]](#endnote-31), והגיבורה של חדש אדר היא אסתר המלכה (אסתהר בפרסית[[32]](#endnote-32)), הקרויה כך על שם הסהר-הירח. השיוך למעגל השנה מגלה כי "נעוץ סופן בתחלתן"[[33]](#endnote-33), כאשר מהדימוי הנמוך ביותר, של סהר הירח בחדש אדר, חוזרים ל"ראש השנה למלכי ישראל" עם חידוש הלבנה ב"החדש הזה לכם ראש חדשים" (לעתים ההתחדשות אינה אלא צמיחה ורענון חדשים של הקשר מבסיסו הטבעי, ולעתים, כאשר במהלך השנה היתה חלילה התדרדרות עד למצב החשוך של הסהר בסוף החודש[[34]](#endnote-34) – מצב של "גרש ירחים"[[35]](#endnote-35) – יכולה ההתחדשות להיות אפילו בגדר קיום מצות "מחזיר גרושתו"[[36]](#endnote-36)...).

וכמה רמזים לקינוח: כל הרמות – **מלך** **מלכה** **אריה** **לביאה** **תמר** **תמרה** **שמש** **ירח** – עולים יחד רבוע כפול של **לו**, נמצא שהערך הממוצע של כל מילה הוא **חי** ברבוע, בסוד "בן **חי** לחופה". המצב המלכותי של החתן והכלה, בעמדם תחת החופה, משתמר מתוך הודיה תמידית לה'[[37]](#endnote-37) – "**חי** **חי** הוא יודך כמוני היום"[[38]](#endnote-38). ועוד, כאשר מחשבים **מלך**-**מלכה** במספר קדמי הערך הממוצע של כל אות הוא **מלכה**, רמז ל'ווארט' העממי כי החתן נשאר "דומה למלך" כל עוד הוא מקפיד להתייחס אל אשתו כמלכה (ו"הכל מן האשה"[[39]](#endnote-39)).

1. . פרקי דרבי אליעזר פט"ז. [↑](#endnote-ref-1)
2. . ראה ד"ה "לכה דודי" תרפ"ט. [↑](#endnote-ref-2)
3. . קהלת ח, ד. [↑](#endnote-ref-3)
4. . פרקי דרבי אליעזר פמ"ט. [↑](#endnote-ref-4)
5. . כנ"ל בתורות הקודמות. [↑](#endnote-ref-5)
6. . בראשית א, יח. [↑](#endnote-ref-6)
7. . וראה גם שער ג בתורה "חתן וכלה בסוד הדצח"מ". [↑](#endnote-ref-7)
8. . ראה גם לעיל בתורה "וידם השמש וירח עמד". [↑](#endnote-ref-8)
9. . תנחומא נשא טז. [↑](#endnote-ref-9)
10. . סוטה יז, א. [↑](#endnote-ref-10)
11. . עפ"י זהר ח"א ד, א (וראה יהל אור לתהלים קו, כג; אוה"ת במדבר ד עמ' א'שפד; מאמר "ויבז בעיניו" תרכ"ט; תשובת השנה עמ' יט; פנים אל פנים עמ' רנח – כי מדובר בשתי מדרגות שונות). [↑](#endnote-ref-11)
12. . וראה גם בסוד הנשים שנקראו תמר במאמר "זאת קומתך דמתה לתמר" במלכות ישראל ח"ב עמ' קפג ואילך. [↑](#endnote-ref-12)
13. . דברים ח, ח. [↑](#endnote-ref-13)
14. . ראה בראשית רבה מא, ז (ונתבאר בסה"מ תרל"ב ח"א עמ' רכז). פלח הרמון ויקרא פרשת בחקתי ד"ה "רפאתי הוי'" (וראה גם לקו"מ נ). [↑](#endnote-ref-14)
15. . ראה באורך שכינה ביניהם פרק ה(עמ' קמז). [↑](#endnote-ref-15)
16. . סנהדרין קו, א. [↑](#endnote-ref-16)
17. . ראה ע"ח שער לט דרוש ד (ובכ"ד). [↑](#endnote-ref-17)
18. . ראה תניא קו"א ד. [↑](#endnote-ref-18)
19. . ברכות יז, א. [↑](#endnote-ref-19)
20. . ראה פסחים עב, ב וע"ז ה, א בענין "שמחת עונה" גם כשאין פריה ורביה. [↑](#endnote-ref-20)
21. . שה"ש א, ב – וראה ברש"י על הפסוק. [↑](#endnote-ref-21)
22. . כתר שם טוב אות א, ונתבאר באורך במאמר "עולמים עולים" בספר אדמה שמים ותהום, בהקדמת הספר אותיות לשון הקדש ועוד. [↑](#endnote-ref-22)
23. . שיר השירים ז, ט. [↑](#endnote-ref-23)
24. . כתובות מח, א. [↑](#endnote-ref-24)
25. . שמות יב, ב. וראה לעיל בתורה "לשמור על הירח המלא". [↑](#endnote-ref-25)
26. . ראש השנה ג, א וש"נ. [↑](#endnote-ref-26)
27. . ראה ילקוט שמעוני ירמיה רמז רנט. [↑](#endnote-ref-27)
28. . ראה עמוס ג, ח. [↑](#endnote-ref-28)
29. . וראה גם מאמר "הימים הנוראים ועבודת התשובה" בספר תשובת השנה (עמ' צא). [↑](#endnote-ref-29)
30. . וראה בשער א בתורה "אנה לידו ושמתי לך – תיקון האונאה". [↑](#endnote-ref-30)
31. . בהקבלת השבטים לחדשים על פי סדר הנשיאים (שהוא סדר חנית הדגלים במדבר). ראה ביאור ספר יצירה שמופיע בליקוטי הש"ס ("סדר האלפא ביתא שבאצבעות"). [↑](#endnote-ref-31)
32. . מגילה יג, א. [↑](#endnote-ref-32)
33. . ספר יצירה פ"א מ"ז. [↑](#endnote-ref-33)
34. . וראה לעיל בתורה "לשמור על הירח מלא" (וכן שם בהערה כד). [↑](#endnote-ref-34)
35. . דברים לג, יד. וראה לעיל בתורה "אשה חדשה". [↑](#endnote-ref-35)
36. . ראה ספר החינוך מצוה תק"פ. ריטב"א וערוך לנר מכות טז, א, ובכ"ד. [↑](#endnote-ref-36)
37. . וראה לעיל בתורה "לשמור על הירח מלא". [↑](#endnote-ref-37)
38. . ישעיה לח, יט. [↑](#endnote-ref-38)
39. . בראשית רבה יז, ז. [↑](#endnote-ref-39)