## נס הנישואין

ש

תי האותיות הראשונות של נישואין הן **נשׂ**, ב-**שׂ** שמאלית, והן מתחלפות בלשון הקדש גם עם המלה **נס**. על הפסוק "אלהים מושיב יחידים ביתה מוציא אסירים בכושרות"[[1]](#endnote-1) דרשו חז"ל כי "קשה לזווגן כקריעת ים סוף"[[2]](#endnote-2), והרי קריעת ים סוף היא הנס הגדול והמובהק ביותר, החותם את נסי חדש ניסן[[3]](#endnote-3), חדש של נסי נסים[[4]](#endnote-4) (בו קל לחולל נסים קשים כקריעת ים סוף...). [על אף שבגמרא מעמידים זאת בזיווג שני, בעוד שעל זיווג ראשון נאמר כי "ארבעים יום קודם יצירת הולד בת קול יוצאת ואומרת בת פלוני לפלוני", יש לדרוש כי "זיווג ראשון" היינו מפגש הנשמות הראשון, קודם יצירת הולד, כאשר הן היו נשמה אחת בגילוי, ואילו "זיווג שני" היינו המפגש השני של הנשמות בעולם הזה[[5]](#endnote-5), בו הן מתפקדות כשני "יחידים" (שאינם קרובי משפחה[[6]](#endnote-6)) שיש להושיבן יחד "ביתה" עם כל הקושי שבענין. שהרי גם ביחס לקריעת ים סוף "תנאין התנה הקב"ה עם הים שיהיה נקרע לפני משה"[[7]](#endnote-7) וקריעתו אינה אלא חזרה "לתנאי שהתניתי עמו מתחלה"[[8]](#endnote-8), ואף על פי כן זהו נס 'קשה' (ויש לדרוש כי ה'תנאים' שעורכים לפני החתונה הם תזכורת לתנאי שהתנה ה' עם הנשמות הללו על קריעת ים סוף הפרטית שלהן)].

בדרך כלל היחס בין רווקות לנישואין מתואר כיחס בין תהו ותיקון, כעולה מכך שהתורה מתארת את מלכי עולם התהו כלא נשואים[[9]](#endnote-9) (וכן חז"ל דורשים[[10]](#endnote-10) על מי שלא מתחתן ומעמיד צאצאים את הפסוק "לא תהו בראה"[[11]](#endnote-11)). רק במלך השמיני, שהוא ראשית עולם התיקון, נאמר "ושם אשתו מהיטבאל"[[12]](#endnote-12). אמנם, נכון להגדיר את היחס בין תהו לתיקון גם כיחס בין טבע לנס (או בין "טבע ראשון" ל"טבע שני", שקיומו הוא נס לא-טבעי): הטבע הוא תוהי, כפוף לחוק האנטרופיה המעודד פירוק כל מציאות לרכיביה הראשוניים, ואילו התיקון וההרכבה של דברים שונים ביחד ("מושיב יחידים ביתה"), במעין נשיאת הפכים, הם בגדר נס. עולם התיקון הנסי מתאפיין בחיים נצחיים (כשם שדווקא "**טבע** **שני**" בגימטריא **אמת**[[13]](#endnote-13), שהיא היציבה והנצחית) – "**ראה** **חיים** **עם** **אשה** **אשר** **אהבת**"[[14]](#endnote-14) (העולה **אהבה** פעמים **ענג**, סוד "אהבה בתענוגים"[[15]](#endnote-15) וכדלקמן).

אחד המובנים של נס הוא לשון התרוממות, "נס להתנוסס"[[16]](#endnote-16), כאשר בנשואין בני הזוג נישאים ומתרוממים יחדיו אל שרשם המשותף (ובפרט נוגעת העליה לאשה ש"עולה עמו ואינה יורדת"[[17]](#endnote-17)). עם זאת, התשתית הסומכת את נס הנישואין היא דווקא תחושת השפלות הנובעת מכך שמדובר בנס על-טבעי, מתנת חנם מן השמים (תשתית ה**נס** היא תודעת "**ס**ומך **נ**ופלים"[[18]](#endnote-18)). על כל אחד מבני הזוג להרגיש כי נס הוא שזולתו הסכים להתחתן איתו[[19]](#endnote-19) ועל שניהם יחד להכיר תודה לה' על נס הנישואין[[20]](#endnote-20). "**אהבה** **בתענוגים**" תלויה בהרגשת כל אחד מבני הזוג שהוא **חי** **בנס** **תמידי**.

בתורות הבאות בשער זה יעלו מובנים וסודות נוספים הטמונים בשער נס בהקשר לחיי הנישואין.

1. . תהלים סח, ז. [↑](#endnote-ref-1)
2. . סנהדרין כב, א (וראה סוטה ב, א). [↑](#endnote-ref-2)
3. . ראה מדרש לקח טוב בא (יב, ב): "ניסן שבו נעשים נסים לישראל". [↑](#endnote-ref-3)
4. . עפ"י ברכות נז, א (כמבואר בריבוי מקומות בדברי הרבי מליובאוויטש, ראה למשל אגרות קדש כרך יא ג'תעח). [↑](#endnote-ref-4)
5. . עוד על היחס בין זיווג ראשון ושני, והופעה שלהם בכל נישואין, ראה מחול הכרמים פ"ד עמ' מד ואילך וביין משמח ח"ד שער ג בתורות "ארבעה לשונות של גאולה" ו"ארבעה זיווגים". [↑](#endnote-ref-5)
6. . וראה הפלאה לכתובות ח, א: "מה שאמרו 'שמח תשמח וכו'' מפני שאמרו חז"ל בפסוק 'וישמע משה את העם בוכה למשפחותיו'. פירש"י 'על עריות שנאסר להם'. ואמרו חז"ל שעדיין אין עושין בשמחה 'דליכא כתובה דלא רמי ביה תיגרא'. והענין כי יותר ישמחו בקרובים בשאר בשרם וכן מצינו בקין והבל שכל אחד נשא תאומה שנולדה עמו, ויותר מזה באדם עצמו שהיתה מגופו ממש, כמ"ש 'זאת הפעם עצם מעצמי'. ועוד אמרו חז"ל 'קשה לזווגם כקריעת ים סוף', יש לפרש מפני שמצינו הנס בקריעת ים סוף יותר מבקיעת הירדן, דבירדן כתיב 'ויעמדו המים היורדים מלמעלה קמו נד אחד והיורדים תמו נכרתו', ופרש רש"י 'כדרך הליכתן בכל הנחלים'. נמצא לא היה הנס אלא אחד, אבל בקריעת ים סוף כתיב והמים להם 'חומה מימינם ומשמאלם'... אם כן היה הנס משני צדדים. וכן קשה לזווגם משני צדדים מחמת שהם רחוקים זה מזה משאר בשרם לכך אנו שואלים שישמח הקב"ה חתן וכלה שאינם קרובים משאר בשרם כשמחת אדם הראשון שהיתה מגופו ממש". [↑](#endnote-ref-6)
7. . בראשית רבה ה, ה. [↑](#endnote-ref-7)
8. . שמות רבה כא, ו. [↑](#endnote-ref-8)
9. . בראשית לו, לא ואילך. [↑](#endnote-ref-9)
10. . ראה יבמות סב, א וש"נ. [↑](#endnote-ref-10)
11. . ישעיה מה, יח. [↑](#endnote-ref-11)
12. . בראשית לו, לט. [↑](#endnote-ref-12)
13. . ראה גם הטבע היהודי עמ' קמ ובכ"מ. **אמת** עולה **אהיה** ברבוע, ומכיון שבטבע הראשון "אין מרובע במעשה בראשית" (ירושלמי מעשרות פ"ה ה"ג ובכ"ד) הרי הרבוע שייך ל**טבע** **שני**. תכלית בריאת הטבע הראשון היא להגיע בסופו של דבר לאמת של הטבע השני, כרמוז בסופי התיבות של חותם מעשה בראשית – "בר**א** אלהי**ם** לעשו**ת**" (בראשית ב, ג; בכל מעשה בראשית יש **ו** פעמים סופי תיבות **אמת**, בצירופים שונים, כנגד **ו** צירופי המלה **אמת**, וכן המספר שש שייך לספירת היסוד שפנימיותה מדת האמת). [↑](#endnote-ref-13)
14. . קהלת ט, ט. [↑](#endnote-ref-14)
15. . שיר השירים ז, ז. [↑](#endnote-ref-15)
16. . תהלים ס, ו. [↑](#endnote-ref-16)
17. . כתובות מח, א וש"נ. [↑](#endnote-ref-17)
18. . נוסח ברכת מחיה המתים. ראה עוד לקמן בתורה "סומך נופלים". [↑](#endnote-ref-18)
19. . ראה גם יין משמח ח"ב שער א בתורה "כמים הפנים לפנים". [↑](#endnote-ref-19)
20. . ראה גם יין משמח ח"ג שער ו בתורה "וכל החיים יודוך סלה" (ובכללות השער שם). [↑](#endnote-ref-20)