## "הוי' נסי"

ל

אחר מלחמת עמלק נאמר "ויבן משה מזבח ויקרא שמו הוי' נסי"[[1]](#endnote-1). בתוך המלה **נס** רמוז שם **הוי**' ב"ה באופן מורכב: **נ** עולה **י** פעמים **ה** ואילו **ס** עולה פעמיים **ו** פעמים **ה**. כלומר, ב**נס** יש 'הכאה' (שמובנה כפל וזיווג[[2]](#endnote-2)) אחת של אותיות **יה**, הרומזות למוחין, ו'הכאה' כפולה של אותיות **וה** זו בזו (**ו** פעמים **ה** ו-**ה** פעמים **ו**[[3]](#endnote-3)), הרומזות למדות הלב (וכן פעמיים **ה** פעמים **ו** הן פעמיים **ל**, סוד ה**לב** היהודי המורכב מ-**ב** אותיות **ל** המכוונות זו כנגד זו[[4]](#endnote-4)). כלומר, במוחין מתגלה אחדות[[5]](#endnote-5) ואילו מדות הלב הן "כפולות"[[6]](#endnote-6) במהותן. עבודת האדם היא להמשיך את אחדות המוחין לתוך מדות הלב הכפולות עד שיזכה לעבוד את ה' "'בכל לבבך'[[7]](#endnote-7) – בשני יצריך"[[8]](#endnote-8).

בחיי הנישואין החתן והכלה עצמם הם בסוד אותיות **וה**, **ו** היא הז"א-החתן ו-**ה** תתאה היא המלכות-הכלה. נס הנישואין הוא בהצלחתם לעלות לאותיות **יה**, להתכלל בהן ולהמשיכן לתוך היחוד שלהם. על כך נאמר "איש ואשה זכו שכינה ביניהן"[[9]](#endnote-9): בלבות ה**איש** וה**אשה** לוהטת **אש** כפולה ובעבודתם להפוך את כל האש ל"שלהובין דרחימותא"[[10]](#endnote-10) (וכך לעבוד את ה' גם ביצר הרע[[11]](#endnote-11)) הם זוכים להמשיך את שם **יה** כ"שכינה ביניהן" (הכל בסוד "**סמכ**וני **באש**יש**ות**"[[12]](#endnote-12), **ב** **אשות**[[13]](#endnote-13) הכלולות באות **סמך** כנ"ל, המרפאות והופכות לאהבת ה' גם את האהבה השלילית והחולה, "כי חולת אהבה אני"[[14]](#endnote-14)).

מלחמתו של עמלק היא לנתק בין האחדות שבמוחין לבין הכפילות שבמציאות התחתונה, כאמור בפסוק הבא "כי יד על כס יה מלחמה להוי' בעמלק מדֹר דֹר"[[15]](#endnote-15) – "אין השם שלם ואין הכסא שלם עד שימחה זרעו של עמלק"[[16]](#endnote-16). מלחמתו של עמלק היא כנגד קדושת הברית (ב"אשר קרך בדרך"[[17]](#endnote-17), בהתעוררות קרי וטומאה[[18]](#endnote-18), ובהיותו "חותך מילות ומשליכן כלפי מעלה"[[19]](#endnote-19)) ונס הנישואין (המחזיקים מעמד כנגד כל **ספק** שזורע **עמלק**) הוא הנצחון הגדול ביותר עליו[[20]](#endnote-20). בכלל ישראל, כאשר זוכים להכרית את זרעו של עמלק ניתן לבנות את בית הבחירה[[21]](#endnote-21) בו משכין ה' את שמו הגדול, וכך כל זוג פרטי בנצחונו על עמלק הופך את ביתו למקדש מעט, מקום להשראת "שכינה ביניהם".

באופן נוסף יש לדרוש את סוד "הוי' נסי" כהכאות בין כל אותיות שם הוי' כסדרן (ללא כפילות): **י** פעמים **ה**, **ה** (עילאה) פעמים **ו**, **ו** פעמים **ה** (תתאה). לפי זה, ה-**ס** פועלת המשכה מאמא (**ה** עילאה) לזעיר אנפין (**ו**) ומזעיר אנפין למלכות (**ה** תתאה), והוא סוד הכנת האמא את בנה לקראת חתונתו עם אשתו – "בעטרה שעטרה לו אמו ביום חתונתו"[[22]](#endnote-22). מחיבור הדרושים עולה כי תיקון ה**אש** של ה**א**י**ש** וה**אש**ה תלוי בעיקר בהתייחסות האם לאש[[23]](#endnote-23), משום שיסוד האש שייך דווקא לה[[24]](#endnote-24), ועל כך אמר דוד המלך "בחטא יחמתני אמי"[[25]](#endnote-25) (בעוד לאב שייך יסוד המיםכד, וכן שם **יה** – השורה בא**י**ש ובאש**ה** – שייך בפרט לספירת החכמה[[26]](#endnote-26)).

1. . שמות יז, טו. [↑](#endnote-ref-1)
2. . ראה מבוא לגימטריא בתחלת הספר ברכות בחשבון ומעין גנים ח"ד עמ' קמד הערה יב. [↑](#endnote-ref-2)
3. . ראה הכאה על דרך זו בשער הלקוטים חקת יט (ובכ"ד). [↑](#endnote-ref-3)
4. . ראה אמרי שפר למקובל הראשון ר"א אבולעפיא זצ"ל ח"ג. ראה גם יין משמח ח"ב שער ו בתורה "הריעו להוי' כל הארץ", גוף נפש ונשמה פ"ב (עמ' מט, וראה גם שם הערה נו ובתיקון המדינה פ"א הערה נז). [↑](#endnote-ref-4)
5. . ראה תניא פל"ה בהגהה כי "אחד האמת" מתגלה בחכמה (הכוללת את כל המוחין, "חכמה מוחא", וראה גם חסדי דוד הנאמנים ח"ח עמ' 262 ואילך). [↑](#endnote-ref-5)
6. . ספר יצירה פ"ד מ"א (וראה בספר הנפש עמ' קלא ואילך). [↑](#endnote-ref-6)
7. . דברים ו, ה. [↑](#endnote-ref-7)
8. . ברכות פ"ט מ"ה. [↑](#endnote-ref-8)
9. . סוטה יז, א. [↑](#endnote-ref-9)
10. . עפ"י זהר ח"ג לג, ב. [↑](#endnote-ref-10)
11. . וראה יומא סט, ב על חשיבותו של היצר הרע לקיום המין. [↑](#endnote-ref-11)
12. . שיר השירים ב, ה. [↑](#endnote-ref-12)
13. . שיר השירים רבה ב, א וראה שכינה ביניהם פ"א הערה א. [↑](#endnote-ref-13)
14. . וראה לקוטי תורה שיר השירים לה, ד. [↑](#endnote-ref-14)
15. . שמות יז, טז. [↑](#endnote-ref-15)
16. . ראה רש"י שם. [↑](#endnote-ref-16)
17. . דברים כה, יח. [↑](#endnote-ref-17)
18. . ראה רש"י עה"פ (עפ"י מדרש תהלים ט). [↑](#endnote-ref-18)
19. . רש"י שם. [↑](#endnote-ref-19)
20. . ראה גם יין משמח ח"א שער ה בתורה "שלש מצוות הנישואין" ובשער ה בתורה "ברכת הטבילה". [↑](#endnote-ref-20)
21. . ראה סנהדרין כ, ב; רמב"ם תחילת הלכות מלכים ובאריכות במלכות ישראל ח"א עמ' כג ואילך. [↑](#endnote-ref-21)
22. . שיר השירים ג, יא. [↑](#endnote-ref-22)
23. . וראה זהר ח"ג פא, ב כי הקדמת האם לאב בפרשת קדשים ("איש אמו ואביו תיראו") היא משום ש"שבחא יתיר בההיא קדושה" יש לאמא דווקא, עיי"ש. [↑](#endnote-ref-23)
24. . ראה תניא פ"ג ובתשובת השנה מאמר "פנימיות וחיצוניות בעבודת ה' וסוד ארבעת היסודות" בהקבלת יסוד האש לאמא-בינה, ובכ"ד. [↑](#endnote-ref-24)
25. . תהלים נא, ז. [↑](#endnote-ref-25)
26. . ראה אל עולם הקבלה עמ' 175. [↑](#endnote-ref-26)