## לחיות על אי בודד

א

חד המובנים של נס בלשון הקודש הוא אי בים[[1]](#endnote-1), הנקרא כך על שם התרוממותו מעל פני המים. ההתרוממות של חיי הנישואין צריכה להביא את בני הזוג ל'אי בודד', מקום בו אין איש מבלעדיהם והם פנויים באופן מלא רק זה לזו וזו לזה. בעצם, זו חזרה למצבם של הזוג הראשון בעולם, אדם וחוה, שהיו לבדם בגן עדן ללא אף אחד אחר בעולם. על כך מאחלים לחתן ולכלה בשבע הברכות "שמח תשמח רעים האהובים כשמחך יצירך בגן עדן מקדם".

אחרי חטאם של אדם וחוה וגירושם מגן עדן, הזוג הבא שהגיע שוב לשלמות של תיקון הוא אברהם אבינו ושרה אמנו[[2]](#endnote-2). גם אצל אברהם ושרה יש ממד של התבודדות, שהרי אברהם הוא "העברי"[[3]](#endnote-3) – "שכל העולם כולו לעבר אחד והוא היה לעבר אחד"[[4]](#endnote-4).

כח ההתבודדות עולה עד "רישא דלא ידע ולא אתידע"[[5]](#endnote-5) ובהתבודדותם המשותפת מגיעים בני הזוג לשרש הנשמה הגבוה ביותר, השרש בו מציאותם היא אחת ממש (והיינו סוד ה-**אי**, **א** שבבחינת "חד ולא בחושבן"[[6]](#endnote-6) למעלה מ-**י** ספירות). מעלת הבדידות הזו היא הסיבה הפנימית לכך "נסים שבים" נכללו בגבולות ארץ ישראל ובקדושתה[[7]](#endnote-7). באי הבודד יש קדושה מיוחדת וכאשר בני הזוג מצליחים להתרומם ל'**אי** בודד' משלהם הם ממשיכים בו קדושה של **א**רץ **י**שראל[[8]](#endnote-8) (ועד לקדושת בית המקדש, בו מתבודדים ה' יתברך עם עמו ישראל) וקדושה של "גן עדן מקדם". באי הבודד, שבבחינת ארץ ישראל, חיים בני הזוג כ"עם לבדד ישכֹן [בהשראת 'שכינה ביניהן'] ובגוים לא יתחשב [כאשר הם מופרשים מתפיסות חיצוניות, גוייות, על חיי הנישואין]"[[9]](#endnote-9).

1. . ראה פרוש רש"י במדבר ל, ו. [↑](#endnote-ref-1)
2. . ראה זהר ח"א קכח, א. ספר הליקוטים מלכים-א פ"ד. מגלה עמוקות פרשת תולדות (ובכ"ד). [↑](#endnote-ref-2)
3. . בראשית יד, יג. [↑](#endnote-ref-3)
4. . פסיקתא רבתי לג. [↑](#endnote-ref-4)
5. . ראה נפש בריאה פ"ג (ובכ"ד). [↑](#endnote-ref-5)
6. . הקדמת תיקוני הזהר. וכמבואר בכ"ד בדא"ח שהיינו המספר יא – ראה לדוגמה ד"ה "תפלה למשה" תשכ"ט (קונטרס י"א ניסן תנש"א) והנסמן שם. [↑](#endnote-ref-6)
7. . ראה פרוש רש"י במדבר ל, ו. [↑](#endnote-ref-7)
8. . היחס בין "**נסים** **שבים**" (העולה **ח** פעמים **ח** ברבוע) ו-**ארץ** **ישראל** (העולה **יג** פעמים **ח** ברבוע) הוא חתך זהב של **ח**-**יג** (המכנה המשותף, **ח** ברבוע, עולה **אדם**-**חוה**, "יצירך בגן עדן מקדם"). [↑](#endnote-ref-8)
9. . במדבר כג, ט. [↑](#endnote-ref-9)