## נסיון הניסה

נ

ס הוא גם מלשון נסיון. אחד הנסיונות העיקריים בתורה הוא נסיונו של יוסף הצדיק באשת פוטיפר – נסיון של קדושת הברית ושמירה על חיי הנישואין. בסיפור עמידתו של יוסף הצדיק חוזרת כמה פעמים לשון ניסה, "וינס החוצה"[[1]](#endnote-1), השייכת גם היא למושג הנס (ובזכות ניסתו של יוסף הצדיק התחולל הנס הגדול של "הים ראה וינס"[[2]](#endnote-2), נס קריעת ים סוף אליו מושווים הנישואין[[3]](#endnote-3)). בזכות ניסת יוסף הצדיק הוא עלה ונתרומם כ"נס להתנוסס"[[4]](#endnote-4).

אצל יוסף הצדיק הנסיון היה האם יכשל חלילה באשת איש, אשת חברו המבקשת ממנו התייחסות, או שיזכה לנוס החוצה ולהנצל. אמנם, כאשר זוכה האדם למצוא את בת זוגו, נסיון הנישואין הוא הפוך – האם יצליח האדם להתרומם בקשר או שחלילה ינוס ממנו החוצה. כאשר אשתו של אדם מבקשת ממנו התייחסות פנימית הנטיה (הגברית) הראשונה שלו היא לנוס החוצה, לברוח לחיצוניות (דבר הגורם ליניקת החיצונים). עמידה בנסיון היא כאשר האדם מצליח לא לברוח לחיצוניות אלא להענות לבקשה הפנימית של אשתו ליחס פנימי, ואזי הוא עולה על נס, מתרומם ומרומם את כל חיי הנישואין.

כדי לברוח מאשת פוטיפר נזקק יוסף להופעת דמות דיוקנו של אביו, שעסק כל חייו בבריחה – מעשו, מלבן וכו' (בירושלמי[[5]](#endnote-5) אף נאמר כי לפני יוסף הופיעו אביו ואמו כדי להצילו מחטא, ודומה כי גם בקשרי הנישואין של יעקב היה ממד של בריחה – מאהל רחל לאהל לאה, מאהל לאה לאהל רחל ומאהלי שתיהן לאהלי השפחות – שהדף כל נסיון להתמודדות 'פנים אל פנים' בין יעקב לאשתו[[6]](#endnote-6). אכן, חז"ל מלמדים[[7]](#endnote-7) כי יעקב פנה בכל לילה לאהל שעליו נגלתה לו השכינה, היינו שבאמת נס יעקב אל הממד הפנימי ביותר של הקשר, בו מתגלה השכינה כפנימיות האשה). כדי לעמוד בנסיון ההפוך ולא לנוס החוצה זקוקים להופעת דמויותיהם של אדם וחוה[[8]](#endnote-8), שהיו יחד "בגן עדן מקדם" ביחסים ישירים ופנימיים ללא בריחה זה מזו – "ויהיו שניהם ערומים האדם ואשתו ולא יתבֹששו"[[9]](#endnote-9) (והחטא התחיל מכך שהאדם 'ברח' והותיר את אשתו לבד להתדיין עם הנחש). כמובן, באופן מתוקן הישירות והחתירה למגע פנימי איננה פוגמת כלל בצניעות, הנובעת מכך שבעומק הפנימי ביותר נותר בן הזוג בלתי-נודע בעצם[[10]](#endnote-10). ההיפך הוא הנכון, ככל שמתאמצים לא לברוח לחיצוניות אלא להתייחס בפנימיות כך עולים על נס עד לשרש בני הזוג בסוד ה"צניעותא"[[11]](#endnote-11), "רישא דלא ידע ולא אתידע", בו אינם נודעים זה לזו בעצם[[12]](#endnote-12).

1. . בראשית לט, יג. [↑](#endnote-ref-1)
2. . תהלים קיד, ג. וראה תנחומא וישב ט ובכ"ד. [↑](#endnote-ref-2)
3. . סוטה ב, א. (וכנ"ל בתורה "נס הנישואין"). [↑](#endnote-ref-3)
4. . תהלים ס, ו. [↑](#endnote-ref-4)
5. . הוריות פ"ה ה"ה. [↑](#endnote-ref-5)
6. . וראה בראשית רבה עא, ז כיצד 'התחמק' יעקב מלחגור מותניו ולהתפלל על בנים מרחל בנימוק שכבר יש לו בנים מנשותיו האחרות. [↑](#endnote-ref-6)
7. . שבת נה, ב וברש"י שם ד"ה "אחת של שכינה". [↑](#endnote-ref-7)
8. . וראה גם בתורה הקודמת (שם מושווים גם אברהם ושרה לאדם וחוה, וגם יחסי אברהם ושרה מתאפיינים בתורה בישירות ללא 'בריחות'). [↑](#endnote-ref-8)
9. . בראשית ב, כה. [↑](#endnote-ref-9)
10. . ראה יין משמח ח"ב שער ה בתורה "ידיעה ואי-ידיעה" וח"ד שער ד בתורה "נוגע ואינו נוגע". [↑](#endnote-ref-10)
11. . ראה עמק המלך שי"א פכ"ה. ביאור הגר"א לספרא דצניעותא (בריבוי מקומות). שכינה ביניהם פ"ח (ולעיל שער ה בתורה "שערי טבילה"). [↑](#endnote-ref-11)
12. . וראה גם בתורה הקודמת על מעלת ההתבודדות המעלה את בני הזוג לשרשם ברדל"א. [↑](#endnote-ref-12)