"וימינו תחבקני"

**א**

חת הגימטריאות הפשוטות של **נס** היא **ימין**. גם נס קריעת ים סוף, אליו מושווים הנישואין[[1]](#endnote-1), התרחש בכח הימין: "כיון שהלך לקרוע את הים לא קבל עליו להקרע, אמר לו הים מפניך אני נקרע? אני גדול ממך שאני נבראתי בשלישי ואת נבראת בששי! כיון ששמע משה כך הלך ואמר להקב"ה אין הים רוצה להקרע, מה עשה הקב"ה? נתן ימינו על ימינו של משה, שנאמר 'מוליך לימין משה וגו''[[2]](#endnote-2), מיד ראה להקב"ה וברח, שנאמר 'הים ראה וינס'[[3]](#endnote-3), מה ראה? אלא שראה להקב"ה שנתן יד ימינו על משה ולא יכול לעכב אלא ברח"[[4]](#endnote-4).

בכל נישואין יש בחינה של "ימין הוי' רוממה ימין הוי' עֹשה חיל"[[5]](#endnote-5). בדרך כלל האיש שייך לקו הימין[[6]](#endnote-6) והאשה לקו השמאל[[7]](#endnote-7), אך כאשר מופיעות שתי בחינות של ימין בפסוק אות הוא כי גם האשה נכללת בימין (ואזי יש שתי בחינות **ימין**-**נס**, בסוד נסי הנסים של חדש ניסן[[8]](#endnote-8)). קו ימין הוא קו החסד והאהבה, ובפרט שייך לימין כח החיבוק – "וימינו תחבקני"[[9]](#endnote-9). בעוד שיד שמאל תומכת רק את הראש ("שמאלו תחת ראשי"), העליון ממילא, הרי ש"ימין הוי' רוממה" מקיפה ומרוממת את הגוף כולו (כאשר כח הרמת הגוף הוא בסוד "יד רמה"[[10]](#endnote-10) – יד 'שלישית' המתפשטת כהמשך לגוף דווקא – עליה לסוד "ריש גלי"[[11]](#endnote-11), "רישא דלא ידע ולא אתידע"[[12]](#endnote-12) אליו מעלה נס הנישואין[[13]](#endnote-13), בו "לית שמאלא בהאי עתיקא כולא ימינא"[[14]](#endnote-14), ובנפש היינו כח האמונה, לשון ימין[[15]](#endnote-15)). כאשר ימינו של האיש מרוממת בחיבוק את אשתו הרי ימין זו גופא היא "ימין הוי' עושה חיל" – עושה-מתקנת[[16]](#endnote-16) את ה"אשת חיל"[[17]](#endnote-17) שגם תהיה בבחינת **ימין**, **נס** של חסד ואהבה.

והנה, כאשר הופכת האשה, השייכת לשמאל בטבעה, לבחינת "ימין" היא ממתיקה ומתקנת את בן זוגה. כך, המקור הראשון ל'שתי ידים ימניות' הוא בשירת הים שעל קריעת ים סוף אליה מושווים הנישואין: "ימינך הוי' נאדרי בכח ימינך הוי' תרעץ אויב"[[18]](#endnote-18). על פסוק זה כתב רש"י: "'ימינך... ימינך' – שני פעמים, כשישראל עושין את רצונו של מקום השמאל נעשית ימין". כלומר, הפיכת השמאל של "הוי' איש מלחמה"[[19]](#endnote-19), ה"איש שלמעלה"[[20]](#endnote-20), לימין תלויה בפעולתם של ישראל, רעייתו של ה'. כך גם הפיכת שמאלו של כל איש, "איש שלמטה", תלויה בכך שרעייתו תהיה "אשה כשרה העושה רצון בעלה"[[21]](#endnote-21) גם במובן עשית-תיקון רצונו שלו, כנודע[[22]](#endnote-22) (ואזי יש לקרוא "ימין הוי' עושה חיל" מסיפא לרישא, את "ימין הוי'" עושה-מתקנת ה"אשת חיל"). כלומר, כאשר האשה "עולה עמו ואינה יורדת"[[23]](#endnote-23) היא הופכת ל"אשת חיל עטרת בעלה"[[24]](#endnote-24) המתקנת אותו ומעלה אותו למקומה שלה.

1. . סוטה ב, א. ראה גם לעיל בתורה "נס הנישואין". [↑](#endnote-ref-1)
2. . ישעיה סג, יב. [↑](#endnote-ref-2)
3. . תהלים קיד, ג. [↑](#endnote-ref-3)
4. . שמות כא, ו. [↑](#endnote-ref-4)
5. . תהלים קיח, טז. [↑](#endnote-ref-5)
6. . בסוד "זכר חסדו" (תהלים צח, ג). [↑](#endnote-ref-6)
7. . "בנין המלכות מהגבורות" (ע"ח שכ"ה דרוש ב ובכ"ד). [↑](#endnote-ref-7)
8. . עפ"י ברכות נז, א (כמבואר בריבוי מקומות בדברי הרבי מליובאוויטש, ראה למשל אגרות קדש כרך יא ג'תעח), וכנ"ל בתורה "נס הנישואין". [↑](#endnote-ref-8)
9. . שיר השירים ב, ו; ח, ג. [↑](#endnote-ref-9)
10. . שמות יד, ח. [↑](#endnote-ref-10)
11. . תרגום הפסוק. [↑](#endnote-ref-11)
12. . ראה גם זהר ח"ג רפח, ב; עץ חיים שער יג פ"ב (מ"ת). [↑](#endnote-ref-12)
13. . כנ"ל בתורות הקודמות. [↑](#endnote-ref-13)
14. . זהר ח"ג קכט, א; רפט, א; עץ חיים שער ט פ"ז; שער יב פ"ב. [↑](#endnote-ref-14)
15. . ראה ישעיה ל, כא. [↑](#endnote-ref-15)
16. . ראה בראשית רבה מב, ג (שעשיה פירושה תיקון). [↑](#endnote-ref-16)
17. . משלי יב, ד. [↑](#endnote-ref-17)
18. . שמות טו, ו. [↑](#endnote-ref-18)
19. . שם פסוק ג. [↑](#endnote-ref-19)
20. . ראה רש"י במדבר ה, יב. ד"ה "איש איש". [↑](#endnote-ref-20)
21. . ראה תנא דבי אליהו פ"ט. [↑](#endnote-ref-21)
22. . וראה שכינה ביניהם סוף פ"א וברית הנישואין עמ' לא-לב. [↑](#endnote-ref-22)
23. . כתובות מח, א. [↑](#endnote-ref-23)
24. . משלי יב, ד. [↑](#endnote-ref-24)