סומך נופלים

**ב**

פסוק המקדים את בריאת האשה לאיש מכונה האשה "עזר כנגדו"[[1]](#endnote-1). התרגום של "עזר כנגדו" הוא "סמך לקבליה", היינו ש"עזר" רומז לאות "סמך". לכן יש לומר כי **נס** הנישואין הוא בסוד הפסוק "**ס**ו**מך** הוי' לכל ה**נֹ**פלים"[[2]](#endnote-2) (כמפורש בגמרא ביחס לפסוק זה שה**נ**ון היא לשון נפילה: "מפני מה לא נאמר נו"ן באשרי? מפני שיש בה מפלתן של שונאי ישראל, דכתיב 'נפלה לא תוסיף קום בתולת ישראל'[[3]](#endnote-3)... אפילו הכי חזר דוד וסמכן ברוח הקדש שנאמר 'סומך ה' לכל הנופלים'"[[4]](#endnote-4)).

לחתן נאמר "חות דרגא וסיב איתתא"[[5]](#endnote-5) וכאשר הוא יורד מדרגתו בהתלהבות הוא נופל, ותפקידה של אשתו הוא להיות עזר-סמך המציל אותו מנפילה מרסקת עצמות (ואף מקימו לתחיה, שהרי "מאן דנפיל מדרגיה איקרי מית"[[6]](#endnote-6)). החתן הוא צדיק הבא לפקוד-לגאול את אשתו, בבחינת המשיח ש"י**נון** שמו"[[7]](#endnote-7), אך הוא הופך ל**נון**-נופל (עד לנפילה בכל שבע מדות הלב אותן הוא מפנה לאשתו, בבחינת "שבע יפול צדיק"[[8]](#endnote-8)) הנזקק לסמיכה מצד המציאות התחתונה-הנגאלת.

כח האשה לסמוך את האיש הוא בסוד "תתאה גבר"[[9]](#endnote-9), הדורש מהאשה לגלות את הצד הגברי שבה. גבריות האשה מתבטאת בהיותה "אשה משכלת"[[10]](#endnote-10) ובכך שהיא "אשה מזרעת תחלה [יולדת זכר]"[[11]](#endnote-11). בהקשר כאן, "אשה משׂכלת" היא "חכם הרואה את הנולד"[[12]](#endnote-12) הצופה את נפילתו הקרבה ובאה של האיש, ומקדימה רפואה למכה כשהיא "מזרעת תחלה" וסומכת אותו בטרם שיפול. זהו שרש ההלכה לפיה צריך להיות "הוא למעלה והיא למטה"[[13]](#endnote-13), האשה "נעשית כר לבעלה"[[14]](#endnote-14) על מנת שתוכל לסמוך אותו, לרכך את הנפילות ולהצילו מכל מיני מרעין בישין אליהם הוא פגיע אם יהפכו בני הזוג את היוצרות (שעל כן "הוא למטה והיא למעלה הרי זו דרך עזות"יג, דרכו של "עז פנים [הנופל] לגיהנם"[[15]](#endnote-15)).

ורמז נוסף בענין: אותיות המילוי של **נס** – נ**ון** ס**מך** – מצטרפות למילים **נמוך** ו-**מכון**. עבודת האיש היא לרדת **נמוך** ככל שהוא יכול, "חות דרגא", על מנת להעניק לרעיתו את כל המצטרך לה, ואילו עבודת האשה היא להיות **מכון**, כַּן הסומך את הנפילה שלא תזיק אלא תממש את היעוד של "דירה בתחתונים"[[16]](#endnote-16), כאמור בשירת הים (על קריעת ים סוף, אליה נמשלו הנישואין[[17]](#endnote-17)) "מכון לשבתך פעלת הוי'"[[18]](#endnote-18). אזי מתפרש "נפלה לא תוסיף קום" למעליותא, שאין צורך בקימה משום שהיעד היה להגיע למקום התחתון ושם לעשות מכון לו יתברך[[19]](#endnote-19). **מכון** הוא גם שמו של רקיע החסד-האהבה[[20]](#endnote-20), והוא עולה בגימטריא "**חן** **חן**"[[21]](#endnote-21), רמז לנשיאת ומציאת החן ההדדית של בני הזוג.

1. . בראשית ב, יח. [↑](#endnote-ref-1)
2. . תהלים קמד, יד. [↑](#endnote-ref-2)
3. . עמוס ה, ב. [↑](#endnote-ref-3)
4. . ברכות ד, ב. [↑](#endnote-ref-4)
5. . ראה יבמות סג, א. [↑](#endnote-ref-5)
6. . ראה זהר ח"ג קלה, ב. עץ חיים שער ט (שער שבירת הכלים). [↑](#endnote-ref-6)
7. . תהלים עב, יז. ראה גם פסחים נד, א. [↑](#endnote-ref-7)
8. . משלי כד, טז. [↑](#endnote-ref-8)
9. . פסחים עו, א וש"נ. [↑](#endnote-ref-9)
10. . משלי יט, יד. [↑](#endnote-ref-10)
11. . נדה לא, א וש"נ. [↑](#endnote-ref-11)
12. . תמיד לב, א. [↑](#endnote-ref-12)
13. . מסכת כלה פ"א. שו"ע או"ח רמ, ו. [↑](#endnote-ref-13)
14. . עירובין ק, ב (וראה באופן אחר בשער ו בתורה "שלשה שלבים ביחוד"). [↑](#endnote-ref-14)
15. . אבות פ"ה מ"כ. [↑](#endnote-ref-15)
16. . תנחומא נשא טז. [↑](#endnote-ref-16)
17. . סוטה ב, א (וכנ"ל בתורות הקודמות). [↑](#endnote-ref-17)
18. . שמות טו, יז. [↑](#endnote-ref-18)
19. . ראה גם תו"א צג, ג; צד, ב. [↑](#endnote-ref-19)
20. . ראה בפירוש הרמ"ז לזהר ח"ב רט, א. קהלת יעקב ערך ז רקיעים (ובכ"ד). [↑](#endnote-ref-20)
21. . זכריה ד, ז. [↑](#endnote-ref-21)