## "וידגו לרב"

פ

ירוש שמה של האות **נ**ון, הפותחת את **נ**ס ה**נ**ישואין, הוא דג בארמית (וכן **נון** עולה בגימטריא **דג** **גדול**). לדגים יש שייכות מיוחדת לנישואין, עד שאמרו כי "בתולה נשאת ברביעי ונבעלת בחמישי הואיל ונאמרה בו ברכה לדגים"[[1]](#endnote-1). אותיות **נס** במספר קטן עולות **ה**-**ו**, כאשר ה-**נ** רומזת לברכת "פרו ורבו"[[2]](#endnote-2) של הדגים ביום **ה** למעשה בראשית וה-**ס** לברכת "פרו ורבו"[[3]](#endnote-3) של אדם וחוה ביום **ו** למעשה בראשית. בתחלה זקוקים לברכת "פרו ורבו" האין סופית של הדגים, הנמצאים ב"עלמא דאתכסיא" ושמורים מעינא בישא (כפי שאמור בשבט יוסף[[4]](#endnote-4), שנתברך "וידגו לרב בקרב הארץ"[[5]](#endnote-5)), אך לאחר מכן אפשר לעלות לברכת "פרו ורבו" של האדם[[6]](#endnote-6), כאשר ה-**ס** רומזת לשמירת "מטתו שלשלמה" ש"ששים גבֹרים סביב לה"[[7]](#endnote-7) (בבחינת "'שמור' לנוקבא"[[8]](#endnote-8)) ולכח הפריה ורביה הטמון בששים האותיות של ברכת כהנים (הפותחת ב"יברכך הוי' וישמרך"[[9]](#endnote-9) – "'יברכך' בבנים 'וישמרך' בבנות"[[10]](#endnote-10)).

על **דג** **גדול** (העולה **נון**, כנ"ל) נאמר "מה דגים שבים כל הגדול מחבירו בולע את חבירו, אף בני אדם אלמלא מוראה של מלכות כל הגדול מחבירו בולע את חבירו, והיינו דתנן 'רבי חנינא סגן הכהנים אומר הוי מתפלל בשלומה של מלכות שאלמלא מוראה של מלכות איש את רעהו חיים בלעו'[[11]](#endnote-11)"[[12]](#endnote-12). המלכות היא הכלה הרמוזה באות **ס** (כאמור ביום **ו** למעשה בראשית, כאשר נבראה האשה מצלעו של אדם, "וי**ס**גֹר בשר תחתנה"[[13]](#endnote-13)) ורבי חנינא **ס**גן הכהנים הוא הדורש להתפלל בשלומה.

כחה של הכלה לרסן את תכונת הבליעה התחרותית של בעלה, ה"**דג** **גדול**" הרמוז באות **נ**[[14]](#endnote-14), לבל 'יבלע' אחרים. לעומת זאת, עבודתו של האיש לנתב את כח הבליעה שלו לבחינת "וימן הוי' **דג** **גדול** לבלֹע את יונה"[[15]](#endnote-15). יונה לשון אונאה (כבפסוק "חרב היונה"[[16]](#endnote-16)) והאונאה החמורה ביותר היא "אונאת אשתו"[[17]](#endnote-17). על האיש להיות "דג גדול" הבולע את נטיתו לאונאת אשתו. אונאת האשה מפילה אותה למצב של "רגליה יֹרדות מות"[[18]](#endnote-18), באשר דמעתה המצויה מסכנת את בעלה[[19]](#endnote-19), וכאשר משכיל האיש לבלוע את "חרב היונה" נמחית דמעתה המצויה של האשה ומתקיים "בלע המות לנצח ומחה הוי' אלהים דמעה מעל כל פנים"[[20]](#endnote-20) – "ראה חיים עם אשה אשר אהבת"[[21]](#endnote-21).

1. . כתובות ה, א. [↑](#endnote-ref-1)
2. . בראשית א, כב. [↑](#endnote-ref-2)
3. . שם פסוק כח. [↑](#endnote-ref-3)
4. . ברכות כ, א וש"נ. [↑](#endnote-ref-4)
5. . בראשית מח, טז. [↑](#endnote-ref-5)
6. . ש"עדיפא ליה", כמבואר בכתובות שם (ובמקום אחר נתבאר באורך כי דווקא הבתולה שמעינה חתום זקוקה לשמירה מעין הרע). [↑](#endnote-ref-6)
7. . שיר השירים ג, ז. [↑](#endnote-ref-7)
8. . זהר ח"א מח, ב. [↑](#endnote-ref-8)
9. . במדבר ו, ד. [↑](#endnote-ref-9)
10. . במדבר רבה יא, ה. [↑](#endnote-ref-10)
11. . אבות פ"ג מ"ב. [↑](#endnote-ref-11)
12. . ע"ז ד, א. [↑](#endnote-ref-12)
13. . בראשית ב, כא. וראה בראשית רבה יז, ו ש-**ס** זו נחשבת הראשונה בתורה והיא שייכת דווקא לבריאת האשה. [↑](#endnote-ref-13)
14. . וראה גם בתורה הקודמת שהאיש הוא בסוד ה-**נ** והאשה בסוד ה-**ס**. [↑](#endnote-ref-14)
15. . יונה ב, א. [↑](#endnote-ref-15)
16. . ירמיה מו, טז; נ, טז (ונתבאר בארוכה במבחר שעורי התבוננות ח"ה עמ' 15 ואילך) וראה גם בשער ג בתורה "יונתי בחגוי הסלע". [↑](#endnote-ref-16)
17. . בבא מציעא נט, א (וראה לעיל בשער א בתורה "אנה לידו ושמתי לך – תיקון האונאה" ובדברי אדמו"ר הזקן שצוטטו שם). [↑](#endnote-ref-17)
18. . משלי ה, ה. [↑](#endnote-ref-18)
19. . ראה כתובות סב, ב: "רב רחומי הוה שכיח קמיה דרבא במחוזא הוה רגיל דהוה אתי לביתיה כל מעלי יומא דכיפורי יומא חד משכתיה שמעתא הוה מסכיא דביתהו השתא אתי השתא אתי לא אתא חלש דעתה אחית דמעתא מעינה הוה יתיב באיגרא אפחית איגרא מתותיה ונח נפשיה". [↑](#endnote-ref-19)
20. . ישעיה כה, ח. [↑](#endnote-ref-20)
21. . קהלת ט, ט (וכנ"ל בתורה "נס הנישואין" כי מגמת חיי הנישואין היא להיות חיים נצחיים). [↑](#endnote-ref-21)