## חתן וכלה בסוד הדצח"מ

א

ת הקשר בין החתן והכלה יש לבנות בכל הקומות בנפש, המכוונות גם כנגד המדרגות דומם-צומח-חי-מדבר[[1]](#endnote-1). המהלך השלם מדומם למדבר, הוא סוד החשמל העובר מ"חש" של שתיקה ל"מל" של דבור[[2]](#endnote-2), כאשר מצליחים אט-אט 'לדובב' את הקשר החשאי שקושר את בני הזוג[[3]](#endnote-3).

בדרגת הדומם ניתן לדמות את בני הזוג לשתי אבנים דוממות, שהקשר ביניהן מתבטא ביכולת 'להתגלגל' יחד באופן ספונטאני, ללא תקשורת מילולית (על דרך תופעה-לא-מקומית, הקושרת באורח פלא בין שני חלקיקים שאין ביניהם תקשורת גלויה). 'התגלגלות האבנים' יחד, זו בעקבות זו, היא הנאמנות הבסיסית והעצמית עליה מושתתים חיי הנישואין (נאמנות טבעית, שאינה מותנית בהתפתחות הקשר השכלי או הרגשי בין בני הזוג).

למעלה מכך, בדרגת הצומח, עסוקים בני הזוג בהצמחת הקשר הרגשי ביניהם[[4]](#endnote-4). על בסיס הנאמנות הבסיסית צריך לצמוח רגש האהבה, שלא תמיד גלוי ברגע הראשון. גם במקרים של אהבה ממבט ראשון[[5]](#endnote-5), אהבה של עולם התיקון צריכה תמיד להתעצם ולצמוח מקטנות לגדלות.

בדרגת החי כבר עסוקים בבנין הקשר השכלי בין בני הזוג, כמבואר בכתבי האריז"ל[[6]](#endnote-6) כי "חיות" פירושה "מוחין" המחיים את מדות הלב. כמובן, אין הכוונה לשכל קר ועקר, אלא לכח חיים מוליד ומפרה. היחוד הקדוש בין איש לאשתו יכול להוליד רק כאשר הוא נעשה ב"אבר חי"[[7]](#endnote-7), וכך כל פעולה טובה שלהם בעולם צריכה להעשות מתוך חיות, דריכות ודבקות במטרה הנובעות מענין משותף וזיהוי שליחות משותפת (ויש לדעת כי הפגישות בין בני זוג לפני החתונה נועדו בעיקרן כדי לזהות בשכל האם בני הזוג מתחיים ממטרה משותפת, ולא לשם הצמחת רגש הלב, שרק ניצניו מתגלים בפגישות[[8]](#endnote-8) ואילו הצמחתו צריכה להעשות דווקא אחרי הנישואין).

רק בדרגת המדבר מגיעים בני הזוג לקשר של שעשועים עצמיים בעצם הדיבור ביניהם, ללא כל תכלית אחרת. בזיווג הקדוש ישנה כוונה של התדמות ל"יחוד קודשא בריך הוא ושכינתיה", שכל כולה שעשועים בעצם היחוד, העולים אף למעלה מהכוונה של קיום מצות "פרו ורבו"[[9]](#endnote-9). כך בקשר בין בני הזוג עצם הדבור המבטא את הקשר ומשתעשע בו עולה אף למעלה מתחושת השליחות המשותפת.

"נעוץ תחלתן בסופן"[[10]](#endnote-10), כאשר "שתי אבנים בונות שני בתים"[[11]](#endnote-11), כדימוי ספר יצירה לחיבור האותיות הדוממות לכשעצמן למלים שהן בתים מלאים תוכן (סוד המעבר מדומם למדבר, חש-מל, כנ"ל): בני הזוג שהיו "שתי אבנים" נפרדות נצבים יחד תחת החופה ונעשים "מצבה" ומשם יוצאים להקים ביחד "בית" – "והאבן הזאת אשר שמתי מצבה תהיה בית אלהים"[[12]](#endnote-12). בחיי הנישואין "שני בתים" היינו הבית הפנימי, המוקדש לקשר בין בני הזוג בלבד, והבית החיצוני, אליו מכניסים בני הזוג אורחים וממנו הם מפיצים אור לעולם כולו. הבית הפנימי הוא בית תורה ותפלה, תורת החתן ותפלת הכלה[[13]](#endnote-13), והבית החיצוני בית גמילות חסדים, לשון רבים, בו בני הזוג משתפים פעולה בהשפעה טובה לעולם כולו. בבית החיצוני מתבטאת השליחות החיה המשותפת לבני הזוג, ואילו בבית הפנימי הם משתעשעים יחד בדברי תורה.

1. . ראה לקו"ת אמור לז, ג ואילך (ובכ"ד) שהאדם כלול מכל הדצח"מ. [↑](#endnote-ref-1)
2. . ראה חגיגה יג, א. [↑](#endnote-ref-2)
3. . על הוצאת הקשר מהדממה אל הדבור ראה גם במאמר "פרצוף הדעת" בספר שערי אהבה ורצון. [↑](#endnote-ref-3)
4. . ראה תו"א ד, א (ובריבוי מקומות בדא"ח) שמדות הלב נמשלו לצומח. [↑](#endnote-ref-4)
5. . ראה אהבה פרק 1 הערה ט ופרק 5 הערה לז. The Mystery of Marriage עמ' 22-38; 42-45. [↑](#endnote-ref-5)
6. . ראה פע"ח שער ק"ש פי"ז (ובכ"ד). [↑](#endnote-ref-6)
7. . ראה כתר שם טוב (הוצאת קה"ת) טז. [↑](#endnote-ref-7)
8. . ראה אגרות קודש ח"ו אגרת א'תתמג; חט"ז אגרת ו'פג; חי"ח אגרת ו'תתפט (ובשער ד בתורות "אשה חדשה" ו"כי מאיש לקחה זאת"). [↑](#endnote-ref-8)
9. . בראשית ט, ז. ראה יין משמח ח"א שער ז בתורה "ארבע כוונות הזיווג". [↑](#endnote-ref-9)
10. . ספר יצירה פ"א מ"ז. [↑](#endnote-ref-10)
11. . שם פ"ד מט"ז. [↑](#endnote-ref-11)
12. . בראשית כח, כב. עוד על סוד אבן-מצבה-בית ראה מלכות ישראל ח"ב עמ' שלז-שלח בהערה כב ומעין גנים ח"ד עמ' קסח הערה עא. [↑](#endnote-ref-12)
13. . ראה יין משמח ח"א שער ד בתורה "אבא אבא" וח"ג שער ו בתורה "ישלח דברו וירפאם". [↑](#endnote-ref-13)