## לאסתכלא ביקרא דמלכא

כ

ל נישואין הם גם נשיאת הפכים – חיבור בין האופי הגברי והנשי ההפכיים בכלל, וחיבור בין אופיים השונה של כל בני זוג בפרט.

חיבור הפכים אפשרי על ידי התכללותם זה בזה, כאשר כל אחד מוצא בעצמו גם את קוי האופי של השני. קו אופי של הזולת בתוכי וקו אופי שלי בתוכו מהוים מכנה משותף, נקודות מגע וחיבור. כך בנישואין, היחוד הוא בין "האשה שבאיש" ו"האיש שבאשה" (ובלשון הקבלה[[1]](#endnote-1): בין ה-**בן** ד-**מה** ל-**מה** ד-**בן**), כשכל אחד חושף בעצמו נקודת הזדהות עם זולתו, ובכך מתחבר עמו באמת. משום כך, נישואין מותנים בבגרות נפשית, שמשמעה התפתחות והתפרטות האופי, עד ליכולת הזדהות גם עם קוי אופי הפוכים מהאופי הבסיסי (ומי שהתפרט-התפרק מספיק "הגיע לפרקו" והוא בשל להתחתן[[2]](#endnote-2)).

חשוב להדגיש כי המדובר כאן הוא בהתכללות אמת, שהיא מתכונות היסוד של עולם התיקון[[3]](#endnote-3) (בעוד שהרווקות שייכת לעולם התהו[[4]](#endnote-4)). אם אין כל התכללות הנישואין מבוססים בעצם על אינטרס משותף ונקודות קשר חיצוניות בלבד ("אהבה שהיא תלויה בדבר"[[5]](#endnote-5)). התכללות פירושה שיש מציאה אמתית של הזולת בתוכי, הזדהות אמתית עם בן הזוג. אף על פי כן, גם בהתכללות האמתית המתוארת כאן יש חסרון: ההתכללות 'מחלישה' את האופי המקורי של כל צד[[6]](#endnote-6), כאשר טבע התהו ה"קשה כארז" נחלש ומפנה את מקומו לטבע התיקון ה"רך כקנה"[[7]](#endnote-7). החלשה של הטבע המקורי מאפשרת את היחוד, אך עוצמת הטבע המקורי חסרה בתוך הקשר. "האיש שבאיש" ו"האשה שבאשה", שהם האופי הבסיסי, נחלשים ומשתתפים ביחוד 'מרחוק', בלי לתת את כל כולם לקשר.

אכן, מבוארו כי ישנה רמת התכללות גבוהה יותר, בה מתחברים ההפכים עצמם, ולא רק הנקודות המשותפות שהם מסוגלים לחשוף בתוכם. זהו כחה של ספירת התפארת, הממזגת את כל הגוונים וקוי האופי. תכונת הנפש של התפארת[[8]](#endnote-8) היא "לאסתכלא ביקרא דמלכא"[[9]](#endnote-9) – להסתכל ב"כבוד מלכותו ויקר תפארת גדולתו"[[10]](#endnote-10) של הקב"ה, תוך בטול והתפעלות הנפש מן האלקי. אז מתחברים ההפכים משום שהם נחשפים לשרשם הנעלם באור האלקי הגבוה משניהם, שגילויו מבטל את הפכיותם ומגלה שבעצם הם אחד ממש. כך דרשו חז"ל[[11]](#endnote-11) על הפסוק "עֹשה שלום במרומיו"[[12]](#endnote-12), כי בפני ה' מלאכים וכחות הפוכים ניצבים בשלום וממלאים ביחד את שליחותם (לעתים העמידה בפני ה' רק 'מחלישה' את הכח הנפרד של השונים ומאפשרת מצב של 'אי לוחמה', אך כאשר ישנה שליחות אלקית משותפת נצרך כל מלאך או כח לתת את כל כחו בשליחות זו מתוך שיתוף פעולה מלא).

בין בני זוג זהו הכח לראות את מוקד החיים בשותף השלישי[[13]](#endnote-13), ובעצם לזהות את השרש המשותף בה', בו הם אחד ממש ("שכולן מתאימות ואב אחד לכולנה, ולכן נקראו כל ישראל אחים ממש, מצד שרש נפשם בה' אחד, ורק הגופים מחולקים"[[14]](#endnote-14)). כאשר עוסקים בעבודה משותפת של "לאסתכלא ביקרא דמלכא" מתגלה שתכונות האופי ההפכיות הן גילוים וסעיפים שונים של נקודת עצם משותפת.

ובהמחשה מעשית: כשאין לבני זוג כל מודעות לענין האלקי הם נישאים על סמך נקודות ענין משותפות או אינטרסים משותפים, וממילא עצם האישיות של כל אחד נותרת 'מחוץ לנישואין' (זהו מצב של "חש"[[15]](#endnote-15), שתיקת החלק האלקי של בני הזוג, כאשר כל אחד חש נקודות ענין ואינטרסים משותפים, מהם ירויח לפי דמיונו, אך בעצם חש רק את עצמו ונותר 'רווק' ו'נפרד' בעצם). עצם המודעות לנוכחות ה' מחלישה את ההתמקדות ב'אני', מלה את ערלת הלב הנפרדת ומאפשרת להתבגר ולמצוא בתוך כל אחד גם את הזולת הנבדל (זהו מצב של "מל" מלשון ברית מילה והבדלה). אך דווקא המודעות של בני הזוג למצוה שבנישואין ולשליחותם המשותפת בעולם[[16]](#endnote-16) מנשאת אותם מעל לנקודות אופי או אינטרסים צרים ומביאה לחיבור שלם שלהם בחתירה ליעוד המשותף (ב"מל" של המתקה ותקשורת מלאה ושלמה בין בני הזוג).

1. . ראה לקו"ת ויקרא יט, ד. [↑](#endnote-ref-1)
2. . ראה גם יין משמח ח"ד שער א בתורה "יחס, יחד, אחד". [↑](#endnote-ref-2)
3. . כמבואר בכ"ד, וראה למשל לקו"ת אמור לז, ג (ואילך), שער היחוד פ"כ. [↑](#endnote-ref-3)
4. . וראה שער ז בתורה "נס הנישואין". [↑](#endnote-ref-4)
5. . אבות פ"ה מט"ז. [↑](#endnote-ref-5)
6. . ראה ד"ה "וירח את ריח הניחוח" עטר"ת (ובכ"ד, בהרחבה, בהמשך המאמרים תער"ב). ראה גם יין המשמח ח"ד שער א בתורה "התבגרות ונישואין". [↑](#endnote-ref-6)
7. . תענית כ, א. [↑](#endnote-ref-7)
8. . ראה הנפש סוף פרק י. [↑](#endnote-ref-8)
9. . זהר ח"א קצט, א. [↑](#endnote-ref-9)
10. . עפ"י אסתר א, ד. [↑](#endnote-ref-10)
11. . ראה דברים רבה ה, יא; שיר השירים רבה ג, כד; תנחומא ויגש ה. [↑](#endnote-ref-11)
12. . איוב כה, ב. [↑](#endnote-ref-12)
13. . קדושין ל, ב. נדה לא, א. [↑](#endnote-ref-13)
14. . תניא פל"ב. [↑](#endnote-ref-14)
15. . ראה כתר שם טוב (הוצאת קה"ת) אות כח. [↑](#endnote-ref-15)
16. . ראה גם שער ו בתורה "יחוד, ברכה, קדושה". [↑](#endnote-ref-16)