## "אחור וקדם צרתני"

ה

זוג המושלם ביותר בין האבות הוא יצחק ורבקה[[1]](#endnote-1), בהיותם "שוין בקומתן"[[2]](#endnote-2). התורה מתארת כי העבודה המשותפת שלהם היתה בתפלה: "ויעתר יצחק להוי' לנֹכח אשתו"[[3]](#endnote-3), "זה עומד בזוית זו ומתפלל וזו עומדת בזוית זו ומתפללת"[[4]](#endnote-4) (והתפלה בטאה את האהבה והנאמנות המוחלטת שלהם זה לזו: "'לנכח אשתו' מלמד שהיה יצחק שטוח כאן והיא שטוחה כאן, ואומר: רבש"ע כל בנים שאתה נותן לי יהיו מן הצדקת הזו. אף היא אמרה כן: כל בנים שאת עתיד ליתן לי יהיו מן הצדיק הזה"[[5]](#endnote-5)), והרמז: **יצחק** **רבקה** בגימטריא **תפלה**[[6]](#endnote-6).

והנה, דווקא ביחס לתפלה זו מפרשים חז"ל[[7]](#endnote-7) כי יצחק הוא "צדיק בן צדיק" ואילו רבקה בבחינת "צדיק בן רשע" (ועל כן "ויעתר לו הוי'"[[8]](#endnote-8)). כלומר, הדגם של הזוג המושלם, המשתקף בכל זוג בעולם, הוא כזה בו האיש הוא בבחינת "צדיק בן צדיק" והאשה בבחינת "צדיק בן רשע". ניתן היה להסביר כי מאז הטלת זוהמת הנחש בחוה יש בה ממד של "בת רשע" (עד שמפורש בזהר[[9]](#endnote-9) כי "רבקה בת בתואל הארמי"[[10]](#endnote-10) היא בתו של הנחש הרמאי), אך בפנימיות צריך להתבונן כי חלוקה זו קיימת גם בזוג של "רעים האהובים" החוזר למצב ששרר "בגן עדן מקדם", אצל אדם וחוה בטרם החטא. הכיצד?

אדם הוא "צדיק בן צדיק" בהיותו יציר כפיו של הקדוש ברוך הוא, "צדיקו של עולם"[[11]](#endnote-11), ואילו חוה נלקחה מצלעו של האיש ולכן היא בבחינת "צדיק בן רשע". מדוע נחשב אדם הראשון גם לצדיק ("צדיק בן צדיק") וגם לרשע (שעל כן האשה שנלקחה ממנו היא "צדיקה בת רשע")? על אדם נאמר "אחור וקדם צרתני"[[12]](#endnote-12) – מצד פניו, המופנות אל ה', אדם הוא צדיק, אך מצד האחור, הרחוק מה' והנמשך אל המציאות החיצונית-התחתונה, אדם הוא רשע. בסגנון אחר: מצד הפנים, המודע, חש האדם כי הוא צדיק אך בצד האחור, הלא-מודע, מסתתרים כל פגמיו ורשעותו. מכיון שהאשה נלקחה מצלעו-צדו האחורי של אדם[[13]](#endnote-13) היא בבחינת "צדיק בן רשע" ביחס אליו (ובעוד שממנו נעלם צד האחור שלו, האשה היא "בן רשע" – 'מבינה' בחלק ה"רשע" של בעלה ומודעת אליו). כך בכל נישואין, זיקת האשה לאחור של האיש מתבטאת במעורבות יצרו הרע בבחירת בת הזוג[[14]](#endnote-14) (אם מעט ואם הרבה, אם במודע ואם שלא במודע).

אם כן, בכל נישואין האשה לוקחת על עצמה אחריות כבדה – לטפל בצד האחור של בעלה ולתקן אותו. כלומר, לאשה יש כח לשוב בתשובה על היצר הרע של בעלה, בעוד שהוא עצמו לא מסוגל לעשות זאת משום שכמעט ואינו מכיר את יצרו הרע הנמצא מאחוריו (על אף שהוא פוגש את תוצאותיו בהרהורים העולים לו מהלא-מודע, "אחרי לבבכם ואחרי עיניכם"[[15]](#endnote-15)). לפי זה, ה"צדיק בן צדיק" של האיש שייך לעבודת הצדיקים ואילו ה"צדיק בן רשע" של האשה שייך לעבודה של בעלי תשובה [בסגנון אחר, ה"צדיק בן צדיק" של האיש שייך ל-**לו** הצדיקים הנגלים שבכל דור, אך ה"צדיק בן רשע" של האשה הצנועה והנסתרת שייך ל-**לו** הצדיקים הנסתרים שבכל דור, שהם בבחינת בעלי תשובה[[16]](#endnote-16) ומצדם באה תביעת התשובה המשיחית[[17]](#endnote-17) גם כלפי ה"צדיק בן צדיק" הגלוי. האשה, המשקפת את האחור של האיש ומשקיפה עליו, הופכת את הסקרנות שלו[[18]](#endnote-18) ביחס לעולם החיצוני והנמוך למחויבות ואחריות להפצת דבר ה' ותיקון המציאות כולה[[19]](#endnote-19)].

בכלל, עבודת התשובה האמתית והפנימית שייכת בפרט לאשה. אצל האיש נתפסת עבודת התשובה מצדה החיצוני והטפל[[20]](#endnote-20), בריבוי סיגופים וכו' (כר"ת התיבות הידועים של **תשובה** לפני החסידות[[21]](#endnote-21): **ת**ענית **ש**ק **ו**אפר **ב**כי **ה**ספד), ואילו האשה אוחזת בנקודה הפנימית של התשובה[[22]](#endnote-22) – החזרת הפנים אל ה'[[23]](#endnote-23) (שהרי כל תהליך יצירת האשה והבאתה אל אדם הראשון היא נסירתה מצד האחור והחזרתה אל צד הפנים[[24]](#endnote-24)). כך מפורש בזהר[[25]](#endnote-25) כי תשובה היינו **תשוב** **ה** (עילאה או תתאה), וה-**ה** היא בחינת הנוקבא (עילאה או תתאה) בשם הוי' ב"ה. לכן דווקא בחסידות[[26]](#endnote-26), ששמה דגש על עבודת ה' הנשית ("תיקון חוה"[[27]](#endnote-27)), קבלה ה**תשובה** ר"ת פנימיים – "**ת**מים תהיה עם הוי' אלהיך"[[28]](#endnote-28), "**ש**ויתי הוי' לנגדי תמיד"[[29]](#endnote-29), "**ו**אהבת לרעך כמוך"[[30]](#endnote-30), "**ב**כל דרכיך דעהו"[[31]](#endnote-31), "**ה**צנע לכת עם הוי' אלהיך"[[32]](#endnote-32) (ו"הכל הולך אחר החיתום", תשובה אמתית עיקרה בלב[[33]](#endnote-33), במקום הצנוע והפנימי של האדם, ולכן היא שייכת בפשטות לאשה הצנועה).

באופן גלוי מסייעת האשה לתיקון האיש בהנהגת "עזר כנגדו"[[34]](#endnote-34), כאשר היא יודעת לנהוג כלפי ממד ה"לא זכה" שלו באופן של "'כנגדו' להלחם בו"[[35]](#endnote-35). האשה מזהה את שרש כל חסרונותיו ותאותיו של האיש במדת הישות שלו[[36]](#endnote-36), ומבטשת אותו בחכמתה וכך מסייעת לזיכוכו ותיקונו[[37]](#endnote-37). אך באופן פנימי יותר, יש בכחה של האשה לשוב בעצמה בתשובה על חסרונותיו של בעלה. כיצד ניתן לשנות את הזולת שינוי פנימי בלי פעולה ישירה עליו? כיצד עבודה פנימית של תשובה יכולה להתבצע על ידי הזולת?

מבואר[[38]](#endnote-38) כי על אף שעל פי נגלה שבתורה לא ניתן להוציא את הזולת ידי חובה במצוה שבגופו, על פי פנימיות התורה כל מצוה שאדם עושה "בשם כל ישראל" מוציאה ידי חובה גם את הזולת (בשל ההתכללות בין כל נשמות ישראל). כך ניתן להבין כי האשה 'מוציאה ידי חובה' את בעלה במצות התשובה. אך מכיון שמדובר בשינוי פנימי, ולא רק ב'קיום מצוה', צריך למצוא הסבר מעמיק יותר כיצד ניתן לחולל שינוי ממוקד בזולת.

אפשרות אחת להעלאת ושינוי הזולת היא על ידי מבט חיובי המוצא בו נקודות טובות[[39]](#endnote-39), שאזי "והתבוננת על מקומו [הראשון, השלילי] ואיננו [כי כבר התעלה ממנו בזכות המבט הדן לכף זכות]"[[40]](#endnote-40). אמנם, כאן מדובר בזיקה פנימית עוד יותר, כאשר חשים קרבה כה רבה למישהו עד שמתביישים על חסרונותיו, פגמיו וחולשותיו (ובושה נובעת מתוך הזדהות גמורה, לעומת בקורת הנובעת ממבט חיצוני) ו"כל העושה דבר עבירה ומתבייש בו מוחלין לו על כל עונותיו"[[41]](#endnote-41) (דבר הנלמד מפסוק של בושה נשית דווקא: "למען תזכרי וָבֹשְתְ ולא יהיה לך עוד פתחון פה מפני כלִמתך בכפרי לך לכל אשר עשית נאֻם א-דני הוי'"[[42]](#endnote-42)).

בעוד האיש, כ"צדיק בן צדיק", מרומם את אשתו על ידי מבט על נקודות הצדקות שבה, האשה, כ"צדיק בן רשע", מתקנת את האיש על ידי בושה על נקודות הרשעות שבו[[43]](#endnote-43). בזכות כריתת הברית בין האיש ואשתו, להיות "אשתו כגופו"[[44]](#endnote-44) ממש, החרטה שלה על העברות שלו לא גורמת לה לחרטה על עצם הנישואין, אלא הופכת להרגשת בושה ושפלות קיומית בנוגע אליו עם כל האהבה וההזדהות עמו (וחרטה 'היולית' זו של האשה משמשת חומר גלם לתשובתו של האיש). ב"חכמת נשים"[[45]](#endnote-45) יודעת האשה, בעלת כח התשובה הפנימי והצנוע, כיצד להראות לבעלה פנים שמחות ואוהבות ויחד עם זה לחוש בפנימיותה לב נשבר אודות מצבו הבעייתי (ו"ידעה אשה בנפשה" מהו מצבו האמתי של בעלה). מכח הלב הנשבר הצנוע של האשה מתעורר גם האיש בתשובה ובושה (והאשה בחכמתה יודעת כיצד לא להלבין את פניו ומסתפקת בידיעתה אודות בושתו בינו לבין עצמו) וה' מוחל לו על עוונתיו והופך את לבו לטובה (כביאור החסידות[[46]](#endnote-46) ל"ויעתר לו הוי'" שה' 'הפך' – כעתר המהפך תבואהז – דווקא את יצחק ה"צדיק בן צדיק" ואת תפלתו).

1. . ראה גם יין משמח ח"א שער ה בתורה "שאר כסות ועונה ברוחניות". [↑](#endnote-ref-1)
2. . ראה ספר הליקוטים ריש פרשת תולדות. [↑](#endnote-ref-2)
3. . בראשית כה, כא. [↑](#endnote-ref-3)
4. . רש"י עה"פ (עפ"י בראשית רבה סג, ה). [↑](#endnote-ref-4)
5. . בראשית רבה סג, ה. [↑](#endnote-ref-5)
6. . ראה גם שכינה ביניהם עמ' קכז. [↑](#endnote-ref-6)
7. . יבמות סד, א. [↑](#endnote-ref-7)
8. . בראשית כה, כא. [↑](#endnote-ref-8)
9. . ח"א קלז, א. [↑](#endnote-ref-9)
10. . בראשית כה, כ. [↑](#endnote-ref-10)
11. . בראשית רבה מט, ט ובכ"ד. [↑](#endnote-ref-11)
12. . תהלים קלט, ה. [↑](#endnote-ref-12)
13. . ראה ברכות סא, א. [↑](#endnote-ref-13)
14. . וראה יומא סט, ב כי ללא היצר הרע לא היו נישואין ולא היה קיום לעולם. [↑](#endnote-ref-14)
15. . במדבר טו, לט. וראה באורך בספר לחיות במרחב אלקי פרק ז. [↑](#endnote-ref-15)
16. . כמבואר ב"אגרת הויכוח והשלום". [↑](#endnote-ref-16)
17. . "משיח אתא לאתבא צדיקיא בתיובתא" (הובא בלקו"ת שמע"צ צב, ב. שה"ש נ, סע"ב. וראה זח"ג קנג, ב). [↑](#endnote-ref-17)
18. . ראה תו"א ו, א (בשם לקו"ת לאריז"ל) כי נפילת אדם הראשון החלה מסקרנותו להציץ בהיכלות הקליפה. [↑](#endnote-ref-18)
19. . כאשר במקום 'להציץ' במציאות החיצונית כ'מקבל' הוא ניגש אליה לכתחילה כ'משפיע' (וראה באורך במעין גנים ח"א פרשת בראשית (עמ' יד והלאה). [↑](#endnote-ref-19)
20. . ראה תניא אגה"ת פ"א. [↑](#endnote-ref-20)
21. . ראשית חכמה שער התשובה פ"ה בשם האריז"ל (ראה שער רוח הקדש יט, א). [↑](#endnote-ref-21)
22. . ראה תניא אגה"ת פרק ד. [↑](#endnote-ref-22)
23. . ראה לקו"ת אחרי מות כו, ד. [↑](#endnote-ref-23)
24. . ראה וכמטמונים תחפשנה ח"א בביאור סוד הנסירה (עמ' נט ואילך, ובפרט שם עמ' סא) כי האיש עומד על עומדו והאשה היא המסתובבת סיבוב שלם עד אליו. [↑](#endnote-ref-24)
25. . ראה זהר ח"ג קכב-קכג. וראה גם אגה"ת ד. [↑](#endnote-ref-25)
26. . לוח "היום יום" ג-ח תשרי (הימים בהם מתרחשת הנסירה לשם החזרת פני הנוקבא אל הדכורא!). [↑](#endnote-ref-26)
27. . ראה מעין גנים ח"ה פרשת ואתחנן, ובכ"ד. [↑](#endnote-ref-27)
28. . דברים יח, יג. [↑](#endnote-ref-28)
29. . תהלים טז, ח. [↑](#endnote-ref-29)
30. . ויקרא יט, יח. [↑](#endnote-ref-30)
31. . משלי ג, ו. [↑](#endnote-ref-31)
32. . מיכה ו, ח. (ובדא"ח מובא בדרך כלל בתוספת שם הוי', כבפנים). [↑](#endnote-ref-32)
33. . ראה גם תניא פרק כט. [↑](#endnote-ref-33)
34. . בראשית ב, יח. [↑](#endnote-ref-34)
35. . רש"י עה"פ ע"פ בראשית רבה יז, ג. ראה גם יבמות סג, א ופרקי דרבי אליעזר יב. [↑](#endnote-ref-35)
36. . וראה לב לדעת במאמר "פרק בעבודת ה'". [↑](#endnote-ref-36)
37. . כמבואר בארוכה בהקדמת שכינה ביניהם. [↑](#endnote-ref-37)
38. . ראה גם מעין גנים ח"ג עמ' כו-כז. [↑](#endnote-ref-38)
39. . לקו"מ רפב. [↑](#endnote-ref-39)
40. . תהלים לז, י (כביאור הפסוק בלקו"מ שבהערה הקודמת). [↑](#endnote-ref-40)
41. . ברכות יב, ב. [↑](#endnote-ref-41)
42. . יחזקאל טז, סג. [↑](#endnote-ref-42)
43. . השוה גם ליין משמח ח"א שער ב בתורה "תיקון היחס והדיבור", ודוק. [↑](#endnote-ref-43)
44. . ברכות כד, א וש"נ. [↑](#endnote-ref-44)
45. . ראה משלי יד, א. [↑](#endnote-ref-45)
46. . נעם אלימלך פרשת תולדות ד"ה "ויעתר יצחק" (ונתבאר באורך ובעומק בחוברת באהלי צדיקים ח"א, והדברים עולים בקנה אחד עם המבואר כאן – עיי"ש!). [↑](#endnote-ref-46)