## בן שמונה עשרה לחופה

ח

כמינו הורו כי הגיל המיועד לנישואין הוא "בן שמונה עשרה לחופה"[[1]](#endnote-1), כאשר יש המפרשים[[2]](#endnote-2) כי ההמלצה היא להתחתן בתוך שנת ה-**יח** (בין יום הולדת **יז** ליום הולדת **יח**) ויש המפרשים[[3]](#endnote-3) כי הכוונה היא אחרי יום הולדת **יח**, במשך שנת ה-**יט**. והנה, על פי המנהג המקובל ממורנו הבעל שם טוב[[4]](#endnote-4) יש לומר במשך כל שנה את פרק התהלים על פי גילו של האדם, וכך במהלך שנת ה-**יח** אומרים את פרק **יח** בתהלים ובמהלך שנת ה-**יט** אומרים את פרק **יט** בתהלים (כאשר ביום ההולדת עצמו, ביום של "בן שמונה עשרה", נוהגים לומר הן את הפרק הישן והן את הפרק החדש). לפי זה, יש לומר כי גם חתן שלא זכה להתחתן בפועל "בן שמונה עשרה" יכול 'לשחזר' את הענין על ידי אמירת הפרקים יח-יט ביום חתונתו (אצל הכלה נכללים פרקים אלה בספר התהלים השלם אותו היא נוהגת לומר[[5]](#endnote-5), אך החתן, שמוחו טרוד יותר ביום החתונה[[6]](#endnote-6), יכול להתמקד בשני הפרקים הללו[[7]](#endnote-7)...).

שני הפרקים מלאים בפסוקי גבורת חתנים שונים, ששיאם בפסוק "והוא כחתן יֹצא מחפתו ישיש כגבור לרוץ אֹרח"[[8]](#endnote-8). כמו כן, הפסוק "תורת הוי' תמימה משיבת נפש"[[9]](#endnote-9), הפותח את ששת תיאורי התורה בפרק יט, מכוון לפי דברי חז"ל כנגד סדר נשים[[10]](#endnote-10), ללמד כי סדר נשים כולל את כל התורה[[11]](#endnote-11) התמימה ומשיבת הנפש, וכאשר זוכה החתן לעסוק בפועל בסדר נשים בעת חתונתו אז שבה ונשלמת נפשו (כאשר הוא מוצא את חציה השני ומתחבר אליו מחדש[[12]](#endnote-12)). גם הפסוק החותם את פרק **יט** (פסוק סיום התפלה, הבא לאחר **חי** ברכותיה שכנגד **חי** פרקי התהלים[[13]](#endnote-13)), "יהיו לרצון אמרי פי והגיון לבי לפניך הוי' צורי וגֹאלי"[[14]](#endnote-14), רומז לחופה, בה אומר החתן בפירוש, ב"אמרי פי", "הרי את מקודשת לי...", ואילו הכלה שותקת ומסתפקת ב"הגיון לבי" בלבד[[15]](#endnote-15).

לפרק **יח** מקבילה שירת דוד שבספר שמואל[[16]](#endnote-16). היחס בין שתי הופעות השירה הוא כבין הספירות נצח והוד[[17]](#endnote-17), כאשר ספר שמואל מפרט את נצחונות דוד ואילו ספר תהלים עיקרו הודיה לה'. אם כן, באמירת השירה שבתהלים ביום החתונה מזדהה החתן עם כלתו, "איהי בהוד"[[18]](#endnote-18). על רקע ההקבלה בין שתי השירות בולט במיוחד פסוק התוכן הראשון בפרק **יח** (לאחר כותרת הפרק), המופיע רק בתהלים ולא בשירת דוד בשמואל. זהו הפסוק היחידי בתנ"ך בו מופיע שרש **רחם**, בלשון הקדש, במובן של אהבה (כפי שהוא תמיד בלשון תרגום) – "ארחמך הוי' חזקי"[[19]](#endnote-19). הקשר בין האהבה והרחמים מודגש בנישואין, כאשר עוצמת אהבה רבה מתבטאת ברחמי האיש על אשתו[[20]](#endnote-20). כך מופיע בכי של רחמים במפגש האהבה-ממבט-ראשון[[21]](#endnote-21) בין יעקב ורחל (אבי-הטיפוס העיקריים של כל חתן וכלה) – "וישק יעקב לרחל וישא את קֹלו ויבך"[[22]](#endnote-22). והרמז: בביטוי "**ארחמך** **הוי**' **חזקי**" יש **אהבה** אותיות והוא עולה בגימטריא **יעקב**-**רחל**.

כל חתן וכלה זקוקים לחיזוק, שעל כן השושבינים והקהל כולו מלוים ומחזקים אותם ביום חתונתם, והביטוי "ארחמך הוי' חזקי" הוא בקשת חיזוק זה מה'. מעבר לכך, אמירת הפסוק "ארחמך הוי' חזקי" כהכנה לחופה (ובטוי קצר כזה אפשר לשנן בעל-פה גם תחת החופה) ובמשך כל חיי הנישואין, מבטאת באופן יפהפה כיצד האהבה של "רעים האהובים" ואהבת ה' משתלבות זו בזו[[23]](#endnote-23), משום שאהבת בני הזוג עצמם היא חלק מאהבת ה' ומימוש רצונו בעולם (כדברי מורנו הבעל שם טוב שיש לאהוב את האשה ולנשק לה כפי שהאדם מנשק את התפילין שלו[[24]](#endnote-24); ניתן להוסיף ולומר לאנשים כערכנו שיש לאהוב את התפילין ולנשק להם כפי שאיש אוהב את אשתו...). את האהבה-מלאת-הרחמים המייחדת את הקשר בין איש ואשה יש להפנות לה', ודווקא מתוך כך לבקש ממנו חיזוק וכח לעשות חיל[[25]](#endnote-25) בחיי הנישואין[[26]](#endnote-26) – "ארחמך הוי' חזקי"!

1. . אבות פרק ה משנה כב (וראה גם יין משמח ח"ד שער א בתורה התבגרות ונישואין). [↑](#endnote-ref-1)
2. . רמב"ם הלכות אישות פט"ו ה"ה (ועיי"ש בדברי המגיד משנה ועיין גם טושו"ע אבן העזר ס"א ס"ג ונ"כ). [↑](#endnote-ref-2)
3. . כתובות נ, א תוד"ה "בר". [↑](#endnote-ref-3)
4. . אגרות-קודש אדמו"ר מהוריי"צ ח"י ע' נג. [↑](#endnote-ref-4)
5. . ספר המנהגים עמ' 75. [↑](#endnote-ref-5)
6. . ראה ברכות פ"ב מ"ה; כתובות ו, ב. [↑](#endnote-ref-6)
7. . ובדרך רמז: סכום מספרי כל פרקי תהלים אותם אומרת הכלה (היינו סכום כל המספרים מ-**א** עד **קנ**) הוא 11325, וכאשר מצרפים אליו את פרקי החתן (**יח**-**יט**, העולים יחד **הבל**), עולה הכל 11362 – **הוי**' פעמים **חוה** פעמים **חדוה** (בסוד העלאת **חוה** לחזור ולהיות **חיה**, כשמה המקורי הראוי לה לפני החטא בהיותה "אם כל חי", ובכך להוסיף חיות בבריאה כולה), וד"ל. [↑](#endnote-ref-7)
8. . תהלים יט, ו – וראה בשער ד סוף התורה "וידם השמש וירח עמד". [↑](#endnote-ref-8)
9. . תהלים יט, ח. [↑](#endnote-ref-9)
10. . מדרש תהלים יט. במדבר רבה יג, טו-טז. [↑](#endnote-ref-10)
11. . ראה גם לקוטי לוי יצחק לתניא קמג, א "משנה שהוא תורה שבעל פה דמלכות עיקרה הוא סדר נשים..." (עיי"ש באריכות דבריו). [↑](#endnote-ref-11)
12. . ראה בראשית ה, ב. יבמות סג, א. זהר ח"ג ז, ב; רצו, א. [↑](#endnote-ref-12)
13. . ראה ברכות ט, ב. [↑](#endnote-ref-13)
14. . תהלים יט, טו. [↑](#endnote-ref-14)
15. . וראה יין משמח ח"ג שער א בתורות "הפעולה ההדדית בקידושין" ו"כי על כל כבוד חפה". תום ודעת עמ' קיג. [↑](#endnote-ref-15)
16. . שמואל-ב כב. [↑](#endnote-ref-16)
17. . ראה בהקבלת עשר השירות בתנ"ך לספירות – הקדמת שכינה ביניהם הערה כג ואדמה שמים ותהום מאמר "הקדמה לפרק שירה" הערה מט. [↑](#endnote-ref-17)
18. . עץ חיים שער הנסירה פ"ב. פ"ז. שער לאה ורחל פ"ו. מקדש מלך לזח"א כו, ב. [↑](#endnote-ref-18)
19. . תהלים יח, ב. [↑](#endnote-ref-19)
20. . וראה באורך יין משמח ח"ב שער א בתורה "עזיזא רחימתין". [↑](#endnote-ref-20)
21. . ראה אהבה פרק 1 הערה ט ופרק 5 הערה לז. The Mystery of Marriage עמ' 22-38; 42-45. [↑](#endnote-ref-21)
22. . בראשית כט, יא. ראה תניא פמ"ה. [↑](#endnote-ref-22)
23. . ראה יין משמח ח"ב שער א בתורה "תעוררו את האהבה". [↑](#endnote-ref-23)
24. . צוואת ריב"ש (הוצאת קה"ת) קא. [↑](#endnote-ref-24)
25. . ראה דברים ח, יח. [↑](#endnote-ref-25)
26. . וראה שכינה ביניהם פ"ד, ובפרט שם הערות י-יא. [↑](#endnote-ref-26)