כתיבה וחתימה טובה

**ל**

א היו ימים טובים לישראל כחמשה עשר באב וכיום הכיפורים שבהן בנות ירושלים יוצאות בכלי לבן... וחולות בכרמים. ומה היו אומרות? בחור שא נא עיניך וראה מה אתה בורר לך, אל תתן עיניך בנוי, תן עיניך במשפחה, "שקר החן והבל היופי אשה יראת ה' היא תתהלל"[[1]](#endnote-1), ואומר "תנו לה מפרי ידיה ויהללוה בשערים מעשיה"[[2]](#endnote-2).[[3]](#endnote-3)

בכל חתונה באים לידי ביטוי שני ימי השידוכים המובהקים, יום הכיפורים וחמשה עשר באב, הראשון בתענית החתן והכלה ובתפלתם ביום חתונתם, בו נמחלים להם כל עוונותיהם[[4]](#endnote-4), והשני בשמחה וברקודים בהמשך החתונה. והנה, מובא בספרים[[5]](#endnote-5) כי מ**חמשה** **עשר** **באב** נוהגים להתחיל ולאחל "**כתיבה** **וחתימה** **טובה**" (השוים בחשבון הגימטריא שלהם), כאשר גמר החתימה הטובה הוא ביום הכפורים[[6]](#endnote-6). הכתיבה והחתימה הטובה הן "לשנה טובה ומתוקה", שנה תמימה של "ושמח את אשתו"[[7]](#endnote-7).

מהן הכתיבה והחתימה בנישואין? שני המעשים העיקריים שנעשים בחתונה הם הקידושין, אותם נוהגים לעשות בטבעת[[8]](#endnote-8) (כ"מנהג ישראל תורה"[[9]](#endnote-9)), וקנין החופה, אליו קשורה גם הכתובה, הכוללת את התחיבויות החתן לכלתו (מדאורייתא ומתקנת חכמים) החל מהנישואין[[10]](#endnote-10). הכתובה היא סוד הכתיבה הטובה, ואילו מסירת הטבעת היא סוד החתימה הטובה, משום שעיקר ענינה של הטבעת היא החותם שבה – "ונחתום בטבעת המלך"[[11]](#endnote-11).

ההופעה הראשונה של טבעת בתורה היא בפסוק "ויסר פרעה את טבעתו מעל ידו ויתן אֹתה על יד יוסף"[[12]](#endnote-12). רש"י רק קושר את נתינת הטבעת לכך שהמלך מינה את יוסף למשנהו, אבל הרמב"ן כותב "הנכון שטבעת המלך היא חותמו, כענין 'וחתמו בטבעת המלך'[[13]](#endnote-13), והנה נתן לו החותם להיות נגיד ומצוה בכל המלכות, ויחתום בטבעת המלך כל אשר יחפוץ". רבינו בחיי מציין כי הדבר שייך בפרט לפעולת המלך במינויו השונים, "משפיל גאים ומגביה שפלים"[[14]](#endnote-14): "מסר לו חותמו שהוא חותם בו למנות שרים ולהוריד שרים משררותם".

אם כן, הכתיבה מבטאת את כחו ותפקידו של האיש, שצריך לבוא לידי ביטוי בלקיחת האחריות המפורטת בכתובה. החתימה, לעומת זאת, היא כחה המיוחד של האשה (ואכן, כוונות הנעילה, שיאה של החתימה הטובה ביום כיפור, הן תיקון החותם שביסוד הנוקבא[[15]](#endnote-15), הכנת הכלה לנישואין). בנתינת הטבעת לאשתו צריך לכוון ה"חתן דומה למלך"[[16]](#endnote-16) כי הוא מסיר את טבעתו מעל ידו ומוסר לאשתו את כח החתימה-ההחלטה בבית. הוא הכותב, היוזם והמציע, ואולי מבחינה זו הוא הראשון במלכות ואשתו המשנה לו, אך החתימה המלכותית הסופית שייכת לאשתו דווקא. כמובן, ככל שהאיש 'כותב' טוב ומדויק יותר, כך סיכויו רבים יותר לחתימה ואישור של אשתו, ואילו אם כתיבתו נגועה בבעיות, ולכל לראש כאשר היא נובעת מישות וגאוה, אשתו תשלול ממנו את החתימה ובכך תכוון אותו ליוזמות טובות ומבוררות יותר – "זכה 'עזר'; לא זכה 'כנגדו'"[[17]](#endnote-17). לפי דברי רבינו בחיי על מינויי המלך, יש לפרש כי רגישות מיוחדת יש לאשה בנוגע לקשריו של האיש עם זולתו, חוש של "עזר כנגדו"[[18]](#endnote-18) בו היא מזהה היטב את מי יש לקרב ולרומם בהיותו עוזר למפעל החיים המשותף ואת מי יש להרחיק ולהשפיל בהיותו מנגד אליו.

לכאורה, לפי פירוש זה, הסדר של "כתיבה וחתימה טובה" הוא הפוך, שהרי הקידושין בטבעת קודמים למסירת הכתובה. עם זאת, הסדר מתאים לנוסח ברכת האירוסין, "המקדש עמו ישראל על ידי חֻפה וקידושין" (שכבר נשתברו קולמוסים רבים אודותיו, לתרץ מדוע מקדימים בנוסח את קנין החופה לקנין הקידושין[[19]](#endnote-19), הפוך מהסדר של קידושין-נישואין). לפי האמור עד כה, מובן כי על אף שהאיש מקדים למסור את הטבעת לאשתו, ולהצהיר בכך שלה שמורה המילה האחרונה בביתם, הרי שבפועל בא לידי ביטוי כחה של הטבעת רק לאחר הכתיבה-הכתובה (שהרי הטבעת נמסרת חלקה[[20]](#endnote-20), ככח חתימה היולי, ורק לאחר כתיבת האיש בפועל מתגלה מהעלמו כח החתימה המיוחד של אשתו), והסדר בפועל הוא של "כתיבה וחתימה טובה"[[21]](#endnote-21).

[בסדר השנה, עיקר הכתיבה הטובה נעשה בראש השנה והחתימה הטובה נחתמת ביום הכפורים (כך בבינוניםו, "והיא מדת כל אדם ואחריה כל אדם ימשוך"[[22]](#endnote-22)). אם כן, לפי האמור עד כה, בראש השנה ה' מתחייב לעם ישראל למלא את כל התחיבויות האיש לאשתו בכתובה. עבודת עשרת ימי תשובה היא להגיע בנעילת יום כיפור למדרגה של "צדיק גוזר והקדוש ברוך הוא מקיים, הקדוש ברוך הוא גוזר וצדיק מבטל"[[23]](#endnote-23), בה נמסר כח חותם המלך לנשמות ישראל.]

1. . משלי לא, ל. [↑](#endnote-ref-1)
2. . שם פסוק לא. [↑](#endnote-ref-2)
3. . תענית כו, ב. וראה באורך בספר מחול הכרמים ובביאור "בחירת בת-זוג וסוד המתקלא" למאמר "פרצוף הדעת" בספר שערי אהבה ורצון. [↑](#endnote-ref-3)
4. . ירושלמי ביכורים פ"ג ה"ג. [↑](#endnote-ref-4)
5. . ראה שער ישכר מאמר יום תבר מגל ס"ב. הובא בדרכי חיים ושלום סתרפ"ד. [↑](#endnote-ref-5)
6. . ראש השנה טז, ב. [↑](#endnote-ref-6)
7. . דברים כד, ה. [↑](#endnote-ref-7)
8. . רמ"א לאבן העזר כז, א. ראה גם יין משמח ח"א שער ה בתורה "שאר כסות ועונה ברוחניות" וח"ג שער א בתורות הראשונות. [↑](#endnote-ref-8)
9. . ראה תוד"ה נפסל – מנחות כ, ב. שו"ע אדה"ז או"ח סו"ס קפ. סתל"ב סי"א. סתצ"ד סט"ז. [↑](#endnote-ref-9)
10. . רמב"ם הלכות אישות פ"י הי"א. [↑](#endnote-ref-10)
11. . אסתר ח, ח. [↑](#endnote-ref-11)
12. . בראשית מא, מב. [↑](#endnote-ref-12)
13. . אסתר ח, ח. [↑](#endnote-ref-13)
14. . ע"פ ברכת "אמת ויציב". ראה מלכות ישראל ח"ב עמ' קג כי ענין זה הוא הפעולה העיקרית של המלך. [↑](#endnote-ref-14)
15. . פרי עץ חיים שער יום הכיפורים פרק ה (ושער הלולב פרק ד). שער הכוונות דרושי יום הכיפורים דרוש ה. [↑](#endnote-ref-15)
16. . פרקי דרבי אליעזר פט"ז. [↑](#endnote-ref-16)
17. . בראשית רבה יז, ג; יבמות סג, א. ראה באורך בהקדמת שכינה ביניהם כי גם ה"לא זכה 'כנגדו'" הוא לטובתו, כדי לזככו ולתקנו, וראה גם בשער ג בתורה "אחור וקדם צרתני". [↑](#endnote-ref-17)
18. . בראשית ב, יח. [↑](#endnote-ref-18)
19. . וראה גם חתן עם הכלה עמ' קצב-קצג. [↑](#endnote-ref-19)
20. . ספר המנהגים עמ' 76. [↑](#endnote-ref-20)
21. . וראה עוד בתורה הבאה. [↑](#endnote-ref-21)
22. . תניא ראש פי"ד. וראה רמב"ם הלכות תשובה פ"ג ה"ד). [↑](#endnote-ref-22)
23. . ראה מועד קטן טז, ב. תנא דבי אליהו רבה פרק ב. [↑](#endnote-ref-23)