## "כתב אמת" ו"חותם אמת"

ת

חת החופה מתחילים בני הזוג בחיים חדשים[[1]](#endnote-1) ובנקודת הראשית הזו הם מקיימים "כתיבה וחתימה טובה" בכתובה המבטאת את התחיבויותיו של האיש ובקנין הטבעת בו נמסר לאשה כח החתימה ב"טבעת המלך"[[2]](#endnote-2).

כח הכתיבה שייך לדבור הפה, בסוד "לשוני עט סופר מהיר"[[3]](#endnote-3). כח החתימה שייך לבחינת היסוד של החתן והכלה, בסוד "בריתך שחתמת בבשרנו"[[4]](#endnote-4) ו"צאצאיו חתם באות ברית קדש"[[5]](#endnote-5), וזיווגם הוא בחינת "חותם בתוך חותם"[[6]](#endnote-6), חותם הדכורא בתוך חותם הנוקבא. אם כן, כתיבה וחתימה שייכות ל"ברית הלשון" ו"ברית המעור" המכוונות זו כנגד זו[[7]](#endnote-7). ביטוי האהבה הראשון הוא בדבור, כאשר ראשית הקשר בין חתן וכלה הוא תיקון הדבור, אך החתימה הטובה היא ביחוד השלם על מנת להעמיד תולדות. סדר זה צריך להמשיך בכל חיי הנישואין, בעבודה של הטבת והידור ברית הלשון וברית המעור, כאשר תמיד קודם זיווג עליון (זיווג נשיקין) לזיווג תחתון (זיווג גופני), ושתי הבריתות מדייקות ומכוונות זו את זו ל"כתיבה וחתימה טובה".

כריתת ברית הנישואין באה לאמת את קשר האהבה בין בני הזוג, ועל ראשית הקשר הזה להיות בבחינת "ראש דברך אמת"[[8]](#endnote-8) (פסוק הנדרש[[9]](#endnote-9) על ראש השנה, בו מאחלים "כתיבה וחתימה טובה", ובכלל חדש תשרי הוא החדש השביעי[[10]](#endnote-10), המכוון כנגד התיקון השביעי-החביב[[11]](#endnote-11) ב-**יג** מדות הרחמים, תיקון "ואמת"[[12]](#endnote-12)). כך, עיקר וראשית תיקון ברית הלשון הם באמירת אמת, "אמת למד פיך"[[13]](#endnote-13), והכתיבה צריכה להיות "בכתב אמת"[[14]](#endnote-14). גם היסוד, ברית המעור, נקרא "חותם אמת"[[15]](#endnote-15) – פנימיות מדת היסוד היא מדת האמת[[16]](#endnote-16) ו"חותמו של הקדוש ברוך הוא אמת"[[17]](#endnote-17). שתי הבחינות של "כתיבה וחתימה טובה" הן שתי בחינות של קשר ויחס אמתי בין האיש לאשתו ובין האשה לאישה, "והכל שריר ובריר וקיים"[[18]](#endnote-18), "אמת ויציב"[[19]](#endnote-19).

והנה, המלה **אמת** רומזת גם לביטוי "**א**יש **מ**זריע **ת**חלה" וגם לביטוי "**א**שה **מ**זרעת **ת**חלה"[[20]](#endnote-20). בתיקון הדבור, פיוס וחיזור של "דברי אהבה וחסד"[[21]](#endnote-21) (הבא לידי סיכום בכתובה), צריך להיות "**א**יש **מ**זריע **ת**חלה". בתיקון הברית בזיווג הקדוש, "חותם בתוך חותם", צריך להיות "אשה מזרעת תחלה". על אף שהסדר עובר מהזיווג העליון של "ברית הלשון" לזיווג התחתון של "ברית המעור", כמו בביטוי "כתיבה וחתימה טובה" ובברכת "המקדש עמו ישראל על ידי חֻפה וקידושין"[[22]](#endnote-22), הרי שבחינת ה"תחלה" של "אשה מזרעת תחלה" עולה וגוברת (כאמור ביהונתן ודוד, המכוונים כנגד היסוד והמלכות[[23]](#endnote-23), "עד דוד הגדיל"[[24]](#endnote-24)), דבר המתבטא בסדר המציאותי (ו"המעשה הוא העיקר"[[25]](#endnote-25)) בו טבעת הקידושין קודמת להתחייבות הכתובה.

כך גם ביחוד הקדוש עצמו, אחת העצות "כדי שיזריעו נשותיהן תחלה שיהו בניהם זכרים" היא "יבעול וישנה"[[26]](#endnote-26), וכפירוש רש"י: "שמתוך תאות בעילה ראשונה תהא מזרעת, ונהי נמי דתזריע אחריו תקדום הזרעתה בבעילה שניה". לכאורה, מי יערוב לכך שהאשה תתעבר דווקא מהביאה השניה, בה התקיים "אשה מזרעת תחלה", ולא מהביאה הראשונה, בה התקיים "איש מזריע תחלה"? אלא ש"תתאה גבר"[[27]](#endnote-27) וכח ה"אשה מזרעת תחלה" כה רב עד שהוא גובר על מה שהיה בביאה הראשונה ומבטל אותו, "עד דוד הגדיל" ו"אשת חיל עטרת בעלה"[[28]](#endnote-28).

1. . ראה מעין גנים ח"א פרשת ויצא הערה א. [↑](#endnote-ref-1)
2. . כפי שהתבאר בארוכה בתורה הקודמת. [↑](#endnote-ref-2)
3. . תהלים מה, ב. [↑](#endnote-ref-3)
4. . נוסח ברכת המזון. [↑](#endnote-ref-4)
5. . נוסח ברכת המילה. [↑](#endnote-ref-5)
6. . עץ חיים של"ד פ"ו (מ"ב) ובכ"ד. [↑](#endnote-ref-6)
7. . ספר יצירה פ"א מ"ג. [↑](#endnote-ref-7)
8. . תהלים קיט, קס. [↑](#endnote-ref-8)
9. . ראה ספר חסידים סימן רנח, ליקוטי הלכות הלכות רבית הלכה ה. אמרי אמת לר"ה ולשבת שובה. [↑](#endnote-ref-9)
10. . ויקרא כג, כד. [↑](#endnote-ref-10)
11. . ויקרא רבה כט, יא. [↑](#endnote-ref-11)
12. . שמות לד, ו. וראה גם שערי אהבה ורצון עמ' רכו. [↑](#endnote-ref-12)
13. . אותיות דרבי עקיבא. [↑](#endnote-ref-13)
14. . דניאל י, כא. [↑](#endnote-ref-14)
15. . ראה סוד הוי' ליראיו עמ' נ. [↑](#endnote-ref-15)
16. . סוד הוי' ליראיו שער א פרק יב. ספר הנפש פי"ג. [↑](#endnote-ref-16)
17. . שבת נה, א. [↑](#endnote-ref-17)
18. . נוסח קיום שטר הכתובה. [↑](#endnote-ref-18)
19. . נוסח ברכת "אמת ויציב". [↑](#endnote-ref-19)
20. . נדה כה, ב; לא, א. [↑](#endnote-ref-20)
21. . ראה בארוכה בשכינה ביניהם פ"ב (עמ' קז והלאה). [↑](#endnote-ref-21)
22. . וראה גם בתורה הקודמת. [↑](#endnote-ref-22)
23. . ראה לקוטי תורה וספר הלקוטים סוף שמואל-א. [↑](#endnote-ref-23)
24. . שמואל-א כ, מא. (וראה במקורות שבהערה הקודמת ובספר הלקוטים זכריה פ"ד, ובריבוי מקומות בדא"ח כתיאור לעלית המלכות להיות "אשת חיל עטרת בעלה"). [↑](#endnote-ref-24)
25. . אבות פ"א מי"ז. [↑](#endnote-ref-25)
26. . נדה לא, ב; עירובין ק, ב (וראה גם מעין גנים ח"ב עמ' כ הערה כז ובעתה אחישנה עמ' שז הערה עה) [↑](#endnote-ref-26)
27. . פסחים עו, א וש"נ (וראה ברקאנטי ריש פרשת תזריע). [↑](#endnote-ref-27)
28. . משלי יב, ד. [↑](#endnote-ref-28)