## שלשה שלבים ביחוד

ש

לש המתנות אותן העניק ה' לעם ישראל במדבר, מן ענני כבוד ובאר, מכוונות כנגד שלש חובות האיש לאשתו[[1]](#endnote-1), "שארה כסותה ועֹנתה"[[2]](#endnote-2). והנה, הרמב"ן כותב[[3]](#endnote-3): "כי דרך הכתוב בכל מקום להזכיר המשכב בלשון נקי ובקצור, ולכן אמר באלו ברמז 'שארה כסותה ועונתה', על שלשת הענינים אשר לאדם עם אשתו בחיבורן" ומפרש "הנה 'שארה' קרוב בשרה, ו'כסותה' כסות מטתה... 'ועונתה' הוא עונה שיבא אליה לעת דודים". על דרך זה, אפשר להתבונן בפרטות כיצד כל שלש המתנות מופיעות בתוך העונה עצמה, ניתנות מהאיש לאשתו בעת היחוד הקדוש:

אחד הדימויים בתורה לזיווג הוא אכילה[[4]](#endnote-4), כאשר כבר מראשית הביאה-**בעילה** (כניסת העטרה בלשון חז"ל[[5]](#endnote-5)) מתקיימת חויה של אכילה-**בליעה**. מצוות "שארה" היינו דאגת האיש לצרכי אשתו, כולל החובה להשביע את רעבונה ליחוד, המתואר בלשון חז"ל כ"צערא דגופא"[[6]](#endnote-6) (ויש לומר כי הרעבון ללחם, אותו שאלו בני ישראל "כהוגן"[[7]](#endnote-7), הוא הצורך הטבעי והראוי של האשה, ואילו הרעבון לבשר, אותו שאלו בני ישראל "שלא כהוגן", היינו הגברת התאוה באופן לא טבעי, כפי שהנביא יחזקאל מתאר תאות זנות כתאוה לבשר דווקא[[8]](#endnote-8)).

במצב השלם, בכל יחוד יש חויה חדשה, על דרך דרשת חז"ל ביחס ללימוד התורה[[9]](#endnote-9): "מאי דכתיב 'אילת אהבים ויעלת חן וכו''[[10]](#endnote-10)? למה נמשלו דברי תורה לאילת? לומר לך, מה אילה רחמה צר וחביבה על בועלה כל שעה ושעה כשעה ראשונה אף דברי תורה חביבין על לומדיהן כל שעה ושעה כשעה ראשונה... 'דדיה ירווך בכל עת', למה נמשלו דברי תורה כדד? מה דד זה כל זמן שהתינוק ממשמש בו מוצא חלב אף דברי תורה כל זמן שאדם הוגה מוצא בהן טעם"[[11]](#endnote-11). בשל החידוש מתחיל כל יחוד בהפתעה מצד האשה (שכביכול חוזרת לבתוליה בכל פעם[[12]](#endnote-12)), בבחינת "מן הוא כי לא ידעו מה הוא"[[13]](#endnote-13) (גם תיאורו של המן "כזרע גד לבן"[[14]](#endnote-14) רומז לזרע הקדש, ה"טפה לבנה"[[15]](#endnote-15), הנמשכת מהגיד, וכשם שהמן משתנה לכל טעם לפי בחירת הטועם[[16]](#endnote-16), כך הזרע הניתן ברחמה של האשה הוא מופשט ונתון ל'עיצוב' ו'הטעמה' שלה בתשעת ירחי ההריון).

כסות ענני הכבוד ביחוד עצמו היא שהית האיש על הבטן עד שתזריע אשתו[[17]](#endnote-17), כאשר האיש מכסה את אשתו בגופו שלו, כהדרכת חז"ל "הוא מלמעלה והיא מלמטה"[[18]](#endnote-18). הדרכה זו באה לכבודה של האשה, שבעלה נדרש 'לרחף' מעליה כענן כבוד המספק לה מנוחה[[19]](#endnote-19) ובטחון בכך שהיא 'מכוסה' ומוגנת[[20]](#endnote-20) (וכן בטחון בכך שהיחוד לא נועד מבחינתו רק לסיפוק תאוותו, אלא הוא 'נמצא שם בשבילה' וממתין לה ככל שידרש). כיסוי ועטיפת האיש את אשתו היא אתערותא דלעילא באופן של "מקיף", שנועדה לעורר אתערותא דלתתא[[21]](#endnote-21).

הזרעת האשה, "אשה מזרעת תחלה יולדת זכר"[[22]](#endnote-22), היא מתנת הבאר, העלאת מ"נ מ"בארה של מרים", לאחריה עונה האיש לאשתו ב"גמר ביאה". כפי שהתבאר, ראשית הביאה היא "שאר" המשביע את רעבון האשה וממלא את הצורך הבסיסי שלה בקשר האישות, אך רגיעה נפשית שלמה[[23]](#endnote-23) תתכן רק ב"גמר ביאה", לאחר שהשתוקקות האשה באה לידי גילוי ומיצוי ונענתה כדבעי על ידי האיש (ואכן מבואר[[24]](#endnote-24) כי מתפקידי היחוד גם להרגיע את העצבים, וגם בפשטות לאחר גמר הביאה מגיעים לרגיעה של "אבר מת" וניתן לשקוע בשינה רגועה[[25]](#endnote-25)).

[והנה, לפי הסדר כאן מתקיים "אשה מזרעת תחלה", אך לאחר הסתלקות אהרן ומרים חזרו כל המתנות בזכותו של משה רבינו[[26]](#endnote-26), היינו שהכל נכלל באתערותא דלעילא, שעם כל מעלתה חסר בה הממד של "אשה מזרעת תחלה יולדת זכר" (ורק לעתיד לבוא תתמזגנה המעלות, כאשר יתקיים "איש ואיש יֻלד בה"[[27]](#endnote-27), גם כאשר "איש מזריע תחלה").]

1. . כמבואר בארוכה בתורה הקודמת. [↑](#endnote-ref-1)
2. . שמות כא, י. [↑](#endnote-ref-2)
3. . שם פסוק ט. וראה ביאור דבריו באורך ביין משמח ח"ג שער ד. [↑](#endnote-ref-3)
4. . משלי ל, כ. ראה גם בראשית לט, ו (ובמפרשים שם) ושמות ב, כ (ובמפרשים שם). [↑](#endnote-ref-4)
5. . יבמות נה, ב. [↑](#endnote-ref-5)
6. . ראה קדושין יט, ב ברש"י ד"ה "בדבר שבממון". [↑](#endnote-ref-6)
7. . שמות טז, ז וברש"י שם. [↑](#endnote-ref-7)
8. . ראה יחזקאל טז, כו ושם כג, כ. [↑](#endnote-ref-8)
9. . וראה יין משמח ח"א שער ה בתורה "שאר כסות ועונה ברוחניות" כי ברוחניות שאר היינו לימוד התורה. [↑](#endnote-ref-9)
10. . משלי ה, יט. [↑](#endnote-ref-10)
11. . עירובין נד, ב. [↑](#endnote-ref-11)
12. . ראה שער א בתורה "אלול – התחדשות הנישואין" (ובנסמן שם הערה ח). [↑](#endnote-ref-12)
13. . שמות טז, טו. [↑](#endnote-ref-13)
14. . שם פסוק לא. [↑](#endnote-ref-14)
15. . כמבואר בכתבי רבי אברהם אבולעפיא זצ"ל (ראה למשל ספר המלמד שער כט), וראה יין משמח ח"ד ש"ו בתורה "טפת דם כחרדל". [↑](#endnote-ref-15)
16. . שמות רבה כה, ג. [↑](#endnote-ref-16)
17. . ראה ילקוט שמעוני תקמז. [↑](#endnote-ref-17)
18. . מסכת כלה פ"א (בסופו). טושו"ע או"ח רמ (וראה באופן אחר בשער ז בתורה "סומך נופלים"). [↑](#endnote-ref-18)
19. . וראה גם עירובין ק, ב וברש"י שם ד"ה "שבח הוא לה". [↑](#endnote-ref-19)
20. . וראה בסוף התורה הקודמת, בסוד "נכון לבו בטוח בה'". [↑](#endnote-ref-20)
21. . ראה דרך מצותיך מצות מחצית השקל (סה, ב): "והוא כענין 'ימינו תחבקני', שהדכר מחבק לנוק' ומחממה ואינה השפעה פנימית כ"א בחי' מקיף ועי"ז מתפעלת להזריע אח"כ המ"ן ואז מזריע הזכר מ"ד שפע פנימי' להוליד ולד". [↑](#endnote-ref-21)
22. . נדה לא, א. [↑](#endnote-ref-22)
23. . וראה בסוף התורה הקודמת בסוד "מרגוע לנפשו". [↑](#endnote-ref-23)
24. . ראה אגרות קדש חי"א אגרת ג'תרנא. [↑](#endnote-ref-24)
25. . וראה בראשית רבה, יט, ג (ובספר גוף נפש ונשמה ביאור ז). [↑](#endnote-ref-25)
26. . תענית ט, א. [↑](#endnote-ref-26)
27. . תהלים פז, ה. וראה תורה אור מקץ לז, ג ובעתה אחישנה עמ' רפח הערה כט. [↑](#endnote-ref-27)