## לשחות נגד הזרם

ה

יחוד בין איש ואשתו צריך להיות בסוד "מי השִלֹח ההֹלכים לאט"[[1]](#endnote-1), כאשר על האיש להאט ולהתאים את עצמו לקצב של אשתו[[2]](#endnote-2). והנה, על מעין השילוח מספרים חז"ל: "שילוח היה מקלח מים בכאיסר, צוה המלך והרחיבוהו כדי שיתרבו מימיו ונתמעטו, חזרו ומיעטוהו והיה מקלח מים, לקיים מה שנאמר 'אל יתהלל חכם בחכמתו'[[3]](#endnote-3)"[[4]](#endnote-4).

בפשטות, לתיאור הגמרא את ההיסטוריה של מעין השילוח מתלווה נופך שלילי, אך החסידות[[5]](#endnote-5) לומדת ממנו אודות תהליך טבעי, הכרחי ואף רצוי: חלקו הראשון של המאמר מובא כתיאור סדר השתלשלות, המתחיל ממיעוט כלים וריבוי אורות ("מקלח מים בכאיסר") וממשיך בריבוי כלים הממעטים את האורות ("הרחיבוהו ונתמעטו מימיו"). בפרטות, עוצמת הקילוח שייכת לספירת הכתר, בה העיקר הוא האורות המרובים (עד שהכתר נקרא "תהו"[[6]](#endnote-6), עולם של ריבוי אורות ומיעוט כלים); צמצום הקילוח עצמו להיות "מקלח מים בכאיסר" שייך לספירת החכמה, ראשית ההשתלשלות, משום שבלי צמצום האור האין סופי לא ניתן להתחיל את סדר ההשתלשלות (וכך הסדר של י-ה-ו-ה הוא סדר של צמצום-התפשטות-המשכה-התפשטות[[7]](#endnote-7), כאשר החכמה היא הצמצום הראשון); הרחבת הכלים ומיעוט המים-האורות שייכים לספירת הבינה, שרש ה"גרמוהי", לה שייך עצם מושג ההרחבה בהיותה "רחובות הנהר"[[8]](#endnote-8). ורמז נפלא בענין: "**מי** **השלח** **ההלכים** **לאט**" עולה "**אהיה** **אשר** **אהיה**"[[9]](#endnote-9), השם הקדוש ששלש מילותיו מכוונות כנגד הספירות כתר-חכמה-בינה[[10]](#endnote-10)!

גם בקשר בין איש לאשתו, כח האיפוק והרגיעה של האיש תלוי במיעוט אורות וריבוי כלים – במיעוט החשק והתלהבות אש-הקדש וריבוי רגישות למציאותה של אשתו ולקצב שלה (שהרי קצב ה'כלים' איטי בהרבה מקצב ה'אורות'[[11]](#endnote-11)). בסדר הספירות, אש ההתלהבות שייכת לספירת הכתר, השרש המשותף של בני הזוג; כח הצמצום הראשוני של האיש-האבא הוא ספירת החכמה (פרצוף אבא), כאשר הוא מצמצם את "כח האין סוף"[[12]](#endnote-12) של הפריה והרביה לטפת זרע אחת; הרגישות לאשה-האמא היא ספירת הבינה (פרצוף אמא), כאשר האטת הקצב של האיש גורמת לכך ש"אשה מזרעת תחלה יולדת זכר"[[13]](#endnote-13) ונמשכות נשמות שבבחינת "**בנים** **אתם**"[[14]](#endnote-14) (בגימטריא "**מי** **השלח** **ההלכים** **לאט**").

אמנם, מאמר חז"ל בשלמותו מדגיש כי התכלית איננה ההאטה והמיעוט לכשעצמם, ובסופו של דבר יש להחזיר את השילוח לקילוחו הראשון. אם 'נתקעים' במגמה של ריבוי כלים והאטת הקצב אש האהבה המקורית הולכת ודועכת, האבר מת, ולא מגיעים לכלל ביאה חלילה. האיפוק והאטת הקצב צריכים להגיע מתוך בטול האיש את עצמו לטובת בת זוגו, כאשר בסופו של דבר הוא מתבטל ו'נכנע' גם לטבע (שברא ה'[[15]](#endnote-15)) ולא יכול להתאפק עוד. לעומת זאת, כאשר האיפוק והאטת הקצב נובעים מתוך גאוה[[16]](#endnote-16), רצון להפגין גבריות ותחושת "יתהלל חכם בחכמתו" הם נהפכים לשליליים (ועד שמתברר כי הם גופא קיום של הפסוק השלם, "יען כי מאס העם הזה את מי השלח ההלכים לאט"טז)

כלומר, גם אם זקוקים לבנין "כלים דתיקון", בסופו של דבר כדי להביא את המשיח נדרשת החזרה של ה"אורות מרובים דתהו"[[17]](#endnote-17). כך ביחוד הקדוש בין האיש ואשתו, על אף הצורך באיפוק ובריבוי כלים, בסופו של דבר, לאחר השיהוי בחיבוק ונישוק[[18]](#endnote-18), מגיעים לרגע של "ולא יכֹל יוסף להתאפק"[[19]](#endnote-19) כאשר חוזרים לריבוי אורות מתפרצים – "והיינו לפי שהתפעלות ותנועת הנפש בשעת מעשה [בגמר ביאה] היא מאדיית, שאין דבר עומד לנגדה"[[20]](#endnote-20).

[העובדה שבגמר ביאה מגיעים למצב של "בכל מאדך"[[21]](#endnote-21), בתנועה בלתי ניתנת לעצירה, מובאת בהקשר לאמור בשמשון הגבור "'ותאלצהו'[[22]](#endnote-22)... בשעת גמר נשמטה מתחתיו"[[23]](#endnote-23), והרי שמשון הגבור הוא "משיח דתהו"[[24]](#endnote-24), בעל אורות דתהו החסר כלים דתיקון, דבר הבא לידי ביטוי בכך שהיה חגר בשתי רגליו[[25]](#endnote-25) (אך גם מי שיש לו רגלים, דהיינו כלים דתיקון, צריך לדעת כי אין תפקידן לשמש אותו, כנ"ל, והכל נועד רק לשמש את אשתו ולפעול בהתאם לדעתה בלבד, כלימוד חז"ל[[26]](#endnote-26) מהפסוק "גם בלא דעת נפש לא טוב ואץ ברגלים חוטא"[[27]](#endnote-27) ("חוטא" היינו היפך "החוט המשֻלש"[[28]](#endnote-28) ב"שלשה שותפים באדם"[[29]](#endnote-29) כאשר "שכינה ביניהן"[[30]](#endnote-30)), ודוק.]

החזרה לאורות המרובים דתהו היא בעצם 'שחיה נגד הזרם', בחזרה מריבוי הכלים שבבינה אל האורות המרובים שבכתר (וכד דייקינן טפי, בסיום לא מצוינת הגבלת הקילוח "בכאיסר", היינו שהחזרה אינה רק לחכמה הראשונה אלא עד לכתר שקדם לו). השחיה נגד הזרם היא התוקף העצמי של עם ישראל, השוחה 'נגד הזרם' של השתלשלות המציאות כולה – בתחלה 'לאט אבל בטוח', בתוקף הבטול שלו (תכונת החכמה שבנשמות ישראל), ובסוף במהירות רבה, בגילוי אור הכתר (והנה, בתכונה עצמית זו של עם ישראל, ש"כֻלֹה זרע אמת"[[31]](#endnote-31) ו"זרע קדש"[[32]](#endnote-32), תלוי כח הפוריות של הזרע, שעליו 'לשחות נגד הזרם' כדי להגיע להפריה, כנודע).

[ולהשלמת התמונה בסוד "אהיה אשר אהיה": "אהיה אשר אהיה" היינו "'אהיה' עמם בצרה זו 'אשר אהיה' עמם בשאר גלויות"[[33]](#endnote-33). יציאת מצרים נעשתה ברגע אחד, בקילוח כאיסר, ואילו ביאת המשיח נבנית לאורך כל ההיסטוריה, בריבוי כלים ובאופן איטי. אכן, כפי שצוין, בסופו של דבר דורשת ביאת המשיח בפועל קילוח מהיר של אורות מרובים דתהו, כפשוטו של הפסוק "בעתה אחישנה"[[34]](#endnote-34) שכאשר מגיע עת הגאולה הדברים מתרחשים במהירות רבה[[35]](#endnote-35).

אצל משה רבינו כ"גואל ראשון" התהליך של "אהיה אשר אהיה" נתפס כזרימה מגלות מצרים להמשך הגלויות, עד שהוא לא רוצה להזכירו לעם ישראל[[36]](#endnote-36). גם באופן אישי, מיעוט האורות וריבוי הכלים (החל מ"מן המים **משיתהו**"[[37]](#endnote-37), מבחינת "**שמי** **תהו**"[[38]](#endnote-38) דרך מי החכמה[[39]](#endnote-39), עד ל"משה זכה לבינה"[[40]](#endnote-40)) מתבטא אצלו בפרישה מן האשה הגשמית. לעומתו אצל המשיח (עליו אמר משה "שלח נא ביד תשלח"[[41]](#endnote-41) בתגובה ל"אהיה אשר אהיה") יש חזרה ב'זרם' של "אהיה אשר אהיה" אל ההתלהבות הראשונה, וגם בממד האישי המשיח (שיודע שבכך תלוי סוד ביאתו) לא עתיד לפרוש מן האשה[[42]](#endnote-42).

אמנם, דווקא בחזרה 'נגד הזרם' של המשיח הוא חוזר למקורו ומגלה כי אליבא דאמת "הוא גואל ראשון והוא גואל אחרון"[[43]](#endnote-43) (וכן כשחוזרים 'נגד הזרם' בגימטריא של "**אהיה** **אשר** **אהיה**", 543, מתקבל המספר ההפוך, 345, העולה **משה**!). ו'צימוק' נוסף בענין ההתקשרות למשה: בדילוג של שלש אותיות ב"**מ**י ה**ש**לח **ה**הל**כ**ים **ל**אט" מתקבלות המילים **משה**-**כל**, בסוד "הנשיא הוא ה**כל**" האמור לגבי **משה**[[44]](#endnote-44), בהיותו נשמה כללית (דילוג זה חוזר עד אין סוף, בסוד "אתפשטותא דמשה בכל דרא ודרא", ושאר האותיות עולות **נצח**, מדתו של משה). כדי לזכות ל"מי השלח ההלכים לאט" יש לצייר את ה**משה** שב**כל** דור בשעת הזיווג[[45]](#endnote-45), ובכך זוכים לברכת "לא תהיה **משכלה** בארצך"[[46]](#endnote-46).]

1. . ישעיה ח, ו. [↑](#endnote-ref-1)
2. . כמבואר באורך בשכינה ביניהם פ"ז (עמ' קעו). [↑](#endnote-ref-2)
3. . ירמיה ט, כב. [↑](#endnote-ref-3)
4. . ערכין י, ב. [↑](#endnote-ref-4)
5. . יהל אור פט, א סעיף יא. המשך "בשעה שהקדימו" תער"ב פל"ד. [↑](#endnote-ref-5)
6. . עץ חיים שמ"ב פ"א (מ"ב) ובכ"ד. [↑](#endnote-ref-6)
7. . ראה תורה אור לך לך יג, ב ובכ"ד. [↑](#endnote-ref-7)
8. . בראשית לו, לז. וראה אגרת הקדש טו. [↑](#endnote-ref-8)
9. . שמות ג, יד. ראה גם שכינה ביניהם שם. [↑](#endnote-ref-9)
10. . ראה זהר ח"ג סה, א; פרדס שער כ פ"ב; לקוטי תורה לאריז"ל פרשת שמות ד"ה "זה שמי לעולם". וראה גם שכינה ביניהם שם הערה יז. [↑](#endnote-ref-10)
11. . ראה שכינה ביניהם שם הערה טז. [↑](#endnote-ref-11)
12. . לקו"ת שיר השירים לט, ד. [↑](#endnote-ref-12)
13. . נדה לא, א. [↑](#endnote-ref-13)
14. . דברים יא, א. וראה שכינה ביניהם שם, ובפרט בהערה יח. [↑](#endnote-ref-14)
15. . וראה במהרש"א בערכין שם כי הבקורת בסוגיא שם היא דווקא בנוגע להרחבת השילוח שנכשלה (ולא בדברים אחרים בהם נכשל המלך), משום שהיא התערבות במעשי ה' ותכניתו בבנין המקדש. [↑](#endnote-ref-15)
16. . כדברי המהרש"א בערכין שם: "ע"פ מ"ש פ"ק דכריתות שאין מושחין את המלכים אלא על המעיין כדי שתמשך מלכותן שנאמר והורדתם אותו אל גיחון גו' והוא מעיין השילוח כת"י וזה המלך חשב אם יתרבה מימיו ומשיכתו יותר תימשך מלכותו והראו לו דאינו כן אלא נתמעטו המים והמשיכה דהיינו ביותר שהמלך מתגאה במלכותו נתמעט והוא ענין המקרא יען כי מאס העם הזה את מי השילוח ההולכים לאט גו' דהיינו שמאסו במיעוטו והרחיבו שימשך מים הרבה ע"ש מלכותו". [↑](#endnote-ref-16)
17. . כדברי הרבי בשיחת כ"ח ניסן תשנ"א (ומענין לציין כי על אף הביאור החיובי בחסידות למאמר חז"ל זה, הרבי מביא אותו בשיחותיו דווקא בפירושו הפשטי-השלילי – ראה בשיחות ב' דחוהמ"ס תשט"ו וג' דחוהמ"ס תשט"ז, ובכ"ד). [↑](#endnote-ref-17)
18. . ראה שכינה ביניהם שם. ראה גם יין משמח ח"ב שער ה בתורה "תמחה את זכר עמלק". [↑](#endnote-ref-18)
19. . בראשית מה, א. וראה גם מודעות טבעית עמ' סג הערה ס ורוחו של משיח עמ' שנ, ובכ"ד. [↑](#endnote-ref-19)
20. . מאמר שני המאורות (למוהרי"א מהומיל זצ"ל) ח"ב סימן ד (בהוצאת קה"ת: לד, ב). [↑](#endnote-ref-20)
21. . דברים ו, ה. [↑](#endnote-ref-21)
22. . שופטים טז, טז. [↑](#endnote-ref-22)
23. . סוטה ט, ב. [↑](#endnote-ref-23)
24. . ראה בראשית רבה צח, יד (וכמבואר בריבוי מקומות בכתבי רבי צדוק הכהן מלובלין), וראה גם סוד הוי' ליראיו עמ' לט. [↑](#endnote-ref-24)
25. . סוטה י, א. [↑](#endnote-ref-25)
26. . עירובין ק, ב. [↑](#endnote-ref-26)
27. . משלי יט, ב. [↑](#endnote-ref-27)
28. . קהלת ד, יב. [↑](#endnote-ref-28)
29. . קדושין ל, ב וש"נ. [↑](#endnote-ref-29)
30. . סוטה יז, ב. [↑](#endnote-ref-30)
31. . ירמיה ב, כא. וראה גם שכינה ביניהם שם הערה יח. [↑](#endnote-ref-31)
32. . ישעיה ו, יג. [↑](#endnote-ref-32)
33. . ראה ברכות ט, ב. [↑](#endnote-ref-33)
34. . ישעיה ס, כב. [↑](#endnote-ref-34)
35. . ראה רד"ק עה"פ, וראה באורך בספר בעתה אחישנה עמ'סט ואילך. [↑](#endnote-ref-35)
36. . ראה ברכות ט, ב. [↑](#endnote-ref-36)
37. . שמות ב, י. [↑](#endnote-ref-37)
38. . ראה מעין גנים במדבר עמ' קנג סוף הערה סו (ובכ"ד). [↑](#endnote-ref-38)
39. . ראה לקוטי תורה עקב יז, א. שה"ש לז, ג. וראה לקו"ת ושער הפסוקים להאריז"ל עה"פ. לקו"ש ח"ו ע' 247 וש"נ. [↑](#endnote-ref-39)
40. . ראה ר"ה כא, ב. זהר ח"ב קטו, א; ח"ג רכג, א. [↑](#endnote-ref-40)
41. . שמות ד, יג. וראה ילקוט שמעוני שמות רמז קעא. [↑](#endnote-ref-41)
42. . ראה באריכות רוחו של משיח עמ' קד-קה. [↑](#endnote-ref-42)
43. . ראה שמות רבה ד, ב; זהר ח"א רנג, א; שער הפסוקים פרשת ויחי; תורה אור משפטים עד, ג. [↑](#endnote-ref-43)
44. . רש"י במדבר כא, כא. [↑](#endnote-ref-44)
45. . ראה לעיל בתורה "יחוד, ברכה, קדושה" וכן בשער ה בתורה "שערי טבילה". [↑](#endnote-ref-45)
46. . שמות כג, כו. וראה תו"א עט, א. [↑](#endnote-ref-46)