# א - כללים גדולים בתורה

### מרכז התורה — "ואהבת לרעך כמוך"

ידוע מאמרו של רבי עקיבא[[1]](#footnote-1) — "רבי עקיבא אומר: 'ואהבת לרעך כמוך'[[2]](#footnote-2) זה כלל גדול בתורה"[[3]](#footnote-3) (והרמז: "'ואהבת לרעך כמוך' — זה כלל גדול בתורה" עולה כפסוק שעליו דרשו חז"ל: "איזוהי פרשה קטנה שכל גופי תורה תלויין בה? 'בכל דרכיך דעהו והוא יישר אֹרחֹתיך'[[4]](#footnote-4)"[[5]](#footnote-5)). רבי עקיבא בחר את הפסוק העיקרי והמרכזי בחומש "ויקרא" והציבו כ"כלל גדול בתורה" — כ"מועט מחזיק את המרובה" (ורמז לשיטתו: "מועט מחזיק את המרובה" עולה אהבת ישראל). פסוק זה מופיע בחומש האמצעי מבין חמשת החומשים, ובתוך הפרשה ה'כללית' — פרשת "קדֹשים" — הפותחת: "דבר אל כל עדת בני ישראל"[[6]](#footnote-6) ודרשו חז"ל: "מלמד שהפרשה נאמרה בהקהל, ומפני מה נאמרה בהקהל? מפני שרוב גופי תורה תלויים בה"[[7]](#footnote-7). אמנם, ניתן למצוא גם בכל אחד מ-ה חומשי תורת משה אשר כתב מפי הגבורה פסוק אחד 'כללי' ביותר, כאשר יסוד ההתבוננות[[8]](#footnote-8) יהיה הכלל הגדול של החומש האמצעי — "ואהבת לרעך כמוך".

### חמשה כללים גדולים

דומה כי אם ישאלו ילד מן ה'חיידר' מהו הפסוק העיקרי בכל חומש, לא יקשה עליו לענות על שאלה זו לגבי רוב החומשים:

הפסוק העיקרי בחומש בראשית הוא הפסוק הראשון: "בראשית ברא אלהים את השמים ואת הארץ"[[9]](#footnote-9). פסוק זה הוא הראשית והכתר לעשרה מאמרות בהם נברא העולם — "'בראשית' נמי מאמר הוא"[[10]](#footnote-10) — והריהו "מאמר סתום"[[11]](#footnote-11) ביחס לשאר המאמרות הפתוחים (ועליו נאמר "והלא במאמר אחד יכול להבראות"[[12]](#footnote-12)). פסוק זה מבטא את היסוד הכללי של חומש בראשית — התהוות והתפתחות העולם הנברא בדיבורו של ה'. הפסוק מלמד אודות התהוות העולם יש מאין, וממנו יסוד אמונת ישראל בחידוש העולם על ידי הקב"ה "המחדש בטובו בכל יום תמיד מעשה בראשית"[[13]](#footnote-13), וכדברי הרמב"ן על הפסוק:

צורך גדול הוא להתחיל התורה ב"בראשית ברא אלהים", כי הוא שורש האמונה, ושאינו מאמין בזה וחושב שהעולם קדמון, הוא כופר בעיקר ואין לו תורה כלל.

...ועתה שמע פירוש המקרא על פשוטו נכון וברור: הקב"ה ברא כל הנבראים מאפיסה מוחלטת, ואין אצלנו בלשון הקדש בהוצאת היש מאין אלא לשון "ברא".

בחומש שמות הפסוק העיקרי הוא הפסוק הראשון בעשרת הדברות: "אנכי הוי' אלהיך אשר הוצאתיך מארץ מצרים מבית עבדים"[[14]](#footnote-14). פסוק זה הוא ראשית התגלותו של ה' לעם ישראל, והוא מרכז בתוכו את שני הנושאים העיקריים והכלליים של חומש שמות — יציאת מצרים ומתן תורה. פסוק זה מקביל בחשיבותו לכלל הראשון — הכלל של חומש בראשית — בהיותו הראשית והכתר של עשרת הדברות[[15]](#footnote-15).

כאמור, הפסוק העיקרי בחומש ויקרא הוא הפסוק שקבע רבי עקיבא: "לא תקֹם ולא תטֹר את בני עמך ואהבת לרעך כמוך אני הוי'". בפשטות מובן כי פסוק זה הוא כלל התורה, כפי שהסביר הלל: "דסני עלך לחברך לא תעביד", וכפירוש רש"י שם כי הדברים כוללים הן מצוות שבין אדם למקום (— "רעך ורע אביך"[[16]](#footnote-16)) והן מצוות שבין אדם לחברו (— "רעך" כפשוטו). לקמן תובן יותר מרכזיותו של פסוק זה ומשמעותו הכללית מפנים נוספות.

בחומש במדבר מעט קשה יותר לזהות פסוק שהוא מעיקרי העיקרים, אך נראה כי היחידה החשובה בחומש זה היא ברכת כהנים: "יברכך הוי' וישמרך: יאר הוי' פניו אליך ויחֻנך: ישא הוי' פניו אליך וישם לך שלום"[[17]](#footnote-17) — הברכה בה מברך ה' את עמו ישראל על ידי משרתיו הכהנים. הוכחה טובה להיות ברכת כהנים "כלל גדול בתורה" היא העובדה כי לאחר אמירת "ברכות התורה" בכל בוקר — שאזי מתחיב האדם לעסוק בתורה — נבחרה פרשת ברכת כהנים 'ליצג' את התורה כולה. אחד הפירושים[[18]](#footnote-18) לכך שדוקא ברכה זו נבחרה היא היות ס אותיותיה מקבילות ל-ס המסכתות של התורה-שבעל-פה — על פי פירוש זה, מעבר להיות ברכת כהנים 'מיצגת' את התורה-שבכתב היא רומזת גם לכללות התורה-שבעל-פה (וליתר דיוק: ברכת כהנים רומזת להתכללות התורה-שבעל-פה בתוך התורה-שבכתב, והיא 'מברכת' את התורה-שבתב שתתגלה מתוכה התורה-שבעל-פה). יחידה זו — "הברכה המשולשת"[[19]](#footnote-19) — מורכבת משלושה פסוקים, והדבר מתאים לחומש זה, אשר הוא חומש אחד המורכב משלושה ספרים[[20]](#footnote-20).

בחומש דברים הפסוק העיקרי והכללי ביותר הוא: "שמע ישראל הוי' אלהינו הוי' אחד"[[21]](#footnote-21). פסוק זה, הַמְצַוֶּה על אמונת היחוד, היה תמיד הפסוק העיקרי עִמו חיו בני ישראל — כאשר קוראים אותו פעמים בכל יום תמיד — ועמו מתו בני ישראל על קידוש ה'. וכך מסופר על רבי עקיבא עצמו, אחד מעשרת הרוגי מלכות:

בשעה שהוציאו את רבי עקיבא להריגה זמן קריאת שמע היה, והיו סורקים את בשרו במסרקות של ברזל, והיה מקבל עליו עול מלכות שמים. אמרו לו תלמידיו: רבינו, עד כאן? אמר להם: כל ימי הייתי מצטער על פסוק זה, "בכל נפשך" — אפילו נוטל את נשמתך. אמרתי: מתי יבוא לידי ואקיימנו? ועכשיו שבא לידי לא אקיימנו? היה מאריך ב"אחד" עד שיצתה נשמתו ב"אחד". יצתה בת קול ואמרה: אשריך רבי עקיבא שיצתה נשמתך ב"אחד"[[22]](#footnote-22).

ולסיכום, נרשום את חמשת הכללים של חמשה חומשי תורה:

בְּרֵאשִׁית בָּרָא אֱלֹהִים אֵת הַשָּׁמַיִם וְאֵת הָאָרֶץ:

אָנֹכִי יְהֹוָה אֱלֹהֶיךָ אֲשֶׁר הזּצֵאתִיךָ מֵאֶרֶץ מִצְרַיִם מִבֵּית עֲבָדִים:

לֹא תִקֹּם וְלֹא תִטֹּר אֶת בְּנֵי עַמֶּךָ וְאָהַבְתָּ לְרֵעֲךָ כָּמזּךָ אֲנִי יְהֹוָה:

יְבָרֶכְךָ יְהֹוָה וְיִשְׁמְרֶךָ:

יָאֵר יְהֹוָה פָּנָיו אֵלֶיךָ וִיחֻנֶּךָּ:

יִשָּׂא יְהֹוָה פָּנָיו אֵלֶיךָ וְיָשֵׂם לְךָ שָׁלזּם:

שְׁמַע יִשְׂרָאֵל יְהֹוָה אֱלֹהֵינוּ יְהֹוָה אֶחָד:

1. . ראה ביאור א. [↑](#footnote-ref-1)
2. . ויקרא יט, יח. [↑](#footnote-ref-2)
3. . בראשית רבה כד, ז. [↑](#footnote-ref-3)
4. . משלי ג, ו. וראה בספר תשובת השנה מאמר "בכל דרכך דעהו" ובספר מודעות טבעית בביאור שבסוף מאמר "מגולה לגאולה". [↑](#footnote-ref-4)
5. . ברכות סג, א. [↑](#footnote-ref-5)
6. . ויקרא יט, ב. [↑](#footnote-ref-6)
7. . תורת כהנים עה"פ. [↑](#footnote-ref-7)
8. . ראה ביאור ב. [↑](#footnote-ref-8)
9. . בראשית א, א. [↑](#footnote-ref-9)
10. . ראש השנה לב, א. [↑](#footnote-ref-10)
11. . שבת קד, א. [↑](#footnote-ref-11)
12. . אבות ה, א. [↑](#footnote-ref-12)
13. . מתוך ברכת 'יוצר אור'. [↑](#footnote-ref-13)
14. . שמות כ, ב. [↑](#footnote-ref-14)
15. . ראה ביאור ו. [↑](#footnote-ref-15)
16. . משלי כז, י. [↑](#footnote-ref-16)
17. . במדבר ו, כד-כו. [↑](#footnote-ref-17)
18. . ספר המנהיג (הובא בפירוש "ויעש אברהם" לסידור). [↑](#footnote-ref-18)
19. . נוסח התפילה. [↑](#footnote-ref-19)
20. . שבת קטז, א. ראה ביאור ג. [↑](#footnote-ref-20)
21. . דברים ו, ד. [↑](#footnote-ref-21)
22. . ברכות סא, א. [↑](#footnote-ref-22)